
Iar Şeherezada spuse: 


CÂTEVA NĂZDRĂVĂNII ŞI CÂTEVA PARIMII DE-ALE 
DASCĂLULUI LAFURILOR ŞI PERDAFURILOR 


Se istoriseşte, o, doamne al vremurilor, în hrisoavele înţelepţilor de demult 
şi în cărţile învăţaţilor, şi se pomeneşte şi în poveşti, că în cetatea Cairo, 
leagăn al snoavelor şi al şotiilor, trăia un om cam tâmp la înfăţişare, dar care 
ascundea sub învelişul acela de măscărici smintit o comoară fără seamăn de 
iscusinţă, de judecată, de deşteptăciune şi de înţelepciune, fără a mai pune 
la socoteală şi că, neîndoielnic, el era omul cel mai şugubăţ, cel mai ştiutor 
şi cel mai ghidici de pe vremile sale. Pe nume îl chema Goha, iar de meserie 
nu era chiar nimic nimica, măcar că din întâmplare îndeplinea slujba de 
propovăduitor pe la geamii. Or, într-o zi, prietenii săi îi spuseră: 

— O, Goha, au nu ţi-e ţie ruşine să-ţi treci viaţa în leneveală şi să nu te 
slujeşti de cele zece degete ale mâinilor tale decât ca să ţi le duci pline la 
gură? Şi nu socoţi că ar cam fi vremea să pui capăt vieţii de haimanalâc şi 
să te porţi şi tu la fel ca toată lumea? 

Or, la acestea, Goha nu răspunse nimic. Da într-o zi prinse o barză mare şi 
frumoasă, împodobită cu nişte aripi falnice cu care putea să zboare până 
sus, în slava cerului, şi cu un cioc minunat, spaimă a păsăretului, şi cu două 
tulpini de crin drept picioare. Şi, după ce o prinse, se sui pe terasa casei lui, 
de faţă aflându-se şi cei care îl certaseră, şi, cu un cuţit, îi tăie penele cele 
falnice ale aripilor, şi ciocul cel minunat, şi picioarele cele frumoase şi atâta 
de subţiri, şi, împingând-o în gol cu piciorul, îi zise: „Zboară! Zboară!” Iar 
prietenii, mâniaţi, ţipară la el: 

— Bătu-te-ar Allah, o, Goha! Pentru ce ai săvârşit asemenea nebunie? 

Iar el le răspunse: 

— Barza asta mă necăjea şi îmi sta în ochi, întrucât nu era ca toate 
celelalte păsări. De-acuma am făcut-o să fie şi ea la fel ca toată lumea. 


Şi, într-o altă zi, Goha le spuse celor dinjurul său: 


— O, musulmanilor, şi voi toţi câţi vă aflaţi aici de faţă, au ştiţi voi pentru 
ce Allah Preaînaltul şi Darnicul — Preamărit şi preacinstit fie El! — n-a dat 
aripi nici cămilei, nici elefantului? 

lar ei se puseră pe râs şi răspunseră: 

— Nu, pe Allah, habar n-avem, o, Goha! Da tu, căruia nicio ştiinţă şi nicio 
taină nu-ţi este ascunsă, grăbeşte de ne spune, ca să aflăm şi noi. 

Şi Goha le zise: 

— Păi să vă spun. Nu le-a dat pentru că, dacă elefantul ori cămila ar avea 
aripi, s-ar lăsa cu toată greutatea lor pe florile din grădinile voastre şi le-ar 
prăpădi. 


Şi, într-altă zi, un prieten de-al lui Goha veni să-i bată la uşă şi să-i spună: 

— O, Goha, în temeiul prieteniei noastre, împrumută-mi măgarul tău, 
întrucât am mare trebuinţă de el pentru un drum grabnic. 

Iar Goha, care nu prea avea multă încredere în prietenul acela, îi spuse: 

— Tare mi-ar plăcea să-ţi împrumut măgarul, însă nu mai este aici, l-am 
vândut. 

Or, chiar în clipita aceea, măgarul începu să zbiere din staul, iar omul îl 
auzi cum zbiera de zor, şi îi zise lui Goha: 

— Măgarul tău se află acolo! 

Goha atunci răspunse cu glas îmbufnat: 

— Ei na, pe Allah! iacătă acuma că dai crezare măgarului, da pe mine nu 
mă crezi! Du-te, şi să nu te mai văd! 


lar altă dată, vecinul lui Goha veni la el ca să-l poftească la o masă, 
spunându-i: 

— Vino, o, Goha, să mănânci în casa mea. 

Şi Goha primi poftirea. Iar când se aflară amândoi aşezaţi dinaintea tăvilor 
cu bucate, li se aduse o găină friptă. Şi Goha, după mai multe încercări de-a 
rupe din ea cu dinţii, până la urmă se lăsă păgubaş în ce priveşte găina 
aceea, care era o găină bătrână dintre găinile cele mai bătrâne, şi care avea o 
carne tare ca pingeaua; şi se mărgini să soarbă oleacă din zeama în care 
fusese fiartă. După care se ridică, luă găina şi, aşezând-o înspre Mecca, se 
pregăti să-şi facă rugăciunea asupra ei. lar gazda, supărată foc, îi spuse: 

— Ce vrei să faci, o, păcătosule? Şi de când îşi fac musulmanii rugăciunile 
asupra găinilor? 

Iar Goha răspunse: 


— O, taică, îţi faci năluci! Pasărea aceasta, asupra căreia vreau să-mi fac 
rugăciunea, nu este o pasăre! Pare numai a fi pasăre; întrucât, în fapt, este o 
sfântă femeie bătrână preschimbată în găină, ori poate că o fi vreun santon 
bătucit de ani. Întrucât a trecut prin foc, şi focul nu s-a atins de ea! 


Altă dată plecase cu o caravană, şi merindele erau pe sponci, iar foamea 
chervangiilor era năprasnică. În ce-l priveşte pe Goha, atâta îl chinuiau 
pântecele, încât ar fi înfulecat şi tainul cămilelor. Or, aşadar, după ce toată 
lumea şezu jos, la cel dintâi popas, ca să mănânce, Goha se purtă cu atâta 
sfiiciune şi chibzuinţă, încât îi minună pe tovarăşii săi. Şi cum ei îl tot 
îndemnau să-si ia pâinea şi oul tare ce i se cuvenea pe bună dreptate, Goha 
răspunse: 

— Nu, pe Allah! mâncaţi voi şi fiţi mulţumiţi; mie mi-ar fi peste putinţă să 
mănânc singur o pâine întreagă şi un ou tare! Luaţi-vă, aşadar, pâinea şi oul 
tare care sunt partea voastră; pe urmă, dacă veţi binevoi, mi-aţi da şi mie 
câte o jumătate din pâinea şi din oul vostru; întrucât numai atâta încape în 
pântecele meu, care-i gingaş. 


Şi, într-o altă împrejurare, se duse la măcelar şi îi zise: 

— Astăzi am un praznic în casă! Aşa că dă-mi bucata cea mai bună de 
carne dintr-o oaie grasă. 

Şi măcelarul scoase tot muşchiul de pe spinarea oii, care atârna destul de 
greu, şi i-l dete. Iar Goha luă muşchiul şi-l duse nevesti-sii, spunând: 

— Fă-ne din muşchiul acesta minunat nişte frigărui cu ceapă. Şi drege-le 
straşnic pe gustul meu. 

Pe urmă plecă să dea o raită prin suk. 

Or, soţia se prilejui de lipsa lui Goha spre a găti în mare grabă muşchiul de 
oaie şi a-l mânca pe tot cu fratele ei, fără a mai lăsa nimic. lar atunci când 
se întoarse acasă, Goha simţi mireasma ispititoare a frigăruilor prăjite, şi 
nările i se umflară, şi pântecele îi tresări. Da când se aşeză dinaintea 
tablalei, nevasta îi aduse drept toată mâncarea o bucată de brânză grecească 
şi o pâine mucegăită. Cât despre chebap, nici urmă. Şi Goha, care nu se 
gândise decât la acel chebap, îi spuse nevesti-sii: 

— O, fiică a socrului meu, da chebapul? Când ai să mi-l aduci? 

lar ea răspunse: 

— Mila lui Allah fie asupra ta şi asupra chebapului! Pisica noastră l-a 
înfulecat pe tot, în vreme ce mă dusesem la umblătoare. 


Atunci Goha, fără a scoate o vorbă, se sculă şi prinse pisica şi o cântări în 
cântarul bucătăriei. Şi văzu că pisica atârna cât şi muşchiul de oaie pe care 
îl adusese. Şi se întoarse înspre soţia lui şi îi zise: 

— O, pui de căţea, o, neruşinato! dacă pisica aceasta din braţele mele a 
înfulecat carnea, unde-i greutatea pisicii? Iar dacă ceea ce ţin eu în braţe 
este pisica, unde este carnea? 


Şi, într-altă zi, soţia lui, având treabă la bucătărie, i-l dete în seamă pe fiul 
lor, care era sugaci, născut de trei luni, şi îi spuse: 

— O, taică al lui Abdallah, ţine copilul şi leagănă-l, până isprăvesc cu 
tigaia. Pe urmă îl iau eu iarăşi. 

Şi Goha binevoi să-l ia pe copil în braţe, măcar că nu-i prea plăcea treaba 
asta. Or, taman atunci, copilul fu cuprins de nevoia de a se uşura, şi îşi dete 
drumul pe caftanul cel nou al lui taică-său. Iar Goha, până peste poate de 
necăjit, se grăbi să pună copilul jos pe podea; şi, în mânia sa, începu să se 
uşureze şi el la rându-i asupra lui. lar nevastă-sa, văzându-l ce face, se 
repezi la el, ţipând: 

— O, chip de catran, ce faci pe copil? 

lar el îi răspunse: 

— Da ce, eşti oarbă? Nu vezi că numai mă uşurez pe el, şi nu cum aş face 
cu plodul unor străini? Întrucât, cu adevărat, de s-ar fi uşurat pe mine plodul 
unor străini, şi nu chiar fiul meu, fără de nicio îndoială că mi-aş fi slobozit 
toate lăuntrurile în nasul lui. 


Şi, într-o seară, prietenii săi, aflându-se laolaltă, îi spuseră: 

— Ya Si-Goha, tu, care te pricepi la ştiinţe şi eşti iscusit la astronomie, poţi 
să ne spui ce se întâmplă cu luna care a trecut pătrarul ei cel de pe urmă? 

Şi Goha răspunse: 

— Păi da pe voi ce v-or fi învăţat dascălii la şcoală, o, tovarăşilor? Pe 
Allah! ori de câte ori luna ajunge la pătrarul ei din urmă este sfărâmată ca să 
se facă din ea stelele! 


Şi, într-altă zi, Goha se duse la unul dintre vecinii săi şi îi zise: 
— Vecinul se ajută cu vecinul. Imprumută-mi şi mie cratiţa ta, că avem de 
gătit o căpăţână de oaie acasă. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a nouă sute douăzeci şi treia noapte 


Urmă: 


... împrumută-mi şi mie cratita ta, că avem de gătit o căpăţână de oaie 
acasă. 

Şi vecinul îi împrumută lui Goha cratita cerută. Şi se găti în ea mâncarea 
care se găti. Şi, a doua zi, Goha îi duse vecinului îndărăt cratiţa. Ci avu grijă 
să mai pună o cratită în ea, ceva mai mică. lar vecinul rămase tare 
nedumerit când îşi luă înapoi cratiţa, văzând ce plodise. 

Şi îi zise lui Goha: 

— Ya Si-Goha, da ce este cu crăticioara pe care o văd în cratita mea? 

Iar Goha spuse: 

— Nu ştiu, da aş zice că, pe cât se pare, cratita ta a fătat as’noapte. 

Iar celălalt spuse: 

— Allahu akbar! asta-i o dobândă de la mila lui Allah, prin mijlocirea ta, 
o, chip de bună-vestire! 

Şi puse cratița şi pe fiică-sa pe poliţa din bucătărie. 

Or, peste o vreme, Goha veni iarăşi la vecin şi îi zise: 

— De nu m-aş sfii să nu te stânjenesc, o, vecine, ţi-aş cere astăzi cratiţa şi 
pe fiică-sa pentru nişte treburi! 

Iar celălalt răspunse: 

— Cu tot dragul inimii, o, vecine. 

Şi îi dete cratita, cu cea mică înlăuntru. lar Goha le luă şi plecă. Şi trecură 
mai multe zile, fără ca Goha să dea îndărăt ceea ce împrumutase. Iar vecinul 
se duse la el şi îi zise: 

— Ya Si-Goha, nu că n-aş avea încredere în tine, de bună seamă, ci-i 
trebuinţă astăzi în casă de lucrurile acelea. 

Iar Goha întrebă: 

— Care lucruri, o, vecine? 

El spuse: 

— Cratita pe care ţi-am împrumutat-o şi care a făcut pui! 
Iar Goha răspunse: 

— Aibă-o Allah întru mila sa! A murit. 

lar vecinul zise: 

— Nu este alt dumnezeu decât numai unul Allah! Cum, o, Goha? Cum 
poate să moară o cratiţă? 

Iar Goha spuse: 

— Tot ce se naşte moare! De la Allah venim şi la El ne întoarcem! 


Şi, altă dată, un felah îi aduse ca plocon lui Goha o găină grasă. lar Goha 
puse să fie gătită şi îl pofti pe felah la masă. Şi mâncară găina, şi rămaseră 
mulţumiţi. Or, peste o bucată de vreme, un alt felah veni să bată la uşa lui 
Goha şi ceru să fie găzduit. lar Goha îi deschise usa şi îi zise: 

— Fii binevenit, da cine eşti? 

Iar felahul răspunse: 

— Sunt vecinul celui care ţi-a adus în dar găina. 

Goha zise: 

— Pe capul şi pe ochii mei. 

Şi îl găzdui cu toată prietenia, şi îi dete să mănânce, şi nu-l lăsă să ducă 
lipsă de nimic. Şi omul plecă mulţumit. Şi, peste câteva zile, un alt felah 
veni şi bătu la uşă. Şi Goha întrebă: 

— Cine-i acolo? 

lar omul spuse: 

— Sunt vecinul vecinului celui care ţi-a dat în dar găina. 

Şi Goha spuse: 

— Nu avem nimica împotrivă. 

Şi îl pofti să intre şi să şadă dinaintea tablalei cu bucate. Ci, drept toată 
mâncarea şi toată băutura, îi puse dinainte o cratiţă cu apă caldă pe faţa 
căreia sticleau vreo câteva picăturele de grăsime. Iar felahul, văzând că nu 
mai vine nimic altceva, întrebă: 

— Ce este aceasta, o, preacinstită gazdă? 

Şi Goha răspunse: 

— Aceasta? păi este sora sorii apei în care a fost fiartă găina. 


Şi, într-o zi, prietenii lui Goha, vrând să se veselească pe seama lui, se 
vorbiră să-l poftească să meargă cu ei la hammam. lar ei luaseră nişte ouă, 
fără ca Goha să ştie. Şi, după ce ajunseră la hammam şi după ce se 
dezbrăcară toţi, intrară cu Goha în odaia cu aburi şi spuseră: 

— Acuma-i vremea! Fiecare dintre noi are să se ouă un ou. 

Şi adăugară: 

— Acela care nu are să poată să se ouă, va avea de plătit preţul 
hammamului pentru toţi ceilalţi. 

Şi pe dată se lăsară toţi pe vine, cârâind care mai de care, cum fac găinile. 
Şi fiecare scoase la urmă un ou de sub el. lar Goha, dacă văzu aşa, îşi 
flutură deodată moştenirea ce o avea de la tătâne-său şi, scoțând un strigăt 


de cocoş, se repezi la prietenii săi şi se pregăti să-i calce. Şi toţi săriră cu 
mare zor, ţipând la el: 

— Ce vrei să faci, o, scârbavnicule? 

Iar Goha răspunse: 

— Păi voi nu pricepeţi? Pe viaţa mea, iacătă colea dinaintea mea nişte 
găini, şi, aflându-mă numai eu cocoş printre ele, este de datoria mea să le 
calc! 


La fel ni se mai povesteşte că Goha îşi făcuse obiceiul de a ieşi în fiecare 
dimineaţă dinaintea uşii casei sale şi de a-i face lui Allah următoarea rugă, 
zicând: „O, Mult-darnicule, îţi cer o sută de dinari de aur, niciunul mai mult, 
niciunul mai puţin, întrucât taman de atâţia am trebuinţă. Şi de-a fi, ca 
urmare a mărinimiei tale, să treacă peste sută măcar cu un dinar, ori de-o fi, 
ca urmare a nevredniciei mele, să lipsească şi numai un dinar din cei o sută 
pe care ţi-i cer, nu am să primesc darul!” 

Or, printre vecinii lui Goha era şi un ovrei îmbogăţit — bogăţia ne vine de 
la Allah! — prin tot soiul de negustorii culpeşe — fir-ar el îngropat în focurile 
din cel de al cincilea iad! Şi ovreiul acela îl auzea în fiecare zi pe Goha cum 
îşi făcea rugăciunea cu glas tare dinaintea uşii. Şi gândi în sineşi: „Pe viaţa 
lui Ibrahim şi a lui Yacub! am să fac încercarea cu aurul asupra lui Goha! 
Şi-o să văd răzvedit cum are să iasă din încercare.” Şi luă o pungă plină cu 
nouăzeci şi nouă de dinari de aur nou-nouţi, şi o aruncă de la fereastra lui la 
picioarele lui Goha, care îşi făcea rugăciunea obişnuită, stând în picioare 
dinaintea pragului casei sale. Şi Goha ridică de jos punga, pe când 
bogătanul îl pândea spre a vedea cam cum are să meargă treaba. Şi îl văzu 
pe Goha cum dezleagă băierile pungii, cum îşi goleşte dinarii în sân şi cum 
îi numără unul câte unul. Pe urmă îl auzi pe Goha care, văzând că lipseşte 
un dinar din cei o sută pe care îi ceruse, strigă ridicându-şi mâinile înspre 
Atoateziditorul: „O, Preadarnicule, lăudat să fii pentru binefacerile tale, şi 
preamărit, şi proslăvit! ci darul nu este întreg; şi precum m-am juruit, nu pot 
să-l primesc aşa cum este.” Şi adăugă: „Drept care am să-l fericesc pe 
evreul acesta, vecinul meu, care-i om sărac, împovărat cu o casă grea, şi 
care-i o pildă de omenie”. Şi, rostind acestea, luă punga şi o aruncă în 
lăuntrul casei îmbogăţitului. Pe urmă plecă în calea sa. 

Dacă văzu şi dacă auzi toate acestea, evreul rămase până peste poate de 
uimit şi îi zise: „Pe coarnele cele luminoase ale lui Mussa! vecinul nostru 
Goha este un om plin de neprihană şi de bună-credinţă. Da eu tot nu mă pot 


rosti pe deplin în privinţa lui, decât dacă am să-i prubuluiesc şi cea de a 
doua parte a spuselor.” Şi-a doua zi luă punga, puse în ea o sută de dinari şi 
încă unul, şi o aruncă la picioarele lui Goha, în vreme ce musulmanul îşi 
făcea rugăciunea obişnuită dinaintea porţii. Şi Goha, care cam ştia de unde 
cădea punga, da care se prefăcea mai departe că ar crede în vreo minune a 
Celui Preaînalt, se aplecă şi culese darul. Şi, numărând pe neascuns 
gălbiorii, găsi că de data aceasta erau o sută şi unul. Atunci, ridicând 
mâinile înspre cer, zise: „Ya Allah, dărnicia ta este fără de margini! lacătă 
că mi-ai dăruit ce ţi-am cerut cu toată credinţa, ba chiar ai binevoit să mergi 
până dincolo de dorinţa mea, dăruindu-mi mai mult decât nădăjduisem eu. 
Încât, ca să nu-ţi încalc bunătatea, primesc darul tău aşa cum este, măcar că 
în punga aceasta se află un dinar peste ceea ce îţi cerusem!” 

Şi, grăind aşa, puse punga la chimir şi îşi mai cam îndemnă picioarele să 
păşească unul înaintea celuilalt. 

Când ovreiul, care sta cu ochii holbaţi înspre uliţă, îl văzu pe Goha cum îşi 
pune punga la brâu şi cum pleacă liniştit, îngălbeni de tot la chip şi, de 
mânie, îşi simţi sufletul cum îi dă pe nas. Şi se repezi afară din casă şi dete 
fuga după Goha, strigându-i: 

— Aşteaptă, o, Goha, aşteaptă! 

Iar Goha se opri din drum şi, întorcându-se înspre negustor, îl întrebă: 

— Ce vrei, bre? 

Acela răspunse: 

— Punga! dă-mi punga îndărăt! 

lar Goha zise: 

— Să-ţi dau punga cea cu o sută şi unul de dinari pe care mi-a dăruit-o 
Allah? O, câine ce eşti, nu cumva ţi-or fi dospit azi-dimineaţă minţile în 
doască? Sau nu care cumva socoţi că sunt dator să ţi-o dau şi pe aceasta, aşa 
precum ţi-am dat-o pe cea de ieri? Dacă-i aşa, schimbă-ţi gândul! Întrucât 
pe cea de acum o primesc, ca nu cumva să-l supăr pe Cel Preaînalt în 
mărinimia sa faţă de nevrednicul de mine. Ştiu că în pungă este un dinar 
mai mult, da treaba aceasta nu păgubeşte pe nimeni. Aşa că ia-ţi valea! 

Şi înşfacă un ciomag noduros şi se făcu a-l lăsa să cadă cu toată greutatea 
pe capul negustorului. lar amărâtul de urmaş al lui Yacub fu nevoit să se 
întoarcă acasă cu mâinile goale şi cu nasul alungit pân” la picioare. 


Şi, într-altă zi, Si-Goha îl asculta în geamie pe khatebul care rostea 
predica. Şi taman atunci khatebul le lămurea ascultătorilor o judecată de-a 


Pravilei celei sfinte, spunând: „O, drept-credincioşilor, să ştiţi că dacă soţul 
îşi îndeplineşte, la căderea serii, datoria de soţ vrednic faţă de soţia sa, va fi 
răsplătit de către Atoateîmpărţitorul ca pentru jertfa unei oi. Dar dacă 
împreunarea pravilnicească are loc la vremea zilei, i se va socoti soţului cât 
slobozirea unui rob. lar dacă treaba se înfăptuieşte la miez de noapte, 
răsplata are să fie cât aceea dobândită cu jertfa unei cămile!” 

Or, întorcându-se acasă, Si-Goha îi spuse şi soţiei sale vorbele acestea. Pe 
urmă se culcă lângă ea să doarmă. Ci femeia, simțindu-se cuprinsă de o 
mare ispită, îi spuse lui Goha: 

— la scoală-te, bre bărbate, ca să dobândim răsplata jertfei unei oi. 

lar Goha zise: 

— Prea bine. 

Şi făcu treaba, şi se culcă. Ci, pe la miez de noapte, puica de căţea îşi simţi 
iarăşi lăuntrurile gata de jertfă, şi îl trezi pe Goha, spunându-i: 

— Haide, bre bărbate, să îndeplinim amândoi dobânda jertfei unei cămile. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute douăzeci şi patra noapte 


Urmă: 


...Haide, bre bărbate, să îndeplinim amândoi dobânda jertfei unei cămile. 

lar Goha se deşteptă, gemând, şi, cu ochii închişi pe jumătate, săvârşi 
treaba. Şi adormi la loc numaidecât. Ci, dis-de-dimineaţă, nevasta, năpădită 
iarăşi de cucernicie, îl trezi din somn pe Goha, zicându-i: 

— Repede, o, bărbate, scoală-te până nu răsare soarele, şi hai să facem 
amândoi ceea ce ne va aduce de la Atoateîmpărţitorul preţul hotărât pentru 
slobozenia unui rob! 

Ci, de data aceasta, Goha nu mai vroi să audă de nimic şi răspunse: 

— O, femeie, da ce robie-i mai rea decât aceea a unui bărbat care este silit 
să şi-l jertfească pe chiar copilul său? Lasă-l, dară, pe copil părintelui său, şi 
slobozeşte-mă până una alta pe mine, care sunt rob la tine. 

Şi, într-altă zi, într-o altă geamie, Si-Goha îl asculta cu evlavie pe imamul 
care spunea: „O, drept-credincioşilor, voi, aceia care le ocoliţi pe soțiile 
voastre, ca să vă ţineţi de cine ştie ce nădrăgei, să ştiţi că ori de câte ori un 
drept-credincios îşi îndeplineşte cu soţia lui datoria casnică, Allah îi ridică 
un chioşc în rai.” 


Şi Goha, întorcându-se acasă, îi spuse şi nevesti-sii vorbele imamului, la 
taifasul lor, fără să le dea vreo luare-aminte. Da nevastă-sa, care nu lăsase 
să-i iasă pe-o ureche ceea ce-i intrase pe cealaltă, aşteptă să se culce copiii, 
apoi îi spuse lui Goha: 

— la hai să ridicăm un chioşc pe numele copiilor noştri! 

Şi Goha răspunse: 

— Nu am nimica împotrivă. 

Şi învârti mistria zidarului în lada cu mortar. Pe urmă se culcă. 

Ci, peste vreun ceas de vreme, soţia cea cu ochi nesăţioşi îl trezi pe Goha 
şi îi zise: 

— Uitasem că avem o fată de măritat, şi că trebuie să-şi aibă şi ea casa ei. 
Hai, dară, să-i zidim un chioşc. 

Şi Goha zise: 

— Eh, uallahi! Hai să jertfim copilul pentru fată! 

Şi îl băgă pe copilul cu pricina în leagănul care îl cerea. Pe urmă se întinse 
suflând greu pe salteaua lui şi adormi. 

Da pe la nămiezi de noapte, soţia îl trase de picior şi mai ceru un chioşc, 
pentru mama ei. Ci Goha strigă: 

— Bătu-i-ar Allah pe cerşetorii nesăţioşi! Au tu nu ştii, o, femeie cu ochi 
năuci, că Allah are să-şi curme dărnicia dacă avem să-l silim a ridica atâtea 
chioşcuri numai pentru noi? 

Şi îşi văzu de sforăit mai departe. 


Şi într-o zi ca toate zilele, o drept-credincioasă, dintre vecinele lui Si- 
Goha, scăpă un vânt tocmai când îşi făcea rugăciunea, şi cum nu mai păţise 
aşa ceva, nu-şi dădu seama dacă vântul cu pricina ieşise din ea, sau dacă nu 
cumva zgomotul auzit venise de la frecarea piciorului ei de dale, sau era 
vreun geamăt scos în timp ce se ruga, şi, frământată de remuşcări, se duse la 
Goha, pe care-l ştia priceput la legi, şi-i povesti păţania, cerându-i părerea. 

Goha, în loc de răspuns, trase un vânt puternic, după care o întrebă pe 
drept-credincioasă: 

— Aşa a fost zgomotul, mătuşă? 

Iar bătrâna răspunse: 

— Era ceva mai puternic! 

Goha trase atunci un nou vânt, mai puternic decât primul, şi o întrebă iar: 

— Era cam aşa? 

Şi ea răspunse: 


— Era şi mai puternic. 

Atunci Goha strigă: 

— Nu, pe Allah! ăla n-a fost un vânt, a fost o furtună! Du-te în pace, o, 
Mamă a Vânturilor, dacă nu, din cauza efortului, o să dau drumul unei 
plăcinte! 


Şi, într-o zi, înfricoşătorul cuceritor tătar Timur-Lenk, şchiopul cu picior 
de fier, ajunse lângă cetatea în care locuia Si-Goha. 

Iar locuitorii cetăţii se adunară şi, după ce rostiră o sumedenie de lafuri 
despre cum să facă spre a-l opri pe hanul tătarilor de-a le jefui cetatea, se 
învoiră a-l ruga pe Si-Goha să-i scoată dintr-o încurcătură atâta de cruntă. Şi 
numaidecât Si-Goha ceru să se aducă toată muselina câtă se afla în sukuri, 
şi îşi întocmi un turban mare cât o roată de car. Pe urmă încalecă pe măgar 
şi ieşi din cetate, să-l întâmpine pe Timur. Şi când ajunse dinainte-i, tătarul 
luă seama la turbanul acela nemaipomenit şi îi zise lui Goha: 

— Ce-i cu turbanul acesta? 

Iar Goha răspunse: 

— O, stăpâne al lumii, este fesul meu de noapte, şi mă rog ţie să mă ierti 
că am venit dinaintea ta cu tichia de noapte, da într-o clipită am să-mi pun 
fesul de zi care vine pe urmă, încărcat într-o căruță tocmită anume. 

Atunci Timur-Lenk, speriat de fesul nemăsurat al locuitorilor de acolo, nu 
mai intră în cetate. Şi, cuprins de dragoste faţă de Goha, îl opri la el şi îl 
întrebă: 

— Tu cine eşti? 

Iar Goha răspunse: 

— Eu, aşa cum mă vezi, sunt idolul pământului! 

Iar Timur, care era de neam tătăresc, se afla înconjurat la ceasul acela de 
nişte tineri, cei mai frumoşi din norodul său, şi care aveau, precum le şade 
celor din neamul lor, nişte ochi tare mici şi înguşti. Şi îi zise lui Goha, 
arătându-i pe copiii aceia: 

— Ei bine, o, idole al pământului, îi sunt pe plac copiii aceştia de colea? 
Iar frumuseţea lor îşi are seamăn pe lume? 

lar Goha zise: 

— Nu ţi-o spun ca să te supăr, o, stăpâne al lumii, da găsesc că aceşti copii 
au ochii prea mici şi, ca urmare, privirea lor este lipsită de gingăşie. 

Iar Timur zise: 


— Asta-i altceva! Da, de vreme ce eşti idolul pământului, fă-mi hatârul de- 
a le face ochii mai mari! 

Iar Goha răspunse: 

— O, doamne al meu, în ceea ce priveşte ochii feţei, numai unul Allah 
poate să-i facă mai mari; iar în puterea mea, ca idol al pământului, nu stă 
decât să le fac mai mare ochiul pe care îl au sub cingătoare! 

Iar Timur, auzind vorbele acestea, pricepu cu ce fel de soitariu avea de-a 
face, şi se veseli de răspunsul lui, şi îl ţinu de-aci înainte pe lângă sine, ca 
măscărici obişnuit al lui. 

Şi, într-o zi, Timur, care nu era doar şchiop şi avea un picior de fier, da mai 
era şi chior şi până peste poate de urât, tăifăsuia ba despre una, ba despre 
alta cu Goha. Şi, estimp, bărbierul lui Timur veni şi, după ce îl rase pe cap, 
îi puse înainte o oglindă ca să se privească în ea. 

Şi Timur începu să plângă şi el cu amar, şi să scoată un potop de suspine 
printre gemete; şi o ţinu aşa vreme de un ceas, ori de două, ori de trei. Încât 
Timur se oprise de mult din plâns, pe când Goha nu mai contenea să ofteze 
şi să se văicărească. lar Timur, nedumerit, îi zise: 

— Ce ai? Eu, dacă am plâns, am plâns că m-am privit în oglinda 
bărbierului acestuia al pacostei, şi m-am văzut urât într-adevăr. Dar tu 
pentru care pricină verşi atâtea lacrimi şi tot gemi atâta de jalnic? 

Iar Goha răspunse: 

— Cu toată cinstirea pe care ti-o port, o, doamne al nostru, tu te-ai privit o 
clipită în oglindă şi ţi-a fost destul ca să plângi vreme de două ceasuri! Ce-i 
de mirare atunci că robul tău, care te vede toată ziua, plânge mai mult decât 
tine? 

Iar Timur, la vorbele acestea, în loc să se supere, se puse pe-un râs de se 
răsturnă pe spate. 


Şi, într-altă zi, aflându-se la masă, Timur râgâia mereu drept în nasul lui 
Goha. lar Goha se minună: 

— Hei, o, doamne al meu, râgâiala-i faptă de ruşine! 

Atunci Timur, mirat, spuse: 

— Râgâiala nu e socotită de ruşine în ţara noastră. 

lar Goha nu mai zise nimic; ci, pe la sfârşitul mesei, slobozi o vântuitură 
bolborosită. Atunci Timur, burzuluit, strigă: 

— O, pui de căţea, ce faci? Au nu ţi-e ruşine? 

Iar Goha răspunse: 


— O, stăpâne al meu, în ţara noastră fapta aceasta nu e socotită ca 
ruşinoasă. Şi, întrucât ştiu că nu pricepi limba ţării noastre, nu m-am simţit 
stânjenit! 


Într-altă zi, într-o altă împrejurare, Goha ţinea locul khatebului, într-o 
geamie dintr-un sat vecin. Şi, după ce îşi sfârşi predica, le spuse celor ce-l 
ascultau legănând din cap: 

— O, musulmanilor, vântul din satul vostru este întocmai ca şi cel din 
satul meu. 

Iar ei întrebară: 

— Cum aşa? 

El răspunse: 

— Păi iată că mi-am pipăit ţâncul cel de la tătâne-meu, şi-l văd, ca şi în 
satul meu, tot cuminte şi aşezat. Salamalecul fie cu voi! Am plecat! 


Şi, într-altă zi, Goha predica în geamie; şi, în chip de încheiere, îşi ridică 
mâinile spre cer şi rosti: 

— Îţi mulţumim şi te proslăvim pentru milele tale, o, Allah Cel Adevărat 
şi Atotputernic, pentru că nu ne-ai pus fundul în palmă! 

Iar cei care îl ascultau, uimiţi de proslăvirea aceea, îl întrebară: 

— Ce vrei să spui cu această rugă ciudată, o, khatebule? 

Iar Goha îi lămuri: 

— Păi da, pe Allah! Că dacă Atoatedătătorul ne-ar fi făcut să avem fundul 
în palmă, ne-am fi mânjit pe nas de mai bine de-o sută de ori pe zi. 

Şi, altă dată, tot aşa aflându-se în strană, luă cuvântul şi rosti: 

— O, musulmanilor, mărire lui Allah, carele nu ne-a pus dindărăt ceea ce 
ne-a fost pus dinainte! 

Iar ei întrebară: 

— Cum aşa?... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute douăzeci şi cincea noapte 
Urmă: 


...O, musulmanilor, mărire lui Allah, carele nu ne-a pus dindărăt ceea ce 
ne-a fost pus dinainte! 
Iar ei întrebară: 


— Cum aşa? 

El spuse: 

— Întrucât dacă ceea ce avem dinainte ne-ar fi fost pusă dindărăt, fiecare 
am fi putut, fără de voie, să ajungem asemeni soţilor lui Loth, săvârşind 
ceea ce numai lui Loth i-a fost să-i fie menit. 


Şi, într-o zi, soţia lui Goha, fiind singură şi dezgolită de tot, se apucă să-şi 
mângâie fericirea cu ardoare, zicând: 

— O, comoara mea, de ce nu am eu două, sau trei, sau patru ca tine? Tu 
eşti izvorul plăcerilor mele, şi îmi aduci şi atâtea câştiguri. 

Destinul a făcut ca Goha să sosească tocmai atunci acasă. Auzi acele 
cuvinte, şi văzând la ce se referea soţia lui când spunea acestea, îşi scoase şi 
el moştenirea din pantaloni şi, i se adresă plângând: 

— O, târâtură, o, codoaşă, câte nenorociri ai atras asupra capului meu! N- 
ai mai fi fost să fii! 


Şi, în altă zi, Goha pătrunse în via vecinului său, şi se apucă să mănânce 
strugurii ca o vulpe, băgând ciorchinii întregi în gură şi scoţându-i fără 
niciun bob. Dar, iată că deodată apăru vecinul care, ameninţându-l cu 
bastonul, strigă la el: 

— Ce faci acolo, blestematule? 

Şi Goha îi răspunse: 

— Mă durea burta, şi am intrat aici ca să-mi deşert pântecele. 

Şi celălalt îl întrebă: 

— Dacă-i adevărat, unde este ce-ai făcut? 

Goha se fâstâci pentru o clipă; dar, privind într-o parte şi în alta, ca să 
găsească ceva cu care să se justifice, îi arătă stăpânului viei o balegă de 
măgar, spunându-i: 

— Uite dovada! 

Şi omul îi zise: 

— Taci, mincinosule! De când ai devenit măgar? 

Goha îşi scoase pe dată zebbul, care era enorm, şi zise: 

— De când Atoateîmpărţitorul m-a procopsit cu instrumentul ăsta 
nenorocit pe care-l vezi. 


Şi, într-o zi, pe când Goha se plimba pe malul râului, văzu o ceată de 
spălătorese care spălau rufe. Şi, observându-l, spălătoresele se apropiară de 


el şi-l învăluiră ca un roi de albine. Şi, una dintre ele, ridicându-şi fustele, 
lăsă să i se vadă dedesubturile. Goha, văzând-o, îşi întoarse capul, spunând: 

— O, Protector al bunului simţ, mă refugiez în tine! 

Spălătoresele jignite, îi spuseră: 

— Ce, tăntălăule? Nu ştii cum se numeşte fericirea asta? 

El răspunse: 

— Ba, ştiu foarte bine, se numeşte Originea necazurilor mele! 

Dar ele strigară: 

— Nu-i adevărat! E Paradisul Săracului! 

Atunci Goha ceru voie să se dea puţin deoparte, şi-şi înfaşă odorul în 
turbanul său, ca într-un linţoliu, şi se întoarse spre spălătoresele care-l 
întrebară: 

— Ce-i asta, o, Goha? 

El zise: 

— E un sărac mort care vrea să intre în paradisul de care vorbirăţi. 

Şi ele se tăvăliră de râs. În acelaşi timp, observară ceva care atârna afară 
din linţoliu, şi care era punga enormă a lui Goha. 

Şi ele ziseră: 

— Bine, dar ce-i aia care atârnă sub mort, ca două ouă de struţ? 

El răspunse: 

— Sunt cei doi fii ai săracului, care au venit să-i viziteze mormântul! 


Odată, Goha se duse în ospeţie la sora soţiei lui. lar cumnată-sa îi zise: 

— Ya Si-Goha, sunt nevoită să plec la hammam. Mă rog ţie să ai grijă de 
sugarul meu, în lipsa mea. 

Şi plecă. Atunci micuțul începu să scâncească şi să se smiorcăie. lar Goha, 
tare necăjit, se apucă să-l liniştească. Aşa că scoase nişte rahat-locum de-al 
său şi i-l dete să-l molfăie; şi sugaciul nu zăbovi să adoarmă. lar când mama 
se întoarse şi când îl văzu pe copil adormit, îi mulţumi din suflet lui Goha, 
care îi spuse: 

— Pentru nimica, o, fiică a socrului meu! Întrucât dacă aş fi făcut şi cu 
tine la fel, şi dacă ai fi gustat şi tu din leacul meu de nesomnie, ai fi adormit 
cu capu-naintea picioarelor. 

Şi, altă dată, pe când Goha tocmai se uşura la poarta unei moschei retrase, 
întâmplător, apăru un om care venise să se roage în moschee. Îl văzu pe 
Goha, care era foarte atent la treaba respectivă. Cuprins de dezgust, scuipă 
pe pământ, provocator. Şi, Goha, aruncându-şi privirea către el, spuse: 


— Mulţumeşte-i lui Allah! că dacă n-aş fi avut în mână o treabă atât de 
grabnică, te-aş fi învăţat eu să mai scuipi aici! 


Şi, altă dată, Goha şedea culcat în drum, în plin soare, într-o zi de arsită, 
ţinându-şi în mână clironomia. lar un trecător îi zise: 

— Ruşine să-ţi fie, o, Goha! Ce faci acolo? 

Iar Goha răspunse: 

— Taci, bre, şi nu-mi sta în calea vântului! Nu vezi că-mi vântur plodul ca 
să-l răcoresc? 


Şi, în altă zi, veni careva să-l întrebe pe Goha, pentru un sfat pravilnicesc: 

— Dacă imamul, în geamie, sloboade o vântuitură, ce trebuie să facă 
drept-credincioşii? 

Iar Goha, fără a şovăi, răspunse: 

— Păi e limpede ce trebuie să facă, trebuie să răspundă! 

Şi, într-o zi, Goha şi nevastă-sa mergeau pe malul apei, la vremea de 
creştere a apelor. Şi deodată, la un pas greşit, femeia alunecă şi căzu în apă. 
Şi cum şuvoiul apei era tare năvalnic, o luă şi-o duse. lar Goha nu pregetă 
să sară în apă, spre a o pescui pe nevastă-sa; da în loc să urmeze curgerea 
apei, porni să-şi caute nevasta înspre izvor. lar lumea care se afla de faţă 
băgă de seamă isprava şi îi zise: 

— Ce cauţi, ya Si-Goha? 

El răspunse: 

— Hei, pe Allah! o caut pe fiica socrului meu, a căzut în apă! 

lar ei răspunseră: 

— Păi, o, Goha, şuvoiul trebuie s-o fi dus în jos, şi tu o cauţi înspre susul 
apei! 

El spuse: 

— Ba deloc! Îmi cunosc eu nevasta mai bine decât voi! Are o fire atâta de 
potrivnică, încât sunt încredinţat dintru început că a luat-o în susul apei! 


Şi, în altă zi, fu adus în faţa lui Goha, pe când împlinea funcţia de cadiu, 
un om, şi i se spuse: 

— Omul acesta a fost prins în mijlocul străzii pe cale să-ncalece o pisică. 

Şi cum existau mai mulţi martori, omul nu mai putu să tăgăduiască. 

Şi Goha îi zise: 

— Hai, vorbeşte! dacă-mi spui adevărul, vei dobândi mila lui Allah! 
Spune-mi ce ţi-a venit să încaleci o pisică? 


Şi omul răspunse: 

— Pe Allah! o, stăpâne al nostru, cadiule, am făcut ceea ce ştii, la poarta 
plăcerii, şi am forţat poarta ţinând labele bestiei în palmele mele şi capul 
între genunchii mei! Şi cum treaba a mers prima dată, am avut chef să mai 
fac încă o dată! Mărturisesc că am greşit, o, stăpâne, cadiule! 

Dar Goha strigă: 

— Minţi, pui de căţea! Că eu am încercat de peste treizeci de ori să fac ce 
spui tu şi n-am reuşit niciodată! 

Şi puse să fie ciomăgit. 


Într-o altă zi, pe când Goha se afla în ospeţie la cadiul cetăţii, veniră doi 
pricinaşi şi spuseră: 

— O, doamne cadiule, casele noastre sunt atâta de apropiate, încât stau 
lipite una de alta. Or, în noaptea aceasta, un câine a venit şi şi-a lăsat 
murdăria între cele două uşi ale noastre, taman la mijloc. Şi am venit la tine 
ca să ne spui în seama cui se cade grija de a curăța treaba. 

Iar cadiul se răsuci înspre Goha şi îi zise cu glas zeflemitor: 

— Las la judeţul tău grija cercetării acestei pricini, şi grija hotărârii. 

Iar Goha se răsuci înspre cei doi împricinaţi şi îi grăi unuia dintre ei: 

— la să vedem, bre, isprava este întrucâtva mai aproape de uşa ta? 

Acela răspunse: 

— Ca să spun drept, treaba se află chiar la mijloc! 

Iar Goha îl întrebă pe cel de al doilea: 

— Aşa este, ori mai degrabă treaba se află mai înspre partea ta? 

Omul răspunse: 

— Minciuna este un păcat! Treaba se află chiar la mijloc între noi doi, în 
uliţă. 

Atunci Goha, în chip de judeţ, spuse: 

— Pricina-i lămurită! Grija aceasta nu vă priveşte nici pe unul, nici pe 
altul, ci pe acela ce are în seamă, ca slujbă a lui, curăţenia uliţelor; şi acela-i 
stăpânul nostru cadiul. 


Şi, într-o zi, copilul lui Goha, care avea pe atunci vreo patru anişori, se afla 
cu părintele său la nişte vecini, la un praznic. Acolo i se arătă o pătlăgea 
vânătă, tare frumoasă, şi fu întrebat: 

— Ce e asta? 

Iar ţâncul răspunse: 

— Este un viţeluş care încă n-a făcut ochi! 


Şi toată lumea se puse pe râs, în vreme ce Goha strigă: 

— Pe Allah! nu eu l-am învăţat una ca asta! 

Şi, în sfârşit, într-o altă zi, Goha, bântuit de nişte doruri grele, scoase în 
vânt copilul de la tătâne-său. Or, din întâmplare, o albină veni şi poposi pe 
creştetul său. 

Iar Goha se umflă în piept, strigând... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute douăzeci şi şasea noapte 


Urmă: 


...Iar Goha se umflă în piept, strigând: 
— Pe Allah! tu ştii ce este bun, o, muscă! Întrucât iacătă o floare vrednică 
de-a fi aleasă dintre toate florile spre a face miere! 


— Şi acestea-s, o, mult-norocitule sultan, urmă şeherezada, numai câteva dintre multele zicale, 
vorbe, năzbâtii şi parimii ale dascălului lafurilor şi perdafurilor, mult-plăcutul şi neuitatul Si-Goha — 
fie-i mila lui Allah asupra-i, şi mântuirea! Şi rămâie-i pomenirea pururea vie până la Ziua de Apoi! 

Iar sultanul Şahriar zise: 

— Poznele astea ale lui Goha m-au făcut să-mi uit de grijile cele grele, Şeherezada! 

Iar micuța Doniazada strigă: 

— O, surioară, ce dulci şi ce gustoase şi ce proaspete sunt vorbele tale! 

Iar Şeherezada zise: 

— Da ce sunt acestea faţă de Povestea cu copilandra Vraja Inimilor, isprăvniceasa păsărilor? 

Iar sultanul Şahriar strigă: 

— Pe Allah! o, Şeherezada, cunosc şi eu destule copilandre, şi am văzut încă şi mai multe; da nu ţin 
minte deloc un nume ca acela! Cine este, aşadar, Vraja Inimilor, şi cum este ea isprăvniceasa 
păsărilor? 

Iar Şeherezada spuse: 


POVESTEA CU COPILANDRA VRAJA INIMILOR, 
ISPRĂVNICEASA PĂSĂRILOR 


Mi s-a izvodit, mult-norocitule sultan, că la Bagdad, cetatea păcii şi sălaşul 
tuturor bucuriilor, cuib al desfătărilor şi grădină a minţii, califul Harun Al- 
Raşid, imam al Domnului peste trei lumi, şi emir al drept-credincioşilor, 
avea ca tovarăş de pahar şi ca prieten de inimă, printre apropiații şi soţii săi 
de zaiafet, pe acela ale cărui degete mânuiau cântecul, ale cărui mâini erau 
iubitele lăutelor, şi al cărui glas le era pildă privighetorilor, pe cântăreţul 
domn al cântăreților şi minune a cântării de pe vremile lui, pe vrăjitul lăutar 
Isac Al-Nadim, din Mossul. Iar califul, care îl îndrăgise cu o dragoste până 
peste poate, îi dăruise ca adăpost saraiul cel mai frumos şi cel mai ales 
dintre saraiurile sale. Şi acolo Isac avea ca sarcină şi ca slujbă să le deprindă 
cu meşteşugul cântării şi cu ghiersul pe copilele cele mai înzestrate dintre 
cele ce erau cumpărate de la sukurile de roabe şi de prin târgurile lumii, 
pentru haremul califului. Şi, de îndată ce vreuna se dovedea mai presus de 
soaţele sale şi le întrecea în măiestria cântării, a lăutei ori a cobzei, Isac o 
ducea dinaintea califului şi o punea să cânte şi să joace în faţa lui. Şi, dacă 
fata îi era califului pe plac, era primită pe dată în haremul acestuia. lar dacă 
nu îi era chiar pe plac, fata se întorcea la locul ei printre ucenicele din 
saraiul lui Isac. 

Or, într-o bună zi, emirul drept-credincioşilor, simţindu-şi pieptul apăsat, 
trimise după vizirul său cel mare, Giafar barmakidul, şi după Isac, tovarăşul 
de pahar, şi după Massrur, purtătorul spadei răzbunării. lar când aceştia se 
aflară dinainte-i, le porunci să se străvestească, întocmai precum avea să 
facă şi el. Şi, străvestiţi aşa, păreau asemenea unei cete obişnuite de oameni 
de rând. lar Al-Fazi, fratele lui Giafar, şi Yunus, cel priceput la meşteşugul 
poveştilor, li se alăturară şi ei, tot aşa străvestiti. Şi ieşiră cu totii din sarai 
fără a fi băgaţi de seamă, şi ajunseră la apa 'Tigrului, şi chemară un caicgiu, 
şi îi cerură să-i ducă până în mahalaua Al-Taf din Bagdad. Iar acolo 
coborâră pe uscat şi porniră la noroc pe drumul întâlnirilor nepregătite şi al 
întâmplărilor negândite. 


Şi, cum mergeau aşa pălăvrăgind şi râzând, văzură venind înspre ei un 
moşneag cu barba albă şi cu chipul preacinstit, care se temeni dinaintea lui 
Isac şi îi sărută dreapta. lar Isac îl cunoscu a fi unul dintre cei ce rostuiau 
copii şi copile pentru saraiul califului. Şi chiar de şeicul acela se slujea Isac 
ori de câte ori dorea vreo ceată proaspătă de şcolari la şcoala lui de muzică. 

Or, îndată după ce şeicul îl întâmpină astfel pe Isac, fără a-i da prin gând 
că soţii lui Isac ar fi emirul drept-credincioşilor şi vizirul său Giafar şi 
prietenii săi, îşi ceru adâncă iertăciune că îl supără şi că îi tulbură 
preumblarea, şi adăugă: 

— O, stăpâne al meu, de multă vreme vroiam să te văd. Ba mă şi 
hotărâsem să vin la tine la sarai. Da, de vreme ce Allah mă scoase astăzi în 
calea milei tale, am să-ţi spun numaidecât ce-mi munceşte cugetul. 

Iar Isac întrebă: 

— Şi despre ce este vorba, o, preacinstite? Şi cu ce aş putea să te ajut? 

lar neguţătorul de robi răspunse: 

— lacătă. Am, la ceasul de faţă, în oborul de robi, o copilă tare iscusită la 
cântarea din alăută, şi care nu are să zăbovească, atâta-i de bine dăruită, să 
ajungă a face cinste şcolii tale; întrucât fata aceea s-ar pricepe mai bine 
decât oricare să soarbă învăţătura ta cea minunată. Şi cum, pe deasupra, 
gingăşia-i este ca o împlinire a darurilor minţii, mă gândeam că n-ai să 
pregeţi a-ţi repezi asupra-i o aruncătură de ochi. Şi dacă are să-ţi placă, totul 
are să fie bine şi frumos. De nu, am s-o vând vreunui neguţător, şi nu are să- 
mi mai rămână decât să-mi cer încă o dată iertăciune pentru osteneala 
pricinuită ţie şi acestor preacinstite feţe, prietenii tăi. 

La vorbele acestea ale bătrânului neguţător de robi, Isac îl cercetă pe calif 
dintr-o aruncătură repede de ochi şi răspunse: 

— O, taică, ia-o aşadar înaintea noastră înspre oborul de robi şi dă-i de 
ştire copilei să fie gata de-a fi văzută şi auzită de noi toţi. Întrucât au să mă 
însoţească şi prietenii mei. 

lar şeicul răspunse că ascultă şi că se supune, şi pieri zorind pasul, în 
vreme ce califul şi soţii săi, călăuziţi de Isac care ştia drumul, porniră agale 
înspre oborul de robi. 

Or, măcar că întâmplarea nu se arăta a fi nimic altceva decât o treabă de 
rând, ei o primiră totuşi cu inimă voioasă, aşa cum un pescar pe malul mării 
primeşte norocul, oricât de neînsemnat ar fi, pe care Allah i l-a scris întru 
întâia aruncătură de năvod. Şi văzură, când se apropiară de oborul de robi, o 
clădire cu ziduri înalte şi largă, care ar fi putut să adăpostească în voie toate 


noroadele din pustie. Şi trecură pragul şi intrară într-o sală mare, menită 
vânzărilor şi cumpărărilor, şi mărginită de laviţe pe care şedeau 
cumpărătorii. Şi şezură şi ei pe laviţele acelea, în vreme ce bătrânul, care 
ajunsese înaintea lor, plecă s-o aducă pe copilă. 

lar pentru ea se pregătise chiar în mijlocul sălii un fel de jeţ din lemn de 
preţ, şi acoperit cu un chilim chindisit de la Ionia, iar la picioarele lui se afla 
o alăută de la Damasc cu strunele de argint şi de aur. 

Şi, deodată, copila cea aşteptată intră în sală, gingaşă ca o creangă când se 
leagănă. Şi şezu în jeţul pregătit, temenindu-se dinaintea celor ce veniră s-o 
vadă. Şi fu asemenea soarelui când străluceste în slava cerului la nămiază. 
Şi, măcar că mâinile-i tremurau oleacă, apucă lăuta, o sprijini pe piept cum 
face o soră cu frăţiorul ei, şi o sili să scoată un pestref ce vrăji minţile. Şi 
numaidecât după aceea pişcă pe un alt rost strunele cele supuse şi cântă 
stihurile acestea ale poetului: 


Suspină, tu, o, blândă dimineaţă, 

Că poate vreun suspin de-al tău cumva 
Se va răzni spre ţara ce răsfață 

Şi dragostea şi fericirea mea! 

Şi du bineţea mea înmiresmată 

Spre cei cu care mi-a fost bine-odată. 


Şi spune celui drag că i-am lăsat 

Şi inima-mi şi gândul chezăşie 

A unui dor mereu nealintat! 

Că dragostea mea e cu mult mai mare 
Decât orice iubire de sub soare. 


Şi spune-i că mi-a săgetat de moarte 

Şi inima şi ochii amândoi. 

Ci dorul meu de el nu se desparte 

Şi-l port în suflet ca pe un altoi 

Pe care-l simt adânc în piept cum creşte, 
Sfânt mugur înflorind fără nădejde. 


In fiecare noapte gândul meu, 
Gonind pe drumuri arse de iubire 
Şi tresărindu-mi pleoapele mereu, 


A dezvăţat mult-trista mea privire 
Să se supună somnului ei dulce, 
Atunci când vine ceasul să se culce. 


Când fata sfârşi de cântat stihurile acestea, califul nu se putu opri să nu 
strige: 

— Maşallah asupra glasului tău şi asupra măiestriei tale, o, binecuvântato! 
Ai strălucit, într-adevăr. 

Ci, deodată, îşi aduse aminte de străvestia lui, şi nu mai rosti o vorbă, de 
frică să nu se dea în vileag. Iar Isac la rându-i luă cuvântul spre-a o firitisi 
pe fată. Da nici nu apucă el să deschidă gura bine, că fetişcana cea dulce- 
cântătoare se şi sculă grabnic de pe scaunul ei şi veni la el şi îi sărută mâna 
cuviincios, spunând: 

— O, stăpâne al meu, mâinile înţepenesc dinaintea ta, iar la vederea ta 
limbile tac, şi limbuţia, măsurându-se cu tine, amuţeşte. Şi numai tu poţi să 
fii, în ceea ce mă priveşte, dezlegătorul vălului. 

Şi îi spuse vorbele acestea, în vreme ce ochii îi lăcrimau. Văzând acestea, 
Isac, tare uluit şi tulburat, o întrebă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute douăzeci şi şaptea noapte 


Urmă: 


... Văzând acestea, Isac, tare uluit şi tulburat, o întrebă: 

— O, preascumpă copilă, pentru ce ţi se mohorăşte sufletul şi îţi face ochii 
să plângă? Şi cine eşti, o, tu cea pe care nu te cunosc? 

Iar ea lăsă ochii în jos fără a răspunde, şi Isac înţelese că fata nu vroia să 
vorbească de faţă cu toată lumea. Şi, după ce îl întrebă din privire pe califul 
nedumerit, trase perdeaua care putea s-o despartă pe roabă de târgul de 
cumpărători, şi spuse cu dulceaţă: 

— Poate că acuma ai să vrei a grăi în toată voia şi slobozenia. 

Şi, de cum se văzu singură cu Isac, fata îşi săltă iaşmacul de pe faţă cu o 
mişcare plină de gingăşie şi se ivi tot ceea ce era ea cu adevărat, numai 
frumuseţe, albă ca luna plină, cu câte un cârlionţ negru pe fiecare tâmplă, cu 
un nas drept şi strălucitor ca sideful cel străveziu, cu o gură tăiată din carnea 
rodiilor coapte, şi cu o bărbie însemnată cu o gropiţă. Şi, pe chipul cel 
frumos, lăsat fără de văl, se dealungeau doi ochi mari şi negri sub arcul de 


două ori scris al sprâncenelor, cele care parcă stau să treacă până dincolo de 
tâmple. 

Iar Isac, după ce se uită la ea o clipă fără a rosti nimic, îi spuse apoi încă şi 
mai dulce: 

— Vorbeşte, o, copilo, cu toată încrederea. 

Ea atunci grăi cu un glas ca şoapta apei de izvor: 

— Aşteptarea cea lungă şi zbuciumul din sufletul meu m-au urâţit întru 
totul, o, stăpâne al meu; iar lacrimile pe care le-am vărsat mi-au spălat 
obrajii de frăgezimea lor. Şi niciunul dintre trandafirii de altădată nu mai 
înfloreşte pe ei. 

Iar Isac zâmbi şi zise, curmându-i vorba: 

— Da de când, o, copilo, înfloresc trandafirii pe faţa lunei pline? Şi pentru 
ce încerci, cu vorbele acestea ale tale, să-ţi ponegreşti frumuseţea? 

Ea răspunse: 

— La ce-ar putea să nădăjduiască o frumuseţe care până acuma nu a ars 
decât numai pentru sine? O, doamne al meu, de luni în şir îmi treceau zilele 
în oborul acesta de robi, pe când mă străduiam la fiecare mezat să 
născocesc tot altă pricină ca să nu fiu vândută; întrucât îţi tot aşteptam 
venirea, ca să intru la şcoala ta de cântăreţi, despre care a ajuns faima până 
şi în câmpiile din ţara mea. 

Şi, pe când fata vorbea astfel, veni neguţătorul, stăpânul ei. Şi Isac îl 
întrebă: 

— Ce preţ vrei pe copilă? Şi, mai întâi, cum o cheamă? 

lar şeicul răspunse: 

— În ceea ce priveşte numele ei, o, stăpâne al meu, noi îi spunem Iohfat 
Al-Kulub, Vraja Inimilor! Întrucât chiar că niciun alt nume nu i s-ar potrivi 
mai bine. În ceea ce priveşte preţul, trebuie să-ţi spun că a fost deseori 
dezbătut între mine şi muşteriii cei bogaţi care s-au înfăţişat rând pe rând, 
ispitiţi de ochii ei. Şi este pe puţin de zece mii de dinari. Şi sunt dator să 
adaug, ca să ştii, că numai ea până acuma i-a oprit pe cumpărători să urce 
mai sus preţul, întrucât ori de câte ori, la rugăminţile ei, o lăsam să vadă 
chipul celui ce venea s-o cumpere, îmi răspundea, ştiind că nu am s-o vând 
fără învoirea ei: „Acesta nu-mi place pentru cutare sau cutare pricină, iar cu 
cestălaltul nu am să ajung niciodată să mă îngăduiesc, din cutare sau cutare 
pricină!” Şi, în felul acesta, a ajuns să-i alunge de-a binelea de la ea pe toţi 
cumpărătorii obişnuiţi, şi să-i lehămeţească pe străini. Întrucât toţi 
ajunseseră să ştie de la început că fata are să bage de seamă la el vreo 


meteahnă grea ori vreun cusur; şi nimeni nu mai cuteza să-i înfrunte 
cârtelile supărătoare. Drept care cinstea mă sileşte să nu-ţi cer, ca preţ 
pentru roaba aceasta copilandră, decât numai zece mii de dinari: preţ care 
de-abia dacă îmi scoate cheltuielile. 

Iar Isac zâmbi şi zise: 

— O, şeicule, mai pune încă de două ori zece mii de dinari la cei pe care îi 
ceri, şi poate că aşa fata va ajunge la preţul cuvenit. 

Şi, după ce spuse acestea dinaintea neguţătorului uluit, adăugă: 

— S-o duci chiar astăzi pe fată la mine acasă, spre a ţi se plăti preţul 
hotărât între noi. 

Şi îl lăsă, după ce îi zâmbi copilei tulburate, şi se duse la calif şi la ceilalţi 
care îl însoțeau pe calif. Şi îi găsi până peste poate de nerăbdători, şi le 
istorisi, fără a le tăinui niciun amănunt, tot ceea ce se petrecuse. Şi toţi 
laolaltă ieşiră din oborul de robi, spre a-şi vedea de plimbare, după toanele 
întâmplării. 

În ceea ce o priveşte pe copila Vraja Inimilor, bătrânul şeic, stăpânul ei, se 
grăbi s-o ducă pe clipă pe dată la saraiul lui Isac, şi să-şi primească cei 
treizeci de mii de dinari ce-i fuseseră hotărâți drept preţ de cumpărare. Pe 
urmă plecă la rosturile lui. 

Atunci copiliţele roabe din casă se strânseră în jurul ei şi o duseră la 
hammam unde o scăldară desfătător, şi o îmbrăcară, o pieptănară şi o 
împodobiră cu odoare de toate felurile, cu salbe şi cu inele şi cu lănţuguri la 
mâini şi la picioare, şi cu vâlnice chindisite cu zarafir, şi cu pieptar de 
argint. lar dulcea gălbeneală de pe chipu-i luminos şi luciu era ca a lunii la 
vremea Ramadanului deasupra unei grădini împărăteşti. 

Când stăpânu-său Isac o văzu pe copilandra Vraja Inimilor cu înfăţişarea ei 
cea nouă, mai tulburată şi mai fâstâcită ca o mireasă în noaptea nunţii, se 
firitisi pentru cumpărătura pe care o făcuse şi îşi zise în sineşi: „Pe Allah! 
după ce copila aceasta are să înveţe un şir de zile la şcoala mea, şi are să se 
mai desăvârsească la meşteşugul lăutei şi al cântării, şi după ce, ca urmare a 
mulţumirii inimii ei, are să-şi capete iarăşi pe deplin frumuseţea-i firească, 
are să fie o dobândă de nepreţuit pentru haremul califului: întrucât chiar că 
fetişcana aceasta nu e o urmaşă de-a lui Adam, ci-i chiar o hurie de viţă 
aleasă. 

Şi dete poruncă să i se pună fetei la îndemână tot ce-i era de trebuinţă 
pentru învăţarea pravilelor cântării, şi stărui să nu se precupeţească nimic 
pentru ca şederea ei în saraiul cântecului să-i fie plăcută din toate privinţele. 


Şi-aşa se făcu. Şi, în felul acesta, totul ajunse a-i fi lesne copilei pe calea 
desăvârşirii meşteşugului şi a frumuseţii. 

Or, într-o bună zi, pe când toate soaţele ei, copilele cu lăute şi cu ţimbale, 
se împrăştiaseră prin grădinile ce erau puse la cheremul lor, şi pe când 
saraiul cântecului era gol-goluţ de tinerele lui lune, copila Vraja Inimilor se 
sculă de pe divanul pe care se odihnea şi intră singură în sala de învăţătură. 
Şi se aşeză în scaunul ei, şi îşi puse lăuta pe piept, cum îşi pune o lebădă 
capul sub aripă. Şi toată frumuseţea ei întreagă i se întorsese, pe când până 
nu de mult fusese galbenă şi stinsă. La fel cum într-un strat de flori, spre 
sfârşitul primăverii, bujorul ia locul zarnacadelei cea cu obrajii topiţi de 
moartea iernii. Şi- aşa că, în felul acesta, copila era o ispită pentru ochi, o 
vrajă pentru inimi şi un cântec de bucurie înălțat către Acela carele a 
zămislit-o. 

Şi, singură-singurică, îşi făcu alăuta să sune, scoțând din inima lemnului 
un şir de pestrefuri care ar fi îmbătat până şi făptură cea mai împietrită. Pe 
urmă luă de la capăt procedeul dintâi, cu o iscusinţă ce întrecea toate 
trilurile şi toate ciripiturile păsărilor cântărețe. Întrucât chiar că în fiecare 
deget de-al ei se afla tăinuită câte o minune. 

Şi de bună seamă că nimănuia nu avea cum să-i dea prin gând, în saraiul 
lui Isac, cum că meşterul însuşi îşi găsise în fata aceea un meşter pe măsura 
lui, de nu cumva fata era chiar mai presus. Întrucât din ziua când, în oborul 
de robi, tulburarea făcuse să tremure şi mâinile şi glasul minunatei copile, 
ea nu mai avusese prilejul să cânte nici din lăută, nici din gură, dinaintea 
nimănuia, nefăcând altceva, ca şi soaţele sale, decât să asculte învăţăturile 
lui Isac, şi pe urmă să cânte, da nu singură, ci numai împreună cu toate 
ucenicele. 

Aşa încât, atunci când făcu lemnul cel răsunător al lăutei să spună toate 
glasurile păsăretului ce încununaseră copacul din care lăstărise odinioară, 
copila îşi dete capul pe spate şi lăsă să i se reverse de pe buze, cântând, 
stihurile acestea ale poetului... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute douăzeci şi opta noapte 


Urmă: 


...Aşa încât, atunci când făcu lemnul cel răsunător al lăutei să spună toate 
glasurile păsăretului ce încununaseră copacul din care lăstărise odinioară, 


copila îşi dete capul pe spate şi lăsă să i se reverse de pe buze, cântând, 
stihurile acestea ale poetului: 


Când sufletul e ars de dor 
Spre cel la care visu-l poartă, 
Nimic nu-i poate fi opor, 

Nici măcar ne-ndurata soartă. 


O, tu, cel care mi-ai zdrobit 
De-a pururi inima şi gândul, 
Hai, ia-mi şi viaţa-ntr-un sfârşit, 
Şi stăpâneşte-le de-a rândul. 


De vreme ce niciun alt chin 
Ci numai chinul lipsei tale 
Mă poate frânge pe deplin 
Şi mă ucide-acum de jale. 


Râzând, mi-ai spus: „Doar eu aş şti 
Să-ţi vindec răul ce te arde, 

Când niciun vraci n-ar izbuti 

Să te mai mântuie de moarte, 


Şi numai o privire-a mea 

Ar fi de-ajuns s-aducă leacul! 
Şi inima ţi-aş vindeca, 

Şi sufletul din piept, săracul!” 


Cât ai să-ţi râzi, o, crud călău, 
De rana care mă ucide? 
Drept ţintă pentru ochiul tău 
Şi pentru lăncile-i cumplite, 


Pe nimeni n-a mai scris Allah 
Pe-ntreg pămăntu-acesta mare, 
Decât pe mine să-ţi fiu, ah, 
Batjocură şi desfătare! 


Or, în vreme ce fata cânta, Isac, care toată dimineaţa fusese plecat la calif, 
se întorsese fără să le fi dat de veste slugilor despre venirea lui. Şi, de cum 
ajunse în odaia de la intrare a casei, auzi glasul ce cânta, vrăjit şi dulce ca 
adierea dintâi a dimineţii când dă bineţe palmierilor, şi mai întăritor pentru 
sufletul care îl asculta decât uleiul de migdale pentru trupul luptătorului. 

Şi Isac rămase atâta de tulburat de mlădierile acelui glas însoţit de sunetele 
de alăută şi care nu putea să fie, fără nicio îndoială, un glas dintre glasurile 
de pe pământ, ci vreo revărsare căzută din cântările raiului, nu se putu opri 
să scoată un strigăt mare, de înfiorare şi de minunare totodată. lar tânăra 
cântăreată Tohfa auzi strigătul şi dete fuga, ţinând încă alăuta în braţe. Şi îl 
găsi, sprijinit de peretele odăii de la intrare, cu o mână la inimă, pe stăpânul 
ei Isac, atâta de îngălbenit la chip şi atâta de tulburat, încât fata îşi aruncă 
alăuta şi se repezi la el, plină de spaimă, strigând: 

— Asupra-ţi fie milele Celui Preaînalt, o, stăpâne al meu, şi uşurează-te de 
tot răul! Deie el să nu ai vreo boală ori supărare! 

Iar Isac, venindu-şi în fire, întrebă cu glas stins: 

— Oare tu cântai în sala goală, o, Tohfa? 

lar copila se tulbură şi se îmbujoră şi nu ştiu ce răspuns să dea la o 
întrebare a cărei pricină nu o ştia. Ci, întrucât Isac stăruia, se temu să nu-l 
supere tăcând mai departe, şi răspunse: 

— Vai, o, stăpâne al meu, era slujnica ta Tohfa! 

lar Isac, auzind răspunsul, lăsă capu-n jos şi îşi spuse: „lacătă ziua 
prăbuşirii! O, Isac, suflet îngâmfat, care te credeai cel dintâi din veacul tău 
la glas şi la cântare, nu mai eşti, faţă de fiica aceasta a cerului, decât un rob 
văduvit de orice har!” 

Şi, tulburat până peste poate, luă mâna copilei şi şi-o duse la buze cu mare 
cinstire, apoi la frunte. lar Tohfa se simţi gata să leşine; ci tot mai avu 
puterea de a-şi trage mâna repede, strigând: 

— Numele lui Allah fie asupra-ţi, o, stăpâne al meu! De când oare 
stăpânul sărută mâna roabei? 

Ci el răspunse, cu toată umilinţa: 

— Taci, o, Vrajă a Inimilor, o, tu, cea mai presus dintre toate făpturile, 
taci! Isac şi-a găsit stăpânul, el care până acuma socotea că nu-şi are 
seamăn pe lume. Întrucât, pe Prorocul! — asupra-i fie rugaciunea şi pacea! — 
mă jur că până acuma am crezut că nu am seamăn pe lume, şi mă jur că 
acuma meşteşugul meu, pe lângă al tău, nu mai este decât ca o drahmă pe 
lângă un dinar. O, Tohfa, tu eşti chiar desăvârşirea! Şi pe clipă pe dată vreau 


să te duc la emirul drept-credincioşilor, califul Harun Al-Raşid. Şi-atunci 
când privirea lui va scânteia asupra ta, ai să ajungi o domniţă între femei, 
întocmai precum şi eşti o sultană între făpturile lui Dumnezeu. Şi-asa, au 
să-ti fie încununate măiestria şi frumuseţea. Drept care, slăvire şi proslăvire 
ţie, o, stăpână a mea, Vrajă a Inimilor! Şi deie Allah numai ca, atunci când 
ursita-ţi preaminunată te va aşeza la locul de cinste în saraiul emirului 
drept-credincioşilor, să nu-l izgoneşti departe de amintirea ta pe robul tău 
Isac cel zdrobit! 

Iar Tohfa, cu ochii scăldaţi în lacrimi, răspunse: 

— O, stăpâne al meu, cum să te uit pe tine care eşti începutul norocului 
meu întreg şi însăşi temelia inimii mele? 

Iar Isac o luă de mână şi o puse să-i jure pe Cartea cea Sfântă că nu are să- 
| uite. Şi adăugă: 

— Da, hotărât! ursita ta este o ursită minunată, iar pe fruntea ta văd 
pecetluită bucuria emirului drept-credincioşilor. Încât îngăduie-mi să te rog 
să cânţi dinaintea califului ceea ce cântai adineaurea numai pentru tine, pe 
când eu te ascultam de dincolo de uşă şi mă socoteam din rândul celor 
miluiţi de raiul lui Allah. 

Şi, dobândind făgăduiala copilei, îi mai spuse: 

— O, Vrajă a Inimilor, ai putea tu acuma să-mi spui, făcându-mi hatârul 
cel din urmă, prin ce şir de întâmplări ciudate a putut o domniţă să ajungă a 
fi amestecată în rândul robilor ce se vând şi se cumpără, câtă vreme ar fi cu 
neputinţă să i se plătească preţul, nici de i s-ar grămădi dinainte toate 
comorile din zăcămintele cele tainice şi toate bogăţiile de sub pământ şi din 
apa mărilor pe care Allah Preaînaltul le-a îngropat în inima pietrelor? 

Iar Tohfa, la vorbele acestea, zâmbi şi spuse: 

— O, stăpâne al meu, povestea roabei tale Tohfa este o poveste ciudată; iar 
întâmplările prin care a trecut sunt uluitoare; încât, de-ar fi scrise cu acul pe 
colţul dinlăuntrul ochiului, ar sluji de învăţătură celui ce le-ar citi cu luare- 
aminte. Şi, într-una din zilele ce vin, de-o vrea Allah, am să-ţi istorisesc 
povestea aceasta, care-i povestea vieţii mele şi a venirii mele la Bagdad. Ci 
astăzi este de ajuns să afli că am fost pradă de război la un maghrebin, şi am 
trăit printre maghrebini. 

Şi adăugă: 

— Stau la poruncile tale, gata să te urmez la emirul drept-credincioşilor! 

Iar Isac, care avea o fire chibzuită şi blândă, se feri să stăruie a afla mai 
mult şi, ridicându-se, bătu din palme şi le porunci roabelor care alergaseră 


la chemarea lui să pregătească hainele de ieşire pentru stăpâna lor Tohfa. Şi 
numaidecât roabele deschiseră lăzile cele mari cu toale, şi scoaseră de acolo 
un şir întreg de rochii, minunat învrâstate, făcute din mătase de la Nishabur, 
înmiresmate cu balsamuri uşoare, şi dulci la pipăit şi la vedere. Şi, tot aşa, 
scoaseră de prin sipeturile cu giuvaieruri un dichis întreg de odoare plăcute 
de privit. Şi o îmbrăcară pe copilandră, stăpâna lor, cu şapte rochii puse una 
peste alta, de culori felurite, şi o împodobiră cu nestemate, şi o făcură 
asemeni unei preafrumoase idoliţe chinezeşti. 

lar când toată găteala se sfârşi, veniră de se rânduiră lângă ea şi o sprijiniră 
şi din dreapta şi din stânga, pe când alte fete avură grijă să poarte la mâinile 
lor poalele cu ciucuri ale fustelor. Şi ieşiră cu ea de la şcoala de muzică, iar 
Isac mergea înainte-le, deschizând drumul şi avându-l alături pe un băietan 
arap ce ducea lăuta vrăjită. 

Şi alaiul ajunse la saraiul califului şi intră în sala de aşteptare. Iar Isac se 
grăbi a se duce să se înfăţişeze dintru-ntâi singur dinaintea califului, şi grăi, 
după temenelile cuvenite: 

— lacătă, o, emire al drept-credincioşilor, aduc astăzi dinaintea ta o copilă 
fără de asemuire nici printre cele mai frumoase, un dar ales, o minune a 
aceluia carele a zămislit-o, o venită din rai, dăscălită şi ucenica mea, 
cântăreaţa cea minunată 'Tohfa, Vraja Inimilor! 

Iar Al-Rasid zâmbi a râde şi zise: 

— Şi unde-i vraja aceea, o, Isac? N-o fi cumva copilandra pe care am 
întrezărit-o într-o zi la oborul de robi, atunci când era de nevăzut şi sta sub 
izar, ferită de ochii cumpărătorului? 

Iar Isac răspunse: 

— Chiar ea, o, doamne al meu! Şi, pe Allah! este mai reavănă decât 
dimineaţa cea reavănă, şi mai dulce pentru urechi decât şopotul izvorului 
printre pietre! 

Şi Al-Raşid răspunse: 

— Atunci, o, Isac, nu mai zăbovi să pofteşti aici dimineaţa, şi pe aceea 
care este mai reavănă decât dimineaţa. Şi nu ne lipsi mai mult de cântecul 
izvorului şi de aceea care este mai dulce decât cântecul izvorului. Întrucât, 
într-adevăr, niciodată nu se cade ca dimineaţa să fie tăinuită, şi nici apa să 
înceteze a cânta. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a nouă sute douăzeci şi noua noapte 


Urmă: 


...nu mai zăbovi să pofteşti aici dimineaţa, şi pe aceea care este mai 
reavănă decât dimineaţa. Şi nu ne lipsi mai mult de cântecul izvorului şi de 
aceea care este mai dulce decât cântecul izvorului. Întrucât, într-adevăr, 
niciodată nu se cade ca dimineaţa să fie tăinuită, şi nici apa să înceteze a 
cânta. 

Şi Isac ieşi s-o aducă pe Tohfa, în vreme ce califul se minuna în sufletul 
său că îl vedea pentru întâia oară şi cu atâta tărie lăudând o cântăreaţă. Şi îi 
spuse lui Giafar: 

— Au nu-i de mirare, o, vizirule, că Isac vorbeşte cu atâta lăudare pe 
seama altcuiva în afară de el? lacătă ce mă minunează până peste marginile 
minunării. 

Şi adăugă: 

— Da avem să vedem numaidecât cum va fi treaba. 

Şi, peste câteva clipite, urmându-l pe Isac, care o ţinea de mână, intră 
fetişcana. Şi ochiul emirului scăpără asupra ei. Şi sufletul lui rămase 
tulburat de gingăşia ei; şi ochii lui rămaseră fermecaţi de umbletul ei vrăjit, 
ca o fluturare de văluri de mătasă. Şi, pe când el o sorbea din ochi, fata veni 
şi se temeni dinaintea lui, şi îşi dete la o parte iaşmacul de pe faţă. Şi 
rămase ca luna în cea de a paisprezecea noapte a ei, neprihănită, 
strălucitoare, albă şi senină. Şi măcar că era tulburată de faptul că se afla 
dinaintea emirului drept-credincioşilor, nu îşi uită de nimic din câte cereau 
buna-purtare, buna-creştere şi cuviinta; şi, cu glasul ei fără de asemuire, se 
ploconi dinaintea califului şi rosti: 

— Salamaleikum asupra ta, o, urmaş al celui mai ales dintre fiii oamenilor, 
o, vlăstar binecuvântat din viţa domnului nostru Mahomed — asupra-i fie 
rugăciunea, pacea şi milele cele sfinte! — cămin şi adăpost al celor ce umblă 
pe calea dreaptă, judecător fără de greş peste cele trei lumi. Primeşte 
salamalecul celei mai supuse şi mai neînsemnate dintre roabele tale. 

Iar Al-Raşid, auzind vorbele acestea, rostite cu un glas atâta de desfătător, 
se însenină şi se îmbujora şi strigă: 

— Maşallah, o, tipar al desăvârşirii! 

Şi se uită la ea cu şi mai mare luare-aminte, şi sta să se topească de 
mulţumire. lar Giafar şi Massrur şedeau şi ei la fel, gata să-şi dea duhul de 
bucurie. Pe urmă Al-Raşid se sculă din jeţul lui domnesc şi coborî la fată, şi 
se duse lângă ea şi, cu multă dulceaţă, îi trase peste faţă iaşmăcuţul de 


mătasă: ceea ce vroia să însemne că de-aici înainte fata ţinea de haremul lui, 
şi că de aici înainte era primită în taina hărăzită soțiilor drept-credincioşilor. 

După care o pofti să şadă jos şi îi spuse: 

— O, Vrajă a Inimilor, tu chiar că eşti un dar ales. Da n-ai putea oare, 
odată cu venirea ta care ne luminează casa, să faci să intre şi cântecul în 
sarai? lacătă că auzul nostru este în slujba ta, ca şi vederea noastră! 

lar Tohfa luă alăuta din mâinile arăpuţului rob şi şezu jos la piciorul 
scaunului califului, spre a începe numaidecât un pestref în stare să topească 
şi urechea cea mai nesimţitoare. Şi minunea din degetele ei era o răzvedire 
mai tulburătoare decât cea din guşa păsărilor. Pe urmă, între răsuflările 
tăiate ale celor din jur, îşi lăsă buzele să cânte stihurile acestea ale poetului: 


Când dincolo de marginile zării 
Copila lună iese din crivat 

Şi-l întrevede-n umbra înserării 

Pe domnul mare-n purpură-mbrăcat, 


Se ruşinează toată să se ştie 

Cu chipul gol sub lungile-i priviri, 
Şi-şi trage peste faţa şofrănie 
Iaşmacul alb al norilor subțiri. 


Pe urmă-aşteaptă până ce se-afundă 
Emirul strălucit departe-n zări, 
Apoi şi ea, pe boltă sus, rotundă, 

Dă pas prealiniştitei ei plimbări. 


Şi dacă ea, domniţa, nu e-n stare 
Să-nfrunte ochiul craiului avan, 
Cum să-l înfrunte-o fată oarecare 
Pe mult-strălucitorul ei sultan? 


Şi Al-Raşid se uită la fată cu dragoste, cu poftă şi cu dulceaţă, şi fu atâta 
de vrăjit de harurile ei fireşti, de frumuseţea glasului ei, şi de măiestria 
danţului şi a cântecului ei, încât coborî din scaunul împărătesc şi se duse să 
şadă pe chilim lângă ea, şi îi zise: 

— O, Tohfa! Pe Allah! tu, într-adevăr, eşti un dar ales. 

Pe urmă se întoarse înspre Isac şi îi zise: 


— Chiar că, o, Isac, nu ai fost îndestul de drept în judecata ta despre 
minunăţia aceasta, cu toate câte ne-ai spus în privinţa ei. Întrucât nu mă 
sfiesc să adaug că te întrece până şi pe tine, fără de tăgadă. Şi-a fost scris ca 
nimănuia să nu-i fie dat a-i face dreptate, afară de calif! 

Iar Giafar strigă: 

— Pe viaţa capului tău, o, doamne al meu, adevăr spui! Copila aceasta este 
o răpitoare de minţi! 

Iar Isac zise: 

— O, emire al drept-credincioşilor, eu chiar că nu am nimica împotriva 
judecății tale, mai ales că, atunci când am auzit-o întâia oară, am simţit tare 
limpede, numaidecât, că toată măiestria mea şi tot ceea ce mi-a menit Allah 
ca har nu mai erau nimic în chiar ochii mei. Şi mi-am grăit: „O, Isac, ziua 
de astăzi este pentru tine ziua prăbuşirii!” 

Iar califul grăi: 

— Atunci e bine! 

Pe urmă o rugă pe Tohfa să mai cânte o dată cântecul acela. Şi, după ce o 
ascultă încă o dată, iarăşi se minună şi se înfioră de bucurie. Şi îi spuse lui 
Isac: 

— Pe volniciile strămoşilor mei! mi-ai adus un dar care preţuieşte cât 
împărăţia lumii. 

Pe urmă, nemaiputând de bucurie, da nevroind să se arate prea aprins de 
faţă cu tovarăşii săi, califul se sculă şi îi spuse lui Massrur hadâmbul: 

— O, Massrur, ridică-te şi du-o pe stăpâna ta Tohfa la iatacul de cinste din 
harem. Şi ai grijă să nu-i lipsească nimic. 

Şi hadâmbul spătar ieşi cu Tohfa. Iar califul, cu ochii umezi, se uita după 
ea cum se depărta cu mersul ei de gazelă, cu podoabele şi rochiile ei 
dungate. Şi îi spuse lui Isac: 

— E îmbrăcată minunat. De unde are hainele acestea cum n-am mai văzut 
altele asemenea în saraiul meu? 

Şi Isac spuse: 

— Le are de la robul tău, ca urmare a dărniciilor tale asupra capului meu, 
o, doamne al meu. Toate sunt un dar pe care l-a căpătat de la tine, prin 
mijlocirea mea. Pe altminteri, pe viaţa ta! toate darurile din lume nu mai 
sunt nimic pe lângă frumuseţea ei. 

lar califul, care niciodată nu se dovedea lipsit de filotimie, se întoarse 
înspre Giafar şi îi zise: 


— O, Giafar, să-i numeri pe dată credinciosului nostru Isac cinci mii de 
dinari din vistierie; şi să-i dai zece rânduri de rochii din dulapurile 
împărăteşti. 

Pe urmă, cu faţa înseninată şi cu gândurile scuturate de toată grija, porni 
înspre iatacul cel tainic unde Tohfa fusese dusă de spătar. Şi intră la fată, 
rostind: 

— Pacea fie cu tine, o, Vrajă a Inimilor! 

Şi se duse lângă ea, şi o luă în braţe, acolo, în umbra perdelei de taină. Şi o 
găsi fecioară neprihănită, curată ca un mărgăritar de sub apele mării, cules 
proaspăt. Şi se bucură de ea. 

Şi, din ziua aceea, Tohfa dobândi un cin tare înalt în inima lui, de nu mai 
putea califul să-i îndure lipsa nici măcar o clipită. Ba, până la urmă, ajunse 
să pună în mâinile ei cheile de la toate treburile împărăției, întrucât găsise în 
ea o femeie plină de înţelepciune. Şi Tohfa, ca tain rânduit pentru ea, avea 
două sute de mii de dinari pe lună, şi cincizeci de fete roabe în slujirea ei zi 
şi noapte. Şi cu darurile şi cu lucrurile de preţ ce le căpăta, ar fi putut să 
cumpere toate ţările Irakului şi toate pământurile de la Nil. 

Şi dragostea de această copilă se împlântă atâta de tare în inima califului, 
încât Al-Raşid nu vroi să se încreadă în nimenea pentru straja ei. lar când 
ieşea de la ea, ţinea el însuşi cheia de la iatacul de taină. Ba chiar, într-o zi, 
pe când copila cânta dinaintea lui, fu cuprins de o revărsare de patimă atâta 
de mare, încât dete să-i sărute mâna. Ci ea se trase îndărăt dintr-o zvâcnitură 
şi, în tresărirea aceea repezită, îşi sparse lăuta. Şi începu să plângă. Şi atunci 
Aî-Raşid, tulburat peste măsură, îi şterse lacrimile şi, cu un glas tremurând, 
o întrebă pentru ce plânge, şi strigă: 

— Deie Allah, o, Tohfa, ca niciodată să nu cadă vreo lacrimă nici măcar 
dintr-un ochi de-al tău! 

Iar Tohfa zise: 

— Ce sunt eu, o, doamne al meu, de vrei să-mi săruți mâna? Au vrei 
cumva ca Allah şi Profetul său — asupra-i fie rugăciunea şi pacea! — să mă 
pedepsească pentru aceasta şi să-mi spulbere fericirea? întrucât nimenea de 
pe lume nu a ajuns la o asemenea cinstire! 

Iar Al-Raşid, fu mulţumit de răspunsul ei şi îi spuse: 

— Acuma, când ştii, o, 'Tohfa, locul adevărat la care te-ai ridicat în cugetul 
meu, nu am să mai încerc faptul care te-a tulburat. Înseninează-ţi aşadar 
ochii, şi să ştii bine că numai tu îmi eşti scumpă şi că am să mor de dragul 
tău. 


Şi Tohfa căzu la picioarele lui şi îi cuprinse genunchii cu mâinile. Iar 
califul o ridică şi o luă în braţe şi îi zise: 

— Numai tu eşti sultana mea. Şi eşti mai presus chiar decât fiica moşului 
meu, Sett Zobeida. 

Or, într-o zi, Al-Raşid plecase la vânătoare, iar Tohfa se afla singură în 
iatacurile ei, stând sub un sfeşnic de aur ce-o lumina cu lumânările lui 
îmbălsămate. Şi citea dintr-o carte. Şi deodată un măr înmiresmat căzu pe 
genunchii ei. Şi ridică fruntea şi văzu, afară, cine aruncase mărul. Şi era Sett 
Zobeida. Şi Tohfa, cât putu de iute, se ridică şi, după salamalecurile 
cuviincioase, spuse: 

— O, stăpână a mea, iertăciune! Pe Allah! de-aş fi fost slobodă de dorurile 
mele, aş fi venit în fiecare zi ca să te rog să primeşti slujbele mele de roabă! 
Să nu ne lipsească niciodată Allah de paşii tăi! 

lar Sett Zobeida intră la cadână şi şezu jos lângă ea. Iar chipu-i era mâhnit 
şi îngândurat. Şi grăi: 

— O, Tohfa, ştiu că ai o inimă mare, aşa că vorbele tale nu mă minunează. 
Întrucât la tine mărinimia este un har firesc. Or, eu, pe viaţa emirului drept- 
credincioşilor! nu prea am năravul să ies din iatacurile mele şi să mă duc în 
musafirlâc pe la soțiile şi pe la cadânele califului, vărul şi soţul meu. Ci 
astăzi am venit spre a-ţi zugrăvi starea stânjenitoare în care m-a lăsat de 
când ai intrat tu în sarai. Află, aşadar, că sunt dată cu totul uitării, şi sunt 
coborâtă la treapta de cadână de rând. Întrucât emirul drept-credincioşilor 
nici nu mai dă pe la mine şi nici nu mai întreabă nimic despre mine. 

Şi începu să plângă. Iar Tohfa plânse laolaltă cu ea de să-şi dea sufletul. Şi 
Zobeida îi spuse: 

— Aşa că am venit să-ti cer un nazar, şi anume să faci în aşa fel încât Al- 
Raşid să-mi hărăzească şi mie o noapte pe lună, numai atât, ca să nu fiu 
coborâtă chiar pe treptele roabelor. 

Iar Tohfa sărută mâna sultanei şi îi spuse: 

— O, cunună de pe capul meu, o, stăpână a noastră, doresc din tot sufletul 
ca emirul drept-credincioşilor să-şi petreacă luna întreagă şi nu numai o 
noapte cu tine, încât să ţi se însenineze sufletul, iar eu să-mi dobândesc 
iertarea, eu care, cu venirea mea, sunt pricina mâhnirii tale. Şi deie Allah ca 
într-o zi să nu mai fiu decât o roabă în mâinile tale de doamnă şi de stăpână! 

Or, estimp, Al-Raşid se întoarse de la vânătoare şi se duse drept la iatacul 
cadânei sale dragi. lar Sett Zobeida, zărindu-l de departe, dete zor să fugă, 


după ce Tohfa îi făgăduise sprijinul ei. lar Al-Raşid intră, şi şezu jos 
zâmbind, şi o pofti pe Tohfa să stea pe genunchii lui. 

Pe urmă mâncară şi băură amândoi, şi se dezbrăcară. 

Şi numai atunci Tohfa îi vorbi despre Sett Zobeida şi îl rugă să-i 
împlinească dorul inimii şi să se ducă la ea în noaptea aceea. Iar el zâmbi şi 
zise: 

— De vreme ce este atâta de zornic să mă duc la Sett Zobeida, s-ar fi 
căzut, o, Tohfa, să-mi fi spus până a nu fi apucat să ne dezbrăcăm. 

Ci ea răspunse: 

— Am făcut aşa, spre a da dreptate poetului care a spus: 


Femeia, care cere, să nu şadă 
Ascunsă sub iaşmac şi sub izar! 

Mai bine e să fie goală toată, 

Spre-a dobândi mai repede-un nazar. 


lar Al-Raşid, când auzi răspunsul, fu mulţumit şi o strânse pe Tohfa la 
piept. După care o lăsă, spre a face aşa cum îi ceruse ea în privinţa mândrei 
Sett Zobeida. Şi închise cu cheia uşa de la iatacul copilandrei, şi plecă. Şi- 
atâta cu el. 

Ci în ce o priveşte pe Tohfa, ceea ce i se întâmplă din clipita aceea este 
atâta de ciudat şi de uluitor, încât se cade a fi povestit cu domolul... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Ci într-a nouă sute treizecea noapte 
Urmă: 


...Ci în ce o priveşte pe Tohfa, ceea ce i se întâmplă din clipita aceea este 
atâta de ciudat şi de uluitor încât se cade a fi povestit cu domolul. 

După ce Tohfa rămase singură în iatacul ei, îşi luă iarăşi cartea şi îşi urmă 
citirea mai departe. Pe urmă, simțindu-se oleacă obosită, îşi luă lăuta şi 
începu să cânte numai pentru ea. Şi cânta atâta de frumos, încât lucrurile 
cele neînsufleţite din iatac începură să dănţuiască de desfătare. 

Şi deodată simţi lăuntric că ceva neobişnuit se petrece în odaia ei, luminată 
atunci de strălucirea lumânărilor. Şi se întoarse şi văzu în mijlocul odăii un 
om bătrân care dănţuia în tăcere. 'Ţinea ochii lăsaţi în jos, avea o înfăţişare 
falnică, iar călcătura îi era domnească. Şi dăntuia un danţ cucernic, cum 


nicio făptură 
omenească nu 
ar putea să 
dănţuiască 

vreodată. 

lar Tohfa se 
simţi îngheţată 
de spaimă. Căci 


ferestrele şi 
uşile erau 
închise, iar 
ieşirile erau 


păzite  straşnic 
de hadâmbi. Şi 
ea nu îşi aducea 
aminte să fi 
văzut cumva 
vreodată la 
sarai chipul 
bătrânului acela 
ciudat. Încât 
grăbi să-şi 
rostească 
lăuntric 
rugăciunea de 
izbăvire de cel 
necurat: „Mă 
adăpostesc întru Allah Preaînaltul împotriva Celui bătut cu pietre!” Şi îşi 
zise: „Hotărât! N-am să mă arăt că am băgat de seamă făptura aceasta 
străină care se află aici. Mai degrabă am să cânt mai departe, şi întâmple-se 
ce-o vrea Allah!” Şi, fără a se opri din cântat, avu tăria de a urma să cânte 
cântecul început; ci degetele îi tremurau pe lăută. 

Şi iacătă că, peste un ceas de vreme, şeicul cel jucăreţ se opri din danţ, 
veni lângă Tohfa şi sărută pământul dintre mâinile ei, grăind: 

— Ai strălucit, o, tu, cea mai slăvită din Răsărit şi din Apus! Fie ca lumea 
să nu rămâie vreodată lipsită de icoana ta şi de desăvârşirile tale! O, Tohfa, 
o, Vrajă a Inimilor, au nu mă cunoşti? 


Şi ea strigă: 

— Nu, pe Allah! nu te cunosc! Da socot că trebuie să fii vreun ginn de pe 
tărâmurile Ginnistanului — alungat fie Cel-Viclean! 

Iar el răspunse, zâmbind a râde: 

— Adevăr grăieşti, o, Tohfa! Sunt căpetenia tuturor neamurilor din 
Ginnistan, sunt Eblis! 

Iar Tohfa strigă: 

— Numele lui Allah fie cu mine şi împrejurul meu! Mă adăpostesc întru 
Allah! 

Ci Eblis îi luă mâna, i-o sărută şi şi-o duse la buze şi la frunte, şi grăi: 

— Să nu-ţi ne frică de nimic, o, Tohfa, întrucât de mult te afli sub ocrotirea 
mea şi eşti mult-iubita tinerei domniţe a ginnilor, care ca frumuseţe printre 
fiicele ginnilor este ceea ce eşti tu printre fiicele lui Adam. Află, dar, că de 
tare multă vreme vin cu ea în ospeţie la tine, în fiecare noapte, fără ca tu să 
ne vezi, şi te privim fără ca tu să ştii. Întrucât preafrumoasa noastră domniţă 
Kamariya este îndrăgostită de tine până la pierderea minţilor şi nu se jură 
decât pe numele şi pe ochii tăi. Iar atunci când vine aici şi te priveşte, în 
vreme ce dormi, se topeşte de dor şi moarte după frumuseţea ta. Iar 
curgerea vremii nu mai este pentru ea decât lungoare, afară de vremea 
nopţii, când vine la tine şi când se bucură de vederea ta fără ca tu s-o vezi. 
Aşa că vin la tine ca sol, spre a-ţi istorisi chinurile ei şi aleanul în care zace 
departe de tine, şi să-ţi spun din partea ei şi din partea mea că, dacă 
binevoieşti, te duc în Ginnistan, unde vei fi ridicată la cinul cel mai de sus 
printre sultanii ginnilor. Şi vei domni peste inimile noastre, precum 
domneşti aici peste inimile oamenilor. Or, astăzi, împrejurările se potrivesc 
de minune pentru venirea ta. Întrucât sărbătorim nunta fetei mele şi tăierea- 
împrejur a fiului meu. Şi petrecerea ar fi luminată de venirea ta, iar ginnii ar 
fi fericiţi de vederea ta, şi te-ar primi toţi ca sultană a lor. Şi ai şedea printre 
noi atâta cât ai dori. Şi de nu ţi-o plăcea în Ginnistan, şi de nu ţi-o fi pe voie 
traiul nostru, care este un trai de zaiafete necurmate, fac jurământ că, fără 
de stăruinţe ori anevoinţe, am să te aduc aici de unde te iau. 

Şi, auzind spusele acestea ale lui Eblis — afurisit să fie el! — înfricoşata de 
Tohfa nu cuteză a nu-i primi poftirea, de teama vreunor încurcături drăceşti. 
Şi răspunse că „da”, cu un semn din cap. Şi numaidecât Eblis luă într-o 
mână lăuta pe care i-o încredintă Tohfa, iar pe Tohfa o luă de cealaltă mână, 
rostind: „Bismillah!” Şi, ducând-o astfel, deschise uşile, fără a se sluji de 
vreo cheie, şi merse cu ea până ce ajunseră la intrarea de la umblători. 


Or, umblătorile, iar adesea fântânile şi havuzurile, sunt locurile de care se 
slujesc ginnii de sub pământ şi efriţii spre a veni la faţa pământului. Şi, din 
pricina aceasta, niciun om nu intră la umblători fără a rosti rugăciunea de 
alungare a duhurilor rele şi fără a se adăposti cu gândul întru Allah. Şi, 
întocmai precum ies prin umblători, ginnii se şi întorc la ei acasă tot pe 
acolo. Şi nu se ştie vreo abatere de la pravila aceasta şi niciun fel de coteală 
de la acest obicei. 

Încât atunci când speriata de Tohfa se văzu dinaintea umblătorilor, cu 
şeicul Eblis, îşi pierdu firea. Ci Eblis începu să spună şotii spre a-i schimba 
gândurile, şi coborî cu ea în sânul pământului. Şi după ce trecură fără de 
necazuri pârleazul acela anevoios, ajunseră la o trecere de sub pământ, 
săpată ca o boltă. Şi după ce trecură prin bolta aceea, ajunseră deodată 
afară, sud cer. Şi la ieşirea de sub pământ, un cal înşeuat îi aştepta, fără de 
vreun paznic ori de vreun grăjdar. lar şeicul Eblis îi spuse preafrumoasei 
Tohfa: 

— Bismillah, o, stăpână a mea! 

Şi, ţinând scările şeii, o ajută să se suie pe cal, în şaua cea largă. Şi Tohfa 
se aşeză pe cât putu mai bine, iar calul numaidecât se undui ca un val sub 
ea, şi pe dată întinse nişte aripi urieşeşti în noapte. Şi se înălţă în văzduhuri, 
în vreme ce şeicul Eblis zbura, cu putinţele lui, alături de ea. Şi, din toate 
astea, Tohfa se înfricosă atâta încât leşină, prăbuşită în şa. 

Iar când, mulţumită vântului reavăn, Tohfa îşi veni în simţiri din leşinul ei, 
se văzu într-o pajişte largă, atâta de plină de flori şi de prospeţime, încât ai 
fi zis că vezi o rochie uşoară zugrăvită în culori vrăjite. lar în mijlocul 
acelei pajişti strălucea un sarai, cu turnuri înalte în văzduh şi mărginit de o 
sută şi optzeci de porţi de aramă roşie. Iar în pragul porţii celei mari se aflau 
căpeteniile ginnilor, îmbrăcaţi în haine strălucite. 

Iar când căpeteniile acelea îl văzură pe şeicul Eblis, strigară: 

— lacătă că vine Sett Tohfa! 

Şi de îndată ce calul poposi dinaintea porţii, se înghesuiră cu toţii 
împrejurul ei, o ajutară să descalece şi o poftiră în sarai, sărutându-i 
mâinile. Şi, înlăuntrul saraiului, Tohfa văzu o sală mare, alcătuită din patru 
săli ce se legau între ele, cu pereţii de aur şi cu pilaştrii de argint, o sală ce- 
ar face să crească păr pe limba care s-ar încerca s-o zugrăvească. lar în fund 
de tot se vedea un jeţ împărătesc de aur roşu, împodobit cu mărgăritare de 
mare. Şi fu poftită să şadă, cu mare fală, pe jetul acela. Iar căpeteniile 
ginnilor veniră şi se rânduiră pe treptele jeţului împărătesc, împrejurul şi la 


picioarele ei. Iar în ceea ce priveşte înfăţişarea lor, erau asemenea cu fiii de 
Adam, afară de doi dintre ei, care aveau nişte chipuri înfricoşătoare. 
Întrucât aceia doi nu aveau, fiecare, decât numai câte un ochi în mijlocul 
feţei, croit în lung, şi nişte dinţi ieşiţi înainte precum colții porcilor mistreti. 

lar când fiecare îşi luă locul cuvenit cinului său şi când toată lumea se 
potoli, se ivi o domniţă tânără, gingaşă şi frumoasă, cu un obraz atâta de 
strălucitor, încât lumina sala împrejurul ei. Şi alte trei copile ca zânele 
veneau după ea, legănându-se care mai de care. Şi când ajunseră dinaintea 
scaunului împărătesc al preafrumoasei Tohfa, i se închinară cu un salamalec 
gingaş. lar sultana cea tânără, care mergea în frunte, păşi pe treptele jeţului, 
în vreme ce Tohfa cobora. lar când ajunse piept în piept cu Tohfa, domniţa 
o sărută îndelung pe obraji şi pe buze. 

Or, domniţa aceea era chiar sultana ginnilor, domniţa Kamariya, cea 
îndrăgostită de Tohfa. Iar celelalte trei erau surorile sale; iar pe una o chema 
Gamra, pe cea de a doua Şarara, şi pe cea de a treia Wakhima. 

lar Kamariya era atâta de fericită de-a o vedea pe Tohfa, încât nu se putu 
opri să se scoale iarăşi de pe jeţul ei spre a veni s-o mai sărute o dată, şi s-o 
strângă la piept, mângâind-o pe obraji. 

Şi, văzând acestea, şeicul Eblis începu să râdă şi strigă: 

— O, ce îmbrăţişare frumoasă! Fiţi drăgute şi luaţi-mă între voi!... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute treizeci şi una noapte 


Urmă: 


„„.Şi, văzând acestea, şeicul Eblis începu să râdă şi strigă: 

— O, ce îmbrăţişare frumoasă! Fiţi drăgute şi luaţi-mă între voi! 

Şi un râs mare cutremură ceata ginnilor. Şi Tohfa râse şi ea. Iar 
preafrumoasa Kamariya îi zise: 

— O, sora mea, te-am îndrăgit, iar inimile sunt atâta de adânci, încât nu-şi 
pot avea ca mărturie decât sufletele. Iar sufletul meu mărturiseşte că te-a 
îndrăgit încă de dinainte de-a te fi văzut. 

Şi Tohfa, nevroind să pară cumva prost crescută, răspunse: 

— Pe Allah! şi tu îmi eşti dragă, ya Setti Kamariya. Şi am ajuns roaba ta, 
de cum te-am văzut. 

Şi Kamariya îi mulţumi, şi o sărută iar, şi i le înfăţişă pe cele trei surori ale 
sale, grăind: 


— Sunt măritate cu căpeteniile noastre. 

Iar Tohfa se temeni cum se cuvine dinaintea fiecăreia. Iar ele veniră, la 
rândul lor, şi se temeniră dinaintea ei. 

După care robii ginnilor intrară în sală aducând tablaua cu bucate, şi 
aşternură masa. lar sultana Kamariya o pofti pe Tohfa să vină să stea cu ea 
şi cu surorile ei împrejurul tablalei, în mijlocul căreia erau încrustate 
stihurile acestea: 


Făcută sunt să port tot felul de bucate; 
Cu bucurie vă aduc de toate; 

Aşa încât mâncaţi pe săturate. 

Fac semne înspre mine frumoase mâini curate: 
Să spună fiecare ce poftă îi abate, 

Iar eu numaidecât mă voi supune 

Cu bunătăţile cele mai bune. 

Căci fala mea cea mare 

Este că sunt în stare 

S-aduc cu bucurie şi să dărui 

Tot ce-i mai bun, pe placul fiecărui. 


După ce citiră stihurile acestea, începură să mănânce. Da Tohfa nu mânca 
prea cu poftă, întrucât era stânjenită de înfăţişarea celor două căpetenii de 
ginni, cei cu chipurile hidoase. Şi nu se putu opri să nu-i spună domniţei 
Kamariya: 

— Pe viaţa ta, o, sora mea, ochii mei nu mai pot să îndure vederea aceluia 
de colo, şi a celui de lângă el! Pentru ce sunt atâta de fiorosi, şi cine sunt ei? 

lar Kamariya începu să râdă şi spuse: 

— O, stăpâna mea, acela este căpetenia Al-Şisban, iar celălalt este marele 
Maimun, spătarul. Dacă îi vezi atâta de urâţi, este pentru că nu au vroit, din 
pricina făloşeniei lor, să facă la fel ca toţi ginnii şi să-şi schimbe înfăţişarea 
lor adevărată cu aceea a făpturilor omeneşti, întrucât să ştii că toate 
căpeteniile pe care le vezi sunt, în starea lor obişnuită, asemenea cu cei doi, 
atât la trupuri, cât şi la obraze; ci astăzi, ca să nu te înspăimânte, au 
îmbrăcat o înfăţişare de fii de-ai lui Adam, în aşa fel încât tu să poţi să te 
deprinzi cu ei şi să te simţi bine. 

Iar Tohfa răspunse: 

— O, stăpâna mea, chiar că nu pot să mă uit la ei. Mai cu seamă Maimun 
acela tare-i înfricoşător! într-adevăr, mi-e frică de el! Da, tare mi-e frică de 


fârtaţii aceia doi! 

lar Kamariya nu se putu stăpâni să nu pufnească de râs. lar Al-Şisban, 
unul dintre cele două căpetenii cu chipuri înfricoşătoare, o văzu cum râdea 
şi o întrebă: 

— Pentru ce râzi, o, Kamariya? 

Iar ea îi vorbi într-un grai pe care nicio ureche de-a vreunui fiu de Adam 
nu ar fi putut-o pricepe, şi îi lămuri cele ce spusese 'Tohfa despre el şi despre 
Maimun. lar blestematul de Al-Şisban, în loc să se supere, începu să râdă cu 
un râs atâta de năprasnic, încât ai fi crezut dintr-ntâi că vreo furtună 
cumplită ar fi buit în sală. 

Şi masa se încheie în felul acesta, în mijlocul hohotelor de râs ale tuturor 
căpeteniilor ginnilor. Şi după ce toată lumea se spălă pe mâini, se aduseră 
pocalele cu vin. Iar şeicul Eblis veni lângă Tohfa şi îi spuse: 

— O, stăpâna mea, tu înseninezi sala aceasta şi o luminezi şi o 
împodobeşti cu făptură ta. Da ce înfiorare am trăi noi, sultane şi sultani, 
dacă ai binevoi să ne dai prilejul a asculta câte ceva din lăuta-ţi, însoţind-o 
cu glasul tău. Întrucât iacătă că noaptea şi-a şi deschis aripile-i a plecare, şi 
nu are a şi le mai desfăşura prea mult. Aşa că, până ce nu are să ne 
părăsească, fă-ne hatârul, o, Vrajă a Inimilor! 

Şi Tohfa răspunse: 

— A auzi înseamnă a mă supune! 

Şi îşi luă alăuta şi cântă minunat, de li se părea celor care o ascultau că 
saraiul tot dănțuia odată cu ei, precum o corabie în ancorele sale, ca urmare 
a vrăjii cântării. Şi gunguri stihurile acestea: 


Să fie pacea cu voi toţi, cei care 
Juratu-mi-aţi credinţă fiecare. 

Au nu mi-aţi spus că o să mă găsiţi, 
Voi, cei ce m-aţi găsit, ai mei iubiţi? 
Certa-v-aş cu glas dulce şi uşor, 

Ca reveneala vântului din zori, 

Ca şopotul cel proaspăt de izvor! 
Că pleoapele-mi, plângând de-atâta dor, 
Mi le-au topit al lacrimilor spor, 

Iar curăţia sufletului meu 

E leac pentru cei ce-au râvnit mereu 
Să se adape din fântâna lui. 


O, dragostea mea cum să v-o mai spui? 


Şi căpeteniile ginnilor, auzind stihurile acestea şi cântecul tot, rămaseră 
cuprinşi de vraja desfătării. lar hâdul de Maimun, păcătosul acela, fu atâta 
de răpit, încât începu să dănţuiască şi el, ca un smintit. lar şeicul Eblis îi 
zise minunatei Tohfa: 

— Mă rog ţie, ia-o pe altă glasnă, întrucât plăcerea, pătrunzându-mi în 
inimă, mi-a tăiat şi sângele şi răsuflarea! 

lar sultana Kamariya se ridică şi veni s-o sărute între ochii amândoi, 
spunându-i: 

— O, răcoare a sufletului meu! O, inimă a inimii mele! 

Şi o rugă fierbinte să mai cânte. lar Tohfa răspunse: 

— A auzi înseamnă a mă supune! 

Şi cântă, însoţindu-se de lăută: 


Adesea când aleanu-n suflet creşte, 
Te-alini numai cu-o brumă de nădejde. 
S-ar face moale piatra, ca o ceară, 
De-ai şti ce e răbdarea, bunăoară. 

Tot ce-i departe s-ar apropia, 

De-ar şti să te împaci cu sinea ta. 


Şi toate acestea fură cântate cu un glas atâta de frumos, încât căpeteniile 
ginnilor începură să dănţuiască de-a valma. lar Eblis veni la Tohfa şi îi 
sărută mâna şi îi spuse: 

— O, minunato, oare ar fi să trec măsura mărinimiei tale dacă ţi-aş mai 
cere un cântec? 

Şi Tohfa răspunse: 

— Dar Sett Kamariya pentru ce nu-mi cere să cânt? 

lar tânăra domniţă sări numaidecât şi, sărutând amândouă mâinile 
vrăjitoarei Tohfa, îi spuse: 

— Pe viaţa mea şi a ta, mai cântă o dată! 

Şi Tohfa zise: 

— Pe Allah! glasul meu a ostenit să cânte; ci, dacă binevoieşti, am să vă 
spun tuturora, fără a le cânta, ci numai rostindu-le, după rostul lor, cântecele 
vântului de seară, ale florilor şi ale păsărilor. Şi, ca început, am să vă spun 
mai întâi Cântecul vântului de seară: 


Sunt pristavul celor care 

Se au dragi. Şi port cu mine 
Toate visele iubirii, 

De chemări şi de suspine. 


Cu credinţă le duc taina 

Şi le-o spun în fapt de noapte, 
În cuvinte pătimaşe 

Şi-n potop de blânde şoapte. 


Gingaş sunt cu cei ce umblă 
Pe cărarea ta, iubire! 

Pentru ei, suflarea-mi poartă 
Doar alint şi ispitire. 


Ci îmi potrivesc măsura 
După cum e-ndrăgostitul: 
Celui bun şi cumsecade-i 
Smulg din inimă cuțitul; 


Pe când celui ce se-arată 
Fără suflet şi credință, 
Răsuflarea mea-i aduce 
Numai jar şi suferinţă. 


Când sub lina-mi mângâiere 
Frunza se înfiorează, 

Cel îndrăgostit tresare 

Şi de-un dor adânc oftează. 


Iar când glasul meu l-ajunge, 
Ca-ntr-un vis fără pereche, 
Înspre dragostea-i se-nclină 
Şi-i şopteşte la ureche. 


Când prefir cu gingăşie 
Dulcea chinului cămaşă, 
Sunt ca sunetul lăutei 

În cântarea pătimaşă. 


Dacă hoinăresc prin lume, 
Nu vreo toană mă cuprinde, 
Ci ca să mă aflu-n preajma 
Crugurilor celor sfinte. 


Zice-se c-aduc foloase, 

Pe când eu sunt numai mreajă; 
Când suflarea primăverii 
Pomii-i scutură cu vrajă, 


Eu mă-ntorc din Miazănoapte 
Ca s-aprind lumina-n muguri, 
Să fac nopţile potrivă 

Cu-ale zilelor dulci cruguri. 


Când căldura verii-ncepe, 
Iau din Răsărit lumină 

Ca să pun în pomii lumii 
Frumuseţea lor deplină. 


Dinspre Miazăzi mă-ntoarce 
Pleoapa soarelui de toamnă, 
Lângă poamele bogate, 

Ca să le arăt ce-nseamnă 


Setea de desăvârşire, 
Şi ca să le-nvăţ s-aştepte 
Ceasul sfânt al împlinirii 
Şi-al rodirii înțelepte. 


Iarna, -ntr-un sfârşit, mi-au drumul 
Din către Apus, deodată, 

Şi prieteni-mi, copacii, 

Îi despovărez de roadă, 


Le usuc din creştet frunza, 
Pentru ca în nopţi de gheaţă 
Mult-frumoasele lor ramuri 


Să-şi păstreze sfânta viaţă. 


Eu fac să se-ngâne şoapta 
Dintre-o floare şi-altă floare, 
Eu călăuzesc alene 
Lanurile-n legănare. 


Eu prind râurile-n lanţuri 
De argint, şi palmierii 

Eu îi fac să se-ncovoaie 
Grei de rod în faptul verii; 


Eu dezvăluiesc iubitei 
Taina inimii ce arde 
Pentru ea; şi-miresmata-mi 
Răsuflare, de departe, 


Dă de veste dintr-odată 
Celui hăituit de jale 

Că e-aproape şi-l aşteaptă 
Cortul cald al dragei sale. 


— Şi-acuma, dacă vreţi, o, stăpânii mei şi stăpânele mele, grăi Tohfa 
iarăşi, am să vă spun Cântecul Trandafirului... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute treizeci şi doua noapte 
Urmă: 


— Şi-acuma, dacă vreţi, o, stăpânii mei şi stăpânele mele, grăi Tohfa 
iarăşi, am să vă spun Cântecul trandafirului. lacătă-l: 


Eu sunt oaspele ce-alungă 
Iarna, şi aduce vara; 

Ci mă trec cum trece-n noapte 
Umbra unui duh, uşoară. 


Bucuraţi-vă de vremea 
Scurtă a-nfloririi mele, 


Şi să nu uitaţi că timpu-i 
Spadă cu tăişuri grele. 


Port culoarea ce-nfloreşte 
Al iubitelor obraz, 

Iar iubiţi-şi pun ca mine 
Haină scumpă de atlaz. 


Dulce-nmiresmez pe-acela 
Care-asupra mea se pleacă; 
Iar copila mă primeşte 
Tremurând, din mâna dragă. 


Sunt binevenit oriunde, 

Dar cel ce nădăjduieşte 
Să mă aibă vreme lungă 
Lepede-şi orice nădejde. 


Eu sunt cel pe care, iată, 
L-a-ndrăgit privighetoarea. 
Ci, cu toată-această slavă, 
Mult necaz mi-ndură floarea; 


Orişiunde, tânăr încă, 

Dau în mugur, mă-mpresoară 
Spinii strânşi în juru-mi roată, 
Şi-n lăuntru şi-n afară. 


Cu potop de lăncii crunte 
Pieptul tânăr mi-l sfâşie, 

Iar sub sângele ce curge 

Pururea-s o rană vie. 


Ci, tu toate câte sufăr, 
Eu sunt cea mai strălucită 
Dintre florile ce-şi scutur 
Trecătoarea lor ispită. 


Mi s-a pus cândva un nume 


Mândru: „Fala Dimineţii”. 
Straiul prospeţimii mele 
Mi-e podoabă frumuseţii. 


Vine însă fără milă 
Mâna omului, ne strânge 
Şi ne fierbe în cazane 

Să ne stoarcă viul sânge. 


Atunci trupu-mi se topeşte, 
Inima-mi pe flăcări arde, 
Lacrimile-mi curg, şi nimeni 
Nu mă mântuie de moarte. 


Focu-mi mistuie făptura, 
Lacrimile-mi fierb cu larmă, 
Inima-mi se face aburi, 
Toată ființa mea se sfarmă. 


Curge gâlgâind sudoarea, 
Semn vădit al grelei trude. 
Sufletu-mi e leac de suflet 
Celor arşi de patimi crude. 


Iar acei pe care dorul 

Îi usucă, se alină 

Cu mireasma mea-nflorită 
Cândva fragedă-n grădină. 


Astfel, după ce se trece 
Frumuseţea-mi din afară, 
Proaspăt sufletu-mi rămâne, 
Oamenii să-l soarbă iară. 


Înțeleptul care ştie 

Cum să tragă-nvăţăminte 
Din podoaba trecătoare 
Ce-am avut-o mai nainte, 


N-are să jelească vremea 
Când, cu florile-mi boghete, 
Straturilor din grădină 
Le-mpleteam cununi în plete; 


Ci mereu îndrăgostiţi, 
Cu iubirea lor, nebuna, 
Ar vroi ca vremea ceea 
Să dureze totdeauna. 


lar acuma, o, stăpânii mei şi stăpânele mele, dacă binevoiţi, am să vă spun 
Cântecul lasminului. lacătă-l: 


O, voi, cei ce priviţi, lăsaţi suspinul! 

Sus în azur, pe cerurile sfinte, 

Ard stelele-mi sclipind. Eu sunt iasminul, 
Mai alb decât argintu-n zăcăminte. 


Când mă ivesc pe lume, ies de-a dreptul 
Din sufletul dumnezeirii-nalte, 

Şi fericit mă odihnesc la pieptul 
Femeilor cu inimile calde. 


Dintre podoabe sunt cea mai de seamă, 
Cu care se-ncunună orice frunte. 

Beţi vinul meu, şi nu vă fie teamă 

De cei ce ştiu atâta: să se-ncrunte. 


Culoarea mea-i a camforului soră, 
Mireasma-mi e-al miresmelor izvor. 
Ea va rămâne-n preajma tuturora 
Şi-atunci când plec cu pas nepăsător. 


Iar numele-mi ias-min închide-n sine 
O taină-al cărei înţeles desfată 

Pe cei ce îndrăgesc cum se cuvine 

A minţii desfătare luminată: 


Din două vorbe-i zămislit, ce-nseamnă 


Eres şi jale. Tâlcu-ipe-nţeles: 
In graiu-i mut ne-arată şi ne-ndeamnă 
Să ştim că jalea este un eres. 


De-aceea vin cu fericirea-n horă 
Să povestesc norocuri cu temei. 
Iasminul sunt. Culoarea mea e soră 
Cu camforul, o, dragi stăpânii meii 


Şi acuma, dacă binevoiţi, o, stăpânii mei şi stăpânele mele, am să vă spun 
Cântecul Narcisei. lacătă-l: 


Puțin îmi pasă de frumuseţea mea: 
Privirea mea e languroasă 

Când mă legăn armonioasă, 

Şi nobilă îmi e originea. 


Mereu printre flori, le apreciez, 
Mereu la sfat cu ele 

Sub clar de lună şez — 
Prietene fidele. 


Deşi ca-nfăţişare 

Am primul drept al Firii 
Le-ajut, curtenitoare — 
Dau lecţii la slujire. 


Parfum, cu dărnicie 
Ofer cui mă alege 
Fără-ndărătnicie 
La mâna ce culege. 


Sting setea cu caliciul — 
Vestmânt imaculat — 

Pe tijă de smarald 

Port rochii de-argint, capriciu. 


Că am şi eu cusururi 
Confuză, mă înclin, 


Şi mă pălesc de chin 
Gândind ce voi ajunge. 


Prin umilinţă cer 

Iertare de defecte 

Şi-o să-mi scuzaţi, mai sper, 
Ocheadele cochete. 


Adesea îmi plec capul 
Nu spre-a privi în ape, 
Ci amintindu-mi pragul 
Sfârşitului aproape. 


Şi acuma, dacă binevoiţi, o, stăpânii mei şi stăpânele mele, am să vă spun 
Cântecul Micşunelei. Lacătă-l: 


Port mantie de frunză verde 
Şi bluză-albastră viorie. 
Plăpândă sunt, o-nchipuire 
De visuri şi de gingăşie. 


Să-l cheme Fală-a Dimineţii 

Pe trandafir, în mândra-i haină — 
Eu, cu făptura mea sfioasă, 

Nu sunt decât a zilei taină. 


El, mult-slăvitu-mi frate, -i vrednic 
De toată strălucirea vieţii, 
Preafericit în rostu-i falnic, 

Şi sfânt martir al frumuseţii. 


Eu, veştejită din pruncie, 
Într-al mâhnirii trist linţoliu 
Sub bolta-naltă-a primăverii 
Mă nasc înfaşurată-n doliu. 


Ce scurte-s clipele-mi voioase 
Când pot să râd şi să mă bucur! 
Şi, vai, ce lungi sunt cele-n care 


Imi scutur ofilitul ciucur! 


Că, iată, de cum dau în floare, 
Mă smulg întreg, din rădăcină, 
Fără să-mi dea răgaz şi mie 
S-ajung la vremea mea deplină. 


Şi, fiind fără apărare, 

Destui vin viaţa să-mi sugrume; 
Sfiala-mi nu-i înduioşează, 

Nici gingăşia mea pe lume. 


O desfătare-s pentru-aceia 

Ce-n preajmă-mi ştiu să se abată, 
Şi mă-ndrăgesc cu-nflăcărare 
Cei care mă zăresc vreodată. 


Ci până la sfârşitul zilei, 
Adeseori chiar mai degrabă, 
Vai, nu mai dau un ban pe mine, 
Stau prizărită pe tarabă. 


Şi-atunci mă vând mai pe nimica, 
Ei, care mă slăveau nainte; 

Şi-mi tot găsesc cusururi grele 
Cei ce mă lăudau fierbinte. 


Vrăjmaşa soartă-mi vestejeşte 
Pe noapte florile firave, 
Şi dimineaţa le găseşte 
Pălite, triste şi bolnave. 


Atunci, cei care ştiu pătrunde 
Într-ale vieţi taine-ascunse, 
Şi-mi ştiu puterile, adună 

Şi florile-mi murind şi frunze. 


Cu ajutorul meu alungă 
Boli grele, chinuri mari alină, 


Şi scot din piepturi fierbinţeala 
Cu suferinţa ei haină. 


Cu floarea mea-i desfăt pe oameni! 
Şi, poate mai presus de toate, 
Mireasma ei le-ncântă viaţa. 
Uscată, le dau sănătate. 


Iar omul prost habar nu are 

De harurile mele bune, 

Şi niciodată nu ia seama 

Să-mi vadă-ascunsa-nţelepciune. 


Ci-i sunt prilej de cugetare 
Şi de învăţătură vie 

Acelui ce-mi pricepe viaţa 
Şi care glasul minţii-l ştie. 


Şi dacă prea puţini ştiu, totuşi, 
Să-mi dea cinstita preţuire, 
Mă mângâi luând bine seama 
Cum florile-mi, ca o oştire, 


Cu coifuri de smarald gătite-s 
Şi lănci cu vârfuri de zamfir, 
Şi-n gingaşele lănci îi poartă 
Pe toţi vrăjmaşii lor în şir. 


Şi acuma, dacă binevoiţi, o, stăpânii mei şi stăpânele mele, am să vă spun 
Cântecul Nufărului. lacătă-l: 


Atâta de sfios sunt eu din fire, 
Şi-atâta sunt de ruşinos, încât 
Mă înspăimântă orişice privire, 
Şi mă ascund în apă pân” la gât. 


Şi floarea-mi doar, din tot prisosul fiinţii, 
Mi-o las afară-n straiul ei curat, 
Mai mult să fiu ghicit cu ochiul minţii, 


Decât să fiu văzut cu-adevărat. 


Îndrăgostiţii, de-ar lua aminte 

La pilda mea, cu-ntregul său temei, 
Ar şti să-nveţe ceea ce-i cuminte, 
Ca să se poarte tot aşa şi ei! 


Crivatu-n care-mi place să-mi duc dorul 
Sunt locurile ce se scaldă-n ape, 

Căci drag îmi este să dezmierd izvorul 
Şi şopotele lui să-mi fie aproape. 


Să ne despartă nu-i putere-n stare, 
Iar soarele, şi stelele, şi luna, 

În toi de iarnă, ori în miez de vară, 
La fel ne vor găsi întotdeauna. 


Ciudată soartă! Dragostea-mi adâncă 
Suspină după mult-iubita apă 

În care mă cufund, şi care încă 

Nu-mi stinge dorul care-n mine sapă. 


S-a mai văzut vreodată-n lume oare 
Ceva la fel cu trişte a mea năucă: 
În apă-a fi, şi nu a fi în stare 

Să-ţi stâmperi setea care te usucă? 


Pe zi, sub geana soarelui aprinsă, 

Îmi desfăşor cununa aurie, 

Ci când adorm sub haina nopţii-ntinsă 
Pământ şi ape-n liniştea târzie, 


Din nou mă cheamă mult-iubita undă, 
Şi, legănată, floarea mi se-nclină 

Şi-n sânul apei line se afundă, 

În cuibul de verdeață din rovină; 


La gândurile mele-nfrigurate 
Mă-ntorc atunci, iar ochiul meu se-ncântă, 


Sub apa nopţii şi-n singurătate, 
De fericire-i limpede şi sfântă. 


Iar oamenii cei uşurei la minte 
Habar n-au ei unde mă aflu-anume, 
Şi nu ştiu cum în taină mă cuprinde 
Această fericire fără nume; 


Şi niciun cârcotaş nu se arată 

Cu limba-i ascuţită să mă certe, 

Iar pe iubita mea înlăcrimată 

S-o tulbure când vrea să mă dezmierde. 


Şi orişiunde dorurile-mi multe 
M-ar duce să colind în rătăcire, 
Iubita-mi pururi stă să mă asculte 
Şi să-mi şoptească blânda ei iubire. 


De-o rog să-mi stingă focul ce mă arde, 
Ea mă adapă cu licoarea-i dulce; 

De-i cer un adăpost, duioasă foarte 

La sânu-i drag mă strânge să mă culce. 


Şi gândurile-mi toate şi făptura 
Sunt împletite cu fiinţa-i dragă. 

Ca să trăiesc, ea-mi dăruie căldura, 
Ea înfloreşte viaţa mea întreagă. 


Atâta de sfios sunt eu din fire, 
Şi-atâta sunt de ruşinos, încât 
Mă înspăimântă orişice privire, 
Şi mă ascund în apă pân” la gât. 


Şi floarea-mi doar, din tot prisosul fiinţii, 
Mi-o las afară-n straiul ei curat, 

Mai mult să fiu ghicit cu ochiul minţii, 
Decât să fiu văzut cu-adevărat. 


— Şi acuma, o, stăpânii mei şi stăpânele mele, am să vă spun, dacă 
binevoiţi, Cântecul Garoafei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute treizeci şi treia noapte 


Urmă: 


— Şi acuma, o, stăpânii mei şi stăpânele mele, am să vă spun, dacă 
binevoiţi, Cântecul Garoafei. lacătă-l: 


Revoluţiile vremii 

Culoarea mi-au schimbat 

În trei nuanţe diferite 

Ce rând pe rând am îmbrăcat 
În varietăţi bine definite. 


Prima e-al geloziei galben; 

A doua, de nelinişte, cauza albirii; 
Iar cea de-a treia e albastră 
Precum durerile iubirii 

Şi ca nefericirea noastră. 


Nici strălucire, nici parfum 

N-am, palidă când sunt, ca Moartea, 
Dispreţ, pentru corola ca un fum 

Ce nu ridică vălul nicidecum 

Ce îmi ascunde farmecul postum. 


Dar, astfel neglijată, nu mă tulbur 

De tihna mea retrasă şi dorită — 

Îmi ţin parfumu-n mine, culoarea tăinuită — 
Comori ascunse cu grijă ferită 

Nici dorul să vântur, nici ochiul să bucur. 


Din contră, de-s galbenă vreau să seduc 

Şi sunt, în acest scop, voluptuoasă 
Răspândind în zori şi-n amurg parfum de mosc 
Lansându-mi în crepuscule miasma oţioasă 


Cu care către aurul din mine să conduc. 


Nu mă vorbiţi de rău, surorile mele, 

Dacă presată de dorinţa turbată 

Îmi destăinui iubirile, disperată, 

Adierii zefirului, defăimătoare: 

Nu amanta trădându-şi dragostea e vinovată! 

Ea e învinsă doar de violenţa dragostei mistuitoare. 


Albastră când sunt, îmi comprim ardoarea 
Doar în lumina zilei, împlinirii, 

Şi îmi suport pedeapsa prin răbdarea 
De-a nu-mi expune şi parfumul firii 
Spre-a nu stârni cu el lingoarea. 


Dacă îndat” după căderea nopții, 

În umbrele sale, prietenilor mă arăt 
Şi le dezvălui comorile mele — 
Prietenilor cărora sorții 

Le-au hărăzit aceleaşi suferinţe grele. 


Şi, în grădina în care stăm aşezaţi, 

Prietenii îşi trec din mână-n mână 

Cupele pline cu licoarea păgână — 

Ciocnesc şi eu, din propria mea inimă adăpaţi, 
Şi bem din ea, din darnica fântână. 


Şi, de îmi pare clipa fericită, 

Eman în noapte un parfum, dar vag, 
La fel de dulce ca apropierea de iubită 
Îmbrăţişată de-un prieten drag 

Cu care îl înlănţui şi atrag. 


Atunci, dacă dorită mi-e prezenţa 

Şi-i căutată-apropierea mea 

Răspund îndată la îndemn cu complezenţa 
Ce uită suferinţa şi stridenţa 

Ce inimile împietrite mi-o stârneau. 


Îmi place întunericul în care-amanţii 
Îmbrăţişaţi, ei se topesc de dor 

Când răspândesc eu lacrimi parfumate 
Spre a mă revela ispititor 

Surorilor ce nu-s înmiresmate. 


— Şi acuma, o, stăpânii mei şi stăpânele mele, am să vă spun, dacă 
binevoiţi, Cântecul Busuiocului: 


Surori iubite, iată scumpa vreme 
Când fericite-mpodobiţi de zor 
Grădina-n care florile-mi pun steme 
Şi mă adăpostesc în taina lor. 
Aştept porunca voastră, şi vă rog: 
Primiţi-mă în sfântul vostru joc! 


Prieten cu izvoarele-s, ce-mi sună 
Cântecul lor; eu tainelor fierbinţi, 
Ce se şoptesc pe sub polog de lună, 
Le sunt chelar de visuri şi dorinţi, 
Iar gingaşele-mi frunze subţirele 
Dovadă sunt a harurilor mele. 


Primiţi-mă, surorilor iubite, 

Ca pe-un tovarăş la ospăţul sfânt! 
Cum fără de lăutele vrăjite 

Nu are haz nici danţul pe pământ, 
La fel fără de mine nu-şi dă ghes 
La bucurie-un om cu duh ales. 


Credeţi-mă, iubite surioare, 

În pieptul meu comori vrăjite-ascund: 
Miresme scumpe şi ameţitoare, 
Care-n adâncul inimii pătrund. 
Făgăduitu-s celor ce-au să vină 

În luminoasa lui Allah grădină. 


O, dragi surori, v-am spus: făptura-mi toată 
E-al tainelor de inimă chelar. 


Ci poate-o zvoană v-a ajuns vreodată 
Cum că în neamul meu solomonar 
Ar fi şi-o limbă ce să mă dezmintă, 
Flecară fără seamăn: biata mintă. 


Ci eu vă rog să nu-i păstraţi vreo pizmă, 
Şi mai degrabă s-o priviţi cu drag: 
Neprihănita, blânda noastră izmă 
Numai mireasma ei şi-o dă-n vileag! 
Ea, biata, niciodată nu destaină 

Decât duioasa inimii ei taină. 


Cel ce se dă pe faţă doar pe sine 
Nu poate fi vreodată-asemuit 
Cu cel ce spune tainele străine 
Pe care altul i le-a-mpărtăşit, 
Nu i se cade ruşinosul nume 

De vânzător de inimi şi de lume. 


Oricum ar fi — şi nu v-o spun cu ciudă — 
Nu e pădure fără uscături: 

Doar de departe sunt cu mintă rudă, 

Şi n-am cu ea prea strânse legături. 
De-aceea deci, cu sufletul fierbinte 

Vă rog pe toate să luaţi aminte. 


Prieten cu izvoarele-s, ce-mi sună 
Cântecul lor; eu tainelor fierbinţi 
Ce se şoptesc pe sub polog de lună 
Le sunt chelar de visuri şi dorinţi. 
Iar gingaşele-mi frunze subţirele 
Dovadă sunt a harurilor mele. 


Surori iubite, iată scumpa vreme 
Când fericite-mpodobiţi de zor 
Grădina-n care florile-mi spun steme 
Şi mă adăpostesc în taina lor. 

Aştept porunca voastră şi vă rog: 


Primiţi-mă în sfântul vostru joc! 


lar acum, o, stăpânii mei şi stăpânele mele, dacă binevoiţi, am să vă spun 
Cântecul Romaniei. lacătă-l: 


Dacă în semne ştii să desluşeşti 
Atuncea, haide, vino să-ţi arăt! 
De nu, mergi de te culcă, la poveşti: 
Eşti ignorant! Natura n-o „citeşti ”. 


Ce zile bune-au fost când floare-am dat! 
Cu frumuseţea mea îndulcesc lumea — 
Petale albe de departe-arat 

Şi discul galben al corolei legănat. 


Culorile-mi surale-s din Coran: 

Când luminoase, când întunecate — 
Ca să-nțelegi cum mor-trăind prin an 
Furtuna vieţii răscolind avan. 


Tu vii să îmi admiri floarea mea, care 
Încântă câmpurile azi, când se deschide, 
Iar peste-un timp, de treci din întâmplare 
Că nu mai sunt, vedea-vei cu mirare. 


Când plângerile mele-ndurerate 
Urcau spre fraţii mei, iubiții porumbei, 
Credeai că sunt refrene deşucheate, 
Vesele flori de stil pentru păcate. 


Petale albe ţi-arăt de departe — 

Dar tu nu-nţelegi semnul care-l fac — 

E trist să nu ştii a distinge ce desparte 
Ce-i trist, ce-i vesel; dragostea, de moarte. 


lar acum, o, stăpânii mei şi stăpânele mele, dacă binevoiţi, am să vă spun 
Cântecul Levănţicăi. lacătă-l: 


Ah, fericită sunt că nu fac parte 


Din rându-acelor flori de prin grădini 
Ce cresc trudite; eu răsar departe 

De mâinile murdare şi de chin, 

La adăpost de vorbele deşarte. 


Legi slobode mi-au fost din veci menite, 
Nu-mi place viaţa prinsă pe araci, 

Fug de izvoare şi fug de ispite, 
Grădinile-ntre garduri nu-mi sunt dragi 
Şi nici pământurile-amar muncite. 


O nesupusă sunt. Fugind de lume, 
Pustiurile doar îmi ştiu de rost. 

Doar prin singurătăţi fără de nume 
Îmi caut eu tihnitul adăpost. 

Nu-mi place zarva gloatei de legume. 


Şi cum nu-i nimeni să mă îngrijească 
Şi nici să mă sădească pe pământ, 

Nu poate nimeni să se necăjească 

Şi să mă certe cu niciun cuvânt 

Cum că s-ar fi trudit ca să mă crească. 


Sunt liberă, trăiesc în libertate. 
Şi mâna hâdă a niciunui rob 

Şi a niciunui ins din vreo cetate, 
Mânate de nesaţul lor neghiob, 
Nu mi-au atins podoabele curate. 


Ci de-ai să vii pe pajiştea de cituri 
În Nejdul din Arabia, cândva, 
Departe de grădinile cu ziduri, 
Mă vei găsi: acolo-i ţara mea, 
Sub strălucirea altor răsărituri. 


Acolo, unde-n şoapte care-adie 
N-ajunge om cu chipul veştejit, 
Pe pajişti largi, trăiesc cu bucurie 
În cântec de albină fericit 


Şi-ntr-a gazelelor tovărăşie. 


Acolo, frate-al sihăstriei mele 

E doar pelinul cel cu gust amar. 
Mă îndrăgesc cei îndrăgiţi de stele. 
Alin i-am fost pe vremuri lui Agar, 
Pe Ismail l-am vindecat de rele. 


Sunt liberă, trăiesc în libertate! 
Şi sunt ca fetele de neam ales 
Pe care nimeni nu le scoate 

Pe la mezaturi, ca să deie ghes 
Vânzării lor în târgul din cetate. 


Cu omul trândav nu pot fi pereche, 
Doar cel viteaz îmi ştie-ntregul preț: 
Pe calu-i vânteş, ca în vremea veche, 
Spre țelu-i sfânt goneşte îndrăzneţ, 
Cu floarea mea înfiptă la ureche. 


Aş vrea să vii odată pe la mine, 

Cu dulcea mea mireasmă să te-mbăi, 
În Nejdul cald, sub zările-i senine, 
Când vântul dimineţii-adie-n văi 
Rotind în juru-mi horele lui line. 


Parfumul meu înmiresmat îl scaldă 
Pe mult însinguratul beduin; 

Iar florile-mi ca de-un fior tresaltă 
Ca să-i desfete pe toţi cei ce vin 

Şi fac popas în preajmă-mi laolată. 


Şi-atunci când asprul cămilar începe 
Să-mi zugrăvescă frumuseți şi har, 
Chervanagii-nfaşuraţi în zeghe 

Stau să-l asculte şi, oftând arar, 

Îi fură-o vrajă ce n-o pot pricepe. 


lar acuma, dacă binevoiţi, o, stăpânii mei şi stăpânele mele, am să vă spun, 
într-un sfârşit, Cântecul Bujorului. lacătă-l: 


De-aş fi şi înlăuntrul meu asemenea 
Cum sunt pe dinafară-mpodobist, 

Nu i-aş mai pizmui nicicând pe semeni 
Şi nici nu m-aş mai plânge, negreşit. 


E lăudat oriunde, bunăoară, 
Bogatul meu veşmânt, de obicei, 

Şi sunt slăviţi obrajii de fecioară 
Când sunt la fel de rumeni ca ai mei. 


Ci ochiul ce s-aplecă să mă vadă 
Nu e cuprins de-un osebit răsfăţ; 
Nu sunt aduse vreodată ca podoabă 
În glastrele din sala de ospăț; 


Nu-i nimeni ispitit să preamărească 
Podoabele cu care mă-nfăşor, 

Şi nu mi-e dată lauda firească 

Ce se aduce celorlalte flori; 


În larga strălucire din grădină 

Nu mi se lasă niciun cin ales; 

Ba chiar sunt smuls cu tot din rădăcină 
Şi izgonit afară prea ades. 


Se pare că aş face numai silă 

Şi cum arăt la chip şi cum miros. 
Din ce pricină oare mă împilă? 

De ce par oare o podoabă de prisos? 


Vai! vai! Pricep! Pe cât mă duce gândul, 
Şi-aşa precum tot chibzuiesc mereu, 
Pricina nu-i că roşu mi-e veşmântul, 
Ci inima, că-i neagră-n pieptul meu. 


Dar ce pot eu când crâncena mea soartă 


Aşa mi-a fost menit dintru-nceput? 
Rămâne-n veci strădanie deşartă 
De-a fi altfel de cum ai fost făcut. 


Cusururile de mi se măsoară, 

Şi inima mea neagră n-are preţ, 
Au dacă mă priviţi pe dinafară, 
Nu sunt ca un sarai de frumuseți? 


Mă dau înfrânt. Vai, de-aş fi fost asemenea 
Pe dinlăuntru ca pe dinafar?, 

Nu i-aş mai pizmui acum pe semeni 

Şi nu mi-aş plânge soarta cu amar. 


Vai mie, vai! Ce rânduială proastă 
Îmi umple viaţa toată de urât! 

Pe cât pricep, întreaga mea năpastă 
Îmi vine de la inimă, şi-atât! 


lar acuma, când am sfârşit cântecele zefirului şi ale florilor, am să vă spun, 
dacă binevoiţi, o, stăpânii mei şi stăpânele mele, câteva dintre cântecele 
păsărilor. lacătă mai întâi Cântecul Rândunicii... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a noua sute treizeci şi patra noapte 


Urmă: 


...lar acuma, când am sfârşit cântecele zefirului şi ale florilor, am să vă 
spun, dacă binevoiţi, o, stăpânii mei şi stăpânele mele, câteva dintre 
cântecele păsărilor. lacătă mai întâi Cântecul Rândunicii: 


Eu, de-mi fac totdeauna casă 

Pe lângă vreun privaz sub geamuri 
Ori sub vreun zid de la terasă, 

Şi nu prin scorburi ori prin ramuri, 
Şi de nu fug de om fricoasă 

Ca toate celelalte neamuri 

De păsăret, e din pricină 


Că-n ochii mei nimic nu este 
Mai de folos pentru-o străină! 
(lar ce vă spun nu e poveste!). 
Deci între oameni îmi fac rostul, 
Căci nu sunt de un neam cu mine; 
Aşa zidindu-şi adăpostul, 

Un biet străin o duce bine. 

Eu sunt de-a pururi călătoare 

Şi pot astfel să iau aminte 

Ce viaţă duce omul care 

E dăruit cu-nvăţ şi minte. 

De ţi-a fost scris să pleci departe 
Pe drumurile pribegiei, 

A vrut Allah să-ţi facă parte 

De sfânta lege-a ospeţiei. 

Când îmi găsesc oblăduinţă 

Pe la vreo casă undeva, 

Nu-mi iau nicicând îngăduinţă 
Să le aduc vreo supărare 

Celor ce locuiesc în ea, — 

Şi cuib zidesc, după putinţă, 
Cuviincios, la umbra sa, 

Din toate câte sunt în stare 

Să strâng cu trudă şi răbdare 
Pe lângă maluri şi izvoare. 

Şi chiar de le sunt spor la casă, 
Nu cer să-mi dea din pâinea lor; 
Agoniseala mea de masă 

N-o iau din bietul lor ogor; 
Încât strădaniile-mi grele 

Şi faptul că nu cer pomană 
Mi-aduc iubirea tuturor. 
Altminteri poate multe rele, 

Nu ocrotire, ci izgoană, 

Mi-ar fi ghelirul după zbor. 
Când râd şi cântă laolaltă, 
Rotesc prin preajma lor voioasă: 


Ci zbor spre bolta lumii-naltă 
Când masa lor şi-o ospătează; 
Căci doar la sfânta bucurie 
Râvnesc eu să le fiu ortac; 

Nu la ospăţul care-mbie 

Un pântec lacom la posmag; 
Nu la ce au în farfurie, 

Ci numai să le fiu pe plac; 

La scumpa lor prietenie, 

Nu la un bob de mei sărac, 
Încât, trăind în cumpătare, 
Nelacomă la bunul lor, 

Mă bucur de-o iubire mare 

Şi mă primeşte fiecare 

În casa lui, ca pe-un odor 

Pe care-l strângi la piept cu dor. 


lar acum, dacă binevoiţi, o, stăpânii mei şi stăpânele mele, am să vă spun 
Cântecul Bufniţei. lacătă-l: 


Stăpâna-nţelepciunii mi se spune, 
Intelepciunea, însă, ce e, acest nume? 


Înţelepciunea, Pacea, Fericirea 
Doar baftă dacă ai găseşti pe lume! 


Retrasă lumii, de când sunt, de-aceea stau — 
Că dintr-un pic, torentul creşte-n spume! 


Când Fericirea nu e nicăieri, 
Eu prin ruine-o caut, fără nume. 


Acolo doar, fără prieteni, rude, fraţi 
De zarvă şi invidii fug anume. 


Las somptuos Palat cu mese-ntinse 
Nefericiţilor săraci cu-averi, mari sume. 


În austeritate reflectez 


Intoarsă doar spre duh, nu spre renume, 


Că numai sufletul e vinovat, doar el, 
De bine şi de rău, de leac ori ciume. 


Când tot e bronz, metal neimportant — 
Valoarea e, în sine, o minune. 


Iar bucuria şi plăcerea din Palat 
Nu sunt nimic — nimicuri, doar, nebune. 


Eu însă, chiar vorbind confuz, 
Eu mă-nțeleg ce spun şi ce-am a spune 


Intre nimicuri spuse foarte clar 
Sunt şi obscurităţi riscant a pune 


Cât semenii aşteaptă de la mine 
Aştept eu de la ei: nimic să sune. 


Ţară, avere, neam mi-am părăsit, 
Palate cu sclipici, şi bun renume. 


In gaura din ziduri m-am retras — 
E mai plăcut aici decât în lume. 


Stăpâna-nţelepciunii de-aia-mi zic! 
Insă înţelepciunea ce e? Ce anume? 


— lar acum, dacă binevoiţi, o, stăpânii mei şi stăpânele mele, am să vă 
spun Cântecul Şoimului. lacătă-l: 


Aşa e, sunt tăcut! Adeseori 

Sunt chiar posac de-a binelea, aşa e! 
Nu sunt privighetoarea ce-şi răsfoaie 
Întruna tereremu-obositor 

Cu limba-i necercată de opor, 
Umplând de larmă codri şi zăvoaie, 
De-aduce peste capul tuturor 
Năpastele înşiruite laie. 


Sunt credincios al legilor tăcerii, 

Şi poate nici n-am altă însuşire 

Decât cea de-a tăcea, iar a vederii 

E poate singura-mi desăvârşire. 

Când omul mă aduce în robie, 

Stau chibzuit, iar gândul niciodată 

Nu mi-l arăt. Şi n-are să mă vadă 

Vreun ochi vreodată-n temniţa-mi pustie 
Plângând ruina vietii-mi de-altădată. 


Pe drumurile-mi de robie grele, 
Cunoaşterea o caut eu, atât! 
De-aceea şi stăpânul vieţii mele 
M-a îndrăgit atât de mult încât, 

De teamă să nu trag asupra-mi ura, 
Mi-a pus pe frunte coif să nu-ntărât 
Pizmaşii, căci ne dă învăţătura 
Coranul sfânt: „Nu-ţi arăta figura!” 


Iar limba, ca ispita să n-o poarte, 

Îmi ferecă strâns ciocul, cu dichis, 
Întocmai precum şi la Sfânta Carte 
„Să nu laşi limba slobodă” e scris. 


Pe urmă-mi priponeşte năpristan 
Picioarele, în lanţuri zăngănind: 
Cum cere şi suraua din Coran: 

„Pe drumuri să nu umbli ţopăind!” 


Robia până-n suflet doare-adânc 
Ci tot tăcut privesc jur împrejur; 
Şi niciodată nu am să mă plâng 
De caznele pe care le îndur. 


Şi numai astfel, coapte îndelung 
Sub coiful minţii, gândurile mele 
La cea mai naltă-nvăţătură ajung, 
Rod al tăcerii şi-al răbdării grele. 


Atunci ajung sultanii robi ai mei, 

Şi de pe pumnul lor domnesc m-iau zborul, 
Apoi rotirea-naltă mi-o închei 

Pe mâna lor punând semeţ piciorul. 


lar acum, dacă binevoiţi, o, stăpânii mei şi stăpânele mele, am să vă spun 
Cântecul Lebedei. Este scurt şi iacătă-l: 


Stăpân fiind pe dorul meu, deplin, 
Sunt domn pe ape şi pământ şi zare. 
De nea mi-e trupul, gâtul mi-e un crin, 
Iar pliscul un sipet de chihlimbar e. 


Împărăţia mea a prins culori 

Din străluciri, din vis şi-nsingurare. 
Ştiu tainele din ape, ştiu comori 
Ascunse, ştiu minunile din mare. 


Şi pe când eu călătoresc vâslind 

Pe propriile-mi vele-n depărtare, 

Cel trândav, stând pe ţărmuri, picotind, 
Habar nu are de mărgăritare — 

Din tot belşugul apei de argint 

El ştie numai spumele amare. 


Şi acum, dacă binevoiţi, o, stăpânii mei şi stăpânele mele, am să vă spun 
Cântecul Albinei. lacătă-l: 


Pe sub crânguri, prin muncele, 
Acolo îmi fac eu casă; 
Fără-a-i păgubi pe alţii, 

Îmi agonisesc de masă; 

Iarba toată mă cunoaşte 

Şi mă-ntâmpină voioasă. 


La vreo floare, fără teamă, 
Imi las aripa să zboare, 
Fără-a vătăma o poamă, 


Fără-a supăra o floare 
Hrana dulce-o scot din ele, 
Străvezie ca o boare. 


Mă întorc pe urmă-acasă 
Cu povara dobândită, 

La chiverniseala-mi scumpă, 
La orânda chibzuită, 

Şi la calda mulţumire 

Ce mi-a fost din veci menită. 


Zidurile casei mele, 

Cu dichisu-mpletiturii, 
Sunt urmarea răzvedită-a 
Chibzuielii şi măsurii. 
Fagurii sunt însuşi rodul 
Legilor arhitecturii. 


Chiar şi Euclid vestitul, 
De-ar putea cumva să vie, 
Ar avea ce să înveţe 

În lumina aurie, 
Cercetând cu minunare 
Nalta lor geometrie. 


Ceara mea şi mierea dulce 
Sunt urmare a ştiinţei 

Ce s-a-mperecheat cu munca 
Şi cu sporul sârguinţii. 
Ceara-i rodul trudei aspre, 
Mierea este fructul minţii. 


Iar hatârurile mele 

Nu le dărui niciodată 
Celor ce râvnesc la ele, 
Ci ca vrednică răsplată 
Celor ce-mi îndură acul 
Cu amărăciunea-i toată. 


Dacă vrei alegorie 
Pentru inimă şi minte, 
Ti-o înfăţişez eu însămi, 
Şi străveche, şi cuminte. 
Cugetă, aşadar, bine, 
Căutând să iei aminte: 


Dacă jindui să te bucuri 
De hatârurile mele, 

N-ai să poţi fără să suferi 
Răbduriu necazuri grele, 
Stăruinţi ostenitoare, 
Răni amarnice şi rele. 


Dragostea face uşoare 
Toate câte-s grele-n faptă. 
Iată-ntreaga-nvăţătură 
Dintr-o pildă înţeleaptă. 
Pilda de-o pricepi, cutează! 
Dacă nu, mai bine rabdă! 


Şi acuma, o, stăpânii mei şi stăpânele mele, am să vă spun, dacă binevoiţi, 
Cântecul Fluturelui. lacătă-l: 


Eu sunt îndrăgostitul care arde 
De-a pururea-ntr-un dor ca un venin 
După făclia-mi scumpă. Mă închin 
La legea ce mă duce înspre moarte: 
Să pier arzând în patimă şi-n chin. 


Şi-n loc să-mi stingă dragostea nebună, 
Cu toate câte-ndur, iubita mea 

Sporeşte dorul, ca să mă răpună, 
Stârnindu-mi ne-ncetat nădejdea rea 
Că voi putea să fiu cu ea-mpreună. 


Ci dacă mă apropiu fericit, 
Rotindu-mă-mprejuru-i ca un fur, 
Mă-njunghie într-un hanger cumplit. 


Nu, niciodată un îndrăgostit 
N-a îndurat atâtea câte-ndur. 


Atunci făclia dragă îmi răspunde: 
„Îndrăgostit cu-adevărat, 

Nu-mi arunca osânda grea pe frunte, 
Şi iartă-mă de câte-ai îndurat, 

Căci ca şi tine ard în doruri crunte. 


De-i dat unui îndrăgostit să ardă, 

Nu-i greu de înţeles, pe cât se pare. 

Ci mintea nu mai ştie să se-mpartă 
Când o iubită-ndură-aceeaşi soartă, — 
Şi acesta-i lucru cel mai de mirare. 


Că, iată, focul m-a-ndrăgit la fel, 
Aşa cum eu te-am îndrăgit pe tine; 
Mă prinde-n luminosul lui inel, 
Mă mistuie cu multele-i suspine 

Şi cu dogoarea care arde-n el. 


Mă caută cu ochii nesătui, 

Să-mi soarbă şi suflarea şi fiinţa; 
Ci patima-i nu ştiu cum s-o descui, 
Şi nu îşi poate împlini dorința 
Decât topindu-mă-n iubirea lui. 


Că focul ne-a răpit din casa mea 

Pe mine şi pe dulcea-mi soră, mierea. 
Pe urmă, între mine-atunci şi ea 

Au aşternut o depărtare grea, 

Şi lacrimi fără număr, şi tăcerea. 


Rămân supusa-naltului meu crez: 

A arde spre-a da altora lumină! 

Cu lacrimi drumu-acesta îl urmez, 
Cum soarta însăşi mi l-a scris haină. 
Şi-astfel mă mistui, ca să luminez!” 


Aşa-mi şopti făclia. Şi-atunci focul 
Se-ntoarse înspre noi şi glăsui: 

„De ce vă plângeţi oare nenorocul 
Că-n flăcările mele veţi pieri, 

Când astfel dorul vostru-şi află locul? 


Ferice de acei ce beau, când eu 
Le sunt paharnic! Mărul fericirii 
ÎI gustă cel ce piere-n sânul meu. 
Murind astfel, înfruntă legea firii, 
Spre-a se supune legilor iubirii!” 


lar acuma, dacă binevoiţi, o, stăpânii mei şi stăpânele mele, am să vă spun 
Cântecul Corbului... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute treizeci şi cincea noapte 


Urmă: 


„„„lar acuma, dacă binevoiţi, o, stăpânii mei şi stăpânele mele, am să vă 
spun Cântecul Corbului. lacătă-l: 


Cernit în negru, cu croncănitul meu 
Tulbur ce-i pur şi amărăsc ce-i dulce; 
În zori şi-n înserare, mai mereu 

Instig armata Primăverii spre răscruce. 


Eu fericirii fără de cusur 
Prezic îndată un final dramatic 
Şi mândrului Palat de aur pur 
Ruina viitoare, emblematic. 


De-aceea, ştiu, sunt luat de rău augur 
Mai trist şi mai sinistru decât Kisher 
Şi decât Jader chiar şi mai obscur. 


Dar tu, care bârfeşti purtarea mea 
Dacă ţi-ai şti adevărata fericire 


Cum mi-o cunosc eu pe a mea, ai ezita, 
Ţi-ai pune strai de doliu, nu de mire. 


Deşertăciune doar îţi e trăirea, 
Trufia te desparte de-mplinirea 
La care doar înţelepciunea duce firea. 


Tu uiţi că ţi-e prieten cu temei 
Doar cine-i sincer şi te-acuză, 
Nu cel ce măguleşte fals femei 
Ci cel ce nu lasă greşelii nicio scuză. 


Acel care te mustră când greşeşti 
Deşteaptă-aşa Virtutea adormită 
Avertizând de ce va să păţeşti 
Dacă cedezi căderii în ispită 


Că, îmbrăcat în doliu, eu deplâng 
Viaţa trecătoare ce ne scapă 

Ca fire de nisip din pumn ce curg 
Când ghidul caravanei dă cu biciul 
Într-un haotic, disperat supliciu. 


Sunt ca predicatorul din moscheie 

Ce haina neagră, sobru, şi-o încheie. 

Dar, din păcate, ceilalţi nu ascultă — 
Doar lucrurile-mi dau dreptate multă. 


Trezeşte-te, tu, tare-de-urechi! 
Priveşte norii adunaţi din zori — 
Ia pildă de la ce-au păţit cei vechi: 
Şi din ce nu vezi încă poţi să mori! 


Dar tu nu mă asculţi şi n-o să ştii! 
Şi-observ, acum, că stau la taină cu stafii. 


lar acuma, dacă binevoiţi, o, stăpânii mei şi stăpânele mele, am să vă spun 
Cântecul Pupezei. lacătă-l: 


Când, după drum văslit în toată graba, 
Semn de iubire trainică-am adus 
Scrisorile stăpânei de la Saba, 

Cea cu ochi lungi şi sinilii, mi-a spus 
Într-auritul rigă: „Nu degeaba, 

O, pupăză, te-ai străduit pe sus, 

Căci mi-ai adus o veste care-mi place 
Şi care-mi face inima să joace!” 


Şi Solomon m-a copleşit atunci 

Cu toate binefacerile lui, 
M-a-ncununat cu-aceste pene lungi 
Ce-mi sunt şi-acum pe frunte falnic tui, 
M-a învăţat înţelepciune-adâncă 

Ce şi acuma-i vie-n mine încă. 


De-aceea mă întorc adeseori, 

În pace sfântă şi-n singurătate, 
Să-mi torc prin minte iar acel fuior 
Al cugetării lui prealuminate. 

Cu toată-nvăţătura ce mi-a dat 

În ceasu-acela pururi neuitat. 


Spunea: „Să ştii, o, pupăză cuminte, 
Că dacă omul ar lua aminte 

Şi dacă s-ar trudi atât cât poate 
Să-şi lumineze iscusita minte, 
Cu-nţelepciune ar putea străbate 
La tâlcu-ascuns al lucrurilor toate. 


Iar cugetul, de-ar fi, şi-ar stărui, 
Neprihănit spre tot ce-i bun să-ndemne, 
Cu limpezime ar putea ceti 

Tot adevărul răzvădit în semne. 


De-ar trece vămi de gânduri ispitite, 
Către soliile nepipăite, 
Ar dobândi fără de amăgire 


Luminile cele mai sus de fire. 


De-ar fi curat lăuntrul, drept dobândă 
I-ar fi vădit ascunsul, la izvor! 

Şi s-ar lăsa văzută tuturor 

Cereasca noastră Dăscăliţă sfântă. 


Când oamenii s-ar lepăda pe veci 

De haina strâmtă-a dragostei de sine, 
Întreaga viaţă-ar fi doar zări senine, 
Iar mintea n-ar fi cuib de gânduri reci. 


Şi-atunci simţirea ar putea răzbate 
La-naltul punct de echilibru, când, 
Ca doctor sieşi, fiecare gând 

Ar fi a spiritului sănătate. 


Atunci doar, cu-al nădejdii vânturar 
Vei şti să-ți răcoreşti în suflet buba, 
Myrobolanul de alint să-ţi fierbi, 
Sebestul îndreptărilor, jujuba 
Bunăvoinţa, tamarindul rar 

Al dreptei călăuze, şi-alte ierbi; 


Să te sfarmi în mojarul suferinţii, 

Şi să te cerni prin sita umilinţii, 

Şi să-ţi dai singur leacul potrivit 

La boala sufletului chinuit, 

Când, după veghea nopţii, dimineaţa, 
Prietena din Cer şi-arată faţa. 


Căci cel care nu ştie-un tâlc să tragă 
Din scârțâitul porţii în ţâţână, 

Din zumzetele muştei, dintr-o-ntreagă 
Foire de gângănii prin ţărână, 

Cel ce nu izbuteşte să-nţeleagă 
Şoptitul ploii-n plopii-nalţi şi drepți 
Mirajul zării, alba promoroacă, 

Nu e din rândul celor înţelepţi. ” 


Şi, după ce spuse cântecele acestea ale florilor şi ale păsărilor, Tohfa 
copilandra tăcu. Atunci, din toate părţile, se înăltară strigătele de minunare 
ale ginnilor cuprinşi de înflăcărare. lar şeicul Eblis veni de-i sărută 
picioarele; iar sultăniţele, vrăjite peste fire, cu ochii uzi, veniră s-o sărute. Şi 
toţi laolaltă, cu ochii şi cu mâinile, se porniră să facă nişte schime şi nişte 
semne care vroiau să mărturisească limpede: „Ni s-a înnodat limba de 
minunare, iar vorbele nu mai pot să ne iasă din gură!” Pe urmă începură să 
ţopăie pe sofale icnind şi să-şi vânture în sus, ceea ce vroia să mărturisească 
limpede, în graiul lor de ginni: „A fost tare frumos! Ai strălucit! 

Suntem vrăjiţi. Îţi mulţumim!” Iar efritul Maimun, ca şi soţul său întru 
urâciune, se sculă şi se porni să dănţuiască, cu mâna la spate, ceea ce vroia 
să mărturisească răzvedit în rostirea lui: „Sunt nebun de minunare!” 

Iar Tohfa, tulburată la vederea urmării ce-o avuseseră cântecele şi stihurile 
sale asupra ginnilor, le spuse: 

— Pe Allah! o, stăpânii mei şi stăpânele mele, dacă nu aş fi ostenită, v-aş 
mai fi spus şi alte cântece şi stihuri despre celelalte flori mirositoare, despre 
ierburi şi despre păsări, mai cu seamă cântecul privighetorii, al prepeliţei, al 
graurului, al canarului, al turturelei, al porumbelului obişnuit şi al 
porumbelului gulerat, al sticletelui, al păunului, al fazanului, al potârnichii, 
al găii, al vulturului, al pajerei, al struţului; şi v-as fi spus şi cântecele unor 
făpturi cumu-s: câinele, cămila, calul, colunul, măgarul, picioarele girafa, 
gazela, furnica, oaia, vulpea, capra, lupul, leul şi încă multe altele. Ci, 
inşallah! avem să ne mai întâlnim cu alt prilej. Acuma, îl rog pe şeicul Eblis 
să mă ducă îndărăt în saraiul emirului drept-credincioşilor, stăpânul meu, 
care trebuie să fie la mare îngrijorare din pricina mea. Şi iertaţi-mă că nu 
pot să stau la tăierea-împrejur a copilului şi la nunta tinerei efrite. Zău că nu 
pot! 

Atunci şeicul Eblis îi zise: 

— Într-adevăr, o, Vrajă a Inimilor, inima noastră se mohorăşte aflând că 
vrei să ne părăseşti atâta de curând. Oare nu s-ar găsi vreo cale să mai stai 
cu noi oleacă? Ne-ai făcut să gustăm dulceata, şi-acuma ne-o iei îndărăt de 
pe buze? Allah fie cu tine, o, Tohfa! mai bucură-ne cu câteva clipe! 

Şi Tohfa răspunse: 

— Zău că lucrul acesta este mai presus de puterile mele. Şi trebuie să mă 
întorc la emirul drept-credincioşilor, întrucât, o, şeicule Eblis, ştii bine că 
fiii pământului nu pot să se bucure de fericirea adevărată decât pe pământ. 


Iar sufletul meu este trist că se află atâta de departe de semenii lui! O, voi 
toţi, nu mă ţineţi aici mai mult, împotriva inimii mele! 

Atunci Eblis îi zise: 

— Pe capul şi pe ochii mei! Ci vreau mai întâi, o, Tohfa, să-ţi spun că îl 
cunosc pe fostul tău dascăl de cântec, minunatul Isac Ibn-lIbrahim din 
Mossul. 

Pe urmă zâmbi şi zise: 

— Şi la fel mă cunoaşte şi el, întrucât, într-o anume seară de iarnă, s-au 
petrecut între noi nişte lucruri pe care nu am să preget a ţi le istorisi, 
inşallah, într-o bună zi, la rându-mi. Întrucât povestea legăturilor mele cu el 
este o poveste lungă; iar el pesemne că încă nu a uitat felurile de-a ţine 
lăuta, aşa cum l-am învăţat eu, nici copilandra de-o seară pe care i-am 
rostuit-o. Şi nu este acuma ceasul potrivit de a-ţi povesti toate astea, de 
vreme ce eşti atâta de grăbită să te întorci la emirul drept-credincioşilor. 
Oricum, nu are să se poată spune că ai plecat de la noi fără nimic în mână. 
Drept aceea, vreau să-ţi arăt un meşteşug de-al lăutelor, de pe urma căruia ai 
să fii proslăvită de lumea toată şi ai să fii şi mai iubită de stăpânul tău 
califul. 

lar ea răspunse: 

— Fă cum ţi se pare mai bine. 

Atunci Eblis luă lăuta copilei şi cântă pe ea o cântare proaspăt născocită, 
cu nişte întoarceri minunate, cu nişte repeţiri nemaiauzite şi cu nişte 
tereremuri desăvârşite. Iar dulcei Tohfa, auzind cântarea aceea, i se păru că 
tot ce învățase ea până în ceasul de-atunci fusese numai greşeală, iar ceea ce 
învăţa acuma de la şeicul Eblis — afurisit să fie el! — era chiar obârşia şi 
temeiul tuturor cântărilor. Şi se bucură la gândul că are să-i poată face să 
asculte acea muzică nouă şi pe stăpânul ei, emirul drept-credincioşilor, şi pe 
Isac Al-Nadim. Şi, ca să fie încredinţată că nu are să greşească, dori să 
cânte şi ea melodia auzită, de faţă cu cel care o născocise. Aşa că îşi luă 
alăuta din mâinile lui Eblis şi, călăuzindu-se după pestreful de început pe 
care i-l lălăi şeicul, repetă în chip desăvârşit cântecul. Şi ginnii toţi strigară: 

— Este minunat! 

Iar Eblis îi spuse: 

— lacătă că acuma, o, Tohfa, ai ajuns la capătul cel mai de sus al 
măiestriei. Aşa că vreau să-ţi scriu o dovadă pecetluită de toate căpeteniile 
ginnilor, prin care să fii cunoscută şi adeverită drept cea mai bună 
cântăreaţă cu lăuta de pe pământ. Şi, chiar prin firmanul acela, am să-ţi dau 


numele de „isprăvniceasa păsărilor”. Întrucât stihurile pe care ni le-ai spus 
şi cântecele cu care ne-ai cinstit te dovedesc fără de pereche, şi ţi se cade să 
fii fruntea păsărilor cântătoare. 

Iar şeicul Eblis porunci să fie chemat diacul cel mai de seamă, care luă o 
piele de cocoş şi o pregăti, atunci, pe loc, pentru firmanul cu pricina... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute treizeci şi şasea noapte 


Urmă: 


„..Iar şeicul Eblis porunci să fie chemat diacul cel mai de seamă, care luă o 
piele de cocoş şi o pregăti, atunci, pe loc, pentru firmanul cu pricina. Pe 
urmă aşternu pe pielea aceea, cu o scriitură frumoasă, în slove kufice, nişte 
rânduri desăvârşite, întocmai precum i le spunea şeicul Eblis. Şi fu însemnat 
şi hotărât, în izvodul acela, că tânăra Tohfa era de aci înainte isprăvniceasa 
păsărilor, şi că, prin firman anume, era căftănită sultană a lăutăreselor şi a 
tuturor cântăreţelor. Iar hrisovul fu pecetluit cu pecetea şeicului Eblis, şi cu 
peceţile celorlalte căpetenii ale ginnilor, şi cu peceţile sultăniţelor ginnilor. 
Şi, când totul fu gata, firmanul fu strâns într-un sipeţel de aur şi fu înmânat 
cu mare pohfală minunatei Tohfa, care îl luă şi îl duse la frunte, multumind. 

Atunci Eblis le făcu un semn celor din jurul său, şi numaidecât se şi iviră 
nişte ginni hamali, fiecare împovărat cu câte o ladă. Şi puseră dinaintea 
strălucitei Tohfa lăzile acelea care, în număr de douăsprezece, erau toate la 
fel. Iar Eblis le deschise una câte una, spre a-i da putinţa dulcei Tohfa să 
vadă ce se află în ele, spunându-i: 

— Sunt ale tale! 

Or, lada cea dintâi era plină numai cu nestemate; cea de a doua, cu dinari 
de aur; cea de a treia, cu drugi de aur; cea de a patra, cu giuvaieruri 
orfaurite; cea de a cincea, cu candelabre de aur; cea de a şasea, cu poame 
zaharisite şi cu myrobolan; cea de a şaptea, cu albituri de mătasă; cea de a 
opta, cu sulemeneli şi cu parfumuri; cea de a noua, cu tot soiul de lăute; cea 
de a zecea, cu tablale de aur; cea de a unsprezecea, cu haine de zarpa; iar 
cea de a douăsprezecea, cu haine de mătase de toate culorile. 

Şi, după ce Tohfa se uită la toate câte se aflau în cele douăsprezece lăzi, 
Eblis le făcu un alt semn hamalilor, care numaidecât luară iarăşi lăzile în 
spinare şi se orânduiră frumos în urma luminoasei Tohfa. Atunci sultanele 


ginnilor veniră plângând să-şi ia rămas-bun de la isprăvniceasa păsărilor; iar 
domniţa Kamariya îi spuse: 

— O, sora mea, pleci de la noi, vai! ci să ne îngăduieşti măcar a veni din 
când în când în iatacul în care locuieşti şi să ne bucurăm ochii cu chipul tău 
pierzător de minţi. Ci mai binevoieşte şi ca, de aci înainte, în loc de a 
rămâne nevăzută, să iau o înfăţişare de fiică a pământului şi să te trezesc din 
somn cu suflarea mea! 

Iar Tohfa zise: 

— Cu tot dragul inimii, o, sora mea Kamariya. Da, de bună seamă! am să 
fiu bucuroasă să mă trezesc sub răsuflarea ta şi să te ştiu culcată lângă mine. 

Şi iarăşi se mai sărutară încă o dată şi îşi spuseră un potop de salamalecuri 
şi un potop de jurăminte drăgăstoase. 

Atunci Eblis veni şi îşi îndoi spinarea dinaintea copilandrei, şi o luă călare 
pe grumazul lui. Şi, în vâlvora bun-rămasurilor şi a oftărilor de păreri de 
rău, îşi luă zborul cu ea, urmat îndeaproape de către ginnii hamali care 
aduceau pe spinările lor lăzile. Şi, într-o clipire de ochi, ajunseră cu toţii, 
fără de necaz, în iatacul emirului drept-credincioşilor, la Bagdad. Iar Eblis o 
aşeză cu gingăşie pe Tohfa în patul ei; iar hamalii orânduiră frumos pe 
lângă pereţi cele douăsprezece lăzi. Şi, după ce sărutară pământul dintre 
mâinile isprăvnicesei păsărilor, plecară toţi, cu Eblis în frunte, fără a face 
niciun pic de zarvă, precum veniseră. 

Or, când Tohfa se văzu în odaia ei şi în patul ei, i se păru că nici nu ieşise 
vreodată din iatac; şi gândi că toate câte i se întâmplaseră nu fuseseră decât 
un vis. Încât, spre a se încredința de adevărul părerilor ei, îşi luă alăuta, şi-o 
struni, şi cântă cu ea în felul cel nou pe care îl învățase de la Eblis, ticluind 
nişte stihuri repeţite. Iar hadâmbul care păzea iatacul auzi sunetele lăutei şi 
cântecul, în odaie, şi strigă: „Pe Allah! acesta-i cântecul stăpânei mele 
Tohfa!” Şi se repezi afară, fugind ca un ins gonit de o liotă de beduini, şi, 
împiedicându-se şi ridicându-se iarăşi, atâta de tulburat era, ajunse la 
căpetenia hadâmbilor Massrur spătarul, care sta de strajă, după obiceiul lui, 
la uşa emirului drept-credincioşilor. 

Şi-i căzu la picioare, bâlbâind: 

— Ya sidi! ya sidi! 

Massrur îi zise: 

— Ce-ai păţit? Şi ce cauţi aici la ceasul acesta? 

Şi hadâmbul spuse: 


— Dă fuga, ya E 

— Ya 
Massrur, ce-i cu tărăboiul acela? 

Iar Massrur, tremurând, răspunse: 

— Este Sawab, o, doamne al meu, paznicul de la harem, care a venit la 
mine să-mi spună: „Scoală-l pe emirul drept-credincioşilor!” 

Şi califul întrebă: 

— Ce ai să-mi spui, o, Sawab? 

Iar hadâmbul nu putu decât să îngaime: 

— Ya sidi! ya sidi! 


Atunci Al-Raşid îi spuse uneia dintre copilele roabe care îi vegheau 
somnul în iatac: 

— Du-te de vezi ce este. 

Şi copila se duse la hadâmb şi îl aduse înlăuntru pe cel ce păzea iatacul. Iar 
hadâmbul era într-o stare atâta de aparte încât, când îl văzu pe emirul drept- 
credincioşilor, uită să mai sărute pământul dintre mâinile sultanului, şi îi 
strigă de parcă ar fi vorbit cu vreunul dintre semenii lui întru hadâmbie: 

— Yallah, repede, scoală-te! Stăpâna mea Tohfa este în odaia ei, şi cântă 
din gură şi din lăută. Haide repede, vino s-o auzi, bre! 

Iar califul, uluit, se uita la rob fără a putea să rostească o vorbă. Şi celălalt 
îi zise: 

— Au tu n-ai auzit ce ţi-am spus? Nu sunt smintit, pe Allah! Îţi spun că 
stăpâna mea Tohfa şade în odaia ei de culcare, şi cântă din lăută şi din gură! 
Haide iute! Dă zor! 

lar Al-Raşid se sculă şi îşi puse în mare grabă cea dintâi haină care i se 
brodi sub mână, fără ca de altminteri să priceapă o iotă din toate vorbele 
hadâmbului, căruia îi zise: 

— Vai de capul tău! Ce tot îndrugi? Cum de cutezi să-mi vorbeşti despre 
stăpâna ta El Sett Tohfa? Ce, tu nu ştii că a pierit din odaia ei, măcar că şi 
uşile şi ferestrele erau închise, şi că vizirul meu Giafar, care ştie tot, mi-a 
arătat că pieirea ei nu este lucru curat, ci-i fapta ginnilor si-i urmarea 
răutătilor lor? Şi nu ştii că de obicei nu s-a văzut să se mai întoarcă îndărăt 
cineva pe care l-au luat ginnii? Vai de capul tău, o, robule care cutezi să vii 
şi să-l scoli din somn pe stăpânul tău, din pricina vreunui vis aiurea pe care 
l-ai copt în creierii tăi cei negri! 

Iar hadâmbul spuse: 

— Nu e vis, ci-i aieve! Şi nici nu mănânc pleve! Aşa că scoală-te fără 
gâlceve, şi vino s-o vezi, după multele-ţi chinuri, cum îţi păre-ve cea mai 
minunată fiică a maicii Eve! 

Şi califul, în pofida ciudei, nu se putu opri să nu izbucnească în hohote de 
râs, încredinţându-se de sminteala răzvedită a hadâmbului Sawab. Şi îi zise: 

— Dacă spusele tale sunt adevărate, are să fie spre norocul tău, întrucât am 
să te slobozesc din robie şi am să-ţi dăruiesc o mie de dinari de aur; da dacă 
totul este amăgire, şi pot să-ţi spun de pe acum că este amăgire, fiind 
urmarea unui vis de arap, am să poruncesc să fii răstignit pe cruce! 

Şi hadâmbul, ridicând mâinile înspre cer, strigă: 


— O, Allah, o, Ocrotitorule, o, Doamne al mântuirii, fă ca să nu mă fi 
amăgit vreun vis ori vreo închipuire de-a minţilor mele negre! 

Şi porni înainte, croind calea califului şi spunând: 

— Urechea este pentru auzit, şi ochiul pentru văzut. Vino, dar, să vezi şi să 
auzi, cu ochiul şi cu urechea ta! 

lar când Al-Raşid ajunse la uşa iatacului, auzi sunetele de lăută şi glasul 
dulcei sale Tohfa cântând. Şi chiar atunci cânta în chipul cel nou pe care îl 
învățase de la şeicul Eblis. Şi Al-Rasid, buimăcit şi de-abia izbutind să-şi 
ţină firea care îşi şi luase zborul, băgă cheia în zăvorul uşii; ci mâna lui nu 
izbuti să descuie, atâta de tare îi tremura. Într-un sfârşit, după câteva clipite, 
îşi luă inima în dinţi şi, opintindu-se în uşa care se dete la o parte, intră 
rostind: „Bismillah! Prăpădit să fie pârdalnicul! Mă adăpostesc întru Allah 
fată de vicleniile lui!” 

Când îl văzu în uşă pe emirul drept-credincioşilor, buimăcit cum era şi 
tremurând de tulburare, Tohfa se ridică repede şi sări să-l întâmpine. Şi îl 
cuprinse în braţe şi îl strânse la pieptul ei. lar Al-Raşid scoase un țipăt de 
parcă şi-ar fi dat sufletul, şi căzu lat, fără de simţire, cu capu-naintea 
picioarelor. Iar Tohfa îl stropi cu apă de trandafiri înmiresmată cu mosc, şi îl 
şterse pe tâmple şi pe frunte, până ce îl trezi din leşin. Şi emirul şezu un 
răstimp ca un om beat. Şi lacrimile îi curgeau de-a lungul obrajilor şi îi 
udau barba. Şi, după ce îşi veni în simţiri de-a binelea, putu să-şi plângă 
slobod într-un sfârşit toată bucuria la pieptul mult-iubitei sale, care şi ea 
plângea la fel. Iar vorbele pe care şi le spuseră, şi mângâierile cu care se 
alintară fură mai presus de toate vorbirile. Şi Al-Raşid îi spuse: 

— O, Tohfa, de bună seamă că plecarea ta este un lucru nemaipomenit, dar 
întoarcerea ta este şi mai grozavă şi întrece orice închipuire. 

lar ea răspunse: 

— Pe viaţa ta, o, doamne al meu, aşa este! Da ce-ai să mai spui după ce 
am să-ţi istorisesc tot şi am să-ţi arăt tot? 

Şi, fără a-i mai lăsa să aştepte, îi povesti despre intrarea tăcută a şeicului 
cel bătrân în iatac, despre dănţuirea beată a lui Eblis, despre coborârea pe la 
umblători, despre calul cu aripi, despre şederea la ginni, şi mai ales despre 
frumuseţea domniţei Kamariya, despre mâncăruri şi despre cinstiri, despre 
cântecele florilor şi ale păsărilor, despre învăţătura ce-o căpătase de la Eblis 
şi, într-un sfârşit, despre firmanul cu care o căftănise isprăvniceasă a 
păsărilor. 


Şi desfăşură dinainte-i firmanul cu pricina, scris pe pielea de cocoş. Pe 
urmă îl luă pe calif de mână şi îi arătă, una câte una, cele douăsprezece lăzi 
cu tot ce se afla în ele, pe care nicio mie de limbi nu ar fi în stare să le 
zugrăvească, şi nicio mie de hârţoage să le înscrie. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute treizeci şi şaptea noapte 
Urmă: 


„„„îi arătă, una câte una, cele douăsprezece lăzi cu tot ce se afla în ele, pe 
care nicio mie de limbi nu ar fi în stare să le zugrăvească, şi nicio mie de 
hârţoage să le înscrie. 

Şi lăzile acelea ajunseră mai târziu izvorul bogățiilor neamului Bani- 
Barmak şi ale neamului Bani-Abbas. 

Cât despre Al-Raşid, apoi acesta, de bucurie că o găsise iarăşi pe 
preaiubita-i Vrajă a Inimilor, porunci să se împodobească şi să se lumineze 
tot Bagdadul, de la un cap la altul, şi dete nişte ospeţe strălucite, la care nu 
fu uitat niciun om sărac. Şi, cu prilejul acelor ospeţe, Isac al-Nadim, care fu 
ridicat mai mult ca oricând în fală şi în dregătorii, cântă dinaintea norodului 
cântecul pe care Tohfa, din îndatorinţă, nu pregetase să i-l împărtăşească, şi 
pe care ea însăşi îl învățase de la Eblis — afurisit să fie el pururea! 

lar Al-Raşid şi Vraja-Inimilor nu conteniră să trăiască o viaţă desfătată, în 
huzur şi dragoste, până la venirea cea de neabătut a Slujitoarei mormintelor. 


— Şi-aceasta-i, o, mult-norocitule sultan, urmă Şeherezada, povestea copilandrei Tohfa, Vraja 
Inimilor, isprăvniceasa păsărilor. 

Iar sultanul Şahriar se minună de povestirea aceasta a Şeherezadei, până peste marginile minunării, 
mai cu seamă de stihurile şi de cântecele despre flori şi despre păsări, şi îndeosebi de Cântecul 
Bufniţei şi de Cântecul Şoimului. Şi cugetă în sineşi: „Pe Allah! Fata aceasta a vizirului meu a fost 
pentru mine o binecuvântare fără de preţ. lar unei fiinţe cu harurile şi cu însuşirile ei nu i se cade 
moartea. Aşa că, până a mă hotărî pe deplin în privinţa ei, se cuvine să mai chibzuiesc o bucată de 
vreme. Şi-apoi, poate că o mai avea şi alte istorii nu mai puţin minunate să-mi povestească!” Şi se 
simţi cuprins de o voioşie cum nu mai trăise vreodată până atunci, de nici nu se mai putu opri să n-o 
strângă deodată pe Şeherezada la inima lui şi să spună: 

— Binecuvântate să fie femeile ca tine, o, Şeherezada! Povestea aceasta m-a tulburat până peste 
poate, dat fiind cântecele despre flori şi despre păsări pe care le cuprinde, şi multa învăţătură cu care 
aceste stihuri m-a îmbogăţit. Aşa încât, o, fiică preacurată şi sfioasă a vizirului meu, dacă mai ai una, 
sau două, sau trei, sau patru poveşti ca aceasta să-mi istoriseşti, nu pregeta să începi. Întrucât îmi simt 
sufletul în seara aceasta uşurat şi înseninat de vorbele tale, iar inima mi-e răpită de dulceaţa limbii 
tale! 

Iar Şeherezada răspunse: 


— Nu sunt decât roaba stăpânului meu sultanul, iar laudele lui sunt mai presus de harurile mele. Ci, 
de vreme ce aşa doreşti, mi-ar plăcea să-ţi istorisesc unele fapte de-ale unor femei şi de-ale unor 
cavazi de agie, şi câteva alte lucruri asemenea, da tare mi-e teamă ca nu cumva vorbele mele să-ţi 
supere cugetul şi dragostea ce-o ai pentru buna purtare, dat fiind că în ele se cuprinde şi oleacă de 
slobozenie şi de cutezanţă. Întrucât, o, doamne al vremilor, de obicei norodul nu prea ţine seama de 
sfioşenii, iar vorbele lui sar uneori peste marginile cuviinţei. Dacă, dar, vrei să nu ţin seama de 
acestea, n-am să ţin; iar dacă vrei să tac, am să tac. 

Şi sultanul Şahriar spuse: 

— Hotărât, Şeherezada, poţi să vorbeşti! căci nimic n-ar mai putea să mă minuneze din partea 
femeilor, şi cunosc că ele se asemuie cu o frânghie răsucită; şi e lucru ştiut de toată lumea că, atunci 
când vrei să îndrepţi o funie răsucită, o răsuceşti şi mai rău; iar dacă stărui, o rupi. Aşa că vorbeşte 
fără sfială, întrucât înţelepciunea nu sălăşluieşte prea departe de noi, din ziua când s-a petrecut 
ticăloşia acelei soţii blestemate pe care o ştii! 

Şi la rostirea vorbelor acestora de la urmă, chipul sultanului Şahriar se înnegură deodată, ochii i se 
posomorâră, sprâncenele i se încruntară, obrazu-i păli, iar cheful lui bun se schimbă într-un chef rău. 
Şi toate astea numai la amintirea stârnită de necazul de odinioară. Încât, văzând schimbarea aceea ce 
nu prevestea nimic liniştitor, micuța Doniazada avu grijă să strige numaidecât: 

— O, sora mea, mă rog ţie! grăbeşte de ne povesteşte ce ne-ai făgăduit despre căpeteniile de agie şi 
despre femei, şi să nu-ţi fie frică de nimic din partea acestui domn luminat, care ştie prea bine că 
femeile sunt ca nestematele, unele cu pete, cu vătămături şi cu metehne, iar altele curate, străvezii şi 
neprihănite. Şi are să ştie mai bine decât tine şi mai bine decât mine să facă osebirea cuvenită, şi să 
nu ia pietrele drept giuvaieruri. 

Iar Şeherezada zise: 

— Adevăr grăieşti, o, micuţo! Încât, cu tot dragul inimii, am să-i povestesc stăpânului nostru 
Povestea cu Al-Malek Al-Zaher Rokn Al-Din Baîbars Al-Bondokdari şi cu cavazii lui de la agie şi cu 
toate câte au păţit ei! 

Şi Şeherezada spuse: 


POVESTEA CU BAÎBARS ŞI CU ISPRAVNICII SĂI DE AGIE 


Se povesteşte — ci Allah cel Nevăzut este singur ştiutor! — că a fost odată, 
în ţara Egiptului, la Cairo, un sultan dintre sultanii cei mari şi puternici din 
neamul cel preavestit al baharinilor turcomani. Şi numele lui era de sultanul 
Al-Malek Al-Zaher Rokn Al-Din Baîbars Al-Bondokdari. lar sub domnia 
lui, Islamul strălucea cu o strălucire cum nu se mai pomenise vreodată, iar 
împărăţia se întindea falnică de la capătul cel mai depărtat al Răsăritului 
până la hotarele cele afunde ale Apusului. Iar pe faţa pământului lui Allah şi 
sub cerul siniliu nu mai rămăsese în picioare nimic din zidurile de cetăti ale 
frâncilor şi ale nazareenilor, ai căror domni ajunseseră ca un preş pe sub 
picioarele sale. Iar prin câmpiile cele verzi şi prin pustiuri şi pe ape, niciun 
glas nu se mai ridica afară de glasul celui drept-credincios, şi niciun pas nu 
mai răsuna afară de pasul celui mergător pe calea cea dreaptă. Or, 
binecuvântat fie în veci acela carele ne-a arătat calea, preafericitul fiu al lui 
Abdallah khoreişanul, domnul şi stăpânul nostru Ahmad-Mahomed, 
trimisul lui Allah — asupra-i fie rugăciunea, pacea şi binecuvântările cele 
neprihănite. Amin! 

Or, sultanul Baîbars îşi iubea norodul, iar norodul îşi iubea sultanul; iar tot 
ceea ce, mai de aproape ori mai de departe, avea vreo legătură cu norodul, 
fie obiceiuri şi năravuri, fie datini şi credinţe de-ale locului, toate îi şedeau 
la inimă până peste poate. Încât nu numai că îi plăcea să le vadă pe toate cu 
ochiul lui şi să le audă cu urechea lui, ci se desfăta cu istorisiri şi cu 
ascultarea poveştilor; şi îi ridicase în cinurile cele mai de sus pe toţi 
musaipii, şi pe toţi străjerii, şi pe toţi cei ce ajungeau la el şi ştiau să-i 
povestească frumos fapte din trecut ori să-i înfăţişeze lucruri din vremile 
sale. 

Şi-aşa, într-o noapte, când se afla mai cu chef ca de obicei să asculte şi să 
înveţe, îi strânse pe toţi ispravnicii de la agia din Cairo şi le spuse: 

— Vreau să-mi povestiţi în seara aceasta tot ce ştiţi mai vrednic de a fi 
povestii. 

lar ei răspunseră: 


— Pe capul şi pe ochii noştri! Ci va vroi stăpânul nostru să-i povestim 
ceea ce ni s-a întâmplat chiar nouă, ori ceea ce am aflat de la alţii? 

Şi Batbars spuse: 

— Asta-i o întrebare grea. Drept care sunteţi slobozi să povestiţi fiecare ce 
vreţi, ci numai cu înţelegerea ca să fie cu totul şi cu totul de-a mirărilea! 

lar ei răspunseră: 

— Hei, uallah, o, stăpâne al nostru! mintea noastră este roaba ta, ca şi 
limba şi credinciosia noastră! 

Şi cel dintâi care veni dinaintea lui Baîbars spre a începe fu un ispravnic 
de agie pe care îl chema Moin Al-Din, şi care era ros până la ficaţi de 
dragostea de femei şi sta cu inima pururea zăcăşită în fustele lor. Şi, după 
urările de viaţă lungă aduse sultanului, grăi: 

— Eu, o, doamne al vremilor, am să-ţi povestesc o păţanie de pomină de-a 
mea, şi care mi s-a întâmplat în anii dintâi ai slujbei mele! 

Şi istorisi astfel: 


Povestea istorisită de către cel dintâi ispravnic de agie 


Află, o, doamne şi cunună a capului meu, că atunci când am intrat în 
slujbă la agia din Cairo, sub poruncile căpeteniei noastre Alam Al-Din 
Sanjar, aveam o faimă amarmnică şi orice plod de codoş, ori de căţea, ori de 
ticălos, ori de târfoştină se înfricoşa de mine şi fugea ca de prăpăd şi mă 
ocolea ca pe o ciumă. lar când treceam călare prin cetate, oamenii mă arătau 
cu degetul şi îmi făceau cu ochiul a înţelegere, pe când alţii îşi aşterneau 
până la pământ, cu mâinile lor, salamalecurile cuviincioase cu care îmi 
întâmpinau trecerea. Iar eu îmi vedeam de drum, cu sufletul umflat în guşă. 

Or, într-o zi, şedeam în curtea valiului, sprijinit cu spinarea de un zid, şi 
cugetam la măreţia şi la însemnătatea mea, când deodată văzui cum îmi 
cade din cer în poală ceva greu ca osânda de la Judecata de Apoi. Şi era o 
pungă plină şi pecetluită. Şi o luai în mână, şi o golii în poala hainei mele. 
Şi numărai o sută de drahme, niciuna mai mult, niciuna mai puţin. Şi 
degeaba mă tot uitai în toate părţile, deasupra capului meu şi de jur 
împrejur, că nu putui să dau cu ochii de nimeni care ar fi putut s-o scape jos. 
Şi zisei: „Slavă Domnului, sultanul împăraţilor Văzutului şi Nevăzutului!” 
Şi lăsai fecioara să alunece la sânul tătânelui ei. Şi-asa cu ea! 

Şi, a doua zi, slujba mă chemă iarăşi la locul din ajun; şi mă aflam acolo 
de o bucată de vreme, când iacătă că îmi căzu în cap ceva greu şi care mă 


mânie rău. Şi mă uitai cu nişte ochi roşii, şi văzui, pe Allah! că era o pungă 
plină, întru totul soră cu cea dragă părintelui său, pe care o cinstisem cu 
ocrotirea la pieptul meu. Şi îi îngăduii şi ei să se încălzească tot acolo, ca 
să-i ţină tovărăşie daică-sii, şi ca s-o feresc de ocara vreunor priviri 
nesăţioase. Şi, ca şi în ajun, ridicai capul şi iar îl lăsai în jos, şi îmi sucii 
gâtul şi-l răsucii, şi mă învârtii şi iar şezui nemişcat, şi mă uitai la dreapta şi 
la stânga, ci fără a izbuti să dovedesc vreo urmă de-a celui care o trimisese 
pe acea dulce binevenită. Şi mă întrebam: „Dorm ori nu dorm?” Şi îmi 
răspundeam: „Nu dorm! Nu, pe Allah! nici vorbă de somn!” Şi, ca şi cum 
nu s-ar fi întâmplat nimic, îmi strânsei poalele mantiei şi ieşii de acolo cu 
un chip nepăsător, scuipând pe jos la fiecare pas. 

Ci a treia oară luai seama să fiu mai cu grijă. Şi-aşa că, de cum ajunsei 
lângă zidul cu pricina, unde de obicei mă tolăneam fălos, mă întinsei pe 
pământ şi, prefâcându-mă că dorm, începui să sforăi scoțând la pufnituri cât 
o turmă de cămile supărate. Şi deodată, o, doamne sultane al meu, simţii o 
mână dulce că mă pipăie pe la brâu, căutând habar n-am ce. Şi, întrucât nu 
aveam nimic de pierdut în toată pipăiala aceea, lăsai mâna cu pricina să se 
strecoare de sus în jos înspre pacostea ei; şi când socotii că se afundase pe 
calea cea strâmtă, la temeiul posadei, o prinsei iute, grăind: 

— Încotro, o, sora mea? 

Şi mă săltai în capu” oaselor, holbând ochii, şi văzui că stăpâna mâinii 
celei dulci, împodobite cu un ghiul de olmaz, care se ispitise pe acea cale a 
pierzării, era o copilandră vrăjită, o, doamne sultane al meu, ce se uita la 
mine râzând. Şi era ca o iasomie. Şi îi zisei: 

— Noroc şi voie-bună, o, stăpâna mea! Şi chilipirgiul şi chilipirul lui sunt 
bunurile tale. Spune-mi numai în ce grădină eşti trandafir, în ce mănunchi 
iasomie, şi în ce livadă privighetoare, o, tu, cea mai ispititoare dintre fete? 

Şi, rostind acestea, luai seama bine să nu care cumva să-mi scape. 

Atunci fetişcana, fără de vreo sfială în mişcări ori în glas, îmi făcu semn să 
mă ridic şi îmi zise: 

— Ya Si-Moin, ridică-te şi vino după mine, dacă doreşti să stii cine sunt şi 
care îmi este numele. 

lar eu, fără a şovăi o clipită, întocmai ca şi cum aş fi cunoscut-o de când 
lumea, ori ca şi cum i-as fi fost frate de lapte, mă ridicai şi, după ce îmi 
scuturai caftanul şi îmi potrivii pe cap cealmaua, pornii la zece paşi în urma 
ei, ca să nu trag luarea-aminte asupra noastră, da fără s-o scap o clipită din 
ochi. Şi ajunserăm aşa la capătul unei fundături lăturalnice, unde îmi făcu 


semn că pot să mă apropii fără teamă. Şi mă dusei la ea zâmbind şi, fără de 
zăbavă, dădui să-l fac pe copilul tătânelui să răsufle mireasma alături de ea. 
Şi ca să nu par vreun prostălău ori vreun nătărău, scosei afară copilul cu 
pricina şi grăii: 

— E gata, o, stăpâna mea! 

Ci ea se uită la mine cu nişte ochi scârbiţi şi îmi zise: 

— Pune-l îndărăt, o, ispravnice Moin, că are să răcească. 

lar eu răspunsei cu supunere şi cu ascultare, şi adăugai: 

— Nu este nimica împotrivă, şi tu eşti stăpâna, iar eu sunt cel miluit cu 
milele tale. Ci, o, copilă legiuită, întrucât ceea ce te ispiteşte nu este 
acadeaua aceasta groasă şi vârtoasă, nici zebbul acesta cu toată dichiseala 
lui făloasă, pentru ce m-ai cinstit cu cele două pungi pline, şi m-ai pipăit pe 
la brâu, şi m-ai adus în fundătura aceasta întunecoasă, prielnică la zbeguri şi 
răzbeguri? 

lar ea îmi răspunse: 

— O, ispravnice Moin, eşti omul în care am cea mai desăvârsită încredere 
din toată cetatea, şi de aceea am venit la tine, mai degrabă decât la oricare 
altul. Ci pentru o cu totul altă pricină decât aceea la care gândeşti tu! 

Iar eu spusei: 

— O, stăpâna mea, oricare ar fi pricina, s-a făcut! Spune ce ajutor ceri de 
la robul pe care l-ai cumpărat pe două pungi de o sută de drahme! 

lar ea zâmbi şi îmi spuse: 

— Deie-ţi Allah viaţă lungă! lacătă! Află, o, ispravnice Moin, că eu sunt o 
femeie îndrăgostită nebuneşte. Şi dragostea arde în lăuntrurile mele ca un 
foc pârjolitor. Şi de-aş avea o mie de limbi şi o mie de inimi, patima mea tot 
n-ar fi mai aprigă, atâta sunt de plină de ea. Or, minunea mea nu e alta decât 
fata cadiului cetăţii. lar aceasta-i o taină a dragostei. Şi s-a făurit o legătură 
pătimaşă, întemeiată pe înţelegere, pe făgăduieli şi pe jurăminte. lar 
legăturile noastre ţineau de o bună ucată de vreme, şi ajunsesem 
nedespărţite, mâncam împreună şi ne adăpam din acelaşi ulcior, până când 
într-o zi cadiul, barba aceea afurisită, băgă de seamă legăturile noastre şi le 
reteză scurt, despărţind-o cu totul de lume pe odrasla lui, şi îmi spuse că are 
să-mi rupă mâinile şi picioarele dacă am să mai intru în casa lui. Şi de- 
atunci n-am mai putut s-o văd pe minunea mea. Şi chiar că, spre a-mi uşura 
inima şi a-i aduce oleacă de bucurie, m-am hotărât să vin să te caut, o, 
ispravnice fără de seamăn, ştiind că numai de la tine poate să ne vină 
bucuria şi uşurarea. 


Or, eu, o, doamne sultane al meu, auzind vorbele copilandrei celei fără de 
asemuire pe care o aveam dinaintea ochilor, rămăsei minunat până peste 
marginile minunării şi îmi zisei în sine-mi: „O, Allah Atotputemice! Au de 
când or fi fugind copilandrele de copilandri şi căpriţele de tapi? Şi ce soi de 
patimă şi ce fel de dragoste or mai fi patima şi dragostea asta? Şi cum să 
poată da mugur castravetele, dintr-o zi până a doua zi, dimpreună cu toate 
dichisurile lui, acolo unde ogorul nu este prielnic grădinăritului?” Şi, de 
minunare, îmi plesnii mâinile una de alta şi îi spusei fetişcanei: 

— O, stăpâna mea, pe Allah! nu pricep nimic din arătarea ta cea gingaşă! 
Lămureşte-mă mai întâi cu de-amănuntul, până una alta. Întrucât, uallahi! n- 
am mai auzit să se mai fi pomenit vreodată că de obicei căpriţele ar suspina 
după căpriţe şi găinile după găini! 

lar ea îmi spuse: 

— Taci, ispravnice, întrucât asta-i una din tainele dragostei, şi puţini 
oameni sunt făcuţi ca s-o priceapă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute treizeci şi opta noapte 


Urmă: 


„„„Taci, ispravnice, întrucât asta-i una din tainele dragostei, şi puţini 
oameni sunt făcuţi ca s-o priceapă. Ajungă-ţi să ştii că mă bizui pe tine ca 
să mă ajuţi să intru în casa cadiului; şi, de-ai să faci aşa, ai să dobândeşti 
îndatorinta unei femei care n-o să te uite. 

lar eu, auzind-o, mă minunai până peste poate şi gândii: „Hei, uallahi, o, 
jupâne Moin, iacătă-te acuma luat de codoş al unei muieri la altă muiere! 
Asta-i o poveste care nu-şi are asemuire între toate poveştile codoşlâcului! 
N-avem nimica împotrivă, poţi să iei toată angaraua în cârca sufletului tău!” 

Şi-i zisei copilei daurite: 

— Porumbiţa mea, povestea ta este o poveste tare gingaşă: şi, măcar că 
nu-i pricep nici capul, nici coada, ţi-ai dobândit supunerea mea, deopotrivă 
cu toată credinţa. Ci, pe viaţa ta! cum pot eu să-ţi fiu de folos în toate astea? 

Ea spuse: 

— Înlesnindu-mi să ajung la minunea mea, fata cadiului! 

lar eu răspusei: 

— He, he! o, turtureaua mea, unde sunt eu, şi unde-i ea, fata cadiului, 
norocita aceea? Pe mântuirea ta cea dreaptă, depărtarea care ne desparte 


este cam mare! 

lar ea îmi spuse, cu glas înciudat: 

— O, sărmane, au nu cumva crezi că aş fi atâta de smintită încât să te pun 
să intri în odaia copilandrei? Nu, pe Allah! Ci vreau numai să-mi slujeşti 
drept cârjă de sprijin pe drumul meu spre vicleşug şi tertip. Şi am socotit că 
numai tu, o, ispravnice, ai putea să înfaptuieşti ceea ce năzuiesc! 

Iar eu spusei: 

— Ascult şi mă supun, şi sunt o cârjă oarbă şi surdă în mâinile tale, 
mieluşeaua mea. 

Ea atunci îmi spuse: 

— Ascultă, aşadar, şi te supune. În noaptea aceasta, eu, împodobită ca un 
păun cu hainele mele cele mai frumoase, şi învăluită în aşa fel încât nimeni 
altcineva în afară de tine să nu mă cunoască în mahala, am să mă duc să mă 
aşez lângă casa cadiului, părintele minunii mele. Atunci, tu şi cu străjerii pe 
care îi ai sub poruncile tale, călăuzindu-vă după mireasma ce are să se 
reverse din hainele mele, aveţi să vă îndreptaţi înspre mine. lar tu să vii 
cuviincios la mine şi să mă întrebi: „Ce faci aici, la ceasul acesta târziu, 
singură în uliţă, o, hanâmă doamnă?” lar eu îţi voi răspunde: „Uallahi, o, 
vrednicule ispravnice, sunt o fată din mahalaua din mijlocul cetăţii, iar tatăl 
meu este unul dintre emirii sultanului. Or, astăzi, am plecat de acasă şi din 
mahalaua noastră şi m-am dus în târg ca să fac nişte târguieli. Şi după ce am 
târguit ceea ce aveam de târguit, şi după ce am arvunit ceea ce aveam de 
arvunit, am băgat de seamă că se făcuse târziu; încât, când am ajuns în 
mahalaua noastră din inima cetăţii, am văzut că porţile cetăţii se şi 
închiseseră. Şi-atunci, nădăjduind să dau de vreun cunoscut la care să-mi 
petrec noaptea, m-am întors iar jos în târg, ci, spre ciuda mea, nu găsii pe 
nimeni. Şi, deznădăjduită că mă văd aşa, eu, o fată de emir, fără adăpost în 
toiul nopţii, venii să şed pe pragul casei acesteia de-aici, care mi s-a spus că 
este casa cadiului, ca să mă ocrotească umbra ei. Şi, de cu ziuă, am să mă 
întorc la părinţii mei, care pesemne că acum m-or socoti ca moartă, ori 
măcar ca pierdută.” Tu atunci, o, ispravnice Moin, cum eşti om deştept, ai 
să vezi că, într-adevăr, sunt îmbrăcată în haine bogate, şi ai să gândeşti: „Nu 
îi este îngăduit unui musulman să lase în drum o femeie atâta de frumoasă 
şi atâta de tânără, plină toată de mărgăritare şi de giuvaieruri, care ar putea 
să fie siluită şi prădată de niscaiva haimanale. Şi apoi, dacă în mahala s-ar 
petrece asemenea necaz, iacătă că chiar eu, ispravnicul Moin, aş fi 
răspunzător de nelegiuire, dinaintea stăpânului nostru sultanul. Aşa că se 


cade, într-un fel ori într-altul, s-o iau sub ocrotirea mea pe făptura aceasta 
minunată. Şi-aşa că am să las să stea lângă ea unul din oamenii mei 
înarmaţi, care s-o vegheze până la ziuă, ori poate că ar fi mai bine, şi încă 
cu mult — întrucât nu prea am a mă încrede în paznicii mei — să caut fără 
zăbavă vreo casă de oameni de treabă care s-o adăpostească cu toată 
cinstirea până mâine. Şi, pe Allah! nu văd unde s-ar putea găsi ceva mai 
bun, din toate privinţele, decât în casa stăpânului nostru cadiul, la poarta 
căruia a adus-o soarta să se oprească. Aşa că s-o ducem la el! Iar eu am să 
culeg aşa, fără de nicio îndoială, toată dobânda, fără a mai socoti că 
îndatorinţa ar putea să facă să se încline către mine dorul acestei puicane, ai 
cărei ochi au şi învâlvorat în lăuntrurile mele pojarul.” Şi, după ce vei fi 
cugetat pe bună dreptate astfel, vei face să răsune veriga de la usa cadiului, 
şi mă vei ajuta să intru în haremul lui. Şi astfel am să mă văd alături de 
dragostea mea. Şi dorul meu se va împlini. Şi acesta-i gândul meu, o, 
ispravnice. Şi-aceasta-i lămurirea mea. Uassalam! 

Eu atunci, o, doamne sultane al meu, îi răspunsei copilei: 

— Sporească-şi Allah darurile asupra capului tău, o, stăpână a mea! Asta-i 
o socoteală uluitoare şi lesne de înfăptuit. Deşteptăciunea este un dar de la 
Atoatedătătorul. 

Şi cu asta, după ce mă înţelesei cu ea asupra ceasului de întâlnire, îi sărutai 
mâna; şi ne văzurăm fiecare de cale. 

Şi iacă veni seara, pe urmă ceasul de cină, pe urmă cel de rugăciune; şi, 
peste câteva clipite, ieşii, în fruntea oamenilor mei înarmaţi cu paloşele 
trase din teacă, să-mi fac raita de noapte. Şi, din mahala în mahala, 
ajunserăm, pe la miez de noapte, în uliţa în care urma să se afle copila 
dragostei ciudate. Şi mireasma bogată şi tare pe care o simţii încă de la 
capătul uliţei mă ajută să adulmec unde era. Şi în curând auzii clinchetul 
brăţărilor şi al lănţugurilor ei de la glezne. Şi grăii către oamenii mei: 

— Mi se pare, o, flăcăi, că zăresc o umbră acolo! Da ce miros tare! 

lar ei iscodiră în toate părţile ca să dibuiască obârşia. Şi o văzurăm pe 
frumoasa cu pricina acoperită cu mătăsuri şi grea de atlazuri, cum se uita la 
noi aşteptându-ne, aplecată şi cu urechea întinsă. Şi mă apropiai de ea, 
prefacându-mă neştiutor de nimic, şi începui vorba cu ea, spunând: 

— Au ce fel de hanâmă eşti tu, frumoasă şi împodobită, şi singură- 
singurică, la un ceas ca acesta, o, stăpână a mea, fără de teamă de noapte şi 
de trecători? 


La acestea, ea îmi dete răspunsul aşa precum ne înţelesesem în ajun; iar eu 
mă întorsei înspre oamenii mei, ca pentru a le cere părerea. Şi ei îmi 
răspunseră: 

— O, căpetenie a noastră, dacă binevoieşti, hai s-o ducem pe femeia 
aceasta la tine acasă, unde are să-i fie mai bine decât oriunde altundeva. Şi 
are să te îmbucure, nu avem nicio îndoială, întrucât este bogată, de bună 
seamă, şi frumoasă, şi dichisită cu lucruri scumpe. Şi-ai să faci cu ea ce-ai 
să faci; şi, la ziuă, ai s-o duci la maică-sa care o iubeşte! 

lar eu ţipai la ei: 

— Gura! Mă adăpostesc întru Allah de vorbele voastre! Au casa mea este 
vrednică să primească o asemenea fată de emir? Şi-apoi voi ştiţi că locuinţa 
mea e tare departe de aici! Cel mai bine ar fi să cerem găzduire pentru ea la 
cadiul din mahala, a cărui casă se află chiar aici. 

lar oamenii mei îmi răspunseră cu ascultare şi cu supunere, şi începură să 
bată la cadiu în uşa care se deschise numaidecât. Şi însuşi cadiul, sprijinit 
pe umerii a doi robi, se ivi în prag. Şi, după salamalecurile dintr-o parte şi 
din cealaltă, îi povestii întâmplarea şi îi înfăţişai cum stă treaba, în vreme ce 
tinerica şedea în picioare, învăluită cu grijă în vălurile ei. Şi cadiul îmi 
răspunse: 

— Fie binevenită aici! Fiica mea are s-o găzduiască şi va avea grijă să fie 
mulţumită! 

Şi, cu asta, îi pusei în mână comoara aceea vicleană, şi îi încredinţai 
primejdia vie. Şi el o duse în haremul lui, iar eu îmi văzui de calea mea. 

Or, a doua zi, mă întorsei la cadiu, spre a lua îndărăt comoara ce i-o 
încredinţasem; şi îmi ziceam în sine-mi: 

„Hei, uallahi! noaptea trebuie să fi fost toată albă pentru fetele acelea! Ci, 
hotărât! mi-ar plesni creierii până să ştiu vreodată ce-a urmat să se petreacă 
între cele două gazele. Au s-a mai auzit vreodată să se mai fi povestit de-o 
năzbâtie ca asta?” Şi, estimp, ajunsei la casa cadiului; şi, din prag, mă 
pomenii într-o larmă amarnică de glasuri de slugi înspăimântate şi de femei 
speriate. Şi deodată însusi cadiul, şeicul acela cu barbă albă, se repezi la 
mine şi îmi strigă: 

— Ruşine să le fie oamenilor de nimic! Tu ai adus în casa mea o insă care 
m-a prădat de toată averea! Eşti dator s-o găseşti, că, de nu, mă duc să mă 
plâng de tine sultanului, care are să te facă să guşti moartea cea roşie. 

Şi întrucât îi cerui amănunte mai multe, îmi povesti, într-un potop de 
ţipete, de ocări, de ameninţări şi de sudalme împotriva fetei, că, spre ziuă, 


aceea căreia, la rugămintea mea, îi dăduse adăpost, pierise din haremul lui, 
fără a-şi lua rămas-bun; şi, odată cu ea, pierise şi chimirul cadiului, în care 
se aflau şase mii de dinari, tot avutul său. Şi cadiul adăugă: 

— Tu o cunoşti pe muierea aceea şi, ca urmare, de la tine îmi cer acuma 
banii îndărăt! 

Or, eu, o, doamne al meu, eram atâta de uluit de ştirea cea neagră, încât 
îmi fu până peste putinţă să îngaim vreo vorbă. Şi îmi muşcam vârfurile 
degetelor, zicându-mi: „O, codoşule, iacătă-te în smoală şi în păcură. Unde 
eşti tu, şi unde este ea?” Pe urmă, după un răstimp, izbutii să grăiesc şi-i 
răspunsei cadiului: 

— Dacă aşa s-au petrecut lucrurile, înseamnă că aşa trebuia să se întâmple, 
întrucât ceea ce trebuie să se întâmple nu poate să fie ocolit. Dă-mi numai 
trei zile de răgaz ca să văd dacă pot să aflu ceva despre muierea aceea 
afurisită. Şi de n-am să izbutesc, ai să-ţi duci atunci la îndeplinire vorba în 
privinţa pierderii capului meu. 

Iar cadiul mă scrută cu luare-aminte şi îmi spuse: 

— Îţi dau cele trei zile pe care le ceri! 

Şi ieşii de acolo năpădit de gânduri, zicându-mi: „[i s-a înfundat, de data 
asta! A, hotărât! eşti un neisprăvit, ba mai rău, un gogoman şi un zevzec. 
Cum ai să izbuteşti tu să găseşti în inima cetăţii Cairo o femeie ascunsă sub 
vălurile ei? Şi cum ai să faci să te uiţi prin haremuri, fără să intri în ele? Păi 
mai bine ţi-ar fi să te duci şi să dormi aceste trei zile de răgaz, şi în 
dimineaţa celei de-a treia să te înfăţişezi dinaintea cadiului şi să-i dai seama 
de vina ta.” Şi, chibzuind aşa în cugetul meu, mă dusei acasă la mine şi mă 
întinsei pe salteaua mea, pe care îmi petrecui cele trei zile cu pricina, fără a 
mai vroi să mă scol, da şi fără a putea să închid ochii, atâta de zbuciumat 
eram de întâmplarea aceea ticăloasă. Şi, la isprăvirea răgazului, mă sculai şi 
plecai, spre a mă duce la cadiu. Şi, cu capul plecat, mă târâm înspre osândă, 
când, trecând pe o uliţă nu departe de casa cadiului, o zării deodată în dosul 
zăbrelelor unei ferestre întredeschise pe făptaşa amarurilor mele. Şi se uita 
la mine râzând, şi îmi făcu un semn din pleoape, care vroia să zică: „Urcă 
repede!” Iar eu zorii să mă folosesc de poftirea aceea, de care îmi atârna 
viaţa, şi într-o clipire de ochi fusei lângă ea şi, uitând de orice salamalec, îi 
zisei: 

— O, sora mea, şi eu care era să scotocesc şi să te caut prin toate 
ungherele cetăţii. Of, în ce belea m-ai băgat! Pe Allah! m-ai dus să cobor 
treptele morţii celei roşii! 


lar ea veni la mine şi mă sărută şi mă strânse la piept: 

— Cum de poţi, tu, ispravnicule Moin, să fii atâta de înfricoşat? Gata, nu- 
mi povesti nimic din câte ţi s-au întâmplat, întrucât ştiu tot. Ci, cum mi-e 
lesne să te scot din încurcătură, am aşteptat, spre a o face, clipa cea de pe 
urmă. Şi te-am chemat anume ca să te scap, măcar că aş fi putut să te las să- 
ţi urmezi drumul înspre osânda fără de izbăvire! 

lar eu îi mulţumii, şi nu putui, atâta era de dulce, să mă opresc a nu-i 
săruta mâna, pricina pacostei mele de-acum. Şi ea îmi zise: 

— Fii liniştit şi potoleşte-ţi zbuciumul, căci nu are să ţi se întâmple nimic 
rău. De altminteri, ridică-te şi priveşte! 

Şi mă luă de mână şi mă duse într-o odaie în care se aflau două sipete pline 
cu giuvaieruri, cu pietre de rubin, cu nestemate şi cu lucruri rare şi scumpe. 
Pe urmă deschise unul dintre sipete, care se dovedi a fi plin cu aur, şi, 
punându-l dinaintea mea, îmi spuse: 

— Iacătă, poţi, dacă doreşti, să iei din sipetul acesta cei şase mii de dinari 
care au pierit odată cu chimirul cadiului acela de catran, tatăl minunii mele. 
Ci, o, ispravnicule, să ştii bine că ar fi altceva mai bun de făcut, decât să-i 
dai banii îndărăt barbei aceleia afurisite. De altminteri, banii aceştia nu i-am 
luat de la el decât ca să moară sugrumat de turbare, că-l ştiu zgârcit şi lacom 
pe cât e de pisălog. Şi-aşa că n-am făcut ce-am făcut din vreo poftă de a-l 
prăda; iar când eşti bogat ca mine, nu furi spre a fura. Şi-apoi fata lui ştie că 
nu l-am păgubit decât spre a grăbi osânda ursitei lui. Oricum ar fi, ia ascultă 
tertipul pe care l-am închipuit eu spre a-l face pe boşorogul de tap bătrân să- 
şi piardă minţile de-a binelea. Ia seama cu luare-aminte la vorbele mele şi 
să nu le uiti. 

Şi se opri o clipită, după care spuse: 

— lacătă. Ai să te duci numaidecât la cadiu, care pesemne că te aşteaptă 
pe frigarea nerăbdării, şi ai să-i spui: „Cadiule doamne, eu numai pentru 
împăcarea cugetului meu mi-am petrecut aceste trei zile iscodind prin toată 
cetatea, în privinţa acelei fete căreia, la rugămintea mea, i-ai dat adăpost pe- 
o noapte, şi pe care o învinuieşti acuma că ti-ar fi furat şase mii de dinari de 
aur. Or, eu, ispravnicul Moin, ştiu răzvădit că femeia aceea nu a ieşit din 
casa ta din clipa în care a intrat: întrucât, în pofida cercetărilor de tot soiul 
ale oamenilor noştri, şi ale tuturor ispravnicilor de agie din celelalte 
mahalale, nu s-a găsit nici urmă, nici nimic din ea. Şi niciuna dintre 
muierile iscoade pe care le-am trimis prin haremuri nu a dobândit vreo ştire 
despre ea. Or, tu, ya sidi El-Kadi, vii să ne spui şi să ne mărturiseşti că fata 


te-a jefuit. Învinuirea însă ar trebui să fie şi dovedită. Întrucât eu nu ştiu, pe 
Allah! dacă, în povestea aceasta nemaipomenită, fata n-o fi fost, în chiar 
casa ta, lovită de vreo nelegiuire, ori măcar jertfă a vreunui vicleşug 
întunecat. Şi, dat fiind că este aproape dovedit, prin cercetările noastre, că 
ea nu se află în cetate, ar fi de nevoie, o, cadiule doamne, să se facă o 
cercetare şi în casa ta, anume spre a ne încredința că nu se găseşte aci vreo 
urmă din acea fată pierdută, şi spre a ni se adeveri dacă bănuiala mea este 
întemeiată ori este greşită. Şi Allah ştie mai bine!” Şi, în felul acesta, o, 
ispravnice Moin, urmă puicana cea vrăjită, din pârât ai să ajungi pârâş! Iar 
cadiul are să vadă lumea cum se înnegurează dinaintea ochilor săi, şi are să- 
] cuprindă o mânie amarnică; iar chipul lui are să-i fie cum e piparca, şi are 
să strige: „Eşti tare neobrăzat, jupâne Moin, când ridici asemenea 
prepuneri! Ci fie! poţi să-ţi începi numaidecât cercetările. Da pe urmă, când 
are să se dovedească limpede că te-ai înşelat, osândirea ta de către sultan nu 
are să-ti fie decât şi mai cuvenită.” Tu atunci, însoţit de oamenii tăi ca 
martori, ai să faci o cercetare în casă. Şi, de bună seamă, nu ai să mă 
găseşti. Şi după ce ai să scotoceşti aşa mai întâi pe terasă, pe urmă prin 
iatacuri, prin lăzi şi prin dulapuri, fără de vreun folos, ai să-ţi laşi capu-n 
jos, ros de un zbucium amarnic, şi ai să începi să te văicăreşti şi să-ţi ceri 
iertăciune. Şi, în clipita aceea, ai să te afli în bucătăria casei. Atunci, ca din 
întâmplare, ai să te uiti în fundul unui chiup mare de ulei, ai să ridici 
capacuf chiupului şi ai să strigi: „Hei, o clipită! ia uite! 

Văd ceva colea înlăuntru!” Şi ai să-ţi afunzi mâna în chiup, şi ai să simţi 
acolo înlăuntru ceva ca o boccea cu haine. Şi ai să scoţi afară bocceaua, şi ai 
să vezi, şi toţi cei de faţă au să vadă ca şi tine, iaşmacul meu, cămaşa mea, 
şalvarii mei şi toate hainele mele. Şi toate au să fie mânjite de sânge 
închegat. La priveliştea aceea, tu ai să te dovedeşti biruitor, iar cadiul are să 
rămână înmărmurit; şi are să se îngălbenească la chip, şi încheieturile au să 
înceapă să-i tremure; şi are să damblagească, şi poate că are să şi moară. lar 
de n-o muri numaidecât, spre a cocoloşi treaba are să facă tot ce este cu 
putinţă pentru ca numele lui să nu fie băgat în această poveste ciudată. Şi 
are să-ţi cumpere tăcerea cu aur greu. Şi asta-i ceea ce îţi cer eu, o, 
ispravnice Moin! 

După spusele acestea, pricepui ce tertip minunat închipuise ea spre a se 
răzbuna pe cadiu. Şi mă uimii de mintea ei născocitoare, de viclenia şi de 
isteciunea ei. Şi mă socotii scăpat de belea de-aci înainte, şi rămăsei 
înmărmurit şi năucit. Ci nu pregetai a-mi lua rămas-bun de la tinerică, spre 


a pomi pe calea arătată. Şi, când îi sărutai mâna, ea îmi strecură între degete 
o pungă cu o sută de dinari, spunându-mi: 

— Aceasta-i pentru cheltuielile tale de astăzi, o, stăpâne al meu. Ci, 
inşallah! În curând ai să cunoşti mai bine dărnicia îndatoratei tale. 

Iar eu îi mulţumi fierbinte şi nu putui, atâta vrăjit eram de ea, să mă opresc 
a-i spune: 

— Pe viaţa ta, o, stăpâna a mea, când lucrătura se va sfârşi întru 
mulţumirea ta, nu ai primi să te măriţi cu mine? 

lar ea începu să râdă şi îmi spuse: 

— Păi tu uiţi, ya saied Moin, că eu sunt măritată şi că sunt legată prin 
făgăduieli, prin credinţă şi prin jurământ? Ci numai singur Allah cunoaşte 
ce aduce ziua de mâine! Şi nimic nu are să se întâmple decât ceea ce este 
scris să se întâmple. Uassalam! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute treizeci şi noua noapte 


Urmă: 


„„.„eu sunt măritată şi că sunt legată prin făgăduieli, prin credinţă şi prin 
jurământ? Ci numai singur Allah cunoaşte ce aduce ziua de mâine! Şi nimic 
nu are să se întâmple decât ceea ce este scris să se întâmple. Uassalam! 

lar eu plecai de la ea, binecuvântând-o, şi mă dusei fără de zăbavă, cu 
oamenii mei, la cadiul care, de cum mă zări, strigă: 

— Bismillah! iacătă-l pe datornicul meu! da unde îmi este avutul? 

Şi răspunsei: 

— O, doamne cadiule, capul meu nu este nimic pe lângă capul cadiului, iar 
eu nu am pe nimeni care să mă sprijine la locul de sus. Ci, dacă dreptatea va 
fi de partea mea, are să se vadă limpede. 

Iar cadiul, mânios, ţipă: 

— Ce îndrugi tu despre dreptate? Au socoţi că vei putea să te aperi ori să 
scapi de ce te aşteaptă dacă n-ai găsit muierea şi avutul furat? Hei, pe Allah! 
Între dreptate şi tine depărtarea este cam mare. 

Eu atunci, cu o mare încredințare, mă uitai ţintă în ochii lui şi îi descântai 
povestea cea uluitoare pe care o învăţasem şi care, din pârât, mă făcea 
pârâş. lar urmarea fu întocmai aşa cum o prevestise muieruşca. Întrucât 
cadiul, de supărare, văzu lumea înnegurându-se dinaintea ochilor săi; şi 


pieptul i se umplu de o mânie mare; şi chipu-i se făcu precum ardeiul, şi 
strigă: 

— Ce-mi îndrugi, o, tu, cel mai neobrăzat dintre oşteni? Au nu ai pic de 
sfială când faci asemenea prepuneri în privinţa mea, de faţă cu mine şi în 
casa mea? Da bine! Întrucât ai asemenea bănuieli, poţi să-ţi faci numaidecât 
cercetările. Şi când are să se dovedească pe deplin că ai lucrat samavolnic, 
atunci osândirea ta de către sultan nu are să fie decât şi mai straşnică. 

Şi, vorbind astfel, se făcu ca o tigaie încinsă în care verşi nişte apă rece. 

Noi atunci năvălirăm în casa lui şi cercetarăm pretutindeni, prin toate 
colţurile şi ungherele, de sus până jos, fără să ocolim nicio ladă, niciun 
cotlon şi niciun dulap. Şi, în toiul acelor cercetări, nu conteneam să-mi 
furişez privirile spre gazela cea fermecată de care semena ei era 
îndrăgostită, în vreme ce ea fugea dintr-o odaie într-alta spre a se ascunde 
de ochii străinilor. Şi gândeam în sine-mi: „Maşallah! ua bismillah! Şi 
numele lui Allah fie asupra-i şi împrejuru-i! Ce ramură şi ce mlădiere! Ce 
strălucire şi ce frumuseţe! Binecuvântat să fie sânul care a purtat-o, şi 
mărire Atoatefăcătorului carele a turmat-o în tiparul desăvârşirii!” Şi 
pricepui întrucâtva cum o copilandră ca aceasta a putut s-o înrobească pe o 
alta, asemenea ei, şi îmi zisei: „Bobocul de trandafir se apleacă uneori peste 
bobocul de trandafir, şi zarnacadeaua peste zarnacadea!” Şi eram atâta de pe 
deplin de fericit de această cugetare a mea, încât aş fi vrut să i-o mărturisesc 
fără de zăbavă copilandrei celei vrăjitoare, spre a mi-o încuviinţa şi ca să nu 
mă socotească un lipsit cu totul de gânduri subţiri şi de marghiolie. 

Or, ajunserăm astfel până în bucătărie, însoţiţi de cadiul tot mai mâniat, 
fără să găsim nimic neobişnuit şi fără să fi dat de nicio urmă şi de nicio 
rămăşiţă din femeie. 

Eu atunci, urmând sfatul dăscăliţei mele celei luminate, mă prefăcui a-mi 
fi grozav de ruşine de purtarea mea cea samavolnică, şi îmi cerui iertare 
dinaintea cadiului care se bucura de încurcătura mea; şi mă umilii dinaintea 
lui. Ci toate astea erau anume spre a nu dezvălui lovitura pregătită. Şi cadiul 
cel cu mintea groasă nu pregetă a se lăsa prins în mreaja păianjenului, şi se 
folosi de prilej spre a mă potopi cu ce credea a fi izbânda lui. 

Şi îmi zise: 

— Hei, neobrăzatule şi plod de mincinos, şi tu însuţi mincinos din neam 
de neam, ce s-a făcut acuma cu învinuirile tale cele aprige şi cu prepunerile 
tale cele ticăloase? Da fii pe pace, ai să vezi tu numaidecât cât costă să fii 
lipsit de cinstire faţă de cadiul cetăţii! 


lar eu, în vremea aceasta, sprijinit de un chiup de ulei peste măsură de 
mare, care avea capacul scos, stam cu capu-n jos şi cu înfăţişarea abătută. 
Ci deodată ridicai capul şi strigai: 

— Pe Allah! nu ştiu, da simt că din acest chiup iese o duhoare de sânge! 

Şi mă uitai în chiup, şi îmi afundai mâna în el, şi o trăsei îndărăt spunând: 

— Allah akbar! bismillah! 

Şi scosei afară bocceaua cu hainele mânjite de sânge, pe care o aruncase în 
chiup, înainte de a fugi, stăpâna mea cea tinerică. lar în boccea se aflau şi 
iaşmacul ei, şi basmaua de pe cap, şi năframa de la gât, şi şalvarii, şi 
cămaşa, şi papucii, şi alte albituri ale ei, pe care nu le mai ţin minte, toate 
pline de sânge. 

La priveliştea aceea, cadiul, precum prevestise tinerica, rămase buimac şi 
năuc cu totul; şi îngălbeni amarnic la chip; şi încheieturile începură să-i 
tremure; şi se prăbuşi pe podea, cu capu-naintea picioarelor, leşinat. Iar eu, 
de cum îşi veni iar în simţiri, nu pregetai a mă împăuna de întorsătura 
lucrurilor şi îi spusei: 

— He, he, ya sidi El-Kadi, care dintre noi este mincinosul şi care-i cel ce 
are dreptate? Mărire lui Allah! lacătă-mă, gândesc eu, îndrituit de a fi 
săvârşit aşa-zisul furt, în cârdăşie cu tânăra femeie! Da tu ce-ai făcut cu 
înţelepciunea şi cu pravilnicia ta? Şi cum de-ai putut, bogat cum eşti şi 
hrănit cu pravila, să iei pe cugetul tău a-i da adăpost unei biete femei spre-a 
o vicleni, jefuind-o şi omorând-o, după ce pesemne că ai şi siluit-o în chipul 
cel mai ticălos? Aceasta-i, pe viaţa mea! o faptă înfricoşătoare, despre care 
se cade, fără zăbavă, să dau socoată stăpânului nostru sultanul. Întrucât nu 
mi-aş îndeplini datoria dacă aş tăinui întâmplarea; şi, cum nimic nu rămâne 
ascuns, n-ar trece mult până să afle din altă parte; şi mi-aş pierde dintr-odată 
şi slujba şi capul. 

Şi amărâtul de cadiu, năuc până peste poate, sta acolo, dinaintea mea, cu 
ochii holbaţi, părând a nu auzi nimic şi a nu pricepe nimic din toate astea. 
Şi, plin de tulburare şi de spaimă, şedea nemişcat, ca un pom mort. Căci, 
facându-se noapte în minţile lui, nu mai ştia să osebească mâna sa cea 
dreaptă de mâna cea stângă, nici adevărul de ceea ce este calp. Şi, după ce 
se mai dezmetici oleacă din năuceală, îmi zise: 

— O, ispravnice Moin, asta-i o treabă tare întunecată, pe care singur Allah 
poate s-o priceapă. Da dacă ai vrea să n-o dai în vileag, nu vei avea a te căi! 

Şi, spunând acestea, începu să mă potopească cu laude şi cu temeneli. Şi 
îmi dărui o pungă în care se aflau, ca greutate, tot atâţia dinari de aur câţi îi 


fuseseră prădaţi. Şi îmi cumpără în felul acesta tăcerea, şi stinse un foc de al 
cărui pârjol îi era tare frică. 

Atunci îmi luai rămas-bun de la cadiu, pe care îl lăsai pierit, şi mă dusei 
să-i dau seama puicanei de cele petrecute, iar ea mă întâmpină râzând şi îmi 
spuse: 

— E limpede că nu are să mai trăiască mult! 

Şi chiar că, o, doamne sultane al meu, nici nu trecură trei zile până aflai 
vestea că bietul cadiu murise de-o plesnitură a fierii în el. Şi, întrucât nu 
pregetai a mă duce numaidecât la puicană spre a-i da de ştire despre cele ce 
se întâmplaseră, slujnicele îmi spuseră că stăpâna lor tocmai plecase 
împreună cu fata cadiului la o moşie pe care o avea pe Nil, lângă Tantah. lar 
eu, mirat de toate astea, fără a ajunge să pricep cam ce-or fi săvârşind 
laolaltă cele două gazele fără flaut, făcui tot ce-mi sta în putinţă spre a da de 
urma lor, ci fără a izbuti. Şi, de-atunci, aştept zi de zi să binevoiască a-mi da 
vreo ştire despre ele şi să lămurească pentru mintea mea o treabă atâta de 
anevoie de priceput. 

Şi-aceasta-i povestea mea, o, doamne sultane al meu, şi aceasta-i păţania 
cea mai ciudată care mi s-a întâmplat de când îndeplinesc slujbele cu care 
mila ta m-a învrednicit. 


După ce ispravnicul de agie Moin Al-Din îşi sfârşi istorisirea, un al doilea 
ispravnic veni să se temenească între mâinile sultanului Baîbars şi, după 
urări şi închinăciuni, spuse: 

— Eu, o, doamne sultane al nostru, am să-ţi povestesc tot aşa o întâmplare 
de-a mea, şi care, de-o vrea Allah, are să-ţi umfle pieptul. 

Şi spuse: 


Povestea istorisită de către cel de al doilea ispravnic de agie 


Află, o, doamne sultane al meu, că, înainte de a se învoi să mă ia de soţ, 
fiica socrului meu — aibă-l Allah întru mila sa! — mi-a spus: 

— O, fiu al socrului meu, de-o vrea Allah, avem să ne căsătorim: ci n-aş 
putea să te iau de soţ decât dacă te învoieşti de la bun început cu ceea ce am 
să-ţi cer, şi anume trei îndatoriri, nimic mai mult, da nimic mai puţin! 

lar eu am răspuns: 

— Nu este nimica împotrivă! Da care sunt îndatoririle acelea? 

Ea mi-a spus: 


— Să nu te atingi vreodată de haşiş, să nu mănânci niciun fel de pepene 
verde, şi să nu şezi niciodată pe vreun scaun! 

lar eu am răspuns: 

— Pe viaţa ta, o, fiică a socrului meu, îmi ceri lucruri grele. Da, aşa cum 
sunt, le primesc cu inimă deschisă, măcar că nu le pricep tâlcul. 

Ea mi-a spus: 

— Asta-i! Şi nu ai decât să te învoieşti ori să te laşi păgubaş. 

lar eu am spus: 

— Le primesc, şi cu tot dragul inimii! 

Si-asa că nunta noastră se săvârsi, şi treaba se făcu, şi totul se petrecu aşa 
cum se cădea să se petreacă. Şi trăirăm laolaltă un şir de ani în înţelegere 
desăvârşită şi în tihnă. 

Ci veni o zi când mintea mea începu să se chinuiască amarnic de căutarea 

pricinei celor trei îndatoriri de pomină, în privinţa haşişului, a pepenilor 
verzi şi a scaunului; şi îmi ziceam: „Da ce-o fi îndemnat-o pe fiica socrului 
meu să te poprească de la cele trei lucruri, care, dacă te-ai atinge de ele, nu 
i-ar dăuna întru nimic? De bună seamă că trebuie să fie dedesubt vreo taină 
pe care tare mi-ar plăcea s-o dibăcesc!” Şi, nemaiputând să-mi înfrânez 
ispitele sufletului şi tăria dorurilor, intrai în prăvălia unui prieten de-al meu 
şi, de început, şezui pe un scaun umplut cu paie. Pe urmă cerui să mi se 
aducă o lubeniţă minunată, răcorită mai înainte în apă. 
Şi, după ce o mâncai cu desfătare, înghiţii o boabă de haşiş şi îmi luai 
zborul înspre vis şi înspre voia bună tihnită. Şi mă simţeam cu desăvârsire 
multumit; iar pântecul îmi era fericit, datorită harbuzului, şi, datorită 
scaunului umplut cu paie, la fel de preafericit îmi era şi şezutul, cel de atâta 
amar de vreme văduvit de fericirea scaunelor. 

Ci, o, doamne sultane al meu, când mă întorsei acasă fu foc şi potop. 
Întrucât, de cum ajunsei dinaintea ei, soţia mea şi sări în picioare şi îşi trase 
iaşmacul peste faţă, de parcă, în loc de a-i fi soţ, nu-i mai eram decât un 
bărbat străin; şi, uitându-se la mine cu mânie şi silă, ţipă: 

— O, câine şi plod de câine, aşa îţi ţii tu făgăduielile? Hai încoace! De- 
acu, mergem la cadiu ca să ne dea despărţenia! 

Iar eu, cu mintea încă ameţită de haşiş şi cu pântecul încă plin de lubeniţă, 
şi cu trupul mulţumit că mai simţise sub sine, după atâta vreme, un scaun 
moale, încercai să fac pe isteţul, tăgăduind cele trei abateri ale mele. Ci nici 
nu apucai bine să încep a face semnul de tăgadă, că soţia mea şi strigă: 


— Muşcă-ţi limba, o, pramatie! Cutezi să tăgăduieşti ceea ce e răzvedit? 
Duhneşti a haşiş, şi nasul meu te simte. Te-ai îndopat cu pepene, şi-i văd 
urmele pe hainele tale. Şi, într-un sfârşit, ţi-ai pus fundul de păcură pe un 
scaun, şi văd semnele pe mantia ta, cum ai stat, şi cum paiele şi-au lăsat 
dungile pe ea. Aşa că eu nu-ţi mai sunt nimic, şi nici tu nu-mai mai eşti 
nimic... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute patruzecea noapte 


Urmă: 


„..Şi, într-un sfârşit, ţi-ai pus fundul de păcură pe un scaun, şi văd semnele 
pe mantia ta, cum ai stat, şi cum paiele şi-au lăsat dungile pe ea. Aşa că eu 
nu-ţi mai sunt nimic, şi nici tu nu-mai mai eşti nimic! 

Şi, grăind astfel, se înfăşură de tot în năframele ei şi mă târî, spre ocara 
nasului meu, până la cadiu acasă. Şi, când ajunserăm dinaintea cadiului, 
spuse: 

— O, doamne al meu cadiule, eu, sluga ta, m-am legat prin căsătorie 
legiuită cu bărbatul acesta ticălos care se află dinaintea ta. Or, eu, înainte de 
nunta noastră, i-am cerut trei îndatoriri de căpătâi, pe care el le-a primit şi 
pe care le-a ţinut un răstimp de vreme; ci astăzi iacătă că le-a încălcat. Or, 
aşadar, în temeiul dreptăţii mele, socot să încetez, începând din ceasul de- 
acum, a-i mai fi soţie; şi vin să-mi dai despărţenia şi să-mi cer zestrea şi 
zălogul. 

Iar cadiul ceru să i se spună îndatoririle. Iar ea i le înşirui şi adăugă: 

— Or, plodul acesta de spânzurat a şezut pe un scaun, a mâncat o lubeniţă 
şi s-a îndopat cu haşiş. 

Şi îşi dovedi pâra împotriva mea, pe când eu nu cutezai să tăgăduiesc 
nicicum ceea ce era vădit, şi mă mulţumii să-mi las capu-n jos, de ruşine. 

Atunci cadiul, care avea o inimă bună şi i se făcuse milă de starea în care 
mă aflam, îi spuse soţiei mele, înainte de a da vreo hotărâre: 

— O, fiică de oameni de treabă, de bună seamă că ai dreptate, da ţine de 
tine să fii mărinimoasă. 

Şi, cum ea se înfurie şi se burzului şi nu vroi nici să asculte, nici să ia 
seama de nimic, cadiul şi toţi cei de faţă începură s-o roage stăruitor să mă 
ierte de data aceasta. Şi cum ea se arăta tot nemiloasă, o rugară ca măcar să 
amâne cererea de despărţenie, ca să aibă vreme să mai chibzuiască şi să 


vadă dacă nu cumva, faţă cu atâtea rugăminţi laolaltă, nu i se va părea mai 
cuminte să mai zăbovească deocamdată cu cererea ei, chiar dacă are s-o 
ridice altă dată, la caz de nevoie. Atunci soţia mea, sătulă de stăruinţe, spuse 
într-un sfârşit: 

— Bine, primesc să mă împac cu el, ci numai cu învoiala ca domnia sa 
cadiul să găsească răspunsul la o întrebare ce am să-i pun. 

Şi cadiul zise: 

— Mă învoiesc. Pune întrebarea, o, femeie! 

Iar ea spuse: 

— Dintru-ntâi sunt os; pe urmă mă fac vână; pe urmă ajung came. Cine 
sunt eu? 

lar cadiul lăsă capu-n jos ca să cugete. Dar degeaba cugetă el mult şi bine 
prefirându-şi barba, că rămase mut. Şi, într-un sfârşit, se întoarse înspre 
nevastă-mea şi îi spuse: 

— Uallahi, acuma, dat fiind că sunt ostenit de divanul cel lung al 
judecăților de astăzi, n-aş fi în stare să găsesc dezlegarea la asemenea 
cimilitură. Da te rog să vii iarăşi aici mâine de dimineaţă, şi am să-ţi 
răspund, întrucât voi avea răgaz să cercetez cărţile mele pravilniceşti. 

Cu asta puse capăt judeţelor şi se duse acasă. Şi era atâta de cufundat în 
întrebarea cu pricina, încât nici măcar nu-i dete prin minte să se atingă de 
mâncarea pe care fata lui, o copilă de paisprezece ani şi jumătate, i-o pusese 
pe masă. Şi, muncit de gânduri, îşi tot spunea în şoaptă: „Dintru-ntâi sunt 
os; pe urmă mă fac vână; pe urmă ajung carne. Cine sunt eu? Hei, uallahi, 
cine sunt eu? Da, cine este? Ce e asta?” Şi îşi prefiră toate hârţoagele de 
legi, şi toate terfeloagele de boli, şi pe cele de cetire, şi toate cărţile de 
învătătură, şi nicăierea nu izbuti să găsească dezlegarea acelei cimilituri, 
nici nimic care, de aproape ori de departe, să-l poată lumina ori să-l pună pe 
calea luminării. Şi-aşa că, într-un sfârşit, strigă: 

— Nu, pe Allah, mă las păgubaş! Şi niciun fel de carte nu are să mă 
lămurească vreodată în privinţa aceasta. 

Iar fiică-sa, care se uita la el şi care băgase de seamă zbuciumul lui, îl auzi 
rostind vorbele de la urmă, şi îi spuse: 

— O, tată, îmi pari îngrijorat şi frământat: ce ai, fie Allah asupra-ţi! şi care 
este pricina zbuciumului şi a grijilor tale? 

lar el răspunse: 

— O, fata mea, este o pricină care nu poate să fie lămurită, şi este o 
încurcătură fără de ieşire. 


Ea zise: 

— Ci ia arat-o. Că nimic nu rămâne ascuns la priceperea Celui Preaînalt. 

Atunci cadiul se hotărî să-i istorisească toată povestea, şi să-i înfăţişeze 
cimilitura pe care i-o pusese muieruşca, soţia mea. lar copila începu să râdă 
ŞI zise: 

— Maşallah! da ce, asta-i cimilitură de nedezlegat? Păi, o, tată, asta-i tot 
atâta de uşoară ca şi curgerea apei din izvor. Chiar că dezlegarea este 
limpede şi se mărgineşte la atât: ca folos, ca tărie şi ca împotrivire, virtutea 
omului, de la cincisprezece până la treizeci şi cinci de ani, se asemuie cu 
osul; de la treizeci şi cinci la şaizeci, cu o vână; iar după şaizeci, nu mai este 
decât o zdreanţă. 

Auzind cuvintele acestea ale copilei sale, cadiul se umflă în sine, şi se 
însenină, şi grăi: 

— Mărire lui Allah, împărţitorul de deşteptăciune! Mi-ai mântuit mândria, 
o, copilă binecuvântată, şi ai scăpat de la izbelişte o căsnicie. 

Şi nici nu se luminase bine de ziuă când cadiul se şi sculă, până peste 
poate de nerăbdător, şi dete fuga la casa divanului judeţelor, unde diriguia 
divanul pricinelor, şi, după o aşteptare lungă, într-un sfârşit văzu că vine 
femeia pe care o aştepta, adică pe soţia mea, şi pe robul de colea, adică 
chiar pe mine. Şi, după salamalecurile cuvenite şi dintr-o parte şi din 
cealaltă, soţia mea îi zise cadiului: 

— Ya sidi, mai ţii minte întrebarea mea, şi ai dezlegat cimilitura? 

Iar el răspunse: 

— El hamdu lillah! mărire lui Allah, carele m-a luminat! O, fiică de 
oameni cumsecade, ai fi putut să-mi pui o întrebare oleacă mai grea, 
întrucât aceasta de-acum se dezleagă fără caznă. Şi, toată lumea ştie că 
virtutea omului, de la cincisprezece până la treizeci şi cinci de ani, se 
asemuie cu un os; de la treizeci şi cinci la şaizeci, se face asemenea cu o 
vână,; iar după şaizeci, nu mai este decât o bucată de zdreanţă fără rost. 

Or, soţia mea, care o cunoştea prea bine pe copila cadiului şi-i ştia 
isteciunea, ghici ce se petrecuse şi, cu un glas pezevenghi, îi spuse cadiului: 

— Nu are decât paisprezece ani şi jumătate copila ta, da capu-l are de două 
ori pe-atâta, de nu şi mai mult. Plecăciune! plecăciune! Da unde are să se 
oprească ea oare pe povârnitura aceasta? Uallahi, multe femei de meserie n- 
ar şti să facă atâtea! Harurile ei sunt minunate pentru meşteşug, şi ziua ei de 
mâine este bine întemeiată. 


Şi, cu asta, îmi făcu semn să ies din odaia divanului judeţelor, şi ieşi, 
lăsându-l pe cadiu cu buzele umflate, mofluz şi năpădit de buimăcire, 
dinaintea tuturor câţi se aflau de faţă, până la sfârşitul zilelor lui. 


Şi, după ce istorisi acestea, cel de al doilea ispravnic de agie se trase 
îndărăt în rândul său. Iar sultanul 
Baîbars îi zise: 

— Tainele lui Allah sunt de nepătruns. Povestea ta este o poveste de-a 
mirărilea! 

Atunci păşi înainte cel de al treilea ispravnic de agie, pe care îl chema Ezz 
Al-Din, şi, după ce sărută pământul dintre mâinile lui Baîbars, spuse: 

— Mie, o, doamne al vremilor, nimic de pomină nu mi s-a întâmplat în 
curgerea vieţii mele, ca să fie vrednic a răzbate până la urechile înălţimii 
Tale. Ci, dacă îmi vei îngădui, ţi-aş istorisi o întâmplare care, măcar că nu-i 
a mea, nu-i întru nimic mai puţin ispititoare şi mai puţin minunată. De 
altminteri, iacăt-o: 


Povestea istorisită de către cel de al treilea ispravnic de agie 


Află, o, doamne sultane al nostru, că mama robului tău ştia o sumedenie de 
basme din vremurile de demult. Şi, printre multele basme pe care le-am 
auzit de la ea, mi l-a povestit într-o zi şi pe acesta: 

A fost odată, pe un meleag de pe lângă marea cea sărată, un pescar care 
era însurat cu o mândreţe de femeie. Şi mândretea aceea de femeie îl făcea 
fericit; iar el, tot aşa, o făcea fericită. Şi pescarul acela cobora în fiecare zi 
să pescuiască, şi-apoi îşi vindea peştele, iar banii pe care îi căpăta ajungeau 
taman atâta cât să aibă ce mânca amândoi. Or, într-o zi, pescarul căzu 
bolnav, şi ziua aceea trecu fără nimic de mâncare. Încât, a doua zi 
dimineaţa, nevastă-sa îi zise: 

— Păi bine, da tu n-ai să te duci nici astăzi la pescuit? Dacă nu te duci, cu 
ce-o să trăim? Ia hai, ridică-te oleacă; iar eu, dat fiind că tu eşti slăbit, am să 
duc în locul tău năvodul de pescuit şi coşul. Şi-atunci, chiar dacă n-om 
prinde decât doi peşti, o să-i vindem să avem ce să mâncăm deseară. 

lar pescarul zise: 

— Bine! 

Şi se ridică, iar nevastă-sa luă coşul şi năvodul, mergând în urma lui. Şi 
ajunseră pe malul mării, într-un loc bogat în peşti, sub zidurile saraiului 


sultanului. 

Or, sultanul, în ziua aceea, tocmai şedea la fereastră şi privea marea. Şi o 
zări pe nevasta pescarului, mândreţea aceea, şi îşi aţinti ochii asupra ei, şi 
într-o clipită se îndrăgosti de ea. Şi pe dată îl chemă pe vizirul său cel mare 
şi îi spuse: 

— O, vizire al meu, tocmai am văzut-o pe nevasta pescarului de colo, şi 
m-am îndrăgostit cu patimă de ea, întrucât e o mândreţe şi nu-şi are 
pereche, nici pe de-aproape, nici pe departe, în saraiul meu. 

Şi vizirul răspunse: 

— Treaba este gingaşă, o, doamne al vremilor. Încât ce să facem? 

Şi sultanul răspunse: 

— Nu încape şovăială: trebuie să pui străjile de la sarai să-l înşface pe 
pescar şi să-l omoare. Eu, atunci, am să mă însor cu nevasta lui. 

Iar vizirul, care era om chibzuit, îi spuse: 

— Nu este cinstit să-l omorâm fără vreo vină din partea lui, că lumea are 
să vorbească de rău pe seama noastră. Are să spună, de pildă: „Sultanul l-a 
omorât pe pescar, pe săracul acela, din pricina unei femei.” 

Şi sultanul îi răspunse vizirului: 

— Aşa-i, uallahi! Da ce să fac ca să-mi împlinesc dorul cu mândreţea 
aceea fără de pereche? 

Iar vizirul zise: 

— Poţi să-ţi ajungi ţinta pe căi legiuite. Ştim cum că sala de taifas a 
saraiului este lungă de o sută de prăjini şi lată de o sută de prăjini. Aşa că 
avem să-i poruncim pescarului să vină în sală, iar eu am să-i spun: 
„Stăpânul nostru sultanul vrea să aştearnă aici în sală un chilim pe jos. Şi 
chilimul trebuie să fie dintr-o singură bucată. Dacă nu ai să-l aduci, avem să 
te omorâm.” În felul acesta, moartea lui va avea o pricină. Şi nu are să se 
spună că pricina a fost o femeie. 

Iar sultanul răspunse: 

— Bine. 

Atunci vizirul se ridică şi trimise să-i fie adus pescarul. lar când pescarul 
sosi, vizirul îl luă şi îl duse în sala saraiului, dinaintea sultanului, şi îi spuse: 

— O, pescarule, stăpânul nostru sultanul vrea să-i aşterni în sala aceasta, 
lungă de o sută de prăjini şi lată tot pe-atâta, un chilim care să fie făcut 
numai dintr-o bucată. Drept aceea îţi dă un răgaz de trei zile, după care, 
dacă nu ai să aduci chilimul, are să te ardă în foc. Scrie, aşadar, un legământ 
pe hârtia aceasta, şi pecetluieşte-l cu pecetea ta. 


Când auzi ce-i spunea vizirul, pescarul răspunse: 

— Păi bine, da ce eu sunt meşter de chilimuri? Eu sunt meşter de peşti. 
Cere-mi peşti de toate culorile şi de toate soiurile, şi ţi-aduc. Da la chilimuri 
nu mă pricep, pe Allah! şi habar n-am de ele, şi habar n-am nici baremi de 
mireasma ori de culoarea lor. Da peşte m-aş învoi şi aş pecetlui. 

Ci vizirul răspunse: 

— Degeaba îţi mai baţi gura. E poruncă de la sultan. 

lar pescarul zise: 

— Hei, pe Allah! poţi să-mi iei o sută de peceţi, nu numai o pecete, de 
vreme ce iacătă-mă meşter de chilimuri! 

Şi îşi plesni mâinile una de alta, şi ieşi din sarai, şi se duse la nevastă-sa, 
necăjit. 

Iar nevastă-sa, văzându-l în starea aceea, îl întrebă: 

— De ce eşti necăjit? 

El răspunse: 

— Taci. Şi, fără să mai scoţi o vorbă, ridică-te şi strânge bruma de 
catrafuse pe care le avem, şi să fugim din ţara aceasta. 

Ea întrebă: 

— Pentru ce? 

El răspunse: 

— Pentru că sultanul vrea să mă omoare peste trei zile. 

Ea îi zise: 

— Păi cum? 

El răspunse: 

— Vrea de la mine un chilim lung de o sută de prăjini, pentru sala din 
saraiul lui! 

Ea întrebă: 

— Numai atâta? 

El răspunse: 

— Da. 

Ea spuse: 

— Bine. Culcă-te liniştit, şi mâine am să-ti aduc chilimul şi ai să-l aşterni 
în sala sultanului. 

El atunci zise: 

— Atâta îmi mai lipsea! Acuma-i desăvârşit! Ori ai înnebunit şi tu ca 
vizirul, bre, femeie, ori suntem noi cumva meşteri de chilimuri? 

Ci ea răspunse: 


— Vrei chilimul chiar acum? Şi te-ai duce numaidecât să-l iei şi să-l aduci 
aici? 

El spuse: 

— Da, mai degrabă numaidecât, în loc de mâine, ca să mă liniştesc. Numai 
aşa aş putea să dorm în tihnă. 

Ea îi zise: 

— Dacă-i aşa, o, bărbate, yallah, scoală-te şi du-te în cutare loc, dinspre 
grădini. Acolo ai să dai de un pom strâmb, sub care se află un puț. lar tu să 
te pleci peste puț şi să te uiţi în lăuntrul lui şi să strigi: „O, cutărico, 
prietena ta cea dragă, cutărică, îţi trimite cu mine salamalecul ei şi îţi spune 
să-mi dai, ca să i-l duc, fusul pe care l-a uitat la tine ieri, când se grăbea să 
se întoarcă acasă până să se lase întunericul, întrucât vrem să împodobim o 
odaie cu fusul acela.” 

Iar pescarul îi zise nevesti-sii: 

— Bine. 

Plecă, aşadar, fără de zăbavă, la puţul cu pricina, de sub pomul cel strâmb, 
se uită în adânc şi strigă: 

— O, cutărico, prietena ta cea dragă, cutărică, îţi trimite cu mine 
salamalecul ei şi îţi spune: „Dă-ne fusul pe care l-a uitat la tine, întrucât 
vrem să împodobim o odaie cu fusul acela.” 

Atunci, cea din puț — singur Allah îi ştia de ştire! — răspunse zicând: 

— Păi pot eu să nu-i dau orice prietenei mele dragi? Ţine, iaca fusul! Ia-l 
şi du-te de aşterne şi împodobeşte cu el odaia cum vei vroi. Pe urmă să mi-l 
aduci îndărăt. 

El spuse: 

— Bine. 

Şi luă fusul pe care îl văzu ieşind din put. Îl puse în sân şi plecă în treaba 
lui, îndreptându-se spre casă şi zicându-si: „Muierea asta m-a făcut la fel de 
nebun cum e ea.” Şi îşi văzu de cale, şi ajunse la nevastă-sa, şi îi zise: 

— O, fiică a socrului meu, iacătă că ţi-am adus fusul. 

Ea îi spuse: 

— Bine. Acuma du-te la vizirul care îţi vrea moartea şi spune-i: „Dă-mi un 
cui mare!” Iar el are să-ţi dea un cui, şi tu ai să-l înfigi la un capăt al sălii 
celei mari, ai să legi de cui firul de pe fusul acesta şi ai să întinzi chilimul, 
cât de lung şi cât de lat ai să vrei! 

lar pescarul se minună, strigând: 


— O, femeie, aşadar tu vrei ca, înainte de moartea mea cea apropiată, să-şi 
râdă oamenii de casa mea şi să-şi bată joc de mine, luându-mă de nebun? 
Păi se află un chilim de o sută de prăjini în fusul ăsta? 

Ea îi spuse burzuluindu-se: 

— Vrei să pleci cât mai iute, ori nu vrei? Taci odată, bre omule, şi du-te 
precum ţi-am spus! 

Iar pescarul se duse la sarai, cu fusul, zicându-şi: „Nu este mântuire şi tărie 
decât întru Allah Atotştiutorul. lacătă, o, sărman de tine, ziua de pe urmă a 
vieţii tale...” 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute patruzeci şi una noapte 
Urmă: 


„+... lacătă, o, sărman de tine, ziua de pe urmă a vieţii tale.” 

Şi se duse la sultan şi la vizir. Iar vizirul îi zise, uitându-se aiurea: 

— Unde este chilimul, o, pescarule? 

Şi el răspunse: 

— Îl am aici! 

Ei îl întrebară: 

— Unde aici? 

El le răspunse: 

— Aici, în sân! 

Iar ei începură să râdă de el, zicând: 

— lacătă-l pe unul care se ţine de glume înainte de-a muri! 

Iar vizirul îl întrebă în bătaie de joc: 

— Da ce, un chilim de o sută de prăjini este o minge de copil care poate să 
fie băgată în sân? 

El i-o întoarse: 

— Da ce vă priveşte pe voi? Mi-aţi cerut un chilim, iar eu vi l-am adus, nu 
aveţi nimic altceva de cerut de la mine. Aşa că, în loc să râzi de mine, o, 
vizirule, ia scoală-te şi dă-mi un cui mare. lar chilimul are să fie dinainte- 
vă, colea în sală! 

Atunci vizirul se ridică, râzându-şi de sminteala pescarului, luă cuiul, şi 
spuse la urechea armaşului: 

— O, armaşule, să stai colea, lângă uşa de la sală. Şi, cum pescarul, când 
am să-i dau cuiul, nu are să poată aşterne chilimul precum doresc, tu să 


scoţi paloşul, fără să mai aştepţi altă poruncă de la mine, şi, dintr-o 
fulgerătură, să-i zbori capul. 

Şi armasul răspunse: 

— Bine! 

Iar vizirul se duse să-i înmâneze pescarului cuiul, spunându-i: 

— Ia fă-ne acuma să-ţi vedem chilimul. 

Atunci pescarul înfipse cuiul la un capăt al sălii, legă de cui capătul firului 
de pe fus, şi răsuci fusul, zicându-şi: „Ioarce-mi moartea, o, afurisitule!” Şi 
iacătă că se întinse şi se aşternu de-a lungul sălii, în toate părţile, un chilim 
împărătesc care nu-şi afla perechea în tot saraiul. 

lar sultanul şi vizirul se uitară unul la altul năuci, vreme de un ceas, pe 
când pescarul sta cuminte, fără să spună nimic. Pe urmă vizirul clipi din 
ochi înspre sultan, cu o privire isteaţă, şi se întoarse înspre pescar, şi-i zise: 

— Sultanul este mulțumit şi îţi spune: „Bine”. Da îţi mai cere un lucru. 

El îi zise: 

— Şi care-i lucrul acela? 

Vizirul răspunse: 

— Sultanul îţi cere, şi aşteaptă de la tine, să-i aduci un prunc. Şi pruncul să 
nu fie mai mare de opt zile. Şi trebuie să-i istorisească stăpânului nostru 
sultanul o poveste. Şi povestea trebuie să înceapă cu o minciună şi să se 
sfârşească cu o minciună! 

Iar pescarul, când auzi, îi spuse vizirului: 

— Numai atâta? Pe Allah! nu-i o cerere prea mare. Numai că habar n-am 
avut până acuma că pruncii de opt zile ar putea să vorbească, şi anume să 
vorbească spre a istorisi poveşti care au ca început o minciună şi ca sfârşit o 
minciună, măcar şi de-ar fi pruncii aceia copii de efriţi. 

Iar vizirul răspunse: 

— Să taci! Cuvântul şi porunca sultanului trebuie să fie îndeplinite. Îţi 
dăm, pentru aceasta, un răgaz de opt zile, după care, dacă n-ai să aduci 
pruncul cerut, ai să guşti moartea cea roşie. Scrie aşadar un legământ în 
privinţa aceasta şi pune-ţi pecetea deasupra. 

Iar pescarul spuse: 

— Bine, iacătă-mi pecetea, o, vizirule. Pecetluieşte tu în locul meu, 
întrucât eu nu mă pricep. Eu nu ştiu decât să-mi dreg năvodul. Pecetarul 
meu se află în mâinile tale, fă ce vrei, şi pecetluieşte cu el de o sută de ori, 
în loc de-o dată! Iar în privinţa pruncului, Allah Milosârdnicul are să ne 
poarte de grijă! 


Iar vizirul luă pecetarul pescarului şi pecetlui legământul. Iar pescarul îşi 
luă îndărăt pecetarul şi plecă mohorât. 

Şi ajunse la nevastă-sa şi îi zise: 

— Scoală-te şi hai să fugim din ţara aceasta! Ţi-am mai spus o dată, şi n-ai 
vrut să mă asculti. Scoală-te, că eu mă duc! 

Ea îi zise: 

— Pentru ce? Din ce pricină? Au chilimul n-a ieşit din fus? 

El răspunse: 

— A ieşit. Da codoşul acela, vizirul acela al dosului meu, plodul acela de 
căţea, îmi cere acuma un prunc care să nu aibă mai mult de opt zile, şi care 
trebuie să-i istorisească o poveste; şi povestea trebuie să fie minciună din 
minciună. Şi au binevoit să-mi dea, pentru isprava aceasta, un răspăs de opt 
zile. 

lar nevastă-sa îi zise: 

— Bine. Da nu te necăji, bre omule! Cele opt zile încă nu s-au scurs, şi 
până atunci avem vreme să chibzuim şi să găsim chichiţa mântuirii! 

Or, în dimineaţa celei de-a opta zile, pescarul îi zise soţiei sale: 

— Tu ai uitat oare de pruncul de care trebuie să fac rost? Astăzi am ajuns 
la soroc! 

Ea îi zise: 

— Bine. Du-te la putul pe care îl ştii, de sub pomul cel strâmb. Dintru-ntâi 
să-i dai îndărăt fusul celei care sălăşluieşte în puț, şi să-i mulţumeşti 
frumos. Pe urmă să-i spui: „O, cutare, prietena ta cea dragă, cutărică, îţi 
trimite salamalecul şi îţi cere să-i împrumuţi copilul născut ieri, întrucât 
avem nevoie de el pentru o treabă.” 

La cuvintele acestea, pescarul îi spuse nevesti-sii: 

— Uallahi, nu mai ştiu pe nimeni atâta de aiurit şi de smintit ca tine, decât 
poate pe vizirul acela de păcură. Cum, bre femeie! vizirul îmi cere un plod 
de opt zile şi tu te marghioleşti că, încă şi mai mult, ai să-mi dai un prunc de 
o zi care ştie să vorbească limpede şi să istorisească poveşti! 

Ea răspunse: 

— Ce te bagi? Du-te numai şi fă cum ţi-am spus! 

lar el se minună: 

— Bine. lacătă ziua mea cea mai de pe urmă de pe pământ. 

Şi plecă de-acasă, şi merse până ce ajunse la puț. Şi aruncă fusul în puț, 
strigând: 

— Iacătă fusul! 


Şi adăugă: 

— Bre cutare, prietena ta cea dragă, cutărică, îţi trimite salamalecul şi îţi 
cere să-i dai pruncul de o zi, întrucât avem trebuinţă de el pentru o treabă. 
Numai dă zor, că altminteri capul meu are să-mi zboare de pe grumaz! 

Atunci cea care sălăşluia în puț — numai unul Allah îi ştia de ştire! — 
răspunse: 

— lacătă-l! Ţine-l! 

Şi pescarul luă plodul de o zi ce i se dărui, pe când cea care sălăşluia în puț 
îi grăia: 

— Rosteşte asupra-i descântecul de deochi! 

Iar pescarul, luând copilul, rosti asupra-i bisimillahul, zicând: 

— Bisimillah errahman errahim! 

Şi, ţinând plodul în braţe, plecă. 

Şi pe drum îşi zise: „Oare s-au pomenit pe undeva copii, fie ei chiar şi în 
vârstă de treizeci de zile, şi nu de o zi ca ăsta, care să ştie să vorbească şi să 
istorisească poveşti, măcar fie şi printre copiii efriţilor celor mai de-a 
mirărilea?” Pe urmă, spre a-şi limpezi inima în privinţa aceasta, îi grăi 
copilului cel înhorboţit pe care îl ducea în braţe: 

— Ia, hai, taică, glăsuieşte-mi oleacă, să văd şi să mă încredinţez dacă 
asta-i ziua morţii mele! 

Da copilul, auzind glasul gros al pescarului, se sperie şi se zbârci, şi la 
chip şi din pântece, şi făcu precum fac toţi copiii, vrasăzică începu să 
plângă cu nişte strâmbături amarnice, şi să se ude pe el cât putu. Iar 
pescarul ajunse la nevastă-sa făcut fleaşcă şi înciudat, şi spuse: 

— Iacătă că am adus copilul. Mântuiască-mă Allah! Tot ce ştie este să 
plângă şi să se ude pe el, plodul de căţea! Ia uite în ce stare m-a adus! 

Ci ea îi zise: 

— Ce te bagi? Roagă-te întru Prorocul, bre omule, şi fă cum îţi spun! Ia şi 
du fără zăbavă copilul acesta la sultan. Şi-ai să vezi limpede dacă ştie să 
vorbească ori nu ştie. Numai ca să ceri pentru el trei perne, şi să-l aşezi în 
mijlocul divanului, şi să-l sprijini cu pernele acelea, punându-i una în partea 
dreaptă, una în partea stângă, şi una la spate! Şi roagă-te întru Prorocul! 

Şi pescarul răspunse: 

— Asupra-i fie rugăciunea şi pacea! 

Pe urmă, ducându-l la subsuoară pe noul-născut, plecă la sultan şi la vizir. 

Când îl văzu pe pescar că vine cu pruncul cel înhorboţit, vizirul începu să 
râdă şi îl întrebă: 


— Ăsta-i copilul? 
lar pescarul răspunse: 


— Da. 

Şi vizirul se întoarse înspre copil şi îi grăi cu ce se ia spre a le vorbi 
pruncilor: 

— Micuţule! 


Da copilul, în loc să vorbească, îşi strâmbă şi nasul şi gura, şi începu să 
facă: „Ua! ua!” 

Iar vizirul se duse tare mulţumit la sultan şi îi spuse: 

— l-am vorbit copilului, da el nu mi-a răspuns şi s-a mulţumit să plângă şi 
să facă „Ua! ua!” Or, acesta-i sfârşitul vieţii pescarului. Ci dovada nu se 
cade să se facă decât dinaintea divanului vizirilor, emirilor şi dregătorilor, 
întrucât am să le citesc învoielile din legământul pe care l-am pecetluit cu 
pescarul; şi pe urmă avem să-l ucidem! 

Iar sultanul spuse: 

— Păi chiar aşa, o, vizirule! 

Şi intrară amândoi în sală; iar emirii şi dregătorii se strânseră acolo. Şi fu 
adus pescarul; şi vizirul citi dinaintea lui şi dinaintea tuturor celor de faţă 
legământul pecetluit, şi spuse: 

— Acuma, o, pescarule, să aduci copilul care are să ne grăiască. 

Şi pescarul spuse: 

— Să mi se dea mai întâi trei perne, şi-apoi copilul are să grăiască! 

Şi i se aduseră cele trei perne; iar pescarul aşeză copilul în mijlocul 
divanului, şi îl rezemă cu cele trei perne. Iar sultanul îl întrebă pe pescar: 

— Acesta-i copilul ce are să ne istorisească povestea care-i minciună din 
minciună din minciună? 

Or, până să aibă vreme pescarul să dea răspuns, pruncul de o zi grăi: 

— Întâi de toate, salamalecul fie asupra-ţi, o, Măria Ta! 

Iar vizirii şi emirii şi toţi ceilalţi se minunară de copil până peste poate. Iar 
sultanul, tot atâta de uluit ca toţi cei ce se aflau de faţă, îi răspunse copilului 
la urare, şi îi zise: 

— Istoriseşte-ne, Destoinicule, povestea care-i o zumarica de minciuni! 

Iar copilul îi răspunse, grăind: 

— lacătă! Odată, eram pe atunci în puterea tinereţelor mele, umblând pe 
afară din cetate, prin câmp, pe-o vreme de arşiţă, am întâlnit un precupeţ de 
pepeni verzi; şi, cum îmi era tare cald şi tare sete, am cumpărat un pepene 
verde pe un dinar de aur. Şi am luat lubeniţa şi am tăiat din ea o felie, pe 


care am înfulecat-o, şi m-am răcorit. Pe urmă, cum mă uitam în lăuntrul 
lubeniţei, am dat de o cetate cu baştia ei. Eu atunci, fără să şovăi, mi-am 
spălat picioarele unul după altul, şi am intrat în harbuz. Şi am început să mă 
preumblu pe acolo, uitându-mă împrejurul meu la prăvăliile şi la casele şi la 
târgoveţii din cetatea aceea din lubeniţă. Şi am umblat aşa mai departe, până 
ce am ajuns în câmp. Şi acolo am văzut un curmal din care atârna un potop 
de ciorchini de curmale, toate lungi de un cot. Încât sufletul meu, care 
râvnea la curmalele acelea, m-a îmboldit amarnic înspre ele, şi n-am fost în 
stare să-mi destoi ispita; şi m-am suit în curmal, să rup una, sau două, sau 
trei, sau patru curmale, şi să le mănânc. Ci găsii în curmal nişte felahi care 
semănau mei în curmal, şi secerau spicele, pe când alţi felahi băteau grâul şi 
îl vânturau. lar eu, după ce am mai umblat o vreme prin curmal, m-am 
întâlnit cu unul care bătea nişte ouă pe o arie, şi m-am uitat mai cu luare- 
aminte şi am văzut că din toate ouăle bătute pe arie ieşeau nişte puişori. Şi 
cocoşeii treceau într-o parte, iar găinuşele în cealaltă. lar eu m-am oprit 
acolo să mă uit la ei, şi i-am văzut cum creşteau văzând cu ochii. Atunci am 
împerecheat între ei cocoşeii cu găinuşele; pe urmă i-am lăsat acolo 
mulţumiţi, şi m-am dus pe altă creangă din curmal. Şi acolo am dat de un 
măgar care purta în spinare nişte zumaricale de susan; şi, cum chiar că 
sufletul meu era mort după zumaricale de susan, am luat o zumarica şi am 
înfulecat-o din două-trei îmbucături. Şi, după ce am mâncat-o astfel, am 
ridicat ochii şi m-am pomenit afară din lubeniţă. Iar lubeniţa s-a închis la 
loc şi s-a făcut iarăşi întreagă precum fusese. Şi-aceasta-i povestea pe care o 
aveam să v-o povestesc! 

Când auzi vorbele acestea ale nou-născutului, sultanul îi zise: 

— He, he, o, şeicule al mincinoşilor şi cunună a lor, he, he, Destoinicule! 
lacătă o țesătură de gogoşi de tufă! Da tu chiar îţi închipui că am crezut o 
boabă din toată povestea asta drăcească? Ai, uallah! Da de când, de pildă, 
se află cetăţi în lubeniţe? Şi de când ouăle, după ce au fost bătute pe o arie, 
mai scot pui? Mărturiseşte, Destoinicule, că toate astea sunt un ghiveci de 
minciună cu minciună! 

Iar copilul răspunse: 

— Nu tăgăduiesc nimic! Da şi tu, Măria Ta, ar trebui să nu tăgăduieşti şi 
nici să tăinuieşti gândurile tale cele adevărate faţă de acest amărât de pescar, 
pe care vrei să-l omori spre a-i răpi femeia, mândreţea aceea, pe care ai 
zărit-o pe țărm! Hei, da! şi nu ţi-e ruşine, dinaintea chipului lui Allah care 
ne vede, să râvneşti, sultan fiind şi domn, la ceea ce nu este al tău, şi să furi 


bunul aproapelui tău, mai puţin bogat şi mai puţin puternic, cum e acest 
pescar sarman? Pe Allah şi pe harurile Prorocului — asupra-i fie rugăciunea 
şi pacea! — mă jur că dacă, pe clipă şi pe dată, nu-l laşi în tihnă pe pescar şi 
nu te lepezi de gândurile tale rele faţă de nevasta lui, am să vă spulber de pe 
pământ neamul, şi ţie şi vizirului tău, de nici măcar muştele n-au să vă mai 
dea de urmă. 

Şi, grăind acestea cu un glas înfricoşător, copilul cel înhorboţit lăsă toată 
lumea năpădită de uluială, şi îi spuse pescarului: 

— Acuma, unchiule, ia-mă iar şi du-mă de aici la tine acasă. 

Şi pescarul îl luă pe pruncul de o zi, Destoinicul; şi, nesupărat de nimeni, 
ieşi din sarai şi se duse mulţumit la nevastă-sa. Şi, după ce femeia află ceea 
ce avea de aflat, îi spuse: 

— Nu-ţi mai rămâne decât să te duci, fără de zăbavă, să dai îndărăt copilul 
de unde l-ai luat. Şi să nu uiţi a-i duce şi salamalecul meu prietenei mele 
dragi, şi mulţumirile mele, şi s-o întrebi de sănătate! 

Iar pescarul spuse: 

— Bine! 

Şi făcu precum îi spusese ea să facă. După care se întoarse acasă şi îşi 
săvârşi spălările cele sfinte şi rugăciunea; şi îşi împlini treaba cea de rând cu 
soţia sa, mândretea. Şi, de-atunci, trăiră amândoi în mulţumire şi huzur. Si- 
atâta cu ei! 


Şi, după ce istorisi astfel povestea aceasta, cel de al treilea ispravnic de 
agie se aşeză la locul său, iar sultanul Baîbars zise: 

— O, minunată poveste! Ce păcat, o, ispravnice Ezz Al-Din, că nu ne-ai 
spus ce s-a mai petrecut, în zilele care au urmat, între sultan şi pescar! 

Atunci păşi înainte cel de al patrulea ispravnic de agie, pe care îl chema 
Mohii Al-Din. Şi spuse: 

— Eu, o, Măria Ta, dacă îmi îngăduieşti, am să-ţi povestesc urmarea 
acestei istorisiri, care este încă şi mai de-a mirărilea decât începutul ei! 

Iar sultanul Baîbars spuse:. 

— De bună seamă! şi din toată inima, şi din tot cugetul! 

Atunci ispravnicul Mohii Al-Din spuse: 


Povestea istorisită de către cel de al patrulea ispravnic de agie 


Află, dar, o, doamne al vremilor, că din mila cerească, pescarului şi soţiei 
sale, mândreţea aceea, li se născu un băieţel. lar părinţii îi deteră acelui 
băieţel numele de Mohammad cel Destoinic, în amintirea înhorboţitului cel 
de-o zi care îi scăpase de la ananghie. Şi copilul era frumos ca maică-sa. 

Iar sultanul avea şi el un copil, de-o seamă cu băiatul pescarului; da copilul 
sultanului era bătut de urâciune, iar la culoare era de culoarea fiilor de 
felahi. 

Or, cei doi băieţi umblau la aceeaşi şcoală, să înveţe a citi şi a scrie. Şi 
când fiul sultanului, care era un trântor şi un neisprăvit, îl vedea pe fiul 
pescarului, care era un sârguincios şi un destoinic, îi zicea: 

— Hei, fie-ţi dimineaţa fericită, plod de pescar! 

Şi îi zicea aşa spre a-l umili. lar Mohammad cel Destoinic răspundea: 

— Şi tie fie-ţi dimineaţa fericită, o, fiu de sultan, şi albească-ţi chipul cel 
negru ca pielea de iminei bătrâni! 

Şi cei doi băieţi umblară aşa laolaltă la scoală vreme de un an, dându-şi 
mereu bineţe în felul acesta. Şi, până la urmă, fiul sultanului se duse 
îmbufnat să-i povestească lui tătâne-său necazul, spunându-i: 

— Copilul pescarului, câinele acela, îmi întoarce în fiecare zi salamalecul 
zicându-mi: „Iu, cel cu faţa neagră ca pielea de iminei bătrâni.” 

Atunci sultanul se supără; ci, întrucât nu îndrăznea, din pricina trecutului, 
să-l pedepsească el însuşi pe fiul pescarului, îl chemă pe şeicul dascăl al 
şcolii şi îi spuse: 

— O, şeicule, dacă vei vroi să-l omori pe băiatul Mohammad, fiul 
pescarului, am să-ţi dau un peşcheş bogat, şi am să-ţi dăruiesc nişte cadâne 
şi nişte roabe albe şi frumoase. 

Iar dascălul şcolii se bucură şi răspunse: 

— La poruncile tale, o, doamne al vremilor! În fiece zi am să-l binecuvânt 
pe copil cu o ciomăgeală, până ce are să-şi dea sufletul de-atâta 
binecuvântare! 

Si-aşa că, a doua zi, când Mohammad cel Destoinic se duse la şcoală să 
citească din Coran, dascălul le spuse şcolarilor: 

— Aduceţi varga de pedepsit, şi aşterneţi-l pe fiul pescarului la pământ. 

Iar şcolarii, cum era obiceiul, îl înşfăcară pe Mohammad şi îl întinseră la 
pământ, şi îi puseră picioarele în menghina de lemn. Iar dascălul şcolii luă 
varga şi începu să-l croiască pe băiat la tălpi, până ce ţâşni sângele din ele şi 
până ce pulpele şi labele picioarelor se umflară de tot. Şi îi spuse: 

— Inşallah, mâine o luăm de la capăt, o, încăpăţânatule! 


Şi băiatul, de cum îi deteră drumul din scula schingiuirilor, fugi de la 
şcoală, slobozindu-şi picioarele în vânt. Şi se duse la tatăl şi la mama sa, şi 
le spuse: 

— lacătă! şeicul m-a bătut de moarte, din pricina fiului sultanului. Eu nu 
mă mai duc la şcoală şi am să mă fac pescar ca tata. 

lar taică-său îi spuse: 

— Bine, fiule! 

Şi se ridică, şi îi dete un năvod şi un cos, şi îi zise: 

— Ține, iacătă-ţi sculele de pescuit. Iar mâine du-te la pescuit, chiar dacă 
n-ai să agoniseşti decât atâta cât îţi trebuie ca să trăieşti. 

Si-asa că, a doua zi, de cu zori, Mohammad băiatul se duse să arunce 
năvodul în mare. Da nu avu de prins în năvod decât un barbun, atâta tot. Şi 
Mohammad strânse năvodul şi îşi zise: „Am să prăjesc barbunul în chiar 
solzii lui, şi am să-l mănânc de prânz.” Se duse aşadar să adune nişte iarbă 
uscată şi nişte vreascuri, le aprinse, şi luă barbunul ca să-l frigă pe jar. 
Atunci barbunul deschise gura şi începu să-i grăiască, spunându-i: 

— Nu mă frige, ya Mohammad! Eu sunt un sultan dintre sultanii din mare. 
Pune-mă îndărăt în apă aşa cum eram, şi am să-ţi fiu de folos la vreo vreme 
rea, şi am să-ţi vin într-ajutor în zilele de ananghie! 

lar el zise: 

— Bine. 

Şi puse îndărăt în apă barbunul. Şi iacă-aşa cu el... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute patruzeci şi doua noapte 


Urmă: 


...ẸŞi puse îndărăt în apă barbunul. Şi iacă-aşa cu el. 

Da în ceea ce îl priveşte pe sultan, Măria Sa, peste două zile îl chemă pe 
dascălul de la şcoală şi îl întrebă: 

— L-ai omorât pe băiatul Mohammad, fiul pescarului? 

Iar dascălul răspunse: 

— l-am tras o bătaie bună chiar din ziua dintâi, până l-am făcut de-a 
leşinat. Atunci a fugit şi nu s-a mai întors. lar acuma este pescar ca şi tată- 
său. 

Şi sultanul îl izgoni şi-i zise: 


—  Sictir de- 
aci, o, pui de 
cățea! Fi-țj-ar 
taică-tău 
afurisit, şi 
mărita-ţi-s-ar 
fie-ta cu un 
porc! 

După care îl 
chemă pe vizir 
şi îi spuse: 

— Băiatul n-a 
murit. Ce să 
facem? 

lar vizirul îi 
răspunse 
sultanului: 

— Am să-ţi 
rostuiesc eu o 
cale pentru 
moartea lui! pc: 

Şi sultanul îl efha 
întrebă: 

— Cum ai să-i 
rostuiesti 
moartea? 

El răspunse: 

— Ştiu o fată tare frumoasă, fiica sultanului din Țara Verde. Țara aceea se 
află departe de aici cale de şapte ani. Aşa că avem să-l chemăm pe fiul 
pescarului, iar eu am să-i spun: „Sultanul, stăpânul nostru, are multă 
preţuire faţă de tine şi se bizuie pe vitejia ta. Aşa că trebuie să te duci în 
Ţara Verde şi s-o aduci de acolo pe fata sultanului acelei ţări, întrucât 
stăpânul nostru sultanul vrea să se însoare cu ea, şi nimeni afară de tine nu 
ar putea să i-o aducă.” 

Şi sultanul îi răspunse vizirului: 

— E bine! Trimite după băiat! 

Atunci vizirul porunci să fie adus flăcăiaşul Mohammad, în pofida ciudei 
acestuia, şi îi zise: 

— Stăpânul nostru sultanul doreşte a te trimite să i-o aduci pe fata 
sultanului din Țara Verde. 

Iar el răspunse: 

— Da de când oi fi ştiind eu drumul înspre ţara aceea? 

Vizirul spuse: 

— Trebuie. 

Atunci băiatul plecă necăjit şi se duse la maică-sa să-i povestească năpasta. 
lar maică-sa îi spuse: 

— Du-te şi-ţi plimbă necazul pe malul râului, aproape de locul unde se 
varsă râul în mare, şi necazul are să ţi se spulbere de la sine. 

Şi băiatul Mohammad se duse să se plimbe cu necazul său pe malul mării, 
aproape de gura râului. 

Şi, cum umbla aşa în lung şi în lat, necăjit, barbunul de odinioară ieşi din 
mare şi veni la el pe țărm, dându-i bineţe. Şi îi zise: 

— Pentru ce eşti necăjit, Mohammad Destoinicule? 

El răspunse: 

— Nu mă mai întreba! căci lucrul este fără de izbăvire. 

Iar peştele îi zise: 

— Izbăvirea este în mâinile lui Allah. Grăieşte. 

El spuse: 

— Gândeşte-te, o, barbunule, că vizirul cel de păcură mi-a zis: „Trebuie să 
te duci să ne-o cauţi pe fata sultanului din Țara Verde.” 

Şi barbunul îi zise: 

— Bine. Du-te la sultan şi spune-i: „Am să mă duc să ţi-o caut pe fata 
sultanului din Ţara Verde. Da, pentru aceasta, trebuie ca tu să pui să mi se 
facă o dahabia de aur. Şi trebuie ca aurul acela să fie luat din averea 
vizirului tău.” 

Şi băiatul Mohammad se duse să-i spună sultanului ceea ce îi spusese 
barbunul. lar sultanul nu putu să facă altminteri decât să pună să i se 
meşterească dahabiaua de aur, din averea vizirului şi în ciuda nasului 
aceluia. lar vizirul era să moară de ciudă mocnită. Şi Mohammad se sui în 
dahabiaua de aur şi plecă pe râu în sus. 

lar barbunul, prietenul său, mergea înainte-i, arătându-i drumul şi 
călăuzindu-l de-a lungul braţelor râului şi al curgerilor de ape, până ce, într- 
un sfârşit, ajunse la Ţara Verde. Şi Mohammad cel Destoinic trimise un 


pristav în cetate ca să strige: „Tot omul, fie femeie, fieb ărbat, fie copil, fie 
tânăr, fie bătrân, poate să coboare pe malul râului ca să se uite la dahabiaua 
de aur a lui Mohammad cel Destoinic, fiul pescarului.” 

Atunci toţi târgoveţii din cetate, cu mic cu mare, bărbaţi şi femei, veniră să 
se uite la dahabiaua de aur. 

Şi şezură să se uite la ea opt zile în şir. Atunci fata sultanului nu mai putu 
nici ea să-şi înfrâne ispita, şi ceru îngăduinţă de la tătâne-său, spunând: 

— Vreau să mă duc şi eu, ca toţi ceilalţi, să văd dahabiaua. 

Atunci sultanul se învoi şi, mai întâi, porunci să se dea de veste în toată 
cetatea că nimenea, nici bărbat, nici femeie, nu are îngăduinţă în ziua aceea 
să iasă din casă, nici să se preumble prin partea țărmului, întrucât domniţa 
urma să se ducă să vadă dahabiaua. 

Şi-aşa că fata sultanului se duse pe țărm să se uite la dahabiaua de aur. Şi îl 
întrebă prin semne pe Destoinic dacă ar putea să intre şi s-o vadă şi pe 
dinlăuntru. Şi după ce Mohammad îi făcu din cap şi din ochi un semn care 
însemna „da”, fata se sui pe puntea dahabialei şi începu s-o cerceteze. 
Atunci Mohammad cel Destoinic trase binişor priponul şi ţăruşul, şi dete 
drumul dahabialei, şi porni. 

Or, când fata sultanului din Ţara Verde îşi sfârşi cercetarea şi voi să iasă pe 
punte, ridică ochii şi văzu dahabiaua plecată, destul de departe de-acuma de 
cetatea părintelui ei. Atunci îi spuse prietenului barbunului: 

— Unde mă duci, Destoinicule? 

El răspunse: 

— Te duc la un sultan, ca să se însoare cu tine. 

Ea îi spuse: 

— Nu cumva, din întâmplare, sultanul o fi mai frumos decât tine, 
Destoinicule? 

El răspunse: 

— Nu ştiu. Ai să-l vezi numaidecât cu ochii tăi. 

Atunci fata îşi scoase inelul de pe deget şi îl aruncă în apa râului. Ci 
barbunul se afla acolo, luă inelul în gură şi porni înainte, deschizându-le 
calea. Pe urmă fata îi spuse Destoinicului: 

— Eu nu am să mă mărit decât cu tine. Şi vreau să fiu de bunăvoie a ta, 
chiar aici. 

Iar flăcăul Mohammad îi spuse: 

— Bine. 

Şi o luă, cu fecioria ei cu tot. Şi se bucură de ea pe apă. 


Şi, când ajunseră la capătul drumului, Mohammad, fiul pescarului, se duse 
la sultan şi îi spuse: 

— lacătă-mă. Ţi-am adus-o pe fata sultanului din Țara Verde. Da îţi spune 
că nu are să iasă din dahabia decât dacă îi aşterni pe pământ nişte chilimuri 
de mătase verde, pe care să calce spre a veni la saraiul tău. Şi tu ai să vezi 
atunci ce galeş umblă ea. 

Iar sultanul îi zise: 

— Bine. 

Şi puse să se cumpere, cu bani de-ai vizirului şi spre ciuda nasului aceluia, 
toate chilimurile de mătasă verde câte se aflau în sukul de chilimuri, şi 
porunci să fie aşternute pe jos până la dahabia. 

Atunci domnita din ţara Verde iesi din dahabia şi păşi pe chilimurile de 
mătasă, îmbrăcată în verde şi legănându-se de răpea minţile. Şi sultanul o 
văzu, se minună de ea şi se îndrăgosti de frumuseţea ei. lar după ce copila 
intră în sarai, el îi zise: 

— Am să pun să se scrie chiar în seara aceasta senetul de căsătorie cu tine. 

Iar copila îi spuse atunci: 

— Bine. Da dacă vrei să te însori cu mine, adu-mi inelul care mi-a căzut 
de pe deget în apele râului. Şi pe urmă avem să facem senetul şi ai să te 
însori cu mine. 

Or, inelul îl dăduse barbunul prietenului său, Mohammad cel Destoinic, 
fiul pescarului. 

Şi-aşa că sultanul îl chemă pe vizir şi îi zise: 

— Ascultă. Sultăniţei i-a căzut inelul de pe deget în apele râului. Ce este 
acuma de făcut? Şi cine poate să ni-l aducă? 

Iar vizirul răspunse: 

— Păi cine altul poate să ni-l aducă, de nu Mohammad, fiul pescarului, 
procletul şi efritul? 

Or, vizirul nu grăia astfel decât spre a-l face pe băiat să cadă într-o capcană 
fără de scăpare. Încât sultanul trimise după el în graba mare. lar când 
băiatul veni, îi spuseră: 

— E vorba de un inel care i-a căzut din deget sultăniţei în apele râului. Şi 
nimeni nu poate să-l aducă afară de tine. 

El le răspunse: 

— Bine. Na, iacătă inelul. 

lar sultanul luă inelul şi se duse să i-l dea copilei din Ţara Verde, şi-i 
spuse: 


— Ţine, iacătă-ţi inelul, şi să facem în seara aceasta senetul de căsătorie! 

Ea îi spuse: 

— Bine. Da în ţara mea, când o fată se mărită, este un obicei. 

El îi zise: 

— Bine. Spune-mi-l. 

Ea zise: 

— Se sapă un şanţ de la casa mirelui până la mare, se umple șanțul cu 
lemne şi cu vreascuri, şi i se dă foc. lar mirele se aruncă în foc, şi merge 
prin el până la mare, unde se scaldă, spre a se duce apoi drept la mireasa lui. 
Şi-aşa, mirele se curăţă în foc şi în apă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute patruzeci şi treia noapte 


Urmă: 


„„„Şi-aşa, mirele se curăţă în foc şi în apă. Şi-aceasta-i datina senetului de 
căsătorie în ţara mea. 

Atunci sultanul, care era îndrăgostit de preafrumoasa domniţă, porunci să 
se sape șanțul cu pricina, puse să fie umplut cu lemne şi cu vreascuri, şi 
chemă vizirul şi îi zise: 

— Mâine, pregăteşte-te să mergi acolo cu mine. 

Şi, a doua zi, când veni ceasul să se dea foc la şanţul cu lemne, vizirul îi 
spuse sultanului: 

— Ar fi bine ca mai înainte să se arunce dintru-ntâi în focul acesta 
Mohammad, fiul pescarului, spre a vedea cum are să fie treaba. Dacă el are 
să iasă viu şi nevătămat din foc, putem atunci să ne aruncăm în foc şi noi. 

Iar sultanul spuse: 

— Bine. 

Or, estimp, barbunul se suise în dahabia, la prietenul său, băiatul, şi îi 
spusese: 

— Destoinicule, dacă sultanul are să te cheme la el şi are să-ţi spună: 
„Aruncă-te în focul acesta!” tu să nu te sperii, da să-ţi astupi urechile şi să 
rosteşti rugăciunea cea ocrotitoare de rău: „În numele lui Allah îndurătorul 
cel fără de margini şi Milosârdnicul.” Pe urmă să te arunci hotărât în șanțul 
de foc. 

Şi-aşa că sultanul porunci să se dea foc la butuci şi la vreascuri. Şi îl 
chemară pe Mohammad şi îi spuseră: 


— Aruncă-te în foc şi mergi până la mare; căci tu poţi, întrucât eşti 
destoinic. 

El le răspunse: 

— Pe capul şi pe ochii mei! la poruncile voastre! 

Şi îşi astupă urechile, şi rosti în mintea lui rugăciunea bismillahului, şi 
intră hotărât în foc. Şi ieşi la partea dinspre mare, mai frumos decât fusese. 
Şi toată lumea îl văzu şi rămase uluită de frumuseţea lui. Atunci vizirul îi 
spuse sultanului: 

— Haide să intrăm şi noi în foc, ca să ieşim frumoşi ca fiul pescarului, 
procletul! Şi cheamă-l şi pe fiul tău, ca să se arunce în foc laolaltă cu noi, şi 
să se facă frumos cum o să ne facem noi. 

Iar sultanul îl chemă pe fiu-său, cel care era urât şi care avea un chip ca 
pingeaua de iminei vechi. Şi se luară tustrei de mână şi se aruncară, iacă- 
aşa, în foc. Şi se făcură un morman de cenuşă. 

Atunci Mohammad cel Destoinic, fiul pescarului, se duse la copilă, 
domniţa fiică a sultanului din Ţara Verde, şi făcu senetul de căsătorie cu ea, 
şi o luă de soţie. Şi se sui în scaunul de domnie al împărăției, şi fu domn şi 
sultan. Şi îi chemă pe lângă sine pe tatăl şi pe mama lui. Şi trăiră cu toţii 
laolaltă în sarai, în deplină fericire şi înţelegere, mulţumiţi şi înfloritori. Or, 
mărire lui Allah, stăpânul înfloririi, al mulţumirii, al fericirii şi al bunei 
înţelegeri! 


lar după ce ispravnicul de agie Mohii Al-Din istorisi astfel povestea 
aceasta, şi după ce sultanul Baîbars îi fu mulţumitor şi îi mărturisi 
desfătarea sa, se întoarse la locu-i. Şi păşi înainte un al cincilea ispravnic de 
agie, pe care îl chema Nur Al-Din. Şi, după ce sărută pământul dintre 
mâinile sultanului Baîbars, îi spuse: 

— Eu, o, stăpâne al nostru şi cunună a capetelor noastre, am să-ţi istorisesc 
o poveste care nu-şi află seamăn printre poveşti. 

Şi spuse: 


Povestea istorisită de către cel de al cincilea ispravnic de agie 


A fost odată un sultan. Şi sultanul acela, într-o bună zi, îl chemă pe vizirul 
său şi îi zise: 

— Vizirule! 

Iar acesta răspunse: 


— La poruncile tale! Ce este, o, Măria Ta? 

El îi spuse: 

— Vreau să pui a mi se scrie şi ciopli o pecete care să aibă puterea anume 
ca, dacă aş fi vesel, să nu mă mohorăsc şi, dacă as fi mohorât, să nu mă 
înveselesc. Şi trebuie ca acela care va scrie pecetea să-şi ia îndatorinţa de a 
pune în ea puterea cerută. lar tu, pentru aceasta, ai un răspăs de trei zile! 

Atunci vizirul se duse la cei care fac de obicei peceţi şi amulete, şi le 
spuse: 

— Scrieţi-mi o pecete pentru sultan. 

Şi le povesti ce spusese şi ceruse sultanul. Da niciunul dintre ei nu vroi să 
ia asupra-şi a face o asemenea pecete. Atunci vizirul se ridică şi plecă 
necăjit. Şi îşi zise: „Nu am să-l găsesc în cetatea noastră pe acela de care am 
trebuintă. Am să mă duc în altă ţară.” 

Şi ieşi din cetate şi, mergând prin câmpie, se întâlni cu un şeic arab care îşi 
îmblătea grâul pe aria lui. Şi îi dete bineţe, rostind: 

— Pacea fie asupra-ţi, o, şeicule de arabi! 

Iar şeicul de arabi îi răspunse la salamalec şi îi zise: 

— Unde te duci, ya sidi, acuma, pe arşiţa asta? 

El îi răspunse: 

— Drumeţesc din pricina unei trebi de-a sultanului. 

Şeicul îl întrebă: 

— Ce treabă-i aceea? 

El răspunse: 

— Sultanul îmi cere să pun a i se scrie o pecete care să fie în aşa fel încât, 
dacă el o fi vesel, să nu se mohorască, şi, dacă o fi mohorât, să nu se 
înveselească. 

Iar şeicul de arabi îi spuse: 

— Numai atâta? 

Vizirul răspunse: 

— Da. 

El îi spuse: 

— Bine. Şezi jos. lar eu am să-ţi aduc de mâncare. 

Şi şeicul de arabi îl lăsă o clipită pe vizir şi se duse la fata sa, pe care o 
chema lasomia, şi îi spuse: 

— O, fata mea lasomia, pregăteşte de masă pentru un oaspete. 

Ea îi spuse: 

— De unde vine oaspetele acela? 


El răspunse: 

— Din partea sultanului. 

Ea îl întrebă: 

— Şi ce vrea? 

lar tatăl ei îi istorisi treaba. Ci nu ar fi de niciun folos s-o mai spunem şi 
noi încă o dată. 

Atunci lasomia, domniţa de arabi, pregăti pe dată o tavă cu ouă, pe care se 
aflau treizeci de ouă ce înotau în unt dulce, şi i-o dete tatălui său, cu opt 
darabe de pâine, spunându-i: 

— Du-i astea drumeţului şi spune-i: „Fiica mea lasomia, domniţă de arabi, 
îți urează bun venit şi îţi trimite vorbă că are să-ţi scrie ea pecetea.” Şi tot ea 
îţi mai spune, pe deasupra: „Luna de-abia are treizeci de zile, marea astăzi 
este plină, iar opt zile fac o săptămână!” 

Şi tatăl ei zise: 

— Bine. 

Şi luă mâncarea şi plecă. Şi, cum mergea aşa, untul de pe tavă se scurse pe 
mâna lui. Atunci şeicul puse tava la pământ, luă una dintre pâini, şterse 
untul de pe mână şi mâncă pâinea cu unt, precum şi un ou care îl ispiti. 
După care se sculă şi plecă să-i ducă mâncarea vizirului, şi-i spuse: 

— Fata mea lasomia, domniţă de arabi, îţi trimite salamalecul şi îţi spune 
că are să-ţi scrie ea pecetea. Şi, pe deasupra, îţi mai spune: „Luna de-abia 
are treizeci de zile, marea astăzi este plină, şi opt zile fac o săptămână.” 

Iar vizirul spuse: 

— Să mâncăm mai întâi, şi-o să vedem pe urmă. 

Iar când isprăvi de mâncat, îi zise părintelui lasomiei: 

— Spune-i să-mi scrie pecetea, dar mai spune-i şi că luna a avut cu o zi 
mai puţin, că marea a fost uscată, şi că săptămâna nu a avut decât şapte zile. 

Atunci şeicul de arabi se întoarse la fiică-sa si-i zise: 

— Vizirul îţi spune să-i scrii pecetea, dar că luna a avut cu o zi mai puţin, 
că marea a fost uscată şi că săptămâna n-a avut decât şapte zile. 

Atunci fata îi zise: 

— Nu ţi-e ruşine, o, tată, de ce-ai făcut? Ai pus tava cu mâncarea jos pe 
drum, ai mâncat o pâine şi un ou, şi i-ai dus oaspetelui ouăle fără untul lor! 

El îi răspunse: 

— Hei, uallahi, dreptu-i! Ci, o, fata mea, tava era plină şi untul s-a vărsat 
pe mâna mea; atunci am stat jos şi am şters untul cu o pâine, pe care am 
mâncat-o; şi-atunci mi s-a făcut poftă de un ou, pe care l-am înfulecat. 


Ea spuse: 

— Nu e nimic. Să pregătim pecetea. 

Atunci ea pregăti pecetea şi o întocmi cu vorbele acestea: „Orice 
simţământ, fie necaz, fie bucurie, de la Allah ne vine!” Şi-i trimise pecetea 
vizirului, care o luă, după mulţumirile cuvenite, şi plecă să i-o ducă 
sultanului. 

Iar sultanul, după ce luă pecetea şi citi ceea ce era scris pe ea, îl întrebă pe 
vizir: 

— Cine a făcut pecetea? 

El răspunse: 

— O copilă, pe nume lasomia, domniţă de arabi. 

Iar sultanul se ridică pe cele două picioare ale lui şi-i zise vizirului: 

— Vino şi du-mă la tatăl ei, ca să mă însor cu fata. 

Atunci vizirul îl luă pe sultan de mână şi plecă cu el. 

Şi se duseră la şeicul de arabi şi-i spuseră: 

— O, şeicule de arabi, am venit să legăm cumetrie cu tine. 

EI le răspunse: 

— Spor în neam şi spor în casă! Da prin cine? 

Vizirul răspunse: 

— Prin domniţa de arabi, lasomia, fiica ta, pe care stăpânul nostru 
sultanul, care se află dinaintea ochilor tăi, doreşte s-o ia de soţie. 

El spuse: 

— Bine. Suntem slugile voastre. Da fiica mea va fi pusă într-o cumpănă pe 
un talger, iar aurul pe celălalt talger. Şi, greutate pentru greutate. Întrucât 
lasomia este scumpă inimii tatălui ei. 

Iar vizirul răspunse: 

— Nu este nimic împotrivă. 

Şi plecară după aur, şi îl puseră pe un talger de cumpănă, pe când şeicul de 
arabi o punea pe fiică-sa pe celălalt talger. Şi când fata şi cu aurul se 
cumpăniră, se scrise, acolo pe loc, senetul de căsătorie. Şi sultanul dete un 
ospăț mare în satul arabilor. Şi în chiar noaptea aceea, intră la fată, în casa 
părintelui ei, şi îi luă fecioria, şi se bucură de ea. Şi, dimineaţa, plecă cu ea 
şi o aşeză în saraiul său. 

Or, după ce şezu o bucată de vreme în saraiul sultanului, preafrumoasa 
copilă de arabi lasomia începu să alunece înspre slăbire şi să se stingă de 
lungoare. Atunci sultanul chemă hakimul şi îi spuse: 


— Suie degrabă şi cerceteaz-o pe Sett El-Arab lasomia. Nu ştiu de ce 
slăbeste aşa şi se stinge. 

Şi hakimul urcă şi o cercetă pe lasomia. Pe urmă cobori şi îi spuse 
sultanului: 

— Nu este învățată cu şederea în cetate, întrucât este fată de la câmp, iar 
pieptul ei se usucă din lipsă de aer. 

Iar sultanul întrebă: 

— Şi ce trebuie să facem? 

Hakimul răspunse: 

— Pune să i se zidească un sarai la mare, unde va putea să răsufle aer 
curat; şi are să se facă mai frumoasă decât era. 

Şi sultanul dete numaidecât poruncă zidarilor să zidească un sarai la mare. 
Şi, când saraiul fu gata, fu dusă acolo lasomia cea vlăguită, domniţa de 
arabi... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute patruzeci şi patra noapte 


Urmă: 


...fu dusă acolo lasomia cea vlăguită, domniţa de arabi. 

Or, după ce lasomia şezu o vreme acolo în sarai, se îngraşă şi încetă de a 
mai tânji. Şi cum şedea într-o zi sprijinită în coate la fereastra ei, să se uite 
la mare, un pescar veni să-şi arunce năvodul chiar sub zidurile saraiului. Şi, 
când îl trase, nu văzu în el decât nişte sfarâmături de cărămizi şi nişte 
cioburi de scoici. Şi se mohorî. Atunci lasomia îi grăi şi îi zise: 

— O, pescarule, acuma, dacă vrei să arunci năvodul în mare întru norocul 
meu, am să-ţi dau un dinar de aur pentru osteneala ta. 

lar pescarul răspunse: 

— Bine, o, domniţă! 

Şi aruncă năvodul în mare, întru norocul domniţei de arabi lasomia, îl trase 
şi, strângându-l, găsi în el un şip de aramă roşie. Şi i-l arătă lasomiei, care 
numaidecât se învălui cu un cearceaf de pat ca într-un izar şi coborî la 
pescar şi îi zise: 

— Ține, iacătă dinarul şi dă-mi şipul. 

Ci pescarul răspunse: 

— Nu, pe Allah! nu am să iau dinarul ca plată pentru acest şip, ci un sărut 
de pe obrazul tău. 


Or, chiar în clipita când vorbeau astfel laolaltă, dete peste ei sultanul. Şi îl 
înşfacă pe pescar, şi îl ucise cu spada sa, şi îi aruncă leşul în apele râului. Pe 
urmă se întoarse spre domniţa de arabi lasomia şi îi zise: 

— Şi nici pe tine nu vreau să te mai văd. Du-te unde-ţi place! 

Şi ea plecă. Şi două zile şi două nopţi merse ea flămândă şi însetată. Şi 
ajunse atunci într-o cetate. Şi şezu jos la uşa prăvăliei unui negustor, de 
dimineaţa până la ceasul rugăciunii de la amiază. Atunci neguţătorul îi zise: 

— O, domnia ta, şezi aici de azi-dimineaţă. Pentru ce? 

Ea răspunse: 

— Sunt o străină. Nu ştiu pe nimeni în cetatea aceasta. Şi nu am mâncat şi 
nu am băut nimic de două zile. 

Atunci neguţătorul îl chemă pe arapul său şi îi zise: 

— la-o pe femeia aceasta şi du-o acasă la noi. Şi spune-le, acasă, să-i dea 
să mănânce şi să bea. 

Şi o luă arapul şi o duse acasă, şi îi spuse nevestei neguţătorului, stăpâna 
sa: 

— Stăpânul meu îţi trimite vorbă să-i dai femeii acesteia să mănânce bine 
şi să bea. 

lar femeia neguţătorului se uită la lasomia, şi o văzu, şi fu cuprinsă de 
pizmă, întrucât cealaltă era mai frumoasă. Şi se întoarse înspre arap şi îi 
spuse: 

— Bine. Suie-o pe femeie în poiata de pe terasă. 

Şi arapul o luă pe lasomia de mână şi o duse sus în poiata cu pricina, de pe 
terasă. Şi lasomia şezu acolo până seara, fără ca nevasta neguţătorului să se 
îngrijească de ea în vreun fel, nici cu mâncare, nici cu băutură. Atunci 
domniţa de arabi lasomia îşi aduse aminte de şipul de aramă roşie pe care îl 
avea la subsuoară şi îşi zise: „Să vedem, poate că o fi colea în şip vreun 
strop de apă de băut!” Şi, gândind aşa, luă şipul şi îi răsuci capacul. Şi 
numaidecât ieşiră din şip un lighean cu ibricul lui. Şi lasomia se spălă pe 
mâini. Pe urmă ridică ochii şi văzu cum iese din şip o tabla plină cu 
mâncăruri şi cu băuturi. Şi mâncă, şi bău, şi fu mulţumită. Atunci răsuci 
iarăşi capacul şipului, şi ieşiră din şip zece roabe albe şi tinere, cu 
geamparalele în mâini, care începură să dănţuiască prin poiată. Şi, după ce 
îşi sfârşiră dănţuirea, fiecare dintre ele aruncă zece pungi de aur pe 
genunchii lasomiei. Pe urmă intrară toate îndărăt în şip. 

Şi domniţa de arabi lasomia rămase aşa în poiată trei zile întregi, mâncând 
şi desfătându-se cu copilele din şip. Şi ori de câte ori le scotea afară din şip, 


ele îi aruncau, după dant, câte zece pungi pline cu aur; şi tot aşa până ce la 
urmă poiata se umplu cu aur până la bagdadie. 

Or, după acest răstimp, arapul neguţătorului se sui pe terasă, într-o zi. Şi o 
văzu pe domniţa lasomia, şi se minună, întrucât o credea plecată de mult, ca 
urmare a spuselor nevestei neguţătorului. Şi lasomia îi zise: 

— Oare stăpânul tău m-a trimis aici ca să-mi daţi să mănânc, ori ca să mă 
Lăsaţi şi mai moartă decât înainte, de foame şi de sete? 

Iar robul răspunse: 

— Ya setti, stăpânul meu crede că ţi s-a dat pâine şi că ai plecat în chiar 
ziua aceea. 

Pe urmă dete fuga degrabă la stăpânul său, la prăvălie, şi îi zise: 

— Ya sidi, biata femeie pe care ai trimis-o cu mine acasă, acum trei zile, a 
stat toată vremea aceasta pe terasă, în poiată, fără să mănânce ori să bea 
ceva. 

Şi neguţătorul, un om de treabă, se mohort şi plecă pe dată din prăvălie, şi 
se duse să-i spună nevesti-sii: 

— Cum, o, blestemato? Nu i-ai dat să mănânce nimic acelei femei 
sărmane? 

Şi o înşfacă, şi începu s-o bată, până ce mâna lui osteni s-o tot bată. Pe 
urmă luă nişte pâine şi încă alte lucruri, şi se sui pe terasă şi îi spuse 
lasomiei: 

— Ya setti, pofteşte de mănâncă. Şi nu ne ocărî pentru uitare! 

Ea răspunse: 

— Allah să-ţi sporească bunurile! Este ca şi cum bunăvoința ta ar fi ajuns 
la ţinta ei. Acuma, dacă ai vrea să-ţi desăvârşeşti milele, ţi-aş cere un lucru! 

El spuse: 

— Grăieşte, o, stăpână a mea. 

— Aş vrea să-mi zideşti un sarai la marginea cetăţii, şi care să fie de două 
ori mai frumos decât saraiul sultanului. 

El răspunse: 

— Nu este nimic împotrivă! De bună seamă! 

Ea spuse: 

— lacătă nişte aur. la atâta cât vrei. Dacă zidarii lucrează de obicei pentru 
o drahmă pe zi, tu să le dai patru, ca să grăbească zidirea. 

lar neguţătorul zise: 

— Bine. 


Şi luă banii şi se duse să tocmească zidari şi meşteri, care zidiră în scurtă 
vreme un sarai de două ori mai frumos decât saraiul sultanului. Şi 
neguţătorul se întoarse atunci la poiată, la domniţa de arabi lasomia, şi îi 
spuse: 

— Ya setti, saraiul este gata! 

Ea îi spuse: 

— lacătă nişte bani. Ia-i şi du-te să cumperi chilimuri de atlaz pentru sarai. 
Şi fă rost să aduci nişte slujitori arapi, care să fie străini şi să nu ştie 
arăbeşte! 

Şi neguţătorul se duse să cumpere chilimurile de atlaz şi să facă rost de 
arapii ceruţi ca slugi, care să nu ştie şi să nu priceapă arăbeşte; şi se întoarse 
la poiată, să-i spună domniţei de arabi lasomia: 

— O, stăpâna mea, totu-i împlinit acum. Aibi bunătatea să vii şi să-ţi iei în 
stăpânire saraiul. 

lar domnita de arabi lasomia se ridică şi, înainte de a ieşi din poiată, îi 
spuse neguţătorului: 

— Poiata în care mă aflu este plină cu aur până la tavan. la-l pe tot, ca pe 
un dar din parte-mi, pentru bunătatea pe care ai dovedit-o faţă de mine. 

Şi îşi luă rămas-bun de la negustor. Şi-atâta cu el! 

Ci în ce o priveşte pe lasomia, apoi aceasta îşi făcu intrarea în saraiul ei. 
Şi, cumpărându-şi un caftan strălucit, de sultan, îl îmbrăcă şi se aşeză într- 
un jeţ. Şi semăna întru totul cu un sultan frumos. Şi-aşa cu ea! 

Ci în ceea ce îl priveşte pe soţul ei, sultanul, cel care îl omorâse pe pescar 
şi cel care o alungase pe ea, apoi acela, de la o vreme, se însenină şi îşi 
aduse aminte de ea la ceasul nopţii. Şi, atunci noaptea, îşi chemă vizirul şi îi 
zise: 

— Vizirule! 

Iar vizirul răspunse: 

— Aici sunt! 

El spuse: 

— Hai să ne îmbrăcăm teptil şi să plecăm s-o căutăm pe domniţa de arabi 
lasomia, soţia mea. 

Şi vizirul zise: 

— Ascult şi mă supun. 

Şi ieşiră din sarai, străvestiţi aşa, şi umblară două zile tot căutând-o pe 
domniţa de arabi lasomia, întrebând şi cercetând. Şi ajunseră în cetatea în 
care se afla domniţa. Şi văzură saraiul ei. Şi sultanul îi spuse vizirului: 


— Saraiul acesta este de curând, căci nu l-am mai văzut în drumurile mele 
pe aici de mai înainte. Al cui ar putea să fie? 

Iar vizirul răspunse: 

— Habar n-am. Poate că o fi al vreunui sultan năvălitor, care o fi cucerit 
cetatea, fără ca noi să ştim. 

Şi sultanul zise: 

— Pe Allah! poate că aşa o fi. Încât, spre a ne încredința, avem să trimitem 
un pristav în cetate să dea de veste că nimeni nu are îngăduinţa să aprindă 
lumina la noapte în casa sa. În felul acesta avem să ştim dacă oamenii care 
locuiesc în sarai sunt supuşi prea plecaţi ai noştri, ori sunt cumva nişte emiri 
cuceritori. 

Şi-aşa că pristavul se duse prin cetate să strige porunca. Şi, când se făcu 
noapte, sultanul pomi să străbată mahalalele împreună cu vizirul său. Şi 
văzură că nicăierea nu era lumină, afară numai de saraiul cel strălucit pe 
care ei nu-l cunoaşteau. Şi auziră de acolo cântece şi zvon de alăute, de 
cobze şi de timbale. Atunci vizirul îi zise sultanului: 

— Vezi şi tu, o, Măria Ia! Bine ţi-am spus eu că ţara aceasta nu mai este a 
noastră, şi că saraiul acesta este locuit de emirii năvălitori! 

Iar sultanul răspunse: 

— Cine ştie? Hai să mergem şi să-l iscodim pe străjerul de la poarta 
saraiului. 

Şi se duseră să-l iscodească pe străjer. Ci, cum străjerul era un păgân care 
nu ştia şi nu pricepea o vorbă pe arăbeşte, le răspunse la fiecare întrebare: 

— Şanu! 

Ceea ce în limba păgânească însemna: „Nu ştiu!” Şi sultanul cu vizirul său 
plecară şi nu putură să adoarmă în noaptea aceea, întrucât îi cuprinsese 
frica. 

Iar dimineaţa sultanul îi zise vizirului: 

— Spune-i pristavului să mai crăinicească o dată prin cetate că nimeni să 
nu aprindă lumina la noapte. În felul acesta avem să căpătăm o încredințare. 

Şi pristavul crăinici; şi noaptea veni; şi sultanul se preumblă cu vizirul său. 
Ci găsiră că bezna domnea în toate casele, afară de sarai, unde lumina era 
de două ori mai tare decât în ajun, şi unde totul era numai o strălucire. Şi 
vizirul îi zise sultanului: 

— Acuma ai încredințarea în ceea ce priveşte cele ce ţi-am spus, despre 
cuprinderea acestei ţări de către emirii străini. 

Şi sultanul zise: 


— Adevăratu-i! Da ce ne rămâne de făcut? 

Vizirul zise: 

— Să ne ducem să ne culcăm, şi mâine avem să vedem! 

Şi a doua zi vizirul îi spuse sultanului: 

— Hai să ne ducem să ne preumblăm, ca toată lumea, prin preajma 
saraiului. Şi am să te las jos, iar eu am să urc singur, pe furiş, să văd cu 
ochii mei şi să aud cu urechile mele din ce ţară este sultanul. 

Şi-aşa că, atunci când ajunseră la poarta saraiului, vizirul izbuti să înşele 
băgarea de seamă a străjerilor şi să urce până în sala scaunului domnesc. Şi, 
când o văzu pe domniţa de arabi lasomia, i se închină, gândind că se 
închină unui sultan tânăr. lar ea îi răspunse la salamalec şi îi zise: 

— Şezi jos. 

Şi, după ce el şezu, domniţa de arabi lasomia, care îl cunoscuse şi care 
avea ştire despre venirea sultanului, soţul ei, în cetate, răsuci capacul de la 
şip şi numaidecât răcoritoarele fură scoase; şi zece roabe albe preafrumoase 
ieşiră din şip şi începură să dănţuiască bătând din geamparale. Şi, după 
danţ, fiecare dintre ele aruncă zece pungi pline cu aur pe genunchii 
lasomiei. Iar ea Ie luă şi le dărui pe toate vizirului, spunându-i: 

— Ia-le ca dar, întrucât văd că eşti sărman. 

Şi vizirul îi sărută mâna şi îi zise: 

— Deie-ţi Allah biruinţă asupra vrăjmaşilor tăi, o, doamne al vremilor, şi 
alungească-ţi pentru noi zilele! 

Pe urmă îşi luă rămas-bun şi coborî la sultan, care şedea jos lângă poartă. 
Şi sultanul îl întrebă: 

— Ce-ai făcut acolo, o, vizirule? 

El răspunse: 

— Hei, uallah! bine ţi-am spus eu că ţi-a fost răpit pământul! Gândeşte-te 
că mi-a dat o sută de pungi ca dar, şi mi-a spus: „la asta pentru tine, întrucât 
eşti sărac!” lacătă ce mi-a spus sultanul acela! Mai poţi tu, după una ca asta, 
să te îndoieşti că ţi-a cuprins cetatea şi ţara? 

Şi sultanul zise: 

— Ba tu chiar aşa socoţi? Dacă-i aşa, am să încerc şi eu să adorm veghea 
străjerilor păgâni şi să urc sus spre a-l vedea pe sultan! 

Şi făcu precum spusese. 

Or, de cum îl văzu, domniţa de arabi lasomia îl şi cunoscu, dar nu lăsă să 
se bage de seamă nimic. Şi se ridică din jeţul ei, în cinstea lui, şi îi spuse: 

— Aibi bunătatea de a şedea jos! 


Şi, când sultanul îl văzu pe cel pe care îl socotea a fi un sultan străin că se 
ridică în cinstea lui, inima i se linişti şi îşi zise în sinesi: „De bună seamă că 
este un supus, şi nu un sultan; altminteri nu s-ar fi sculat aşa pentru cineva 
pe care nu-l cunoaşte!” Şi şezu în scaun; iar răcoritoarele se şi iviră; şi 
sultanul bău şi fu multumit. Atunci se îmbărbătă întru totul şi o întrebă pe 
domniţa de arabi lasomia: 

— Da vouă, care vi-i hramul? 

lar ea zâmbi a râde şi răspunse: 

— Noi suntem oameni bogaţi. 

Şi, grăind astfel, răsuci capacul şipului şi, pe clipă, zece roabe albe 
minunate ieşiră din şip, dănţuind în bătaie de geamparale. Şi, înainte de a 
pieri, fiecare dintre ele aruncă zece pungi pline cu aur pe genunchii 
lasomiei. 

Şi sultanul se minună de şip, până peste marginile minunării... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute patruzeci şi cincea noapte 


Urmă: 


„„.„Şi sultanul se minună de şip, până peste marginile minunării, şi îi spuse 
domniţei de arabi lasomia: 

— Poţi tu să-mi spui, o, fratele meu, de unde ai cumpărat acest şip vrăjit? 

Ea răspunse: 

— Nu l-am cumpărat pe bani. 

El întrebă: 

— Atunci, pe ce l-ai cumpărat? 

Ea spuse: 

— Păi am văzut la cineva şipul, şi i-am spus acelui cineva: „Dă-mi şipul şi 
cere-mi pe el ce vrei!” Iar el mi-a răspuns: „Şipul nu este nici de vândut, 
nici de cumpărat. Da, dacă vrei să ţi-l dăruiesc, vino să faci numai o dată cu 
mine ceea ce face cocoşul cu găina! Şi pe urmă am să-ţi dăruiesc şipul.” Şi 
eu i-am făcut ceea ce vroise de la mine. Şi el mi-a dăruit şipul. 

Or, lasomia nu grăia astfel decât pentru că avea ea un gând. 

Încât, când sultanul auzi spusele acestea, îi zise: 

— E bine, iar treaba-i lesnicioasă. Căci şi eu, dacă ai vrea să-mi dăruieşti 
şipul, m-aş învoi să-mi faci lucrul acela de două ori, nu numai o dată! 

lar domniţa de arabi zise: 


— Nu, de două ori nu este destul. Deschidă-ne Allah poarta chilipirului! 

El îi spuse: 

— Atunci haide şi fă-mi de patru ori, pentru şipul acela! 

Ea îi zise: 

— Bine, scoală-te şi intră în odaia de colea, pentru treaba hotărâtă! 

Şi intrară unul după altul în odaie. 

Atunci domniţa de arabi lasomia, văzându-l pe sultan cum se aşază anume 
pentru vânzarea cu pricina, se puse pe-un râs de se prăvăli pe spate. Pe 
urmă îi zise: 

— Masallah, o, doamne al vremilor! Tu eşti sultan şi emir, şi vrei să te laşi 
puştănit pentru un şip! Atunci cum de-ai putut, având asemenea cuget, să iei 
asupra-ţi uciderea pescarului care mi-a spus: „Dă-mi un sărut, şi ia şipul?” 

Când auzi vorbele acestea, sultanul rămase năuc şi înmărmurit. Apoi o 
cunoscu pe domniţa de arabi lasomia, şi începu să râdă, şi-i zise: 

— Au tu eşti oare? Şi toate astea-s ale tale? 

Şi o sărută şi se împăcă apoi cu ea. Şi, de-atunci, trăiră laolaltă în deplină 
înţelegere, mulţumire şi huzur. Şi mărire lui Allah, Orânduitorul înţelegerii, 
şi Împărţitorul de huzur şi de fericire! 


lar ispravnicul de agie Nur Al-Din, după ce istorisi astfel povestea cu 
domniţa de arabi lasomia, tăcu. lar sultanul Baibars mult se veseli şi se 
desfată că o auzise, şi îi spuse: 

— Pe Allah, povestea ta este nemaipomenită! 

Atunci un al şaselea ispravnic de agie, pe care îl chema Gamal Al-Din, 
veni între mâinile lui Batbars şi spuse: 

— Eu, o, doamne al vremilor, dacă îmi îngăduieşti, am să-ţi istorisesc o 
poveste care are să-ţi placă! 

Iar Batbars îi zise: 

— De bună seamă! ai îngăduinţa! 

Şi ispravnicul de agie Gamal Al-Din spuse: 


Povestea istorisită de către cel de al şaselea ispravnic de agie 


A fost odată, o, doamne al vremilor, un sultan care avea o fată. lar fata 
domnita era frumoasă, tare frumoasă, şi era tare iubită, şi tare răsfăţată, şi 
tare giugiulită. Şi, pe deasupra, era grozav de cilibie. Pentru aceea se şi 
numea Dalai. 


Or, într-o zi, şedea şi se scărpina în cap. Şi găsi pe cap un păduche mititel. 
Şi se uită la el o bucată de vreme. Pe urmă se sculă şi îl luă între degete şi se 
duse în pivnita în care se aflau rânduite chiupurile cele mari cu ulei, cu unt 
şi cu miere. Şi deschise un chiup mare de ulei, puse cu gingăşie păduchele 
pe faţa uleiului, aşeză la loc capacul chiupului, astupându-l astfel peste 
păduche, şi plecă. 

Şi se scurseră zile şi ani. Şi domniţa Dalai ajunse la cei cincisprezece ani 
ai ei, uitându-şi de multă vreme de păduche şi de întemnițarea lui în chiup. 

Da veni o zi când păduchele sparse chiupul cu trupul lui, şi ieşi de acolo, 
semănând, la mărime, la coarne şi la înfăţişare, cu un bivol de la Nil. Iar 
străjerul însărcinat cu paza pivniţei o luă la fugă înspăimântat, chemând 
slugile cu strigăte amarnice. Şi păduchele fu împresurat, fu înşfăcat de 
coarne şi fu dus dinaintea sultanului. 

Iar sultanul întrebă: 

— Ce e ăsta? 

Iar domniţa Dalai, care se afla acolo de faţă, strigă: 

— Yeh! Păi ăsta este păduchele meu! 

Iar sultanul, nedumerit, o întrebă: 

— Ce spui tu, fata mea? 

Ea răspunse: 

— Când eram mică, mă scărpinam în cap într-o zi, şi am dat de păduchele 
acesta pe capul meu. Atunci l-am luat şi m-am dus să-l pun într-un chiup cu 
ulei. Şi-acuma a crescut mare şi voinic, şi a spart chiupul. 

Iar sultanul, auzind-o, îi spuse fiică-sii: 

— Fata mea, tu acuma se cade să fii măritată. Căci păduchele a spart 
chiupul, şi mâine s-ar cam prea putea ca şi tu să sari peste zid şi să dai fuga 
după bărbaţi. Drept aceea mai bine-i să te mărit acuma. Ferească-ne Allah 
de orice spărtură! 

Pe urmă se întoarse înspre vizirul său şi-i spuse: 

— Înjunghie păduchele şi jupoaie-l, şi atârnă-i pielea la poarta saraiului. 
Apoi ia cu tine pe spătarul meu şi pe şeicul calemgiilor de la sarai, cel care 
are sarcina să scrie senetele de căsătorie. Şi pe acela care va cunoaşte că 
pielea atârnată este o piele de păduche avem să-l însurăm cu fata mea Dalai. 
Dar cine nu va cunoaşte ce fel de piele este va fi scurtat de cap, iar pielea 
lui va fi atârnată la poartă, alături de pielea păduchelui. 

Şi vizirul înjunghie păduchele, acolo pe loc, îl jupui şi îi atârnă pielea la 
poarta saraiului. Pe urmă trimise un crainic, care crăinici în cetate: 


— Cine va cunoaşte pielea spânzurată la poarta saraiului, se va însura cu 
El Sett Dalai, fata sultanului. Da cine nu o va cunoaşte, va fi scurtat de cap. 

Şi mulţi târgoveţi din cetate se perindară pe dinaintea pielii de păduche. Şi 
unii ziseră: „Este o piele de bivol.” Şi li se reteză capul. Iar alţii ziseră: 
„Este o piele de berbec sălbatic.” Şi li se reteză capul. Şi, în felul acesta, 
fură retezate patruzeci de capete, şi patruzeci de piei de fii de-ai lui Adam 
fură agăţate alături de pielea păduchelui... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute patruzeci şi şasea noapte 


Urmă: 


„„.Şi patruzeci de piei de fii de-ai lui Adam fură agăţate alături de pielea 
păduchelui. 

Atunci trecu pe acolo un flăcău care era frumos ca steaua Canope când 
străluceşte peste mare. Şi întrebă lumea: 

— Ce-i cu adunarea aceasta de dinaintea saraiului? 

Şi i se răspunse: 

— Cine va cunoaşte pielea aceea, se va însura cu fata sultanului! 

Şi flăcăul se duse la vizir, la spătar şi la şeicul calemgiilor, care şedeau sub 
piele, şi le zise: 

— Am să vă spun eu ce fel de piele-i aceasta! 

Iar ei îi răspunseră: 

— Bine. 

El le spuse: 

— Este pielea unui păduche crescut în ulei. 

lar ei îi ziseră: 

— Adevăratu-i! Intră la sultan, o, voinicule, şi fă senetul de căsătorie. 

Şi flăcăul intră la sultan şi îi zise: 

— Este pielea unui păduche crescut în ulei. 

Iar sultanul zise: 

— Adevărat este! Să se scrie senetul însurătorii acestui voinic cu fata mea 
Dalai! 

Şi fu scris senetul, pe clipă pe dată. Şi se prăznui nunta. Şi flăcăul cel 
frumos ca steaua Canope pătrunse în odaia miresei şi se bucură de fecioara 
Dalai. lar Dalai fu mulţumită în braţele flăcăului cel frumos ca steaua 
Canope când străluceşte peste mare. 


Şi şezură laolaltă, în sarai, patruzeci de zile, după care flăcăul intră la 
sultan şi-i zise: 

— Eu sunt fiu de domn şi sultan, şi aş vroi să-mi iau soţia şi să plec, spre a 
mă duce în împărăţia tatălui meu şi să rămân în saraiul nostru. 

Iar sultanul, după ce stărui să-i mai întârzie o bucată de vreme, zise într-un 
sfârşit: 

— Bine. 

Şi adăugă: 

— Mâine, fiule, avem să punem să se scoată pentru tine darurile, robii şi 
hadâmbii. 

Iar el răspunse: 

— Da pentru ce? Avem din belşug de toate şi nu vrem nimic, decât pe 
soţia mea Dalai. 

Iar sultanul zise: 

— Bine. la-o, aşadar, şi du-te. Da mă rog ţie s-o iei şi pe mama ei cu ea, ca 
să ştie şi maică-sa unde-i sălăşluieşte fata, şi să se ducă s-o vadă din când în 
când. 

El răspunse: 

— Da de ce s-o mai ostenim degeaba pe mama ei, femeie în vârstă? Mă 
leg mai degrabă s-o aduc eu aici pe soţia mea, în fiecare lună, ca s-o vedeţi 
cu toţii. 

Şi sultanul zise: 

— Taiieb. 

Iar flăcăul o luă pe soţia sa Dalai şi plecă cu ea înspre ţara lui. 

Or, flăcăul acela atâta de frumos nu era altceva decât un ghul ca toţi ghulii, 
ba chiar din soiul cel mai primejdios. Şi o aşeză pe Dalai în casa lui, care se 
afla într-o sihăstrie, pe vârful unui munte. Pe urmă plecă să bată câmpurile, 
să spargă drumurile, să le facă pe femeile însărcinate să lepede, să sperie 
babele, să înspăimânte copiii, să urle în vânt, să latre pe la uşi, să scheaune 
în noapte, să bântuie printre năruiturile cele de demult, să arunce vrăji rele, 
să se strâmbe prin bezne, să răvăşească mormintele, să adulmece morţii, să 
săvârşească sodom de nelegiuiri şi să işte potop de năpaste. După care îşi 
luă iarăşi chipul de flăcău şi îi aduse în mâna soţiei sale Dalai un cap de fiu 
de-al lui Adam, spunându-i: 

— Ia, Dalai, capu-acesta, frige-l în cuptor şi taie-l în bucăţi, ca să-l 
mâncăm împreună. 

lar ea îi răspunse: 


— E un cap de om! Eu nu mănânc decât cap de berbec. 

El zise: 

— Bine. 

Şi se duse să-i caute un berbec. Iar ea îl fripse şi îl mâncă. 

Şi trăiră aşa mai departe singuri-singurei în pustietatea lor, Dalai pierdută 
fără de apărare în puterea căpcăunului, iar căpcăunul afundându-se în 
răutăţile lui, spre a se întoarce apoi la ea pătat de urmele omorurilor, ale 
siluirilor, ale măcelurilor şi ale fărădelegilor. 

Şi, după opt zile de asemenea trai, ghulul ieşi şi se preschimbă, luând 
înfăţişarea şi chipul mamei soţiei sale; şi îşi puse haine muiereşti şi se 
întoarse să bată la poartă. Iar Dalai se uită pe fereastră şi întrebă: 

— Cine bate la poartă? 

Iar ghulul răspunse cu glasul mamei, şi zise: 

— Eu sunt! deschide, fata mea. 

Şi domnita coborî în grabă şi deschise poarta. Şi fata, în cele opt zile, 
ajunsese slabă, galbenă şi topită. Iar ghulul, în chipul mamei, îi spuse, după 
ce se îmbrăţişară: 

— O, fata mea scumpă, am venit la tine, măcar că nu am îngăduinţă. 
Întrucât noi am auzit că soţul tău ar fi un ghul, care te-ar pune să mănânci 
carne de fii de-ai lui Adam. Uf! Cum o duci, fata mea? Tare mi-e teamă 
acuma să nu te mănânce şi pe tine. Hai şi fugi cu mine! 

Ci Dalai, care nu vroia să-l vorbească de rău pe soţul ei, răspunse: 

— Taci, tu, o, mamă! Nu este niciun ghul şi nicio mireasmă de ghul! Nu 
rosti asemenea vorbe, o, păcatele noastre! Soţul meu este un fiu de domn, 
frumos ca steaua Canope pe mare. Şi îmi dă să mănânc în fiecare zi câte un 
berbec gras. 

Atunci ghulul cel tânăr o părăsi cu inima bucuroasă, întrucât domniţa nu-i 
dezvăluise taina. Şi îşi luă înfăţişarea lui cea frumoasă de la început, şi veni 
să-i aducă un berbec şi să-i spună: 

— Ţine, ia-l şi frige-l, Dalai! 

Ea îi zise: 

— A fost maică-mea pe aici. Nu e vina mea. Şi mi-a spus să-ţi înfăţişez 
urările ei. 

El răspunse: 

— Chiar că îmi pare rău că nu m-am grăbit oleacă, spre a o întâlni pe soţia 
credincioasă a socrului meu! 

Pe urmă îi spuse: 


— Aşa-i că ţi-ar plăcea s-o vezi şi pe mătuşa ta, sora mamei tale? 

Ea răspunse: 

— Oh, da! 

El îi zise: 

— Bine. Mâine am să ţi-o aduc. 

Or, a doua zi, când se lumină de ziuă, ghulul ieşi, se prefăcu în mătuşa 
domniţei Dalai şi se duse să bată la poartă. Şi Dalai întrebă de la fereastră: 

— Cine-i acolo? 

El îi zise: 

— Deschide, sunt eu, mătuşa ta! M-a muncit dorul de tine, şi am venit să 
te văd. 

lar ea coborî şi-i deschise poarta. Şi ghulul, străvestit în mătuşa domniţei, 
o sărută pe Dalai, plânse îndelung cu un potop de lacrimi, şi spuse: 

— Aoleu, o, fiică a surorii mele, aoleu, o, ce durere şi ce jale! 

Iar Dalai întrebă: 

— Da de ce? când? cum? 

Ea spuse: 

— Ai! Ai! Ai! 

Ea zise: 

— Ce te doare, tuşică? 

Ea zise: 

— Nu mă doare nimic, o, fiică a surorii mele, da mă doare pentru tine! Am 
aflat că acela cu care te-ai măritat este un ghul. 

Ci Dalai răspunse: 

— Taci, nu rosti asemenea vorbe, tuşică! Soţul meu este fiul unui domn şi 
sultan, aşa cum sunt eu fiică de domn şi sultan. Bogăţiile lui sunt mai mari 
decât bogăţiile tatălui meu. lar el se asemuie, ca frumuseţe, cu steaua 
Canope când străluceşte peste mare... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute patruzeci şi şaptea noapte 


Urmă: 


„„.ar el se asemuie, ca frumuseţe, cu steaua Canope când străluceşte peste 
mare. 

Pe urmă o pofti să mănânce dintr-un cap de berbec, spre a-i dovedi 
limpede că la soţul ei se mănâncă berbec şi nicidecum fii de-ai lui Adam. Şi 


ghulul plecă, după ce mâncă, mulţumit şi bucuros. Şi nu pregetă a se 
întoarce apoi în chipul său de tinerel, cu un berbec pentru Dalai şi cu un cap 
de fiu de-al lui Adam, proaspăt tăiat, pentru sine. Şi Dalai îi spuse: 

— A fost pe la mine mătuşa mea, şi îţi urează bună pace. 

EI zise: 

— Mărire lui Allah! rudele tale sunt tare de treabă că nu m-au uitat. Da 
aşa-i că ţi-e şi mai dragă cealaltă mătuşă a ta, sora tatălui tău? 

Ea spuse: 

— O, da! 

El spuse: 

— Bine. Am să ţi-o aduc mâine, şi, după aceea, n-ai s-o mai vezi pe 
niciuna dintre rudele tale, întrucât mi-e teamă de limba lor! 

Şi, a doua zi, se înfăţişă domniţei Dalai în chip de mătuşă a ei, soră a 
tatălui domniţei. Şi, după salamalecurile şi sărutările de-o parte şi de 
cealaltă, mătuşa plânse din belşug, şi suspină, şi grăi: 

— Ce prăpăd şi ce jale pe capul nostru şi pe capul tău, o, fiică a fratelui 
meu! Am auzit că cel cu care te-ai măritat este un ghul. Spune-mi adevărat, 
fata mea, pe harurile stăpânului nostru Mahomed — asupra-i fie rugăciunea 
şi pacea! 

Atunci Dalai nu putu să ţină mai mult taina care o înăbuşea, şi spuse în 
şoaptă, tremurând: 

— Taci tu, mătuşă! taci, ori are să vină el şi să ne facă să ni se amestece 
lungimea cu lăţimea! Închipuieşte-ţi că îmi aduce nişte capete de adamiţi; 
şi, întrucât eu nu le vreau, le mănâncă singur. Ah, tare mă tem că are să mă 
mănânce şi pe mine în curând. 

Or, de cum rosti Dalai vorbele acestea, mătuşa îşi şi luă înfăţişarea ei cea 
adevărată, se făcu un ghul cu chip înfricoşător care începu să clănţăne din 
dinţi. Şi Dalai, la vederea lui, fu cuprinsă de spaima cea galbenă şi de 
tremurici. lar el îi spuse, fără a se sinchisi: 

— Carevasăzică aşa, îmi dai numaidecât în vileag taina, Dalai? 

lar ea se aruncă la picioarele lui şi îi spuse: 

— Mă pun sub ocrotirea ta, iartă-mă de data aceasta! 

El îi zise: 

— Da tu m-ai crutat fată de mătuşa ta? Şi mi-ai ocrotit cinstea? Nu! Nu 
pot să te cruţ. De unde să încep să te mănânc? 

Ea îi răspunse: 


— Dacă chiar trebuie numaidecât să mă mănânci, asta-i pentru că aşa mi-a 
fost ursita. Da astăzi sunt murdară, iar gustul cărnii mele are să fie rău în 
gura ta. Aşa că ar fi mai bine să mă duc mai întâi la hammam, ca să mă 
spăl, anume pentru tine. Şi când am să ies de la scaldă, am să fiu albă şi 
dulce. Şi mireasma cărnii mele are să fie desfătătoare în gura ta. Şi ai să poţi 
atunci să mă mănânci, începând de unde vei vrea. 

Şi ghulul răspunse: 

— Asta aşa-i, o, Dalai! 

Şi pe clipă pe dată îi şi aduse un lighean mare pentru spălat şi nişte rufe 
pentru hammam. Pe urmă se duse să caute un ghul, prieten de-al lui, pe care 
îl preschimbă într-un măgar, iar el însuşi se prefăcu într-un asinar. Şi o puse 
pe Dalai călare pe asin, şi ieşi cu ea pe drumul dinspre hammamul din cel 
dintâi sat, purtând ligheanul de spălat pe capul său. 

Şi, ajungând la hammam, îi spuse femeii ce sta de pază: 

— lacătă pentru tine în dar trei dinari de aur ca să-i rostuiesti o scaldă 
bună acestei hanâme, fiică de sultan. Şi să mi-o aduci îndărăt precum ţi-o 
încredinţez. 

Şi o lăsă pe Dalai în seama paznicei, şi ieşi şi şezu jos afară, dinaintea uşii 
de la hammam. 

lar Dalai intră în sala dintâi a hammamului, care era sala de aşteptare, şi 
şezu pe o laviţă de marmură, singurică şi tristă, lângă ligheanul ei de aur şi 
lângă legătura cu haine scumpe, în vreme ce toate femeile cele tinerele 
intrau la scaldă, şi se spălau, şi se lăsau frământate de băieşiţe, şi ieşeau 
vesele şi glumind între ele. Iar Dalai, departe de a fi mulţumită, cum erau 
celelalte, plângea mocnit în coltul ei. Iar fetele veniră la ea, într-un sfârşit, şi 
îi spuseră, fiecare: 

— Ce ai tu, sora noastră, şi pentru ce plângi? Ridică-te, mai bine, 
dezbracă-te şi scaldă-te cu noi. 

Ci ea le răspunse, după ce le mulţumi: 

— Au poate scalda să spele grijile? Poate ea să vindece necazurile cele 
fără de leac? 

Şi adăugă: 

— Mai e vreme destulă pentru a cobori la scaldă. 

Estimp, o bătrână, precupeaţă de seminţe de dovleac şi de alune prăjite, 
intră în hammam, ducând pe cap blidul ei cu seminţe şi cu alune prăjite. Şi 
fetele cumpărară de la ea, care pentru un piastru, care pentru o jumătate de 
piastru, care pentru doi piaştri. Şi, la urmă, întristata de Dalai, vroind şi ea 


să se desfete oleacă cu alune şi cu seminţe, o chemă pe precupeata cea 
bătrână şi îi spuse: 

— Vino, o, mătuşă, şi dă-mi nişte seminţe numai de un piastru obişnuit. 

lar vânzătoarea veni lângă ea şi şezu jos şi umplu cu seminţe măsura de 
corn, pentru un piastru. Şi Dalai, în loc să-i dea un piastru, îi puse în mână 
salba ei de mărgăritare, zicându-i: 

— Mătuşă, ia asta pentru copiii tăi. 

Şi cum precupeaţa se topea în mulţumiri şi în sărutări de mână, Dalai îi 
spuse: 

— Ai vrea să-mi dai blidul tău cu seminţe şi hainele rupte pe care le porţi, 
şi să iei de la mine, în schimbul lor, ligheanul acesta de aur, giuvaierurile 
mele, hainele mele şi legătura aceasta de rufe scumpe? 

Şi precupeaţa cea bătrână, neputând să creadă în atâta mărinimie, 
răspunse: 

— O, fata mea, pentru ce îţi râzi de mine, care sunt săracă? 

Iar Dalai îi spuse: 

— Vorbele pe care ţi le spun sunt curate, maică bătrână a mea! 

Atunci bătrâna îşi scoase zdrenţele şi i le dete. Iar Dala se îmbrăcă 
degrabă, puse blidul cu seminţe pe cap, se învălui într-o cârpă albastră, îşi 
înnegri mâinile cu noroiul de pe podeaua de la hammam, şi ieşi pe uşa la 
care şedea soţul ei ghulul. Şi, cuprinsă din creştet până în tălpi de o spaimă 
rece, trecu pe dinaintea lui, strigând cu glas tremurat: „Seminţe coapte care 
omoară vremea! Alune prăjite care veselesc inima!” — aşa cum fac 
vânzătoarele de seminţe. 

Or, când ea ajunse destul de departe, ghulul, care nu o băgase de seamă, îi 
simţi mireasma, cu nasul lui de ghul, şi îşi zise: „Cum este cu putinţă ca 
mireasma domniţei Dalai să fie asupra acestei bătrâne precupeţe de 
seminţe? Pe Allah, ia să văd cam ce treabă poate să fie!” Şi strigă: 

— Hei, vânzătoare de seminţe! hei, nişte alune! 

Ci, întrucât vânzătoarea nu-şi întoarse capul, ghulul îşi zise: „Mai bine-i să 
mă duc să văd ce e la hammam!” Şi se duse s-o întrebe pe paznică: 

— De ce zăboveşte să iasă hanâma pe care ţi-am încredintat-o? 

Ea răspunse: 

— Numaidecât are să iasă, laolaltă cu celelalte hanâme, care nu pleacă 
decât spre seară, prinse cum sunt cu depăratul, cu zugrăvirea cu hennea a 
degetelor, cu înmiresmatul şi cu pieptănatul cosiţelor. 


Şi ghulul se linişti şi se duse să stea la poartă. Şi aşteptă acolo până ce 
toate femeile ieşiră din hammam. Şi străjera de la uşă ieşi cea mai de pe 
urmă, şi închise hammamul. Şi ghulul îi zise: 

— Hei, ce faci? Ce, o încui acolo şi pe hanâma pe care ţi-am încredinţat-o? 

Ea spuse: 

— Nu mai este nimeni în hammam, afară de vânzătoarea cea bătrână de 
seminţe, pe care o lăsăm în toate serile să doarmă în hammam, din pricină 
că nu are adăpost. 

Iar ghulul o luă pe străjeră de gât, şi o zgâlţăi, şi era mai-mai s-o sugrume. 
Şi îi strigă: 

— O, codoaşo, tu eşti răspunzătoare pentru domniţă! Şi de la tine ama o 
cere! 

Ea răspunse: 

— Eu sunt paznică de haine şi de papuci, nu sunt paznică de femei. 

Şi întrucât ghulul o strângea rău de gât, începu să ţipe: 

— O, musulmanilor, ajutor! 

Şi căpcăunul începu s-o bată, pe când din toate părţile dădeau fuga 
oamenii din mahala. lar el striga: 

— De-ar fi ea şi pe cea de a şaptea planetă, trebuie să mi-o dai îndărăt, o, 
tartoriţă de târfe bătrâne! 

Şi-aşa cu străjera de la hammam şi cu neguţătoreasa de seminţe cea 
bătrână. 

Ci, estimp, Dalai, iacătă! Odată ce se văzu ieşită din hammam şi izbuti să 
înşele ochiul ghulului, merse mai departe, spre a se întoarce în ţara ei. lar 
când se depărtă de cetate la o depărtare destul de mare, găsi un izvor de apă 
unde se spălă pe mâini, pe obraz şi pe picioare, şi-apoi porni înspre o 
aşezare ce se înălța în preajmă, şi care era saraiul unui sultan. 

Şi şezu pe lângă zidul saraiului. lar roaba arăpoaică, abătându-se pe acolo 
pentru o treabă, o văzu şi se duse să-i spună stăpâne-=sii: 

— O, stăpâna mea, de n-ar fi frica şi spaima pe care le am de tine, ţi-aş 
spune, fără teamă că aş minţi, că acolo jos se află o femeie mai frumoasă 
decât tine. 

Ea răspunse: 

— Bine. Du-te şi spune-i să urce aici! 

Şi arăpoaica se duse jos şi-i spuse: 

— Hai să vorbeşti cu stăpâna mea, care te cheamă. 

Ci Dalai răspunse: 


— Au nu care cumva, din vreo întâmplare, mama mea o fi vreo roabă 
arăpoaică, ori tatăl meu vreun arap, ca să merg alături de robi? 

Şi arăpoaica se duse şi spuse stăpâne-sii ce-i zisese Dalai. Atunci stăpâna 
trimise o roabă albă, poruncindu-i: 

— Du-te tu şi cheam-o pe femeia de jos. 

Iar roaba albă coborî şi îi spuse domniţei Dalai: 

— Vino, o, domnia ta, să vorbeşti cu stăpâna mea. 

Ci Dalai îi răspunse: 

— Nu sunt roabă albă şi nici fiică de robi, ca să merg cu o roabă albă. 

Şi roaba se duse să-i spună stăpâne-sii ce-i zisese Dalai. Atunci sultana îl 
chemă pe fiul ei, copilul sultanului, şi îi zise: 

— Coboară tu atunci şi adu-o pe femeia de jos. 

lar tânărul beizadea, care, ca frumuseţe, era asemenea stelei Canope când 
străluceşte peste mare, cobori la tinerică şi îi zise: 

— O, domniţă, aibi bunătatea de a urca la harem, la sultană, mama mea. 

lar Dalai, de data aceasta, răspunse: 

— Am să urc cu tine, întrucât eşti fiu de domn şi de sultan, aşa cum sunt 
eu fiică de domn şi de sultan. 

Şi urcă scările înaintea lui. 

Or, de îndată ce beizadeaua o văzu pe Dalai suind scările, în frumuseţea ei, 
dragostea pentru ea îi şi coborî în inimă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute patruzeci şi opta noapte 


Urmă: 


„„„Or, de îndată ce beizadeaua o văzu pe Dalai suind scările, în frumuseţea 
ei, dragostea pentru ea îi şi coborî în inimă. Precum şi Dalai tresări în 
sufletul ei de frumuseţea tânărului beizadea. Şi, la rându-i, doamna, soţia 
sultanului, când o văzu pe Dalai, îşi zise în sine: „Vorbele roabei sunt 
drepte. Cu adevărat, este mai frumoasă decât mine.” Încât, după 
salamalecuri şi temenele, fiul sultanului îi spuse maică-sii: 

— Aş vrea să mă însor cu ea, întrucât e limpede că este o domniţă de 
sânge de sultani. 

lar mama îi spuse: 

— Este treaba ta, fiul meu. Trebuie să stii ce faci. 


Şi tânărul cocon chemă cadiul şi, pe clipă pe dată, îl puse să scrie senetul 
de căsătorie, şi prăznui nunta cu Dalai. Şi intră în odaia miresii. 

Da ce i s-a întâmplat ghulului în vremea aceasta? lacătă. 

Chiar în ziua când se prăznuia nunta, un om care mâna un berbec mare şi 
alb veni să-i spună sultanului, tatăl beizadelei: 

— O, doamne al meu, sunt un dijmaş de-al tău, şi îţi aduc în dar, cu 
prilejul acestei nunţi, un berbec voinic şi alb, pe care l-am îngrăşat. Da se 
cade să legăm berbecul la uşa haremului, întrucât s-a născut şi a fost crescut 
printre femei şi, dacă l-ai lăsa jos afară, ar behăi toată noaptea şi n-ar mai 
lăsa pe nimenea să doarmă. 

Iar sultanul zise: 

— Bine, este primit. 

Şi-i dete un caftan strălucit dijmaşului, care plecă în calea sa. 

Iar sultanul dete berbecul cel alb în seama agăi de la harem, spunându-i: 

— Urcă şi leagă berbecul acesta la uşa de la harem, întrucât nu are tihnă 
decât între femei! 

Or, când veni noaptea bucuriei, şi când fiul sultanului intră în odaia 
miresei, şi când, după ce făcu ceea ce avea de făcut, adormi alături de Dalai, 
berbecul cel alb îşi rupse frânghia şi intră în odaie. Şi o luă pe Dalai şi ieşi 
cu ea în curte. Şi îi spuse, fără a se mânia: 

— la spune-mi, Dalai, mi-ai mai lăsat tu vreun strop de cinste? 

Ea îi spuse: 

— Mă pun sub ocrotirea ta! Să nu mă mănânci! 

El îi zise: 

— De data aceasta nu mai ţine! 

Atunci ea zise: 

— Aşteaptă, până a mă mânca, să intru oleacă la umblătorile din curte, 
pentru o nevoie. 

lar ghulul zise: 

— Bine. 

Şi o duse la umblători, şi rămase s-o vegheze la uşă, aşteptând ca ea să 
isprăvească. 

Or, de cum se văzu înlăuntru la umblători, Dalai îşi ridică amândouă 
mâinile şi grăi: 

— O, Doamnă a noastră, Zeinab, fiică a Prorocului nostru cel 
binecuvântat, o, tu cea care mântui de la rău, vino-mi într-ajutor! 


Şi preasfânta îi trimise numaidecât o soaţă de-a ei, dintre fiicele de ginni, 
care despică zidul şi o întrebă pe Dalai: 

— Ce doreşti, Dalai? 

Ea răspunse: 

— Ghulul este la usă, şi are să mă mănânce de îndată ce am să ies. 

Ea spuse: 

— Dacă te scap de el, mă laşi să te sărut o dată? 

Ea spuse: 

— Da. 

Atunci ginnia preacuratei Sett Zeinab crăpă zidul dinspre curte şi se repezi 
năprasnic asupra ghulului, şi îl izbi cu piciorul drept în boaşe. Şi ghulul se 
prăbuşi mort întru totul. 

Atunci ginnia se întoarse la umblători şi o luă pe Dalai de mână şi îi arătă 
berbecul cel alb întins pe jos fără suflare. Pe urmă îl târâră afară din curte şi 
îl aruncară în şanţ. Şi iacă-aşa cu el, gata! 

lar ginnia o sărută pe Dalai o dată pe obraz, şi-i zise: 

— Acuma, o, Dalai, vreau să-ţi cer să-mi faci un bine. 

Ea răspunse: 

— La poruncile tale, dulceaţa mea. 

Ea spuse: 

— Vreau să vii cu mine, numai pentru un ceas, la Marea de Smarald! 

Ea răspunse: 

— Bine. Da de ce? 

lar ginnia răspunse: 

— Fiul meu este bolnav, iar hakimul nostru a spus că nu are să se vindece 
decât dacă bea o strachină cu apă din Marea de Smarald. Or, nimeni nu 
poate să umple o strachină cu apă din Marea de Smarald, fără numai o fiică 
de oameni. lar eu mă folosesc de prilejul venirii la tine spre a-ţi cere binele 
acesta. 

Şi Dalai răspunse: 

— Pe capul şi pe ochii mei, numai să fiu îndărăt aici înainte de a se trezi 
soţul meu. 

Ea spuse: 

— De bună seamă. 

Şi o puse să încalece pe umerii ei, şi o duse pe ţărmul Mării de Smarald. Şi 
îi dete o strachină de aur. Şi Dalai umplu strachina cu apa aceea minunată. 
Dar, când o scoase, o undă de apă îi udă mâna, care numaidecât se făcu 


verde ca trifoiul. După care ginnia o luă iarăşi pe Dalai călare pe umerii ei 
şi o duse îndărăt în odaia de nuntă, lângă beizadea. Şi iacă-aşa cu soaţa 
preacuratei Sett Zeinab — asupra-i fie rugăciunea şi pacea! 

Or, Marea de Smarald are un cantaragiu care vine s-o cântărească în 
fiecare dimineaţă, spre a vedea dacă a furat cineva din ea ori ba. Şi 
răspunde de treaba aceasta. Şi, în dimineaţa aceea, cantaragiul o cântări şi o 
măsură, şi găsi lipsă o strachină, întocmai. Şi se întrebă: „Cine să fie 
făptaşul furtişagului? Am să dau fuga să-l caut, pe toate drumurile, până ce 
am să-l găsesc. Căci, de-o avea pe mână vreun semn de la Marea de 
Smarald, am să-l duc la sultanul nostru, care o să ştie ce va avea de făcut cu 
el.” 

Si-asa că luă nişte brățări de sticlă şi nişte inele, şi le puse pe o tabla pe 
care şi-o aşeză pe creştetul capului. Şi începu să bată drumurile, pe tot 
pământul, pe sub ferestrele saraiurilor domneşti, strigând: „Brăţări de sticlă, 
o, domniţelor! Inele de smarald, o, fetelor!” 

Şi străbătu aşa ţară după ţară, fără a da peste stăpâna mânei celei verzi, 
până ce ajunse sub ferestrele saraiului în care se afla Dalai. Şi acolo începu 
iar să strige: „Brăţări de sticlă, o, domniţelor! Inele de smarald, o, fetelor!” 
Şi Dalai, care sta la fereastră, văzu pe tabla brăţările şi inelele, care îi 
plăcură. Şi-i spuse neguţătorului: 

— O, neguţătorule, aşteaptă să cobor ca să le încerc pe mâna mea. 

Şi coborî la neguţător, care era cantaragiul Mării de Smarald, şi întinse 
mâna stângă, spunând: 

— Încearcă-mi nişte inele şi nişte brățări, dintre cele ce le ai tu mai 
frumoase. 

Ci vânzătorul se minună, zicând: 

— Cum de nu îţi este ruşine, o, domniţă, să-mi întinzi mâna stângă? Eu nu 
fac încercările decât pe mâna dreaptă. 

Şi Dalai, tare nevenindu-i la îndemână să-i arate mâna dreaptă, care era 
verde ca trifoiul, îi spuse: 

— Mâna mea dreaptă este bolnavă. 

El îi zise: 

— Şi ce dacă? Eu nu vreau decât s-o văd cu ochii mei, şi am să ştiu 
măsura. 

Şi Dalai îi arătă mâna. 

Or, de cum văzu mâna domniţei Dalai, care avea semnul verde, cantaragiul 
Mării de Smarald ştiu că ea luase strachina de apă. Şi o şi înşfacă în braţe şi 


o duse la sultanul Mării de Smarald. Şi i-o dete în seamă, zicând: 

— Ea a prădat o strachină din apa ta, o, doamne al Mării. Şi tu ştii ce ai de 
făcut cu ea. 

Şi sultanul Mării de Smarald se uită la Dalai cu mânie. Ci, de cum îi 
căzură ochii asupra ei, rămase tulburat de frumuseţea ei şi îi zise: 

— O, copilo, vreau să întocmesc senetul de căsătorie cu tine. 

Ea îi spuse: 

— Ce păcat că sunt măritată, prin legătură legiuită, cu un tinerel asemenea 
la frumuseţe cu steaua Canope când străluceşte peste mare. 

Atunci el îi spuse: 

— Şi nu ai vreo soră care să-ti semene, ori vreo fiică?... 

Ea spuse: 

— Am o fată care, de astăzi, a ajuns la vârsta măritişului, întrucât a 
împlinit zece ani şi care seamănă la frumuseţe cu tatăl ei. 

El spuse 

— Bine. 

Şi îl chemă pe cantaragiul Mării de Smarald şi îi zise: 

— Du-o pe stăpâna ta în locul de unde ai luat-o. 

Şi cantaragiul o luă pe umeri. lar sultanul Mării de Smarald plecă odată cu 
ei, ţinând-o pe Dalai de mână. 

Şi intrară în saraiul sultanului, şi sultanul veni după Dalai până la soţul ei, 
şi îi zise, când se cunoscură: 

— Cer să leg cumetrie cu tine, prin fiica ta. 

El îi zise: 

— Bine, hotărăşte zestrea pe care ai să mi-o dai pentru ea. 

Şi sultanul Mării de Smarald spuse: 

— Zestrea pe care am să ţi-o dau pentru ea va fi de patruzeci de cămile 
încărcate cu smaralde şi cu hiacinturi. 

Şi legătura se încheie. Şi se prăznui nunta sultanului Mării de Smarald cu 
fata domniţei Dalai şi a crăişorului cel frumos ca steaua Canope. Şi trăiră cu 
toţii împreună, în desăvârşită înţelegere. Şi mărire lui Allah, în toată 
împrejurarea! 


După ce ispravnicul de agie Gamal Al-Din istorisi această poveste, 
sultanul Baîbars, fără a-i da răgaz să se întoarcă la locul său, îi zise: 

— Pe Allah, ya Gamal Al-Din, aceasta-i cea mai frumoasă poveste pe care 
am auzit-o vreodată! 


Iar el răspunse: 

— Aşa să fie, acuma când a fost îndrăgită de stăpânul nostru! 

Şi se întoarse în rând. Atunci păşi înainte un al şapelea, pe care îl chema 
ispravnicul Fakr Al-Din; şi sărută pământul dintre mâinile sultanului 
Baîbars, şi grăi: 

— Eu, o, emire şi doamne al nostru, am să-ţi spun o păţanie care mi s-a 
întâmplat chiar mie, şi care nu are altă însusire decât aceea de a fi scurtă. 
lacăt-o. 


Povestea istorisită de către cel de al şaptelea ispravnic de agie 


Într-o zi ca toate zilele, în satul în care mă aflam pe atunci, un hoţ de arab 
veni noaptea la casa unui gospodar să fure un sac de grâu. Ci oamenii din 
gospodărie îl auziră şi mă chemară cu glasuri amarnice, strigând: „Hoţul! 
hoţul!” Da procletul nostru izbuti să se ascundă atâta de bine încât, cu toate 
căutările, nu izbutirăm să-l oblicim. 

Şi cum luasem calea îndărăt spre poartă ca să plec, trecui pe lângă o 
grămadă mare de grâu din curte. Şi în vârful grămezii de grâu era un 
lighean de aramă ce slujea la măsurat. Şi deodată auzii o vântuitură 
năprasnică stârnită în grămada de grâu. Şi văzui totodată ligheanul de aramă 
aruncat în sus la cinci picioare înălţime. Eu atunci, în pofida uimirii mele, 
mă repezii să scotocesc în grămada de grâu şi dădui acolo peste arapul care 
se ascunsese în ea, cu fundul întors în sus. Şi după ce îl înşfacai şi îl legai 
belci, îl întrebai ce-a fost cu zgomotul ciudat care mi-a dezvăluit unde se 
afla. lar el îmi răspunse: 

— A fost cu voia mea, o, doamne al meu! 

Iar eu îi răspunsei: 

— Bătu-te-ar Allah! Şi izgonit fie Cel-Viclean! Pentru ce să te vântureşti 
aşa spre paguba ta? 

Şi el îmi răspunse: 

— Dreptu-i, ya sidi, am lucrat spre paguba mea, asta-i limpede. Da am 
făcut-o anume întru folosul tău. 

Iar eu îl întrebai: 

— Cum aşa, o, pui de lele? Şi-apoi de când o vântuitură, fie ea şi de 
mărimea acesteia, a slujit în folosul cuiva pe pământ? 

Iar el răspunse: 

— Nu mă omori, o, ispravnice! Eu nu m-am vânturit decât spre a te cruța 
de osteneala căutărilor prea îndelungate, şi de truda de a bate zadarnic 
cetatea şi câmpurile pe urmele mele. Mă rog, aşadar, să-mi răspunzi la bine 
cu bine, întrucât eşti fiu de oameni de bine! 

Eu atunci, o, doamne al meu, n-am putut să nu cinstesc atare judecată. Şi i- 
am dat drumul. 

Şi aceasta-i păţania mea! 


Şi, după ce ascultă snoava ispravnicului Fakr Al-Din, sultanul Baîbars îi 
zise: 
— Hei uallah! bunăvoința ta a fost la locul ei! 


Pe urmă, cum Fakr Al-Din se şi întorsese la locul său, un al optulea, pe 
care îl chema Nizam Al-Din, păşi înainte. Şi grăi: 

— Ceea ce am să-ţi povestesc eu nu are nimic asemenea, nici de aproape, 
nici de departe, cu cele ce ai ascultat până acuma, o, stăpâne al nostru 
sultane! 

Şi Batbars îl întrebă: 

— Este ceva văzut ori ceva auzit? 

El spuse: 

— Nu, pe Allah, o, stăpâne al meu, este ceva ce eu numai am auzit. lacătă! 

Şi spuse: 


Povestea istorisită de către cel de al optulea ispravnic de agie 


A fost odată un cântăret din clarinet, care cânta şi el pe unde putea. Şi era 
însurat cu o muiere. Şi muierea rămase însărcinată, din ostenelile lui, şi, cu 
ajutorul lui Allah, născu un băiat. Ci clarinetistul nu avea niciun bănuţ în 
casa lui, nici spre a o plăti pe moaşă, nici spre a-i cumpăra ceva soţiei sale, 
lăuza. Şi nemaiştiind ce să facă, plecă amărât, spunându-i nevesti-sii: 

— Am să mă duc pe drumul lui Allah, să cerşesc doi bănuţi de aramă de la 
oamenii miloşi; şi un bănuţ am să i-l dau ca plată moaşei, iar pe celălalt, tot 
ca plată, neguţătorului de găini, ca să-ţi cumpăr o găină, cu care să te 
hrăneşti în zilele lăuziei tale. 

Şi ieşi, aşadar, din casă. Şi cum străbătea un câmp, dete peste o găină 
aciuită pe un dâmb. Şi se apropie încetişor de găină, şi o prinse mai înainte 
ca ea să aibă vreme de a fugi. Şi sub ea găsi un ou ouat proaspăt. Şi îl puse 
în sân, zicând: „Binecuvântarea a pogorât astăzi. Este taman ceea ce-mi 
trebuia; şi nu mai am de ce mă duce să cerşesc. Întrucât am să-i dau găina 
fiicei socrului meu, după ce am s-o frig, în ziua aceasta a uşurării ei; şi am 
să vând oul pe un bănuţ de aramă, pe care am să-l dau ca plată moaşei.” Şi, 
cu gândul acesta, plecă la sukul de ouă. 

Or, când trecu prin sukul argintarilor şi al giuvaiergiilor, se întâlni cu un 
giuvaiergiu evreu pe care îl cunoştea şi care îl întrebă: 

— Ce duci acolo? 

El răspunse: 

— O găină cu oul ei! 

El îi zise: 

— la dă să văd! 


Şi clarinetistul îi arătă giuvaiergiului găina şi oul. lar giuvaiergiul îl 
întrebă: 

— Vrei să vinzi oul? 

El răspunse: 

— Da! 

El spuse: 

— Cu cât? 

El răspunse: 

— Spune tu întâi! 

Giuvaiergiul spuse: 

— Ţi-l cumpăr pe zece dinari de aur! Nu preţuieşte mai mult! 

Iar săracul zise, gândind că giuvaiergiul îşi bate joc de el: 

— Îţi baţi joc de mine pentru că sunt sărac; ştii bine că nu acesta îi este 
preţul. 

Iar giuvaiergiul gândi că îi cere mai mult, şi îi zise: 

— Îţi dau, ca ultim preţ, cincisprezece dinari! 

El răspunse: 

— Allah vede! 

Atunci giuvaiergiul îi spuse: 

— Iacătă douăzeci de dinari de aur noi! Îi iei ori nu-i iei? 

Atunci clarinetistul, văzând că târguiala era adevărată, îi dete oul, pe 
douăzeci de dinari de aur, şi zori să-i arate spatele. Ci giuvaiergiul dete fuga 
după el şi îl întrebă: 

— Ai multe ouă de-acestea acasă? 

El răspunse: 

— Am să-ţi aduc unul mâine după ce are să-l facă găina, şi tot la preţul de- 
acum. Da dacă ar fi altcineva în locul tău, nu i l-as vinde nici cu treizeci de 
dinari de aur! 

lar giuvaiergiul zise: 

— Arată-mi unde-i casa ta; şi în fiecare zi am să vin să iau oul, fără ca tu 
să te mai ostenesti; şi am să-ţi dau cei douăzeci de dinari. 

Iar clarinetistul îi arătă casa şi dete fuga apoi să cumpere o altă găină în 
locul ouătoarei aceleia, şi se duse s-o dea la fript pentru nevastă-sa. Şi o 
răsplăti din belşug pe moaşă pentru ostenelile ei. 

Şi a doua zi îi spuse nevesti-sii: 

— O, fiică a socrului meu, să nu care cumva să tai găina cea neagră care se 
află în cuhnie. Ea-i binecuvântarea casei. Ea ne ouă nişte ouă care preţuiesc, 


fiecare, la preţul zilei, douăzeci de dinari de aur... 
În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute patruzeci şi noua noapte 


Urmă: 


...Ea ne ouă nişte ouă care preţuiesc, fiecare, la preţul zilei, douăzeci de 
dinari de aur. Şi giuvaiergiul cutare ni le cumpără la preţul acesta! 

Şi chiar că giuvaiergiul începu să vină în fiecare zi să ia oul proaspăt ouat, 
plătind peşin douăzeci de dinari de aur. Iar clarinetistul nu zăbovi a răzbate 
la o bunăstare aleasă, şi a-şi deschide o prăvălie frumoasă de neguţător în 
suk. 

lar când fiul său, cel care se născuse în ziua găsirii găinii, fu destul de 
mare pentru a putea să meargă la şcoală, clarinetistul de odinioară puse să 
se zidească pe cheltuiala sa o şcoală frumoasă, şi îi strânse acolo pe copiii 
săraci, ca să înveţe a citi şi a scri împreună cu fiul său. Şi găsi pentru ei toţi 
un dascăl de şcoală strălucit, care ştia Coranul ca pe apă, şi care putea să li-l 
spună pe dinafară, chiar începând de la cuvântul cel mai de pe urmă spre a 
ajunge la cel dintâi. 

După care clarinetistul se hotărî să plece în hagialâc la Hedjaz, şi îi spuse 
nevesti-sii: 

— la bine seama să nu-şi râdă giuvaiergiul de tine şi să-ţi ia găina! 

Pe urmă purcese cu o caravană la Mecca. Or, la o vreme după plecarea 
clarinetistului de odinioară, giuvaiergiul îi spuse într-o zi femeii: 

— Am să-ţi dau o ladă plină cu aur. Da-mi dai găina în schimb? 

Ea răspunse: 

— Cum să ţi-o dau, bre omule? Soţul meu, înainte de a pleca, m-a sfătuit 
stăruitor să nu-ţi dau decât ouăle. 

El spuse: 

— Dacă s-o supăra, tu nu ai nicio vină. lau răspunderea asupra mea, iar el 
n-are decât să mă tragă la răspundere pe mine, care mă aflu în prăvălia mea 
din inima sukului. 

Şi îi deschise lada şi îi arătă aurul din ea. lar muierea se bucură să aibă 
atâta aur deodată, şi-i dete giuvaiergiului găina. lar el o luă şi o omorî pe 
dată, şi-i spuse femeii: 

— Curăţ-o şi frige-o; am să vin s-o iau. Da dacă o lipsi o bucăţică din ea, 
ca s-o scot îndărăt am să-i spintec pântecele aceluia care ar mânca-o. 


Şi plecă. 

Or, la ceasul amiezii, fiul clarinetistului se întoarse de la şcoală. Şi o văzu 
pe maică-sa că scoate găina din cratiţă şi o pune pe o tavă de farfuriu şi o 
copere cu un ştergar de muselină. Şi sufletul lui de şcolar pofti numaidecât 
să mănânce o bucăţică din găina aceea ispititoare. Şi îi spuse maică-sii: 

— Dă-mi şi mie o bucată, mamă. 

Ea îi spuse: 

— Taci tu! da ce, e a noastră? 

Pe urmă, când femeia ieşi o clipită din odaie, băiatul ridică ştergarul de 
muselină şi, dintr-o muşcătură, rupse târtiţa găinii şi o înfulecă fierbinte 
încă. lar una dintre roabe îl văzu şi îi zise: 

— O, stăpâne al meu, ce nenorocire şi ce năpastă fără de izbăvire! Fugi de 
acasă, căci giuvaiergiul, care are să vină să-şi ia găina, are să-ţi spintece 
pântecele ca să scoată din el târtiţa pe care ai mâncat-o! 

lar băiatul zise: 

— Aşa? Mai bine-i să plec decât să pierd târtiţa aceasta bună! 

Şi încălecă pe catârca lui şi plecă. 

Or, giuvaiergiul nu zăbovi a veni să-şi ia găina. Şi văzu că lipsea târtiţa. Şi 
o întrebă pe mamă: 

— Unde este târtita? 

Ea răspunse: 

— Pe când am ieşit o clipită din odaie, fiul meu a rupt târtiţa cu dinţii şi a 
înfulecat-o. 

Iar giuvaiergiul strigă: 

— Vai de mine! Am dat tot aurul meu pe târtiţa aceea. Unde este fiul tău, 
puşlamaua, ca să-i deschid pântecele şi s-o scot? 

Ea răspunse: 

— A fugit, de frică! 

lar giuvaiergiul ieşi în grabă mare şi porni să-l caute, prin cetăţi şi prin 
sate, spunând cum arată băiatul, până ce dete de el, adormit într-un câmp. Şi 
se apropie încetişor de el, spre a-l ucide, când băiatul, care nu dormea decât 
cu un ochi, sări din somn. lar giuvaiergiul ţipă la el: 

— Vino încoace, o, fiu al clarinetei. Cine ţi-a spus să mănânci târtiţa? Eu 
am plătit pentru ea o ladă plină cu aur şi m-am învoit cu maică-ta. lar 
acuma învoiala are să se împlinească prin moartea ta! 

Ci băiatul, fără a se tulbura, îi răspunse: 


— Du-te de-aici, o, giuvaiergiule! Nu ţi-e ruşine să baţi atâta cale pentru o 
târtiţă de găină? Şi nu-i o ruşine încă şi mai mare să vrei să-mi spinteci 
pântecele din pricina acelei târtiţe? 

Ci giuvaiergiul răspunse: 

— Ştiu eu ce am de făcut. 

Şi îşi trase cuțitul de la brâu ca să deschidă pântecele băiatului. Ci băiatul 
îl apucă pe afurisit numai cu o mână, şi îl săltă, şi îl izbi de pământ, unde îi 
sfărâmă oasele şi îi făcu lungimea să i se întrepătrundă cu lăţimea. lar 
procletul — afurisit să fie el! — muri la ceasul lui. 

Or, băiatul avea să dovedească în curând urmările, asupra sa însuşi, ale 
acelei târtiţe de găină. Într-adevăr, luă calea îndărăt, spre a se întoarce la 
maică-sa; ci se rătăci pe drum, şi ajunse într-o cetate unde văzu un sarai 
domnesc care avea spânzurate la poartă patruzeci de capete fără unul. Şi 
întrebă oamenii: 

— Pentru ce sunt spânzurate capetele acelea? 

Į se răspunse: 

— Sultanul are o fată tare vitează la lupta în meidan. Cel care va îndrăzni 
şi o va birui, o va lua de soţie; iar celui care nu o va birui, i se va reteza 
capul. 

Atunci băiatul intră fără a şovăi la sultan şi îi spuse: 

— Vreau să cobor pe meidan cu fiica ta, ca să-mi măsor puterile cu ea. 

Şi sultanul îi răspunse: 

— O, copilul meu, crede-mă, du-te de aici! Câţi bărbaţi mai tari decât tine 
au venit şi-au fost biruiţi de fata mea! E păcat să te omoare! 

La astea, el răspunse: 

— Vreau să mă biruiască, să-mi taie capul şi să mi-l spânzure la poartă. 

Şi sultanul zise: 

— Bine, scrie aşa şi pune-ţi pecetea pe hârtie. 

lar băiatul scrise şi pecetlui. 

În vremea aceasta, se aşternu un chilim în curtea de dinăuntru, iar fata şi 
băiatul coborâră pe meidan, şi se prinseră unul pe altul pe după mijlocul 
trupului, şi îşi puseră umerii unul într-altul. Şi luptară amândoi minunat. Şi 
ba flăcăul o lua şi o răsturna la pământ, ba fata se ridica, întocmai ca un 
şarpe, şi îl răsturna pe el la rându-i. Şi tot aşa mai departe urmară a se 
răsturna ba el pe ea, ba ea pe el, vreme de două ceasuri de luptă, fără ca 
vreunul dintre ei să izbutească a-l face pe potrivnic să atingă pământul cu 


umărul. Atunci sultanul se supără văzând-o pe fiică-sa, de data aceasta, că 
nu se dovedeşte mai voinică. Şi grăi: 

— Ajunge pentru astăzi. Ci mâine aveţi să mai coborâţi o dată pe meidan, 
pentru luptă. 

Pe urmă sultanul îi despărţi, se întoarse în iatacurile sale, chemă hakimii 
de la sarai şi le zise: 

— În noaptea asta, să-i daţi băiatului care a luptat cu fata mea să răsufle în 
somn nişte bang adormitor; şi când bangul are să-şi împlinească rostul, voi 
să-i cercetaţi trupul băiatului spre a vedea de nu poartă asupra lui vreun 
talisman care îl face atâta de puternic. Întrucât chiar că dintre toţi vitejii cei 
voinici din lume, fata mea i-a biruit pe cei mai tari şi i-a făcut să muşte 
pământul pe patruzeci fără unul dintre ei. Şi-atunci cum de n-a putut să-l 
doboare pe un copilandru ca acesta? Aşa încât trebuie să fie vreo pricină 
tainică, şi pricina trebuie s-o dezvăluiţi voi. Altminteri, meşteşugul vostru 
mi se va dovedi zadarnic, iar ajutorul vostru mi se va arăta fără de volnicie, 
şi am să vă izgonesc din saraiul şi din cetatea mea! 

Încât, când să lăsă noaptea şi când băiatul adormi, hakimii se duseră să-i 
dea să răsufle bangul cel adormitor, şi îl adormiră adânc. Şi îi cercetară 
trupul, bucăţică cu bucăţică, ciocănindu-l cum se ciocănesc urcioarele şi, 
într-un sfârşit, găsiră înlăuntru pieptului lui, învăluită în măruntaie, târtiţa 
găinii. Şi îşi aduseră foarfecele şi sculele, făcură o tăietură şi scoaseră târtiţa 
găinii din pieptul băiatului. Pe urmă îi cusură la loc pieptul, îl stropiră cu 
oţet tare, şi îl aduseră în starea în care fusese. 

Or, dimineaţa, băiatul se trezi din somnul cel rău şi îşi simţi pieptul ostenit, 
şi el însuşi nu mai avea vârtoşia de mai înainte. Căci puterile i se duseseră 
odată cu târtiţa găinii, care avea însuşirea de a-l face de nebiruit pe cel care 
o mâncase. Şi, văzându-se acuma mai slab, nu vroi să se primejduiască a 
încerca o înfruntare amarnică, şi fugi, de frică să nu-l înfrângă şi să-l 
omoare fata cea luptătoare. 

Şi, slobozindu-şi picioarele în vânt, nu se opri din fugă până ce nu ajunse 
dincolo de vederea saraiului şi a cetăţii. Şi dete peste trei inşi care se certau 
între ei. Şi îi întrebă: 

— Pe ce vă certati? 

Ei răspunseră: 

— Pe un lucru! 

El le spuse: 

— Un lucru? Ce lucru? 


Ei răspunseră: 

— Avem chilimul acesta de colea. Dacă se aşază pe el cineva, şi îl loveşte 
cu varga aceasta, şi îi cere să meargă fie până şi pe vârful muntelui Kaf! 
chilimul îl duce acolo cât ai clipi din ochi. Iar noi acuma ne omorâm pentru 
chilimul acesta! 

El le zise: 

— În loc să vă omorâţi între voi pentru chilimul zburător, mai bine luati- 
mă pe mine ca judecător, şi am să vă judec fără părtinire. 

lar ei răspunseră: 

— Fii-ne judecător în pricina noastră. 

El le spuse: 

— Întindeţi chilimul pe pământ, ca să-l văd cât este de lung şi de lat. 

Şi se aşeză în mijlocul chilimului şi le spuse: 

— Am să arunc o piatră din toate puterile mele, iar voi să fugiţi după ea 
tustrei. Şi acela care are s-o ajungă cel dintâi va căpăta chilimul zburător. 

Ei îi spuseră: 

— Bine. 

Băiatul atunci luă o piatră şi o azvârli; iar cei trei o luară la fugă după ea. 
Şi, pe când ei fugeau, el lovi chilimul cu varga, spunându-i: 

— Du-mă drept în mijlocul curţii de la saraiul sultanului cutare! 

Şi chilimul îndeplini porunca pe clipă pe dată, şi îl lăsă pe fiul clarinetei în 
curtea saraiului cu pricina, acolo unde de obicei aveau loc luptele domniţei. 

Şi băiatul strigă: 

— lată luptătorul! Să vină învingătorul său! 

Şi fata coborî, de faţă cu toată lumea, în mijlocul curţii, şi veni pe chilim 
dinaintea băiatului. Şi numaidecât băiatul lovi chilimul cu varga, spunând: 
„Zboară cu noi până în vârful muntelui Kaf.” Şi chilimul se ridică în slăvi, 
spre uluirea tuturora, şi, în mai puţină vreme decât ar trebui pentru a închide 
un ochi şi a-l deschide iar, îi şi lăsă pe vârful muntelui Kaf. 

Atunci băiatul îi spuse fetei: 

— Cine este acuma biruitorul? Este cea care mi-a răpit din piept târtiţa de 
găină, ori cel care a răpit-o pe fata sultanului din mijlocul saraiului ei?... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute cincizecea noaptea 

El zise: 

— Bine. Da o zicală spune: „Bate fierul cât e cald!” Iar eu vreau să fac cu 
tine ceea ce ştii, până a nu te duce. 

Ea spuse: 

— Bine. 

Atunci el o luă şi se culcă lângă ea şi, găsind-o cum se cuvine, se pregăti 
să bată fierul unde trebuia, câtă vreme era cald. Ci deodată fata îi aldui o 
lovitură de picior care îl aruncă de-a dura hăt dincolo de chilim. Şi lovind 

chilimul cu varga, spuse: „Zboară, o, chilimule, şi du-mă în saraiul tatălui 
meu!” Şi chilimul, tot atunci, îşi şi luă zborul cu ea şi o duse la sarai. 

lar fiul clarinetistului rămase singur pe vârful muntelui, primejduit să 
moară de foame şi de sete, fără ca baremi vreo furnică să-i mai poată da de 
urmă. Şi purcese să coboare din munte, muşcându-şi mâinile de ciudă. 

Şi coborî aşa vreme de o zi şi o noapte fără a se opri, şi ajunse, pe la 
revărsat de ziuă, la mijlocul muntelui. Şi, spre norocul lui, găsi acolo doi 
curmali care se frângeau sub povara lor de curmale coapte. 

Or, unul dintre curmali avea curmale roşii, iar celălalt curmale galbene. Şi 
băiatul se repezi să culeagă câte o creangă din fiecare soi. Şi cum îi plăceau 
mai mult cele galbene, începu să mănânce cu poftă una dintre acele curmale 
galbene. Ci deodată simţi o mâncărime la cap; şi îşi duse mâna la cap, la 
locul unde simţea mâncărimea, şi pipăi un corn care îi creştea din cap cu 
mare iuţeală, şi care se răsucea împrejurul curmalului. Şi degeaba se zbătu 
el mult şi bine ca să scape, că rămase priponit de curmal cu cornul său. 
Atunci îşi zise: „Moarte pentru moarte! Mai bine-i, până una alta, să-mi 
astâmpăr foamea, şi pe urmă să mor!” Şi se apucă să mănânce şi curmalele 
cele roşii. Şi ia uite! De cum înghiţi una dintre roşcovanele acelea, îşi şi 
simţi cornul cum se desface de pe curmal şi capul cum îi rămâne slobod. Şi 
cât ai clipi din ochi, cornul fu ca şi cum nici n-ar fi fost vreodată. Şi nu mai 
rămase din el nici măcar o urmă pe cap. 

Atunci băiatul îşi zise: „Bine.” Şi se apucă să mănânce toate curmalele 
roşii, până ce îşi stâmpără foamea. Pe urmă îşi umplu sânul cu curmale roşii 
şi galbene, şi plecă la drum mai departe, mergând zi şi noapte, vreme de 
două luni întregi, până ce ajunse la cetatea potrivnicei lui, fata sultanului. 

Şi se duse sub ferestrele saraiului şi începu să strige, spunând: „Hei, 
curmale trufanda, hei, curmale! Degete de domnite, hei, curmalele! Cete de 
viteji, hei, curmalele!” Iar fata sultanului auzi strigarea vânzătorului de 
curmale trufanda, şi le spuse soaţelor sale: 

— Coborâţi repede şi cumpăraţi-mi nişte curmale de la vânzătorul acela, şi 
alegeţi-le cât mai zemoase, o, fetelor. 

Şi ele coborâră să cumpere curmale, care nu le fură lăsate, dată fiind 
raritate lor, decât la preţul de un dinar pentru fiecare. Şi fetele cumpărară 
şaisprezece, pentru şaisprezece dinari, şi se duseră să le dea stăpânei lor. 

Şi fata sultanului văzu că erau curmale galbene, chiar cele care îi plăceau 
ei mai mult. Şi le mâncă pe toate şaisprezece, aruncându-le în gură una 
după alta. Şi zise: 


— O, surorile mele, tare sunt bune! 

Ci nici nu isprăvi ea bine de rostit vorbele acestea, că şi simţi o mâncărime 
aprigă, care o gâdila, în şaisprezece locuri felurite de pe cap. Şi îşi duse 
mâna repede la cap, şi simţi că saisprezece coarne îi înmugureau prin piele, 
dintre plete, în şaisprezece locuri diferite. Şi până să dea ea vreun țipăt, cele 
şaisprezece coarne se şi lungiseră şi, patru câte patru, se prinseră vârtos de 
perete. 

La priveliştea aceea şi la ţipetele sfâşietoare pe care fata, deodată cu 
soaţele ei, începuse să le sloboadă, taică-său veni în fugă, gâfâind, şi 
întrebă: 

— Ce-i aici? 

lar soaţele îi răspunseră: 

— O, stăpâne al nostru, ridicam ochii când am văzut deodată aceste 
şaisprezece coame cum ieşeau din capul stăpânei noastre şi cum se 
întindeau să se prindă patru câte patru de perete, aşa cum le vezi. 

Atunci, tatăl domniţei adună hakimii cei mai iscusiţi, aceia care scoseseră 
din pieptul băiatului târtiţa găinii. Şi hakimii aduseră ferăstraie ca să taie 
coarnele; ci coarnele nu se lăsară tăiate. Şi încercară alte chipuri, da fără a 
ajunge la vreo izbândă, şi fără a dovedi s-o lecuiască pe domniţă. 

Atunci, tatăl ei încercă alte chipuri de mântuire, şi trimise un crainic în 
cetate să strige:, Acela care va da un leac fetei sultanului, şi o va scăpa de 
cele şaisprezece coarne, o va căpăta de soţie şi va fi făcut urmaş la scaunul 
împărătesc. 

Or, ce să vezi! 

Fiul clarinetistului, care nu aştepta decât clipita aceea, intră în sarai şi se 
duse sus la domniţă, spunând: 

— Am s-o scap eu de coame. 

Şi de cum ajunse dinaintea ei, luă o curmală roşie, o făcu bucățele şi o 
puse în gura domniţei. Şi în chiar clipita aceea un com se şi desprinse de 
perete şi, văzând cu ochii, se chirci şi, până la urmă, pieri cu totul de pe 
capul fetei. 

La priveliştea aceea, toţi cei de faţă, cu Măria Sa în frunte, se minunară cu 
bucurie şi strigară: 

— O! ce hakim mare! 

lar el spuse: 

— Mâine am s-o mai scap de un com! 


Atunci fu oprit la sarai, unde şezu şaisprezece zile, în fiecare zi scăpând-o 
pe domniţă de câte un corn, până ce o mântui de toate cele şaisprezece 
coarne. 

Şi-aşa că sultanul, până peste fire de minunat şi de mulţumitor, puse să se 
scrie numaidecât senetul de căsătorie al băiatului cu domniţa. lar nunta fu 
prăznuită cu voioşie şi în potop de lumini. Pe urmă veni şi noaptea de 
datină. 

Or, de îndată ce băiatul intră la soţia sa, în odaia de nuntă, îi zise: 

— Şi-acuma? Care dintre noi doi este biruitor? Este aceea care mi-a luat 
din piept târtiţa găinii şi care mi-a furat chilimul cel vrăjit? Ori mai degrabă 
este acela care te-a făcut să-ţi crească şaisprezece coarne pe cap, şi le-a 
făcut să piară într-o nimicură de vreme? 

lar ea îi zise: 

— Tu eşti, aşadar? Uf, efritule! 

El îi răspunse: 

— Da, eu sunt, fiul clarinetistului. 

Ea îi spuse: 

— Pe Allah! m-ai biruit! 

Şi se culcară amândoi laolaltă, şi se dovediră amândoi la fel de tari şi la fel 
de volnici. Şi ajunseră sultan şi sultană. Şi trăiră cu toţii împreună în deplină 
bucurie şi în fericire desăvârşită. 

Şi-aceasta-i povestea mea! 


După ce auzi istorisirea ispravnicului Nizam Al-Din, sultanul Baibars 
strigă: 

— Uallahi, nu ştiu dacă nu-i aceasta povestea cea mai frumoasă pe care 
am auzit-o vreodată! 

Atunci un al nouălea ispravnic de agie, pe care îl chema Gelal Al-Din, păşi 
înainte şi sărută pământul dintre mâinile sultanului Baîbars, şi grăi: 

— Inşallah, o, doamne al vremilor, povestea pe care am să ţi-o istorisesc 
are să-ţi placă numaidecât. 

Şi spuse: 


Povestea istorisită de către cel de al nouălea ispravnic de agie 


A fost odată o femeie care, în pofida tuturor strădaniilor, nu prindea rod şi 
nu năştea. Incât într-o zi se sculă şi se rugă Atoatedătătorului, zicând: „Dă- 

mi o fată, măcar de-ar fi şi să moară de mireasma inului 
Şi, grăind astfel despre mireasma inului, ea vroia să ceară o fată, chiar 

dacă ea ar fi fost să fie atâta de gingaşă şi de simţitoare încât până şi 

mireasma cea uşoară a inului s-o stânjenească de s-o facă să moară. 

Şi iacătă că prinse rod şi născu, fără de supărare, fata pe care Allah i-o 
dăruise, şi care era la fel de frumoasă ca luna la răsăritul ei, şi galbenă ca o 
lumină de lună, şi gingaşă ca ea. Şi-i puseră numele de Sittukhan. 

Or, când fata se făcu mare şi ajunse la vârsta de cincisprezece ani, fiul 
sultanului trecu pe uliţă şi o văzu aplecată peste fereastră. Şi dragostea de ea 
coborî în inima lui, şi flăcăul se întoarse acasă bolnav. 

Iar hakimii veniră unul după altul la el, fără să dibăcească leacul care-i era 
de trebuinţă. Atunci urcă să-l vadă şi o babă, trimisă de nevasta străjerului 
de la poartă; şi baba îi spuse, după ce se uită la el: 

— O, eşti îndrăgostit, sau poate că ai vreo drăguță la care ţii? 

El răspunse: 

— Sunt îndrăgostit. 

Ea îi zise: 

— Spune-mi de cine, iar eu am să fiu legătura dintre tine şi ea. 

EÎ spuse: 

— De preafrumoasa Sittukhan. 

Ea răspunse: 

— Răcoreşte-ţi ochii şi linişteşte-ţi inima, că am să ţi-o aduc! 

Şi baba plecă, şi o găsi pe fată, care se revenea în pragul porţii sale. Şi, 
după salamalecuri şi temenele, îi spuse: 

— Mântuirea fie asupra unor preafrumoase ca tine, fata mea! Cele care-ţi 
seamănă, şi care au degete atâta de sulegete ca ale tale, ar trebui să înveţe 
cum să ţeasă inul. Că nimica nu este mai frumos decât fusul între nişte 
degete ca fusul. 

Şi plecă. 

Iar fata se duse la maică-sa şi-i zise: 

— Du-mă, mamă, la meşteră. 

Ea o întrebă: 

— Ce meşteră? 

Ea răspunse: 

— La meştera de in. 

lar maică-sa strigă: 


— Taci! Inul este primejdios pentru tine. Mireasma lui îţi face rău la piept. 
Dacă te atingi de el, ai să mori. 

Ea spuse: 

— Ba n-am să mor. 

Şi atâta stărui, şi atâta plânse, încât maică-sa o trimise la meştera de in. 

Iar fata şezu acolo o zi întreagă, să înveţe să toarcă inul. Şi toate soaţele 
sale se minunau de frumuseţea ei şi de frumuseţea degetelor ei. Şi iacătă că 
un fulguleţ de in îi intră la deget între carne şi unghie. Şi fata căzu jos, fără 
de simţire. 

Şi toţi o crezură moartă, şi careva se duse la tatăl şi la mama ei şi le spuse: 

— Veniţi să vă luaţi fata, şi alungească-vă Allah zilele: a murit! 

Atunci tatăl şi mama fetei, pentru care ea era singura bucurie, îşi rupseră 
hainele şi, bătuţi de vântul urgiei, se duseră, cu giulgiul, s-o îngroape. Ci 
iacătă că trecu pe acolo baba şi le spuse: 

— Sunteţi oameni bogaţi şi-ar fi ruşine pentru voi să vă îngropaţi fata în 
pământ. 

Ei întrebară: 

— Şi ce să facem? 

Ea răspunse: 

— Zidiţi-i un chioşc în mijlocul apelor râului. Şi culcaţi-o pe un pat în 
chioşcul acela. Şi veţi putea să vă duceti s-o vedeţi ori de câte ori vi s-o face 
dor de ea. 

Iar ei îi zidiră un chioşc de marmură, pe nişte pilaştri, în mijlocul apelor 
râului. Şi îl înconjurară cu o grădină plină cu straturi de flori. Şi puseră fata 
pe un crivat de fildeş, în chioşc, şi plecară plângând. 

Or, ce să vezi? 

Baba se duse numaidecât la fiul sultanului, cel bolnav de dragoste, şi îi 
spuse: 

— Hai s-o vezi pe fată. Te aşteaptă, culcată într-un chioşc, în mijlocul 
apelor râului. 

Atunci crăişorul se sculă şi îi spuse vizirului tatălui său: 

— Hai cu mine la o preumblare. 

Şi ieşiră amândoi, ţinându-se de departe după baba care îi arăta crăişorului 
drumul. Şi ajunseră la chioşcul de marmură, iar fiul sultanului îi spuse 
vizirului: 

— Aşteaptă-mă la uşă. N-am să zăbovesc. 


Pe urmă intră în chioşc. Şi o găsi pe fată moartă. Şi şezu jos s-o plângă, 
rostind stihuri despre frumuseţea ei. Şi îi luă mâna, ca să i-o sărute; şi-i 
văzu degetele cele atâta de subţiri şi de gingaşe. Şi, minunându-se de ele, 
găsi la unul fulguşorul de in dintre unghie şi carne. Şi se miră de fulgul 
acela de in, şi îl trase afară cu gingăşie. 

Şi numaidecât fata se trezi din leşinul ei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Ci într-a nouă sute cincizeci şi una noapte 


Urmă: 


Şi numaidecât fata se trezi din leşinul ei, şi se ridică dreaptă în capu 
oaselor, şi îi zâmbi tânărului beizadea, şi îl întrebă: 

— Unde mă aflu? 

Iar el o strânse la piept şi răspunse: 

— Cu mine! 

Şi o sărută, şi se culcă lângă ea. Şi şezură laolaltă patruzeci de zile şi 
patruzeci de nopţi, fericiţi până peste poate. 

Pe urmă crăişorul îşi luă bun-rămas de la ea, spunându-i: 

— Trebuie să plec, din pricina vizirului tatălui meu, care mă aşteaptă la 
uşă. Îl duc îndărăt la sarai şi mă întorc. 

Şi cobori la vizir. Şi ieşi cu el, şi străbătu grădina. Şi deteră peste nişte 
trandafiri albi şi peste nişte iasomii. Şi crăişorul se tulbură când le văzu şi îi 
spuse vizirului: 

— la seama! Trandafirii şi iasomiile sunt albe ca albul obrajilor 
preafrumoasei Sittukhan! O, vizirule, aşteaptă-mă aici trei zile, ca să mă 
duc să mai văd o dată obrajii preafrumoasei Sittukhan! 

Şi se sui îndărăt, şi sezu trei zile cu Sittukhan, să se minuneze de obrajii ei, 
care erau ca trandafirii cei albi şi ca iasomiile. 

Apoi cobori şi îl luă pe vizir, şi îşi urmă cu el preumblarea prin grădină 
înspre ieşire. Şi deteră peste un roşcov, cu poamele lungi şi negre. Şi 
crăişorul rămase tulburat de acea privelişte şi îi spuse vizirului: 

— la seama! roşcovele sunt lungi şi negre ca sprâncenele preafrumoasei 
Sittukhan! O, vizirule, mai aşteaptă aici trei zile, ca să mă duc să mai văd o 
dată sprâncenele preafrumoasei Sittukhan! 

Şi urcă îndărăt, şi şezu trei zile cu ea, să se minuneze de sprâncenele ei 
frumoase, lungi şi negre ca roşcovele cele două câte două pe ramuri. 


Apoi cobori şi îl luă pe vizir şi îşi urmă cu el preumblarea prin grădină 
înspre ieşire. Şi deteră peste o fântână ţâşnitoare, cu şuvoiul frumos şi 
singuratic. Şi crăişorul rămase tulburat de priveliştea aceea şi îi spuse 
vizirului: 

— la seama! şuvoiul fântânii este ca mijlocul prea-frumoasei Sittukhan! 
O, vizirule, mai aşteaptă-mă şi aici trei zile, ca să mă duc să mai văd o dată 
mijlocul preafrumoasei Sittukhan! 

Şi urcă îndărăt, şi şezu trei zile cu ea, să se minuneze de mijlocul ei, care 
era asemenea cu şuvoiul fântânii. 

Apoi coborî la vizir, spre a-şi urma cu el preumblarea prin grădină spre 
ieşire. Ci ia uite! Fata, când îl văzuse pe iubitul ei că suie astfel îndărăt la ea 
şi a treia oară, îndată după ce coborâse, îşi zise în sinea ei: „Vreau să mă 
duc să văd, de data aceasta, pentru ce tot pleacă şi iar se întoarce aşa!” Şi 
coborî din chioşc şi se piti după uşa care da înspre grădină, spre a-l vedea 
cum pleacă. Şi crăişorul, întorcându-se, o văzu cum îşi lipea capul de uşă. 
Şi se întoarse la ea, galben şi trist, şi îi spuse: 

— Sittukhan, Sittukhan! n-am să te mai văd, o, niciodată! 

Şi plecă, şi ieşi cu vizirul, spre a nu se mai întoarce. 

Atunci Sittukhan porni să rătăcească prin grădină, plângându-se pe sine 
însăşi, şi părându-i rău că nu era moartă cu adevărat. Şi pe când rătăcea aşa, 
văzu ceva strălucind lângă apă. Şi ridică lucrul acela de jos, şi văzu că era 
un inel solomonesc. Şi frecă uşurel cornalina învrâstată care îl împodobea, 
şi numaidecât inelul îi grăi: 

— La poruncile tale, iacătă-mă. Spune, ce-mi ceri? 

Ea răspunse: 

— O, inel al lui Solomon, cer de la tine un sarai lângă saraiul crăişorului 
care m-a iubit, şi să-mi dai frumuseţe mai mare decât frumuseţea mea. 

Şi inelul îi grăi: 

— Închide-ti ochii şi deschide-i iar! 

Iar ea îşi închise ochii şi, când îi deschise iar, se văzu într-un sarai măreț, 
zidit alături de saraiul coconului domnesc. Şi se privi în oglindă, şi rămase 
vrăjită de frumuseţea sa. 

Şi se duse să se rezeme în coate la fereastră, pe când crăişorul trecea călare 
pe calul lui. Şi o văzu, fără a o cunoaşte, şi plecă îndrăgostit. Şi ajunse la 
mama lui şi îi spuse: 

— Mamă, nu ai tu vreun lucru osebit de frumos pe care să te duci să i-l dai 
ca dar domniţei care s-a mutat în saraiul cel nou? Şi n-ai putea tu să-i spui 


totodată: „Mărită-te cu fiul meu?” 

Iar sultana, maică-sa, îi spuse: 

— Am două bucăţi de atlaz împărătesc. Am să i le duc şi am să-i pun 
întrebarea. 

El îi spuse: 

— Bine, du-i-le. 

Şi mama beizadelei se duse la fată şi îi spuse: 

— Fata mea, primeşte darul acesta; fiul meu doreşte să se însoare cu tine. 

Iar fata o chemă pe arăpoaica sa şi îi spuse: 

— la aceste două bucăţi de atlaz şi fă-le cârpe de spălat podelele. 

Iar sultana plecă îmbufnată şi se duse la fiu-său, care o întrebă: 

— Ce ţi-a spus, mamă? 

Ea răspunse: 

— A pus-o pe roabă să ia cele două bucăţi de atlaz daurii şi i-a poruncit să 
facă din ele cârpe de şters prin casă! 

El îi spuse: 

— Mă rog ţie, o, maică a mea, nu cumva mai ai vreun lucru de preţ, pe 
care să i-l duci? Că sunt bolnav de dorul după ochii ei. 

Ea îi spuse: 

— Am o salbă de smaralde fără cusur şi fără pată. 

El îi spuse: 

— Bine. Du-i salba! 

Şi mama beizadelei sui la fată şi îi spuse: 

— Primeşte de la noi darul acesta, fata mea; fiul meu doreşte să se însoare 
cu tine. 

lar ea răspunse: 

— Darul tău este primit, o, Măria Ta! 

Şi o chemă pe roabă şi-i spuse: 

— Porumbeii au mâncat, ori nu încă? 

Ea răspunse: 

— Nu încă, ya setti. 

Ea îi spuse: 

— [a atunci boabele acestea de smarald şi dă-le porumbeilor, ca să le 
mănânce şi să se sature! 

Auzind vorbele acestea, mama crăişorului îi zise fetei: 

— Ne-ai umilit, fata mea! Mă rog ţie să-mi spui numai dacă vrei să te 
măriţi cu fiul meu, ori ba. 


Ea răspunse: 

— Dacă vrei să mă mărit cu fiul tău, spune-i să se prefacă mort; înveleşte-l 
cu şapte giulgiuri, du-l prin cetate şi spune-le slugilor tale să nu-l îngroape 
decât în grădina care se află în saraiul meu. 

lar mama beizadelei spuse: 

— Bine. Am să mă duc să-i spun fiului meu dorinţa ta. Şi se duse să-i 
spună fiului său: 

— Habar n-ai! Dacă vrei să te însori cu ea, îţi cere să te prefaci că ai murit, 
să te învelesc în şapte giulgiuri, să te port cu alaiul prin cetate, şi să te duc la 
ea ca să fii îngropat. Şi-atunci are să se mărite cu tine. 

Iar el răspunse: 

— Numai atâta, mamă? Atunci, sfâşie-ţi hainele, ţipă şi zi: „Fiul meu a 
murit!” 

lar mama beizadelei îşi sfâşie hainele şi ţipă cu glas ascuţit şi jalnic: „O, 
vai de mine şi de mine! fiul meu a murit!” 

Atunci toată lumea din sarai, auzind ţipătul, dete fuga şi îl văzu pe 
beizadea întins pe jos, asemenea cu morţii, şi pe mama lui cuprinsă de jale. 
Şi luară trupul răposatului, îl spălară şi îl învăluiră în şapte giulgiuri. Pe 
urmă cititorii din Coran şi şeicii se adunară şi ieşiră în alai dinaintea 
trupului, coperit cu năframe scumpe. Şi după ce plimbară mortul prin toată 
cetatea, se întoarseră să-l aşeze în grădina fetei, aşa cum ceruse ea. Acolo îl 
lăsară şi plecară în calea lor. 

Or, când nu mai fu nimeni în grădină, fata care murise odinioară dintr-un 
fulguţ de in, şi care se asemuia la obraji cu trandafirii cei albi şi cu 
iasomiile, la sprâncene cu roşcovele de pe ramuri, şi la boiu cu şuvoiul 
havuzului, coborî la domnişorul care era învăluit în cele şapte giulgiuri. Şi 
desfăcu de pe el giulgiurile unul câte unul. Şi, când scoase şi cel de al 
şaptelea giulgiu, îi spuse: 

— Ce, tu erai? Ia uite că patima ta după femei te-a împins să te laşi învelit 
în şapte giulgiuri! 

lar beizadeaua rămase plin de buimăceală, şi îşi muşcă degetele, şi şi le 
sfâşie de ruşine. Iar fata îi zise: 

— Nu-i nimic, de data aceasta. 

Şi rămaseră împreună, să se iubească şi să se desfete. 


Iar sultanul Baîbars, după ce ascultă povestea, îi spuse ispravnicului Gelal 
Al-Din: 


— Uallahi ua tellahi, tare socot că ăsta-i tot ce am auzit eu mai minunat! 

Atunci un al zecelea ispravnic de agie, pe care îl chema Helal Al-Din, veni 
între mâinile sultanului Baibars şi zise: 

— Am de istorisit o poveste care-i sora mai mare a cesteilalte! 

Şi spuse: 


Povestea istorisită de către cel de al zecelea ispravnic de agie 


A fost odată un sultan care avea un fiu pe care îl chema Mohammad. Şi 
fiul îi spuse într-o zi lui taică-său: 

— Vreau să mă însor. 

Iar tatăl său îi răspunse: 

— Bine, aşteaptă s-o trimitem pe maică-ta să vadă fetele de măritat de prin 
haremuri şi să ceară vreuna pentru tine. 

Ci fiul sultanului spuse: 

— Nu, tată, eu vreau să mă însor numai prin ochii mei, după ce am să văd 
fata. 

Şi sultanul răspunse: 

— Bine. 

Atunci tânărul beizadea sări pe calul său frumos ca din basme şi plecă în 
drumeţie. 

Şi, după două zile de drumeţit, dete peste un om care şedea jos într-un 
câmp şi smulgea nişte praz din pământ, pe când fiică-sa, o copilandră, lega 
firele de praz. 

Şi crăişorul, după salamalecuri, şezu jos lângă ei şi îi zise fetei: 

— Nu cumva ai un pic de apă? 

Ea răspunse: 

— Ba am. 

El spuse: 

— Dă-mi şi mie să beau. 

lar ea se sculă şi îi aduse ulciorul. Şi el bău. 

Or, fata îi plăcu, şi-aşa că-i zise tatălui ei: 

— O, şeicule, mi-ai da-o de soţie pe fata ta de colea? 

El răspunse: 

— Suntem slugile tale. 

Şi crăişorul îi spuse: 


— Bine, o, şeicule! Stai aici cu fata, până dau fuga în ţara mea să iau cele 
de trebuinţă pentru nuntă, şi-apoi mă întorc iar. 

Şi beizadea Mohammad se duse la tătâne-său şi-i zise: 

— M-am logodit cu fata sultanului prazului. 

lar tată-său îi spuse: 

— Da ce, prazul are acuma sultan? 

El răspunse: 

— Da, iar eu vreau să mă însor cu fata lui! 

Iar sultanul grăi: 

— Mărire lui Allah, o, fiul meu, carele a dat un sultan prazului! 

Şi adăugă: 

— De vreme ce fata îţi place, aşteaptă măcar s-o trimitem pe mama ta în 
ţara prazului, ca să-l vadă pe tatăl prazului, şi pe mama prazului, şi pe fata 
prazului! 

Iar beizadea Mohammad spuse: 

— Bine. 

Şi aşa că maică-sa plecă în ţara tatălui fetei, şi văzu că aceea despre care 
fiu-său îi spusese că este fiica sultanului prazului era o copilandră minunată 
din toate privinţele şi într-adevăr făcută spre a fi soţia unui fiu de sultan. Şi 
îi plăcu de ea până peste poate; şi o sărută şi îi spuse: 

— Fată dragă, eu sunt sultană, mama crăişorului care te-a văzut, şi am 
venit ca să te mărit cu el! 

Iar fata îi spuse: 

— Ce, fiul tău este fiu de sultan? 

Ea răspunse: 

— Da, fiul meu este fiul sultanului, iar eu sunt mama lui! 

Şi fata spuse: 

— Atunci, nu mă mărit cu el. 

Ea întrebă: 

— Păi de ce? 
Ea îi spuse: 

— Eu nu mă mărit decât cu un om care are o meserie! 

Atunci sultana plecă îmbufnată şi îi spuse soţului ei: 

— Fata din ţara prazului nu vrea să se mărite cu fiul nostru! 

Sultanul întrebă: 

— Pentru ce? 

Ea spuse: 


— Pentru că nu vrea să se mărite decât cu un om care să aibă în mâinile lui 
o meserie. 

Sultanul spuse: 

— Are dreptate. 

Da beizadeaua, când auzi, căzu bolnav. 

Atunci sultanul se ridică şi porunci să fie chemaţi la el toţi şeicii isnafelor; 
şi când se aflară cu totii dinaintea lui, îi grăi celui dintâi, care era şeicul 
tâmplarilor: 

— În câtă vreme l-ai învăţa meseria ta pe fiul meu? 

El răspunse: 

— În doi ani, poate chiar mai mult, da nu mai puţin. 

Sultanul zise: 

— Bine. Treci deoparte. 

Pe urmă se întoarse înspre cel de al doilea, care era şeicul fierarilor, şi îl 
întrebă: 

— În câtă vreme l-ai învăţa meseria ta pe fiul meu? 

El răspunse: 

— Îmi trebuie un an, zi la zi. 

Sultanul zise: 

— Bine. Treci colea deoparte. 

Şi tot aşa îi întrebă pe toţi şeicii de bresle, care cerură unii un an, alţii doi, 
iar alţii trei, ba chiar şi patru ani. Şi sultanul nu ştiu ce hotărâre să ia, când îl 
zări pe unul în spatele celorlalţi şi care ba sărea, ba se apleca, ba făcea 
semne cu ochii şi cu degetul ridicat. Şi sultanul îl chemă şi îl întrebă: 

— Ce te tot bâţâi şi te scălâmbi aşa? 

El răspunse: 

— Ca să mă fac văzut de stăpânul nostru sultanul, întrucât eu sunt sărac, 
iar şeicii breslelor nu mi-au dat de ştire despre venirea lor aici. lar eu sunt 
ţesător, şi l-aş învăţa pe fiul tău meseria mea într-un ceas de vreme. 

Atunci sultanul îi lăsă pe toţi şeicii de isnafe să plece şi nu-l opri decât pe 
ţesător, şi îi aduse mătăsuri de toate culorile şi un război de ţesut, şi îi spuse: 

— Învaţă-l pe fiul meu meşteşugul tău. 

Iar ţesătorul se întoarse înspre beizadea, care se ridicase, şi îi zise: 

— Uită-te! eu n-am să-ţi spun: „Fă aşa, ori fa aşa!” Nu, eu îţi spun: „Cască 
ochii şi vezi! Şi ia seama la mâinile mele cum se duc şi cum se întorc.” 

Şi, într-o nimicură de vreme, tesătorul ţesu o năframă, pe când crăişorul se 
uita la el cu luare-aminte. 


Pe urmă ţesătorul îi spuse ucenicului său: 

— Acuma vino şi fă şi tu o năframă ca aceasta. 

Şi crăişorul se apucă să lucreze, şi tesu o năframă minunată, zugrăvind în 
țesătura ei saraiul şi grădina tatălui său... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute cincizeci şi doua noapte 


Urmă: 


...Ẹi crăişorul se apucă să lucreze, şi tesu o năframă minunată, zugrăvind 
în țesătura ei saraiul şi grădina tatălui său. 

Şi omul luă cele două năframe şi sui la sultan, şi îi spuse: 

— Care dintre aceste două năframe este munca mea şi care este munca 
fiului tău? 

Iar sultanul, fără a şovăi, arătă cu degetul pe cea a fiului său, acolo unde 
era zugrăveala cea frumoasă cu saraiul şi cu grădina, şi zise: 

— Aceasta-i munca ta, iar cealaltă este tot munca ta! 

Da ţesătorul strigă: 

— Pe vredniciile preastrăluciţilor tăi strămoşi, o, Măria Ta, năframa cea 
frumoasă este munca fiului tău, iar ceastălaltă, cea urâtă, este munca mea. 

Atunci sultanul, minunându-se, îl căftăni pe ţesător şeic peste toţi şeicii 
breslelor, şi îl lăsă să plece mulţumit. După care îi spuse nevesti-sii: 

— la năframa lucrată de fiul tău şi du-te să i-o arăţi fetei sultanului 
prazului şi să-i spui: „Fiul meu este, de meserie, ţesător de mătase.” 

Şi mama crăisorului luă năframa şi se duse la fată, şi îi arătă năframa, 
spunându-i vorbele sultanului. Iar fata se minună de năframă şi spuse: 

— Acuma am să mă mărit cu fiul tău. 

Iar vizirii sultanului luară cadiul şi se duseră să facă senetul de căsătorie. 
Şi se prăznui nunta. Şi crăişorul intră la fetişcana din ţara prazului şi 
dobândi de la ea nişte copii care toţi erau însemnați, pe coapse, cu un semn 
de praz. Şi fiecare învăţă o meserie. Şi trăiră toţi mulţumiţi şi înfloritori. Ci 
Allah ştie mai bine! 


Pe urmă sultanul Baîbars spuse: 
— Povestea aceasta a fetei sultanului prazului mi-a plăcut pentru tâlcul ei. 
Da nu mai este nimeni printre voi care să mai aibă de povestit ceva? 


Atunci păşi înainte un alt ispravnic de agie, care era cel de al 
unsprezecelea, şi-l chema Salah Al-Din. 

Şi, după ce sărută pământul dintre mâinile sultanului Baîbars, spuse: 

— Eu! lacătă povestea mea! 


Povestea istorisită de către cel de al unsprezecelea ispravnic de agie 


I s-a întâmplat odată unui sultan să i se nască un fiu la sorocul la care şi o 
iapă de soi ales din staniştile împărăției aducea pe lume un mânz. Şi 
sultanul spuse: 

— Mânzul care a venit pe lume este scris întru norocul fiului meu, nou- 
născutul, şi este bunul lui de drept. 

Or, când copilul se făcu mare şi crescu în ani, maică-sa muri: şi, tot în ziua 
aceea, muri şi mama mânzului. Şi zilele trecură, şi sultanul luă de soţie altă 
femeie, pe care şi-o alese dintre roabele de la sarai. Iar copilul fu dat la 
şcoală, fără să-i mai poarte cineva de grijă şi fără a-l mai iubi cineva. Şi 
orfanul de mamă, de fiecare dată când se întorcea de la şcoală, se ducea la 
calul său, îl mângâia şi îi da să mănânce şi să bea, şi îi povestea necazurile 
sale şi părăsirea în care se afla. 

Or, roaba cu care se însurase sultanul avea un ibovnic, care era un hakim 
evreu. Şi cei doi ibovnici îşi vedeau tare stânjenite întâlnirile lor, tocmai de 
faptul că în sarai trăia şi acel orfănel de mamă. Şi se întrebară între ei: 

— Ce să facem? 

Şi cugetară în privinţa aceasta, şi hotărâră să-l otrăvească pe tânărul 
beizadea. 

Cât despre el, când se întoarse de la şcoală, se duse să-şi vadă calul, ca de 
obicei. Şi îl găsi plângând. Şi îi spuse, mângâindu-l: 

— Ce te face să plângi, calule al meu? 

Iar calul îi răspunse: 

— Plâng pieirea vieţii tale. 

El îl întrebă: 

— Da cine vrea pieirea vieţii mele? 

Calul îi răspunse: 

— Femeia tatălui tău, şi hakimul, afurisitul acela. 

Copilul întrebă: 

— Cum aşa? 

Calul spuse: 


— "Ţi-au pregătit o otravă pe care au scos-o din pielea unui arap. Şi au s-o 
pună în mâncarea ta. Or, tu ia seama să nu care cumva să guşti din 
mâncarea lor. 

Şi-aşa că, atunci când tânărul fiu al sultanului urcă la soţia tatălui său, ea îi 
puse mâncarea dinainte. Iar el luă mâncarea şi, la rându-i, o puse dinaintea 
pisicii soţiei sultanului, care mieuna pe acolo. Şi până să apuce stăpână-sa 
s-o oprească, pisica înfulecă mâncarea şi muri pe clipă. Şi crăişorul se sculă 
şi ieşi, fără a da vreun semn că pricepuse ceva. 

lar femeia sultanului şi hakimul se întrebară: 

— Cine i-o fi spus taina? 

Şi îşi răspunseră: 

— Nimeni nu i-a spus, decât numai calul. 

Atunci femeia zise: 

— Bine. 

Şi se prefăcu bolnavă. Iar sultanul chemă să-i vină hakimul evreu, care era 
vraciul lor, ca s-o cerceteze pe sultană. Şi el o cercetă şi grăi: 

— Leacul ei stă într-o inimă de mânz dintr-o iapă de soi ales, de cutare şi 
cutare culoare. 

Iar sultanul spuse: 

— Nu este decât un mânz, în împărăţia mea, care să îndeplinească toate 
acestea, şi-anume mânzul fiului meu cel orfan de mamă. 

Şi când băiatul se întoarse de la scoală, tatăl lui îi zise: 

— 'Tuşică-ta, sultana, este bolnavă, şi nu se află alt leac pentru ea decât 
inima mânzului tău, fiul iepei de soi ales. 

El îi răspunse: 

— Nu este nimic împotrivă. Ci, o, taică al meu, eu nu am călărit încă 
niciodată pe mânzul meu. Aş vrea să-l încalec mai întâi şi, pe urmă, să-l 
înjunghie şi să-i ia inima. 

Iar sultanul zise: 

— Bine. 

Şi tânărul crăişor încălecă pe cal, dinaintea întregii curţi, şi îl slobozi în 
galop pe meidan. Şi, gonind aşa, pieri din ochii oamenilor. Şi călăreţii 
porniră năvalnic după el, da nu-l mai găsiră. 

Şi băiatul ajunse astfel într-o altă împărăție decât cea a tatălui său, lângă 
grădina sultanului de peste împărăţia aceea. Iar calul îi dete un smoc de păr 
din coamă şi o piatră de cremene şi îi spuse: 


— Dacă ai nevoie de mine, să aprinzi un fir de păr de-al meu, iar eu am să 
fiu numaidecât lângă tine. Acuma este mai bine să te las, mai întâi spre a 
mă duce să rostuiesc ceva nutreţ pentru mine, şi-apoi ca să nu te stânjenesc 
la întâlnirile cu ursita ta. 

Şi se sărutară şi se despărţiră. 

Iar tânărul fiu de sultan se duse la baş-grădinar şi îi zise: 

— Sunt străin aici. Nu vrei să mă iei în slujba ta? 

El îi răspunse: 

— Bine. Chiar că aveam trebuinţă de cineva să mâne boul care trage la 
roata fântânii de udat grădina. 

lar tânărul crăişor se duse la roata de apă şi începu să îndemne boul 
grădinarului. 

Or, fetele sultanului se plimbau în ziua aceea prin grădină, iar cea mai 
mică dintre ele îl zări pe băiatul care mâna boul de la roata fântânii. Şi 
dragostea coborî în inima ei. Şi fără a se da pe faţă, le spuse surorilor sale: 

— Surorile mele, da până când avem noi să stăm nemăritate? Oare tatăl 
nostru vrea să ne lase să ne otetim de tot? O să ni se stregheţească sângele 
în noi. 

Iar surorile sale îi ziseră: 

— Asta aşa-i! Suntem aproape să ne acrim, iar sângele nostru stă să se 
stregheţească. 

Şi se strânseră toate şi se duseră tusşapte la mama lor şi-i spuseră: 

— Oare tatăl nostru vrea să ne facă să ne acrim în casa lui? Are să ni se 
stregheţească sângele. N-ar fi mai bine, într-un sfârşit, să ne găsească nişte 
soţi care să ne scape de primejdia aceasta grea? 

Atunci mama se duse la sultan şi-i vorbi despre necazul fetelor. Iar 
sultanul porunci să se strige obştei că toţi tinerii din cetate să vină să treacă 
pe sub ferestrele saraiului, pentru că domniţele urmează să se mărite. Şi ori 
de câte ori vreunul dintre ei îi plăcea vreuneia dintre surori, ea îşi arunca 
asupra lui năframa. Şi, în felul acesta, şase dintre fete se căpătuiră cu câte 
un soţ pe placul lor, şi se arătară mulţumite. 

Ci fata cea mezină nu-şi aruncă năframa asupra nimănuia. Şi i se spuse 
despre aceasta sultanului, care zise: 

— Nu mai este aşadar nimenea în cetate? 

I se răspunse: 

— Nu mai este decât un băiat sărac, care munceşte la roata de apă din 
grădină. 


Şi sultanul spuse: 

— Trebuie să treacă şi el numaidecât, măcar că ştiu că fiică-mea nu are să- 
] aleagă. 

Şi se duse careva să-l caute, şi îl împinse sub ferestrele saraiului. Şi iacătă 
că năframa fetei căzu drept peste el. Şi o măritară cu el. Şi, de mâhnire, 
sultanul, tatăl fetei, căzu bolnav. 

Şi se strânseră hakimii şi hotărâră, ca izbăvire şi ca leac, să bea lapte de 
ursoaică dintr-un burduf făcut din piele de ursoaică fecioară. Şi sultanul 
spuse: 

— Este uşor. Am şase gineri, tusşase nişte călăreţi viteji, care nu seamănă 
întru nimic cu nevolnicul acela de-al şaptelea, băiatul de la roata de apă. 
Duceţi-vă şi spuneţi-le să-mi aducă laptele! 

Atunci cei şase gineri ai sultanului săriră pe caii lor cei falnici şi plecară să 
caute laptele de ursoaică. lar băiatul, soţul mezinei, încălecă pe un catâr 
ghebos şi plecă şi el, în vreme ce toată lumea îl lua în râs. Şi, când ajunse 
într-un loc mai ferit, lovi în cremene şi arse un fir de păr din coama calului 
său. Şi calul se şi ivi, şi se sărutară. Şi băiatul îi ceru ceea ce avea să-i ceară. 

Or, de la o vreme, cei şase gineri ai sultanului se întoarseră din drumurile 
lor, aducând un burduf din piele de ursoaică, plin cu lapte de ursoaică. Şi i-l 
deteră sultanei, mama soțiilor lor, spunându-i: 

— Du-l socrului nostru, sultanul! 

Şi sultana bătu din palme, iar hadâmbii veniră, şi ea le spuse: 

— Dati laptele acesta hakimilor ca să-l cerceteze. 

Şi haldmii cercetară laptele şi grăiră: 

— Este lapte de ursoaică bătrână, şi este adus într-un burduf din piele de 
ursoaică bătrână. Nu poate să fie decât vătămător pentru sănătatea 
sultanului. 

Şi iacătă că hadâmbii urcară iarăşi la sultană şi îi deteră alt burduf, 
spunându-i: 

— Burduful acesta cu lapte ne-a fost adus jos adineaori de un flăcău 
călare, mai frumos ca îngerul Harut! 

Şi sultanul le zise: 

— Duceţi-l hakimilor ca să-l cerceteze. 

Şi hakimii cercetară, atât burduful cât şi ceea ce se afla în el, şi grăiră: 

— lacătă ceea ce căutam. Este lapte de ursoaică tânără, într-o piele de 
ursoaică fecioară. 

Şi-i deteră să bea sultanului, care se vindecă pe clipă pe dată, şi grăi: 


— Cine a adus leacul? 

I se răspunse: 

— Un flăcău călare, mai frumos ca îngerul Harut. 

El spuse: 

— Să i se înmâneze din partea mea inelul domniei, şi să fie pus în scaunul 
meu împărătesc. Pe urmă am să mă scol şi am să mă duc s-o despărţesc pe 
fata mea mezină de băiatul de la roata fântânii. Şi am s-o mărit cu flăcăul 
care m-a făcut să mă întorc din ţara morţii. 

Şi i se îndepliniră poruncile. 

Pe urmă sultanul se sculă şi se sui în sala scaunului împărătesc. Şi căzu la 
picioarele flăcăului cel frumos, care şedea în jeţ, şi i le sărută. Şi lângă el o 
văzu pe fata sa mezină, care zâmbea. Şi sultanul îi spuse: 

— Bine, fata mea! Văd că te-ai despărţit de băiatul de la roata fântânii, şi 
că ţi-ai aruncat de bunăvoie alegerea asupra acestui flăcău care este mai 
frumos ca îngerul Harut. 

Iar ea îi spuse: 

— Tată, băiatul de la roata de apă, flăcăul care ţi-a adus laptele de ursoaică 
fecioară, precum şi cel care şade acuma în scaunul de domnie, nu sunt decât 
unul şi acelaşi ins. 

Iar sultanul rămase uluit de vorbele ei, şi se întoarse înspre flăcău şi îl 
întrebă: 

— Este adevărat ce spune? 

El răspunse: 

— Da, este adevărat. Şi, dacă nu mă vrei de ginere, lucrul îţi este lesne, 
întrucât fiica ta este încă fecioară! 

Şi sultanul îl sărută şi îl strânse la inima lui. Pe urmă porunci să se 
prăznuiască nunta cu fata lui. Şi, la ceasul anume, flăcăul se dovedi atâta de 
harnic, încât o mântui pe tânăra lui soţie pentru totdeauna de acreală şi de 
stregheţarea sângelui. 

După care se întoarse cu ea în împărăţia tatălui său, în fruntea unei oştiri 
mari. Şi acolo află că tatăl său murise şi că soţia tatălui său ocârmuia 
treburile domniei, în cârdăşie cu hakimul ei, afurisitul acela! Atunci puse să 
fie înşfăcaţi amândoi şi îi înfipse în ţeapă deasupra unui rug aprins. Şi se 
mistuiră în ţeapă. Şi se isprăvi cu ei! 

Or, mărire lui Allah, cel carele trăieşte fără a se mistui în veci! 


Şi sultanul Batbars, după ce ascultă povestea ispravnicului Salah Al-Din, 
zise: 

— Ce păcat că nu mai este nimeni să-mi istorisească vreo poveste 
asemenea acestora! 

Atunci păşi înainte ispravnicul de agie pe nume Nassr Al-Din, care, după 
ce îi ură viaţă lungă şi pace sultanului Baîbars, zise: 

— Eu încă nu am spus nimic, o, doamne al vremilor! Şi, de altminteri, 
după mine nimeni nu are să mai spună nimic, întrucât nu are să mai fie 
nimic de spus! 

Şi Baîbars fu multumit şi grăi: 

— Scoate ce ai! 

Atunci el spuse: 


Povestea istorisită de către cel de al doisprezecelea ispravnic de agie 


Se povesteşte — da mai este oare vreo ştiinţă afară de aceea a lui Allah? — 
că a fost odată, după Allah, un sultan pe pământ. Şi sultanul acela era 
însurat cu o sultană stearpă. Or, într-o zi, un maghrebin veni la sultan şi îi 
spuse: 

— Dacă îţi dau un leac pentru ca femeia ta să rodească şi să nască, atâta 
cât va vroi, mi-l dai mie pe fiul tău cel dintâi? 

Şi sultanul răspunse: 

— Bine, ţi-l dau. 

Atunci maghrebinul îi dărui sultanului două zumaricale, una verde şi una 
roşie, şi îi spuse: 

— Tu s-o mănânci pe cea verde, iar femeia ta pe cea roşie. Şi Allah va face 
ceea ce mai rămâne. 

Pe urmă plecă. 

Şi sultanul mâncă zumaricaua cea verde, si-i dete soţiei sale, care o mâncă, 
zumaricaua cea roşie. Şi sultana rămase plină şi născu un fiu pe care îl 
numiră Mohammad -— fie binecuvântat numele acesta! Şi copilul începu să 
crească, şi se făcu mare, destoinic la învăţătură şi dăruit cu un glas frumos. 

Pe urmă sultana mai făcu un fiu, pe care îl numiră Ali, şi care începu să 
crească neajutorat şi neîndemânatec întru totul. După care sultana iar 
rămase însărcinată, şi născu un al treilea fiu, numit Mahmud, care începu să 
crească şi se făcu mare, prostălău şi tâmp. 

Or, peste zece ani, maghrebinul veni la sultan şi îi zise: 


— Dă-mi-l pe fiul meu. 

lar sultanul zise: 

— Bine. 

Şi se duse la soţia sa şi îi spuse: 

— Maghrebinul a venit să-l ceară pe fiul nostru cel mare. 

lar ea răspunse: 

— Niciodată! Dă-i-l pe Ali cel neisprăvit. 

Şi sultanul zise: 

— Bine. 

Şi îl chemă pe Ali cel neisprăvit, îl luă de mâna şi i-l duse maghrebinului, 
care îl luă şi plecă. 

Şi merse cu el pe drumuri, prin arşiţă, până la amiază. Pe urmă îl întrebă: 

— Au ţie nu ţi-e nici foame, nici sete? 

Şi băiatul răspunse: 

— Pe Allah! ce mai întrebare! Cum ai vrea ca, după o jumătate de zi 
trecută fără a mânca şi fără a bea, să nu-mi fie nici foame, nici sete? 

Atunci maghrebinul făcu: „Hum!” şi îl luă pe băiat de mână şi îl duse 
îndărăt la părintele său, zicându-i: 

— Acesta nu este fiul meu! 

Şi sultanul îl întrebă: 

— Da care este fiul tău? 

El răspunse: 

— Adu-i pe tustrei să-i văd, şi am să-l iau pe fiul meu. 

Atunci sultanul îi chemă pe cei trei fii ai săi. Şi maghrebinul întinse mâna 
şi îl luă pe Mohammad, băiatul cel mare, care era chiar cel dăruit cu un glas 
frumos. Pe urmă plecă. 

Şi merse cu el o jumătate de zi şi îi zise: 

— Ti-e foame? Ti-e sete? 

lar destoinicul răspunse: 

— Dacă ţie îţi este foame ori sete, şi mie îmi este şi foame şi sete. 

Iar maghrebinul îl sărută şi îi spuse: 

— Aşa, destoinicule, tu eşti într-adevăr fiul meu. 

Şi îl duse în ţara lui, în afundul Maghrebului, şi îl pofti să intre într-o 
grădină, unde îi dete să mănânce şi să bea. După care îi aduse o carte de 
farmazonie şi îi zise: 

— Citeşte din cartea aceasta. 


Iar băiatul luă cartea şi o deschise; ci nu ştiu să descifreze niciun cuvânt. 
Şi maghrebinul se mânie şi îi zise: 

— Ce? eşti fiul meu şi nu ştii să descifrezi cartea aceasta de farmece? Pe 
Gog şi pe Magog şi pe focul stelelor rotitoare, dacă într-o lună de treizeci de 
zile nu ai să ştii toată cartea ca pe apă, am să-ţi tai mâna dreaptă. 

Pe urmă îl lăsă şi ieşi în grădină. 

Şi băiatul luă cartea de vrăji şi se strădui s-o citească vreme de douăzeci şi 
nouă de zile. Ci, după acel răstimp, încă nu izbutise să afle în ce fel trebuia 
s-o ţină spre a o citi. Atunci îşi zise în sine: „De vreme ce nu mi-a mai 
rămas decât o zi, hai, moarte pentru moarte! am să mă duc să mă plimb prin 
grădină, mai degrabă decât să-mi chiorăsc ochii mai departe pe cartea asta 
de vrăji.” 

Şi se afundă pe sub pomii din grădină, şi deodată văzu dinaintea lui o fată 
spânzurată de pletele ei. Şi se repezi s-o dezlege. Iar ea îl sărută şi îi spuse: 

— Sunt o domniţă căzută în puterea maghrebinului. Şi m-a spânzurat din 
pricină că am învăţat pe dinafară cartea de vrăji. 

Atunci el îi spuse: 

— Şi eu sunt fiu de sultan. lar maghrebinul mi-a dat cartea de vrăji s-o 
învăţ în treizeci de zile; şi nu mai lipseşte pentru moartea mea decât ziua de 
mâine. 

Iar fata îi spuse: 

— Am să te învăţ eu cartea de vrăji; ci, când are să vină maghrebinul, să-i 
spui că nu ai învăţat-o. 

Ea atunci şezu jos lângă el, îl luă strâns în braţe şi îl învăţă cartea de 
vrăji... 

În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 

Dar când fu cea de a nouă sute cincizeci şi treia noapte 


Urmă: 


„„„Ea atunci şezu jos lângă el, îl luă strâns în braţe şi îl învăţă cartea de 
vrăji. Pe urmă îi spuse: 

— Trebuie să mă spânzuri precum eram. 

Şi el o ascultă. 

Şi maghrebinul veni, la sfârşitul celei de-a treizecea zile, şi îi spuse 
băiatului: 

— Spune-mi cartea de farmece. 


El răspunse: 

— Cum să ţi-o spun, câtă vreme n-am descâlcit niciun cuvânt? 

Iar maghrebinul îi şi tăie mâna dreaptă şi îi spuse: 

— Mai ai un răgaz de treizeci de zile. Dacă, după acest răspăs de vreme, 
nu ai să ştii cartea, am să-ţi zbor capul. 

Pe urmă plecă. 

Iar băiatul se duse la fată, sub pomi, ţinându-şi în mâna stângă mâna tăiată. 
Şi o dezlegă pe fată. Iar fata îi spuse: 

— Uite trei frunze de la o iarbă pe care am găsit-o, şi pe care maghrebinul 
o caută de patruzeci de ani, spre a-şi împlini cu ea meşteşugul tainelor 
vrăjitoriei. Lipeşte-le pe cele două bucăţi de mână ale tale, şi mâna are să ţi 
se vindece. 

Iar băiatul făcu aşa. Şi mâna i se făcu precum fusese. 

După asta, fata frecă o altă frunză, citind din cartea de vrăji. Şi, într-o 
clipită, două cămile iuți ieşiră din pământ şi îngenuncheară spre a-i lua. Şi 
fata îi spuse băiatului: 

— Să ne întoarcem fiecare la părinţii noştri. Pe urmă tu să vii să mă ceri de 
soţie, la saraiul tatălui meu, în cutare loc, din cutare ţară! 

Şi îl sărută cu drag. Şi, după ce se fagăduiră unul altuia, fiecare plecă 
înspre ţara sa. 

lar băiatul Mohammad ajunse la părinţii lui, în goana năzdrăvană a 
cămilei. Ci nu le spuse nimic din câte i se întâmplaseră. Dete numai cămila 
în seama căpeteniei hadâmbilor, zicându-i: 

— Du-te s-o vinzi la oborul de vite, da ai grijă să nu care cumva să vinzi şi 
frânghia din nasul ei. 

Şi hadâmbul luă de funie cămila şi se duse s-o vândă la oborul de vite. 

Atunci se înfăţişă un vânzător de haşiş, care vroia să cumpere cămila. Şi, 
după îndelungă tocmeală, o cumpără de la hadâmb pe un preţ tare scăzut, 
dat fiind că de obicei hadâmbii habar n-au de meseria vânzării şi a 
cumpărării. Şi, spre a desăvârşi târgul, o vându cu frânghie cu tot. 

Si-asa că vânzătorul de haşiş duse cămila dinaintea prăvăliei lui şi o lăsă 
acolo, ca să se minuneze de ea muşteriii săi obişnuiţi, mâncătorii de haşiş. 
lar el se duse să aducă o căldare de apă, ca să adape cămila, şi puse căldarea 
dinaintea cămilei, pe când beţivanii de haşiş se uitau la el, râzând până în 
fundul beregăţilor lor. lar cămila îşi puse cele două picioare ale ei de 
dinainte în căldare. Atunci vânzătorul de haşiş o lovi şi strigă la ea: 
„Îndărăt, o, codoaşo!” lar cămila, auzind aşa, îşi ridică în sus celelalte două 


picioare şi se cufundă, cu capu-nainte, în apa din căldare, şi nu se mai 
întoarse. 

La priveliştea aceea, vânzătorul de haşiş îşi plesni mâinile una de alta şi 
începu să tipe: 

— O, musulmanilor, ajutor! mi s-a înecat cămila în căldare! 

Şi, ţipând aşa, arăta frânghia care-i rămăsese în mână. Şi oamenii se 
strânseră din toate părţile sukului şi îi spuseră: 

— Taci, bre omule! ce, eşti nebun? Cum poate să se înece o cămilă într-o 
căldare? 

El le răspunse: 

— la cătaţi-vă-ţi de treabă! Ce căutaţi aici? Vă spun că s-a înecat în 
căldare, cu capu-nainte. Şi iacătă-i frânghia care mi-a rămas în mână! 
Întrebaţi-i pe preacinstiţii care se află în prăvălia mea dacă spun adevărul 
ori dacă mint. 

Ci negustorii cu scaun la cap din suk îi spuseră: 

— Şi tu şi cei care se află la tine nu sunteti decât nişte beţivani de haşiş 
fără nicio crezare. 

Or, pe când ei se gâlceveau aşa, maghrebinul, care prinsese de veste despre 
fuga beizadelei şi a domniţei, fu cuprins de o mânie rară de margini, şi îşi 
muşca degetul şi şi-l rupea, zicând: „Pe Gog şi pe Magog şi pe focul stelelor 
rotitoare, am să pun eu gabja pe ei, măcar de s-ar afla fie şi pe cel de al 
şaptelea pământ!” Şi dete fuga mai întâi în cetatea destoinicului; şi nimeri 
drept peste gâlceava dintre beţivanii de haşiş şi oamenii din suk. Şi auzi 
pomenindu-se despre frânghie şi despre cămilă şi despre căldarea ce slujise 
de mare şi de mormânt, şi se duse la vânzătorul de haşiş şi îi zise: 

— O, sărmanul de tine, dacă ţi-ai pierdut cămila, sunt gata să ţi-o plătesc 
eu, în numele lui Allah! Dă-mi ce ţi-a mai rămas de la ea, adică frânghia 
aceea, iar eu am să-ţi dau preţul cât ai plătit, şi încă o sută de dinari ca 
dobândă pentru tine. 

Şi târgul fu încheiat, pe clipă pe dată. Şi maghrebinul luă frânghia cămilei 
şi plecă, zburând de bucurie. 

Or, de frânghia aceea era legată puterea de priponire. Şi nu avu decât să i-o 
arate de departe beizadelei, pentru ca numaidecât acela să vină singur să-şi 
petreacă nasul în frânghie. Şi fu preschimbat pe dată într-o cămilă de goană 
şi îngenunche dinaintea maghrebinului, care se sui pe spinarea lui. 

Şi maghrebinul îl mână înspre cetatea în care şedea domniţa. Şi ajunseră 
degrabă sub zidurile grădinii care înconjurau saraiul tatălui ei. Ci, în clipita 


când maghrebinul trăgea de frânghie spre a o face pe cămilă să 
îngenuncheze pentru ca el să poată să descalece de pe ea, Mohammad cel 
destoinic izbuti să apuce frânghia cu dinţii şi s-o reteze chiar peste mijloc. 
Şi puterea care era legată de frânghie fu spulberată cu acea retezătură. Şi 
Mohammad cel destoinic putu să scape de maghrebin şi se prefăcu într-o 
rodie mare, şi, sub înfăţişarea aceea, se duse de se agăţă într-un rodiu 
înflorit. 

Arunci maghrebinul intră la sultan, tatăl domniţei, şi, după salamalecuri şi 
temenele, îi spuse: 

— O, doamne al vremilor, am venit să-ţi cer o rodie, întrucât fiica socrului 
meu este însărcinată, iar sufletul ei râvneşte amarnic o rodie. Şi tu ştii ce 
păcat se săvârşeşte când nu se împlineşte pofta unei femei însărcinate. 

lar sultanul se minună de cererea lui şi răspunse: 

— Bre omule, vremea de-acum nu este vremea rodiilor, iar rodiii din 
grădina mea n-au înflorit decât de ieri încoace. 

El spuse: 

— O, doamne al vremilor, dacă în grădina ta nu s-o află nicio rodie, să-mi 
tai capul! 

Atunci sultanul îl chemă pe grădinarul său şi îl întrebă: 

— Este adevărat, o, grădinarule, că se află rodii coapte în grădina mea? 

Şi grădinarul răspunse: 

— O, stăpâne al meu, da ce, vremea de-acuma este vremea rodiilor? 

Iar sultanul se întoarse înspre maghrebin şi îi zise: 

— Gata, capul tău s-a dus... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute cincizeci şi patra noapte 


Urmă: 


...Iar sultanul se întoarse înspre maghrebin şi îi zise: 

— Gata, capul tău s-a dus. 

Da maghrebinul răspunse: 

— O, Măria Ta, până a pune să-mi zboare capul, dă poruncă grădinarului 
să se ducă şi să se uite la rodii. 

Şi sultanul zise: 

— Bine. 


Şi îi făcu semn grădinarului să se ducă să vadă dacă în pomi se află ori ba 
vreo rodie trufanda. lar grădinarul cobori şi găsi, într-un rodiu, o rodie mare 
care nu-şi avea seamăn cu niciuna dintre rodiile trecute. Şi o luă şi plecă să 
i-o ducă sultanului. lar sultanul luă rodia şi se miră de ea cu mirare mare; şi 
nu ştia dacă trebuia s-o păstreze pentru sine însuşi ori dacă se cădea să i-o 
dea acelui ins care i-o cerea pentru femeia lui bântuită de poftele sarcinii. Şi 
îi zise vizirului: 

— O, vizirule, tare aş vrea să mănânc eu rodia aceasta! Tu cum socoti? 

Şi vizirul îi răspunse: 

— O, Măria Ta, dacă nu s-ar fi găsit rodia, aşa-i că tu i-ai fi tăiat capul 
maghrebinului? 

El spuse: 

— Ba de bună seamă! 

Şi vizirul zise: 

— Atunci rodia i se cade de drept. 

Atunci sultanul, cu chiar mâna sa, îi dete maghrebinului rodia. Ci, de cum 
o atinse maghrebinul, rodia plesni şi toate seminţele săriră din ea şi se 
împrăştiară în toate părţile. Şi maghrebinul începu să le adune una câte una, 
până ce ajunse la sămânţa cea mai de pe urmă, care căzuse într-o găurică, la 
piciorul jeţului domnesc. Or, chiar în sămânţa aceea era ascunsă viaţa lui 
Mohammad cel destoinic. Şi maghrebinul îşi lungi gâtul înspre sămânţa 
aceea, şi îşi întinse mâna ca să o ia şi s-o sfarme. Ci deodată ţâşni din 
sămânță un jungher care se înfipse cu toată lungimea limbii lui în inima 
maghrebinului. Şi maghrebinul muri pe dată, scuipându-şi sufletul cel 
păcătos odată cu sângele. 

Şi tânărul beizadea Mohammad se ivi în toată frumuseţea lui, şi sărută 
pământul dintre mâinile sultanului. Iar fata, tot atunci, intră şi grăi: 

— Iată-l pe flăcăul care mi-a dezlegat pletele, pe când eram legată cu ele. 

Şi sultanul spuse: 

— De vreme ce acesta este flăcăul care te-a dezlegat, nu poţi să faci 
altminteri decât să te măriţi cu el. 

Şi fata zise: 

— Bine. 

Şi nunta lor fu prăznuită precum se cuvenea. lar noaptea lor fu mai 
binecuvântată decât toate nopţile. Şi, de-atunci, sezură laolaltă, mulţumiţi şi 
înfloritori, şi avură copii mulţi, băieţi şi fete. Şi s-a sfârşit. 


Or, slavă şi mărire Celuia singur fără de pereche, carele nu are nici sfârşit, 
nici început! 


Astfel grăi cel de al doisprezecelea ispravnic de agie, pe care îl chema 
Nassr Al-Din. Şi el era cel mai de pe urmă. Şi sultanul Baîbars se înfioră de 
plăcerea poveştii lui; iar multumirea lui ajunse până peste poate. Şi, spre a 
le dovedi ispravnicilor de agie plăcerea sa, îi căftăni pe toţi în slujba de 
musaipi la sarai, cu simbrii de o mie de dinari pe lună, plătiţi din vistieria 
domniei. Şi îi luă ca soţi de pahar şi nu se mai despărţi de ei nici la vreme 
de război, nici la vreme de pace. Asupra lor a tuturora să fie mila Celui 
Preaînalt! 


Pe urmă, Şeherezada zâmbi şi tăcu. Iar sultanul Şahriar îi spuse: 

— O, Şeherezada, ce scurte sunt acuma nopţile care nu îmi îngăduie să ascult mai mult la gura ta! 

Iar Şeherezada spuse: 

— Da, o, Măria Ta! Ci eu tot socot că aş mai putea în noaptea acesta, dacă îmi îngăduieşti, să-ţi mai 
istorisesc o poveste care le lasă departe în urma ei pe toate câte le-ai ascultat până acuma. 

Şi sultanul Şahriar spuse: 

— De bună seamă, Şeherezada, poţi s-o începi, de vreme ce ea, nu mă mai îndoiesc, este minunată. 

Iar Şeherezada spuse: 


POVESTEA CU NĂZDRĂVANA RUJĂ DE MARE ŞI CU 
DOMNIȚA DIN CHINA 


Se povesteşte, o, doamne al vremilor, că a fost odată, într-o împărăție 
îndepărtată dintre împărăţiile din Şarkistan — ci Allah Preamăritul ştie mai 
bine — un sultan, Zein El-Muluk pe nume, vestit în întreaga lume, iar ca 
vitejie şi ca mărinimie frate cu leii. Or, încă de tânăr, avusese doi fii, 
împodobiţi cu haruri, după care, ca urmare a milelor Domnului său şi a 
bunătăţii Atoatedătătorului, i se născu şi al treilea băiat, copil vrăjit, a cărui 
frumuseţe risipea negurile, precum o lună copilă într-a paisprezecea noapte. 
Şi, pe măsură ce anii lui tineri se adunau, ochii-i, pocale de beţie, îi scoteau 
din minţi până şi pe oamenii cei mai cuminţi, cu cele două văpăi din 
privirile sale fierbinţi; şi fiecare geană de-a lui ardea ca tăişul cel încovoiat 
al iataganului; cârlionţii părului său de mosc întunecat tulburau inimile ca 
nardul cel străcurat; obrajii-i erau luminoşi fără de sulemeneală şi dau de 
ruşine până şi obrajii fetelor celor mai de fală; zâmbetele lui îndatoritoare 
erau tot atâtea sulițe ucigătoare; călcătura lui cilibie era numai gingăşie; 
colţul stâng al gurii lui era împodobit cu o aluniţă rotunjită cu măiestrie; iar 
pieptu-i alb şi strălucitor era ca o tablă de cleştar orbitor, şi adăpostea o 
inimă vie şi plina de vitejie. 

Iar sultanul Zein El-Muluk cel vestit, până peste poate de fericit, porunci 
să vină ghicitorii şi astrologii în jurul lui, spre a întocmi horoscopul 
copilului. Iar ei scuturară nisipul, şi traseră liniile chipurilor astrologiceşti, 
şi rostiră descântecele cele grele ale ghicitului. După care îi grăiră 
sultanului: 

— Ursita acestui copil este strălucită, iar steaua lui i-a menit o fericire 
nesfârşită. Ci în ursita lui stă scris deopotrivă că, dacă tu, tatăl său, ai să te 
uiţi la el vreodată în vremea tinereţii lui, ai să-ţi pierzi vederea pe dată. 

La spusele acestea ale ghicitorilor şi ale astrologilor, lumea se înnegură 
dinaintea chipului sultanului. Şi Măria Sa porunci să fie dus copilul de 
acolo, şi îi porunci vizirului să-l aşeze, dimpreună cu maică-sa, într-un sarai 
depărtat, în aşa fel ca el să nu se poată întâlni niciodată cu fiul său prin 
sarai. lar vizirul răspunse cu supunere şi cu ascultare, şi îndeplini porunca 


stăpânului, întocmai şi fără de amânare. Şi ani trecură după ani. Iar vlăstarul 
cel frumos din grădina lui Zein 

EI-Muluk sultan creştea pe nevăzute, plin de sănătate, de frumuseţe şi de 
virtute. 

Or, cum nimeni nu poate să şteargă niciodată scrisa ursitei, tânărul 
beizadea Nurgifian sări, într-o zi, pe bidiviul său năzdrăvan şi porni în 
goană prin păduri la vânătoare. lar sultanul Zein El-Muluk plecase şi el, tot 
aşa, în ziua aceea, să vâneze căprioare. Şi vru păcatul ca sultanul, cu toată 
nesfârşirea acelei păduri, să treacă pe lângă fiul său. Şi, fără a-l cunoaşte, 
privirea sa căzu asupra lui. Şi, pe dată, însuşirea ochilor săi de a vedea pieri. 
Şi rămase supus al împărăției nopţii. 

Şi pricepând atunci că orbirea îi fusese pricinuită de întâlnirea cu călăreţul 
cel tânăr, şi că acel tânăr călăreț nu putea să fie decât feciorul său, spuse 
plângând: „De obicei, ochii unui părinte care se uită la fiul său se fac mai 
luminoşi. Ci ai mei, din vrerea triştei mele, au orbit pe totdeauna.” 

După care porunci să se adune în saraiul său hakimii cei mai de seamă ai 
veacului, şi care, cu ştiinţa lor, îl întreceau pe Ibn-Sina, şi îi întrebă ce căi ar 
fi spre a se vindeca de orbire. Şi toţi, după ce chibzuiră şi se sfătuiră, se 
îndemnară să-i mărturisească sultanului că orbia aceea nu putea fi tămăduită 
pe cale obişnuită. Şi adăugară: 

— Singurul leac pentru a dobândi îndărăt vederea este atâta de anevoie de 
căpătat, încât mai degrabă să nici nu ne mai gândim la el. Întrucât leacul cu 
pricina este numai ruja de mare, pe care o creşte o copilandră din China... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute cincizeci şi cincea noapte 


Urmă: 


„„.întrucât leacul cu pricina este numai ruja de mare, pe care o creşte o 
copilandră din China. 

Şi îi Lămuriră sultanului că, în lăuntrul cel depărtat al ţării chitailor, se află 
o domniţă, fata sultanului Firuz-Şah, care are în grădina sa singurul pui de 
pom, ce se cunoştea din acea rujă de mare, a cărei putere tămăduieşte ochii 
şi dă vedere până şi celor orbi din născare. lar sultanul Zein El-Muluk, 
auzind vorbele acelor hakimi, porunci să se crăinicească de-a lungul şi de-a 
latul întregei crăimi, de către crainicii Măriei Sale, că acela care îi va aduce 
ruja de mare a copilandrei din 


China va primi, ca răsplată, jumătate din împărăţia lui. Pe urmă rămase 
aşteptând, ca Iacov plângând, mistuindu-se ca lov şi adăpându-se cu 
sângele din inima lui sfâşiată, fără de istov. 

Or, printre cei ce plecară cu înfrigurare în China să caute ruja de mare erau 
şi cei doi fii mai mari ai lui Zein El-Muluk sultan. lar beizadea Nurgihan 
plecă şi el năpristan. Întrucât îşi zisese: „Vreau să încerc îndatamare, pe 
piatra de încercare a primejdiilor celor grele, aurul ursitei mele. Şi de vreme 
ce eu, fără de vrere, sunt pricina orbirii părintelui meu, pe drept se cere să- 
mi pun viaţa spre a-i aduce tămăduire şi mângâiere.” 

Şi-aşa că Nurgihan, crăişorul stingher, soarele acela dintr-al patrulea cer, 
îşi încălecă bidiviul cel iute ca vântul, pe dată, la ceasul când luna, 
drumeaţa din carâta nopţii celei întunecate, smucea de frâu dinspre răsărit. 
Şi drumeţi zorit vreme de zile şi de luni în sa, străbătând câmpii şi pustii în 
care nu se mai afla altcineva decât Allah şi iarba cea rea. Şi ajunse, într-un 
sfârşit, într-un codru nemărginit şi mai înnegurat decât mintea omului 
neînvăţat, şi-atâta de întunecat, încât nu se mai putea osebi noaptea de zi, 
nici nu se mai putea osebi laptele de păcură şi albul de negură. Iar 
Nurgihan, care numai cu obrazul său cel strălucitor lumina întunericul 
înconjurător, mergea înainte cu inima lui de oţel fierbinte prin acel codru cu 
copaci fel de fel, în care, pe alocuri, în loc de poame, atârnau capete vii, 
care începeau să rânjească şi să râdă, şi să cadă pe jos, pe când, de pe alte 
ramuri, alte poame, ce semănau cu nişte oale de pământ, se deschideau 
pocnind şi slobozind din pântecele lor nişte păsări cu ochii de aur 
strălucitor. 

Şi iacătă că într-o dimineaţă se pomeni faţă în faţă cu un ginn cu pletele 
cărunte, semănând cu un munte, care şedea pe un buştean de roşcov uriaş. 
Şi Nurgihan i se temeni cuminte dinainte cu salamalecul său, şi lăsă să iasă 
din sipetul gurii sale de rubin câteva cuvinte cu har, care se topiră în mintea 
acelui ginn precum într-un lapte nişte zahăr. Şi ginnul, tulburat de 
frumuseţea acelei mlădiţe subţiri din grădina veşnicei străluciri, îl pofti să 
şadă jos lângă el. lar Nurgihan descălecă de pe cal şi scoase din desagă o 
plăcintă coaptă în unt şi făcută din făină de grâu mărunt, şi i-o dărui, ca 
mărturie de prietenie, ginnului care o primi şi, dintr-o înfulecătură, o şi 
înghiţi. Şi fu atâta de mulţumit de plăcinta aceea, încât sări în sus de bucurie 
şi grăi: 

— Hrana aceasta a fiilor de Adam îmi face mai multă bucurie decât dacă 
aş fi primit plocon pucioasa cea roşie, care slujeşte de piatră la inelul 


stăpânului nostru, Soleiman! Şi, pe Allah! sunt atâta de vrăjit, încât dacă 
fiecare fir de păr de-al meu s-ar preschimba într-o sută de mii de limbi, şi 
dacă fiecare dintre aceste limbi ţi-ar înălța urări de bine, tot nu mi-aş putea 
mărturisi îndatorinţa pe care o simt faţă de tine. Cere-mi, aşadar, în schimb, 
orice vei vrea şi-ţi voi împlini dorinţa fără a zăbovi. Altminteri, inima mea, 
necăjită foarte, ar fi ca o farfurie ce ar cădea de pe o terasă şi s-ar face o 
puzderie de cioburi sparte. 

Iar Nurgihan îi mulţumi ginnului pentru vorbele sale îndatoritoare şi-i 
răspunse la îmbărbătare: 

— O, căpetenie de ginni şi cunună a lor, o, străjerule neadormit al acestei 
păduri, întrucât îmi îngăduieşti să-mi mărturisesc o dorinţă, iacăt-o fără de 
înconjur. Nu îţi cer decât să mă ajuţi a răzbate, fără tărăgăneală şi fără 
zăbavă, nevătămat şi întreg, în împărăţia ae slavă a regelui Firuz-Şah, unde 
nădăjduiesc să culeg ruja de mare a copilandrei din China cea mare. 

Or, când auzi vorbele sale, ginnul, paznicul pădurii, scoase un suspin de 
jale, se plesni peste cap cu mâinile amândouă pe rând şi se prăbuşi la 
pământ. lar Nurgihan îl îngriji cum nu se poate mai drăgăstos; ci văzând că 
toate îngrijirile lui rămâneau fără de folos, îi puse în gură iar o plăcintă 
coaptă în unt, cu zahăr, şi făcută din făină de grâu mărunt. Şi numaidecât 
ginnul îşi veni în fire şi se trezi din acea leşuire, şi, încă tulburat cu totul de 
gustul acelei plăcinte, şi de rugăminte, îi spuse coconului, într-un sfârşit: 

— O, stăpâne al meu, ruja de mare, de care mi-ai pomenit, şi pe care o are 
o copilă domniţă din China, se află sub paza ginnilor din văzduh, care, zi şi 
noapte, stau străji la hotare spre a nu lăsa nici pasărea să zboare pe deasupra 
ei, nici stropii de ploaie cei grei să nu-i strice florile, nici soarele să n-o ardă 
cu văpaia lui. Aşa că nu prea văd, odată ce te-aş duce în grădina în care 
trăieşte, cum aş putea face spre a înşela luarea-aminte a acelor străjeri din 
văzduh, care sunt îndrăgostiţi de ea. Într-adevăr, necazul meu este un necaz 
greu! Ci ia mai dă-mi o plăcintă de-aceea minunată, care mi-a făcut atâta de 
bine pe dată. Şi poate că dulceaţa ei are să-mi ajute minţile să dibăcească 
jinduitul temei. Întrucât se cuvine să-mi îndeplinesc fagăduiala faţă de tine, 
ajutându-te să răzbaţi pe cale până la ruja dorurilor tale. 

Şi beizadea Nurgihan mai scoase o plăcintă şi se grăbi să i-o dea ginnului 
străjer al pădurii, care, după ce o făcu să piară în genunea gurii, îşi afundă 
capul în gluga de cugetare. Şi deodată îşi ridică fruntea şi grăi: 

— Plăcinta şi-a împlinit rostul. Suie-te pe braţul meu şi hai, avem să 
zburăm până la ţara acelor chitai. Întrucât am găsit calea de a-i amăgi pe 


străjerii din văzduh ai rujei de mare. lar amăgirea-i de a le arunca o plăcintă 
de-aceasta de minuni făcătoare, coaptă în unt topit, cu zahăr, şi frământată 
din făină de grâu norocit. 

Iar beizadea Nurgihan, care începuse să se cam îngrijoreze când îl văzuse 
pe ginnul pădurii prăbuşit de amar, se însenină şi se lumină iar; şi înmuguri 
ca o grădină fir cu fir, şi înflori ca un boboc de trandafir. Şi răspunse: 

— Nu am împotrivă nimic. 

Atunci, ginnul pădurii îl aşeză pe beizadea pe braţul său stâng şi porni 
înspre ţara Chinei cea mare, la drum, ocrotindu-l de razele de soare, cu 
braţul cel drept, pe fiul de Adam. Şi, înghițind în zbor depărtare după 
depărtare, ajunse fără de supărare, mulţumită ocrotirii lui Allah, deasupra 
cetăţii de scaun a ţării chitailor. Şi îl lăsă jos încetişor pe beizadea, la poarta 
unei grădini vrăjitoare, care nu era decât grădina în care trăia ruja de mare. 
Şi îi spuse: 

— Poţi să intri cu inima liniştită în grădina vrăjită, întrucât eu am să mă 
duc să-i amăgesc pe străjerii rujei cu plăcinta pe care mi-ai dat-o pentru ei. 
Pe urmă ai să mă găseşti tot aci, aşteptându-te şi gata să te duc unde vei 
vroi. 

Şi-aşa că Nurgihan cel frumos şi năzdrăvan se despărți de prietenul său, 
ginnul, şi intră în grădină. Şi văzu, într-un sfârşit, că grădina aceea, bucăţică 
ruptă din raiul lui Allah, se aşternea dinaintea ochilor lui, frumoasă ca un 
amurg daurit... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute cincizeci şi şasea noapte 


Urmă: 


„„.Şi văzu, într-un sfârşit, că grădina aceea, bucăţică ruptă din raiul lui 
Allah, se aşternea dinaintea ochilor lui, frumoasă ca un amurg daurit. 

Şi, în mijlocul grădinii, era un havuz, larg şi plin cu apă de trandafir până 
sus. Iar în mijlocul acelui havuz cu apă scumpă se înălța, singură pe tulpina 
sa, o floare, roşie ca focul. Şi era chiar ruja de mare. O, tare mai era 
minunată! Numai dulcea privighetoare ar fi în stare s-o zugrăvească în 
strălucirea ei toată. 

Şi beizadea Nurgihan, minunat de frumuseţea florii, şi beat de mireasma 
ei, înţelese fără de caznă că numai o asemenea rujă slăvită putea să fie 
dăruită cu puterile cele vrăjite. Şi, fără a şovăi, se dezbrăcă pe dată, intră în 


apa înmiresmată şi se duse ca furtuna să culeagă trandafirul cu floarea lui 
cea numai una. Pe urmă coconul, stăpân pe acea gingaşă povară, se întoarse 
la marginea havuzului iară şi ascunse floarea sub mantia sa, pe când 
păsărelele, pitite în trandafiri, povesteau izvoarelor, pe limbile lor subţiri, 
răpirea rujei vrăjite. 

Ci nu vru să plece din grădina aceea fermecată până a nu intra să vadă şi 
chioşcul cel strălucit, care se ridica la malul apei, şi care era zidit numai şi 
numai din cornalină de la Yemen. Şi porni înspre chioşc şi intră în el fără 
sfială. Şi se pomeni într-o sală, minunat întocmită, şi zugrăvită cu o 
măiestrie desăvârşită, şi frumoasă în toată alcătuirea sa. lar în mijlocul 
acelei săli era un pat de fildeş împodobit cu nestemate, împrejurul căruia 
atârnau nişte perdele meşteşugit chindisite. Şi Nurgihan, fără a şovăi, se 
duse la pat, trase la o parte perdeaua subţire şi rămase înmărmurit de uimire 
când zări, culcată pe perne, o copilă gingaşă, fără alt veşmânt ori podoabă 
decât numai frumuseţea ei goală. Şi era cufundată într-un somn adânc, fără 
a-i da prin minte că, pentru întâia oară în viaţa ei, un ochi omenesc se uita la 
ea fără de vălul cerut de sfială. Iar pletele ei erau răvăşite, iar mânuşiţa ei 
durdulie, cu cele cinci gropiţe mărunte, o ţinea galeş pe frunte. lar negura 
nopţii se aciuise în părul ei de culoarea moscului, pe când Pleiadele, 
surorile sale, se ascunseseră sub văl de nori grei văzând şiragul strălucitor al 
dinţilor ei. 

Iar priveliştea frumuseţii depline a acelei copile din ţara Chinei, pe care o 
chema Obraz-de-Crin, îl tulbură până într-atâta pe beizadea Nurgihan, încât 
flăcăul se prăbuşi văduvit de simţire. Ci nu zăbovi mult până a-şi veni iar în 
fire şi, scoțând un oftat îngheţat, se apropie de pat şi de urechea 
preafrumoasei care îl vrăjise, şi nu se putu opri să nu rostească aceste stihuri 
nescrise: 


Când dormi pe purpura-ți de foc, 
Ţi-e chipul luminos ca zorii, 

Iar ochii: ca pe-al mării joc 

Un cer de care nu ştiu norii. 
Când trupul tău, acoperit 

Cu trandafiri şi cu narcise, 

În blândul lunii răsărit, 

Trezit din lene şi din vise, 
Se-nalţă luminos şi cald, 


Nu-i e asemeni, o clipită, 
Nici zveltul palmier înalt, 
Cel din Arabia slăvită. 

Când pletele-ţi, sclipind mereu, 
Ca nişte nestemate rare, 
Atârnă revărsate greu 

Ori se răsfiră ca o boare, 

Nu poţi găsi mătase-aşa 

Pe toată-ntinderea lumească, 
Să aibă-atâta preţ cândva 
Cât strălucirea lor firească. 


După care, vrând să-i lase acelei adormite preafrumoase o urmă a trecerii 
sale, îi puse în deget un inel de pe degetul lui, şi scoase de pe degetul 
copilei inelul pe care îl purta ea şi pe care şi-l petrecu pe degetul său. Şi- 
atunci ieşi din chioşc, fără a o trezi pe copilă, rostind aceste stihuri: 


Plec din grădina fără seamăn, iată — 
Ci-n inimă, ca pe-o lalea de sânge, 
Duc rana grea a dragostei, curată, 
Cea care-n pieptul meu acuma plânge. 


Nefericit este cel care pleacă 

Din strălucita lumilor grădină, 
Fără să ia şi floarea cea mai dragă 
În poala hainei lui, ca pe-o lumină. 


Şi se duse la străjerul pădurii, bunătatea de ginn, care aştepta la poarta 
acelei grădini, şi îl rugă să-l ducă fără zăbavă în împărăţia lui Zein El- 
Muluk sultan, în Şarkistan. 

lar ginnul răspunse: 

— A asculta înseamnă a mă supune! Da nu până a nu-mi mai da o plăcintă 
din cele bune. 

Şi Nurgihan îi dete cea mai de pe urmă plăcintă care mai rămăsese. Şi 
numaidecât ginnul îl luă pe braţul său cel stâng şi porni cu el, prin văzduh, 
în zbor avan, înspre Şarkistan. 

Şi ajunseră cu bine în împărăţia emirului orb, Zein El-Muluk sultan. Şi, 
când se lăsară pe pământ, ginnul îi zise preafrumosului Nurgihan: 


— O, comoară a vieţii şi a bucuriei mele, nu vreau să mă despart de tine 
fără a-ţi lăsa un semn de dragoste de la mine. Ia, într-adevăr, smocul acesta 
de păr, pe care mi-l smulg din barbă anume pentru tine. Şi ori de câte ori vei 
avea nevoie de mine, nu ai decât să arzi un fir de-acesta de păr. Şi 
numaidecât îţi voi sta dinainte. 

Şi, după ce grăi astfel, ginnul sărută mâna care îl hrănise cu minunatele 
plăcinte; şi plecă pe drumul lui înainte. 

Pe când Nurgihan grăbi să suie în saraiul tătânelui său, după ce trimisese 
vorbă să fie primit şi dăduse de ştire că adusese leacul dorit. Şi, când fu 
poftit dinaintea sultanului orb, scoase de sub caftan trandafirul cel fermecat 
şi i-l întinse. lar măritul sultan nu avu decât să-şi apropie de ochi oleacă ruja 
de mare, a cărei mireasmă şi frumuseţe răpitoare vrăjeau sufletul tuturor 
celor de faţă, că ochii lui, pe clipă pe dată, se şi făcură luminoşi ca nişte 
stele. 

Atunci, bucuros şi mulţumit până peste poate, măritul sultan îl sărută pe 
frunte pe fiul său, Nurgihan, şi îl strânse la piept, mărturisindu-i dragostea 
cea mai fierbinte, pe drept. Şi porunci să se dea de veste în toată împărăţia 
că de aci înainte împarte domnia între el şi fiul său mezin, Nurgihan. Şi dete 
poruncile cuvenite pentru ca, vreme de un an, să fie prăznuite sărbătorile 
domneşti, ţinându-se deschisă, pentru toţi supușii, bogaţi şi săraci, poarta 
bucuriei şi a zaiafetului, şi să se închidă cea a mohorălii şi a durerii lumeşti. 

Pe urmă Nurgihan, ajuns iarăşi mult-iubitul tătânelui său, care de aci 
înainte, fără teamă de rău, putea să se uite la el, se gândi să răsădească ruja 
de mare, ca să nu se stingă de sub soare. Şi, pentru aceasta, ceru ajutor de la 
ginnul pădurii cel haihui, pe care îl chemă dând foc unui fir de păr din barba 
lui. Şi ginnul îi zidi, în răspăs de o noapte, un havuz adânc de două sulițe, 
cu fundul lucrat din aur străcurat, şi cu temeliile durate din nestemate. Şi 
Nurgihan răsădi numaidecât ruja în mijlocul acelui havuz. Şi fu o minunăţie 
pentru ochi, şi un balsam pentru miros... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute cincizeci şi şaptea noapte 


Urmă: 


„„„Şi fu o minunăţie pentru ochi, şi un balsam pentru miros. 
Estimp, cu toată acea vindecare, cei doi fii mai mari, care se întorseseră cu 
nasul alungit, născociră cum că trandafirul de mare n-ar fi dăruit cu niciun 


fel de putere de leac, şi că sultanul, oricât i-ar fi cu neplac, nu-şi căpătase 
vederea decât ca urmare a vrăjitoriei şi a uneltirilor, în treaba aceasta, a 
Diavolului cel bătut cu pietre, Procletul cel mare. 

Ci sultanul, părintele lor, mânios pe clevetirile lor, şi supărat pe lipsa lor de 
judecată, îi pofti pe amândoi dinaintea fratelui lor, Nurgihan, şi îi certă 
aspru, şi le grăi: 

— Pentru ce vă îndoiţi de puterea acestei ruje asupra vederii mele? Oare 
nu vă vine să credeţi că Allah Preaînaltul poate să pună leacul în inima unui 
trandafir, el, carele poate să facă dintr-o femeie bărbat şi dintr-un bărbat 
femeie? D-apoi ia ascultați, în privinţa aceasta, ce i s-a întâmplat fiului unui 
sultan de la Ind. 

Şi spuse: 


A fost odată, în vechimea vremilor, un sultan peste ţara Indului, şi care 
avea în haremul lui o sută de femei frumoase şi tinere, alese dintre miile de 
fetişcane ce nu-şi aveau asemuire în saraiurile domneşti. Ci niciuna dintre 
ele nu rodea cu el şi nu zămislea. Şi de-aci se făcu tot mai mohorât şi mai 
supărat sultanul acela de la Ind, care era bătrân şi încovoiat de ani. Ci, într- 
un sfârşit, din mila lui Allah Atotputernicul, cea mai tânără dintre soțiile 
sale rămase însărcinată şi, peste nouă luni, aduse pe lume o fată, tare 
frumoasă şi cu o înfăţişare cu adevărat de basm. lar mama ei, de teamă ca 
nu cumva sultanul să se supere văzând că nu avea un băiat, lăsă să se 
răspândească zvonul că pruncul nou-născut este băiat. Şi se înţelese cu 
astrologii să lase a se crede că sultanul nu trebuie să-l vadă pe copil până ce 
nu vor trece zece ani. 

Or, când fetiţa, care creştea tot mai frumoasă, ajunse la vârsta când 
sultanul, părintele ei, putea, într-un sfârşit, s-o vadă, maică-sa îi dete 
sfaturile de trebuinţă şi îi arătă cum se cădea să se poarte spre a fi luată 
drept băiat. Şi copila, pe care Allah o dăruise cu isteciune şi cu înţelepciune, 
pricepu întru totul sfaturile mamei sale şi se purta întocmai în orice 
împrejurare. Şi se ducea şi se întorcea prin iatacurile împărăteşti, îmbrăcată 
băieţeşte, şi se purta de parcă chiar ar fi şi fost de parte bărbătească. Iar 
sultanul, tatăl ei, se bucura zi de zi de frumuseţea copilei pe care o credea 
băiat. Şi, când acel aşa-zis băiat ajunse la vârsta de cincisprezece ani, 
sultanul hotărî să-l însoare cu o domniţă, fata unui sultan megieş. Şi se 
hotărî nunta. lar când veni vremea sorocită, sultanul puse să fie îmbrăcat 
fiul său într-un caftan falnic, îl pofti să stea lângă el într-un palanchin de 


aur, purtat pe spinarea unui elefant, şi îl duse cu mare alai în ţara celei ce 
urma să-i fie soţie. Şi, în acea împrejurare atâta de stânjenitoare, tânărul 
cocon, care era în sinea sa o domniţă, plângea şi râdea rând pe rând. 

Or, într-o noapte, alaiul poposi într-o pădure deasă; iar domniţa ieşi de sub 
polog şi se duse departe în pădure pentru o treabă la care până şi domniţele 
sunt roabe. 

Şi iacătă că domniţa se pomeni nas în nas cu un ginn tânăr, tare frumos, 
care şedea sub un pom şi care era străjerul acelei păduri. Şi ginnul, uluit de 
frumuseţea domniţei, îi dete bineţe cu drăgălăşenie şi o întrebă unde se 
duce. lar ea, căpătând încredere din purtarea lui îndatoritoare, îi istorisi de 
şart toată povestea ei şi îi spuse cât are să se găsească de stânjenită, în 
noaptea nunţii, când are să intre în patul aceleia ce-i fusese menită de soţie. 

Atunci, ginnul, înduioşat de necazul ei, chibzui o vreme; pe urmă, filotim, 
se îmbie să-i împrumute odorul lui şi să-l ia pe al ei; ci cu legământul de a-i 
da înapoi cu credinţă odorul la întoarcere. Şi fata, plină de îndatorinţă, primi 
treaba şi se învoi cu legământul. Şi, din mila vrerii Celui Atotputernic, 
schimbul se săvârşi numaidecât, fără de nicio greutate şi fără de nicio 
încurcătură. Şi, fericită până peste marginile fericirii, tânăra domniţă se 
întoarse la tatăl ei şi se sui la loc în palanchin. Ci, cum nu era încă deprinsă 
cu adausurile sale cele noi, nepricepută, şezu pe ele şi dete un țipăt de 
durere. Ci apoi şi le potrivi numaidecât, pe furiş, spre a nu fi băgată de 
seamă, şi de-aci încolo se purtă cu toată luarea-aminte şi cu toată grija să nu 
mai facă mişcarea aceea, nu numai ca să nu mai îndure vreo durere, da şi ca 
să nu vatăme cumva odorul ce-i fusese încredinţat şi pe care trebuia să-l dea 
îndărăt în bună stare stăpânului lui. 

Şi, peste câteva zile, alaiul ajunse în cetatea logodnicei. lar nunta fu 
sărbătorită cu mare saltanat. lar soţul ştiu să se slujească de minune de 
odorul ce-i fusese împrumutat cu atâta drăgălăşenie de către ginn, încât 
mireasa rămase însărcinată, fără de zăbavă şi fără de tăgadă. Şi toată lumea 
fu mulţumită. 

Or, peste nouă luni, măritata născu un băiat minunat. Şi, după ce lăuza se 
ridică din patul ei, soţul îi spuse: 

— A venit vremea să ne întoarcem în ţara mea, ca s-o vezi pe mama mea, 
pe rudele mele şi împărăţia mea. 

Aşa-i spuse, da de fapt voia, fără a zăbovi mai mult, să-i dea îndărăt 
ginnului pădurii odorul nevătămat. 


lar tânăra soţie răspunzând cu ascultare şi cu supunere, porniră la drum. Şi 
nu peste mult ajunseră la pădurea în care sălăşluia ginnul stăpân al 
chivermniselii. Şi beizadea se îndepărtă de caravană şi se duse la locul unde 
sălăşluia ginnul. Şi îl găsi stând tot acolo, vădit ostenit şi cu o înfăţişare de 
femeie cu pântecele plin. Şi, după salamalecuri, îi zise: 

— O, căpetenie de ginni şi cunună a lor, mulţumită bunăvoinţei tale am 
izbutit pe deplin în ceea ce aveam de făcut şi am dobândit ceea ce îmi 
doream. Şi-acum am venit, precum am făgăduit, să-ţi dau îndărăt nevătămat 
bunul tău şi să-mi iau îndărăt bunul meu. 

Ci ginnul îi răspunse: 

— De bună seamă, bună-credinţa ta este o bună-credinţă mare, iar cinstea 
ta este până peste poate. Ci, spre marea mea părere de rău, se cade să-ţi 
spun că nu mai am nicio poftă acum de-a lua îndărăt ceea ce ţi-am 
împrumutat, şi nici de a-ţi da ceea ce am asupra mea. Este o treabă 
încheiată, şi aşa a rânduit-o ursita. Căci, de când ne-am despărţit, s-a 
petrecut un fapt nou, care nu mai îngăduie între noi de aci încolo niciun fel 
de schimbare. 

Iar fata de odinioară întrebă: 

— Şi care este, o, ginn măreț, faptul acela nou, care nu ne mai îngăduie să 
ne luăm îndărăt odorul? 

El răspunse: 

— Află, o, copilo de altădată, că te-am aşteptat multă vreme aici, veghind 
cu gingăşie asupra odorului pe care mi l-ai încredinţat, în schimbul alui 
meu; şi n-am precupeţit nimic spre a-l păstra în starea lui minunată de 
feciorie şi de nevinovăție, până când, într-o zi, un ginn, chehaia peste 
stăpânirile mele, a trecut prin pădure şi a venit să mă vadă. Şi a simţit, după 
mireasma mea cea nouă, că aveam o ferecătură pe care el nu mi-o ştia. Şi fu 
cuprins de o dragoste aprigă faţă de mine; şi, tot aşa, şi el stârni în mine un 
simtământ la fel. Şi se împreună cu mine în chipul ştiut, şi sparse în odor 
pecetea fecioriei. Şi simţii tot ceea ce simte o femeie în atare împrejurare. 
Şi-acuma nu pot să-mi mai iau îndărăt bunul, întrucât am rămas însărcinată 
de la soţul meu, chehaiaua; şi dacă, din nenorocire, aş primi să mă fac iarăşi 
bărbat şi aş ajunge să-l nasc, în starea aceea de bărbat, pe copilul pe care îl 
port în sânul meu, de bună seamă că aş muri de durere şi cu pântecul sfâşiat. 
Acesta-i faptul cel nou, care mă sileşte să păstrez pe viaţă ceea ce mi-ai 
împrumutat. Aşa încât, la rândul tău, păstrează ceea ce ţi-am împrumutat. Şi 


să dăm slavă lui Allah carele a chivernisit totul fără de pagubă şi fără de 
necaz, şi carele ne-a îngăduit trocul acesta, care nu dăunează nimănuia. 


Şi sultanul, după ce le istorisi povestea aceasta celor doi fii mai mari ai săi, 
de faţă cu fratele lor, Nurgihan, urmă: 

— Aşa că nimic nu este cu neputinţă la sfânta atotputinţă a 
Atoatefacătorului. Şi acela carele a putut să schimbe o fată în flăcău şi un 
ginn bărbat în femeie însărcinată tot aşa a putut şi să pună zviduirea vederii 
mele în inima unei ruje. 

Şi, după ce grăi astfel, îi goni pe cei doi fii mai mari de dinaintea sa, şi îl 
opri lângă el pe tânărul Nurgihan, coperindu-l cu hatâruri şi cu dovezi de 
dragoste. Şi-aşa cu el. 

Ci, în ceea ce o priveşte pe domniţa Obraz-de-Crin, copila din China, 
stăpâna rujei de mare, iacătă: 

După ce înmiresmătorul cerului aduse tablaua de aur a soarelui, plină cu 
camfora zorilor, la fereastra Răsăritului, domnita Obraz-de-Crin îşi deschise 
ochii vrăjitori şi se dete jos din patul ei. Şi îşi pieptănă părul, îşi legă 
cosiţele şi porni încetişor, legănându-se dulce, înspre havuzul unde se afla 
ruja de mare. Întrucât, în fiecare dimineaţă, gândul ei cel dintâi şi drumul 
cel dintâi erau la acel trandafir. Şi străbătu grădina, al cărei văzduh era 
îmbălsămat ca prăvălia unui neguţător de arome, şi ale cărei poame pe 
crengi erau ca tot atâtea şipuri de zahăr agăţate în vânt. Şi dimineaţa acelei 
zile era mai frumoasă decât toate dimineţile, iar cerul alhimist era de 
culoarea sticlei şi a peruzelei. Şi fiecare pas al copilei celei cu trup de 
trandafir părea că face să se nască flori, iar praful pe care îl stârneau poalele 
rochiei sale era ca un colir pentru nişte ochi de filomelă. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute cincizeci şi opta noapte 


Urmă: 


„„„iar praful pe care îl stârneau poalele rochiei sale era ca un colir pentru 
nişte ochi de filomelă. 

Şi ajunse lângă havuz, şi îşi aruncă ochii înspre locul în care sălăşluia ruja 
ei dragă. Ci nu-i văzu nici baremi urma şi nu-i simţi nici baremi mireasma. 
Atunci, friptă de durere, era să se topească precum aurul într-un ceaun, şi să 
se stingă ca un mugur în simunul mâhnirii. Şi, tot atunci, spre-a împlini 


nenorocirea, băgă de seamă că inelul pe care îl purta pe deget era un inel 
străin, şi că cel pe care îl purtase, de ani şi ani, pierise. 

Încât, aducându-şi aminte de goliciunea sa pe pe când dormea, şi 
pricepând că ochii unui străin rupseseră nepedepsiţi toată taina vrăjită a 
făpturii ei, se scufundă într-o genune de tulburare. Şi se întoarse în graba 
mare în chioşcul ei de rubin, şi se puse pe plâns, singură-singurică, toată 
ziua. 

După care, 
chibzuind, îi 
veniră nişte 
gânduri mai 
cuminţi şi îşi 
zise:  „Hotărât, 
este greşită 
zicala care 
spune: «Nu se 
poate găsi vreo 
urmă din ceea + 
ce nu lasă 


urmă; căci, | 
dacă s-ar găsi, 

nici urmă». Şi, 
pe deasupra, tot 
aşa, nimic nu 


«Când începi i fi i 
să cauţi un SRR LEA pei 
luciu pierdut, Wi île pa Pt cub ci 
trebuie să te 
pierzi pe tine 

însuţi ca să-l găseşti». Încât eu, pe Allah! Aşa de tânără şi aşa fată cum sunt, 
vreau să pornesc, din clipita aceasta, în căutarea celui ce mi-a răpit ruja şi să 


aflu pricina prădăciunii. Şi am să-l pedepsesc pentru că a cutezat să-şi 
îndrepte privirea ispitelor sale asupra fecioriei mele de domniţă aţipită.” 

Spuse şi, pe clipă, porni la drum, pe aripile nerăbdării, urmată de fetele 
roabe ale sale, pe care le îmbrăcă în haine de viteji. 

Şi, căutându-şi calea, tot întrebând peste tot pe unde trecea, până la urmă 
ajunse cu bine în Şarkistan, împărăţia lui Zein El-Muluk, tatăl lui Nurgihan. 

Şi, intrând în cetatea de scaun, văzu peste tot împodobirile pentru 
sărbătoarea care avea să ţină un an întreg, şi auzi pe la fiecare poartă 
răsunând cântările şi chiotele de bucurie. Şi, ispitită să afle pricina acelor 
zaiafeturi, îi întrebă, tot străvestită ca un flăcău, care-i rostul acelei bucurii 
obşteşti, ce domnea printre locuitorii din cetate. Şi i se răspunse: 

— Sultanul era orb; ci fiul său, Nurgihan, strălucitul şi preafrumosul, a 
izbutit, după osteneli amarnice, să-i aducă ruja de mare a copilei din China. 
Şi numai atingerea ochilor cu acea rujă vrăjită i-a dat sultanului îndărăt 
vederea. lar ochii lui s-au făcut luminoşi ca nişte stele. Şi, cu acest prilej, 
sultanul, a poruncit să se dea slobozie tuturor la desfătări şi petreceri vreme 
de un an întreg, pe cheltuiala visteriei domneşti, şi ca la fiecare poartă 
cântările şi muzichiile să răsune fără contenire de dimineaţa până seara. 

Şi Obraz-de-Crin, până peste poate de bucuroasă că, într-un sfârşit, avea 
veşti temeinice despre trandafirul ei, se duse dintru-ntâi să se scalde în râu, 
spre a se despovăra de ostenelile drumului. Pe urmă, punându-şi iarăşi 
hainele sale de flăcău, porni înspre saraiul domnesc, străbătând mândră 
sukurile. Iar cei care se uitau la tânărul acela se stingeau de minunare, ca 
urmele paşilor pe nisip. lar zulufii încârlionţaţi ai pletelor lui răsuceau 
inima celor care îl vedeau. 

Şi ajunse astfel la grădină, şi văzu, în havuzul de aur străcurat, ruja ei de 
mare, în mijlocul apei celei scumpe de trandafiri, vrajă pentru ochi şi 
balsam pentru miros. Şi, după bucuria trăită cu prilejul acelei întâlniri, îşi 
zise: „Acuma am să mă ascund printre pomi, spre a-l vedea pe neobrăzatul 
care mi-a răpit trandafirul din grădină şi inelul de pe deget.” 

Şi nu peste mult, se ivi lângă havuz şi flăcăul ai cărui ochi, pocale de beţie, 
îi scoteau din minţi până şi pe oamenii cei mai cuminţi cu cele două văpăi 
din privirile sale fierbinţi, şi care din fiecare geană fulgera ca din tăişul 
încovoiat al unui iatagan, şi care cu cârlionţii părului său de mosc negru 
întunecat tulbura inimile ca nardul străcurat, care cu obrajii-i luminoşi fără 
sulemeneală da de ruşine până şi obrajii de catifea ai fetelor celor mai de 
fală, şi cu zâmbetele lui îndatoritoare, care erau tot atâtea sulițe ucigătoare, 


şi cu călcătura lui cilibie făcută numai din gingăşie, şi care avea în colţul 
din stânga al gurii lui o nebunie de aluniţă rotunjită cu măiestrie, şi-al cărui 
piept alb şi strălucitor era ca o tablă de cleştar orbitor şi adăpostea o inimă 
vie şi plină de vitejie. 

Şi, la vederea lui, Obraz-de-Crin căzu într-un fel de sminteală şi aproape 
că-şi pierdu minţile. Căci cu dreptate spusese poetul: 


Dacă-ntr-un loc unde-i strâns mult popor, 
Sprâncenele-i, din arcul lor subţire, 
Trimite-şi-vor săgețile de dor, 

Ele nu vor lovi cu vârful lor 

Decât un suflet vrednic de iubire. 


Iar când Obraz-de-Crin îşi veni în simţiri, se frecă la ochi, se uită în toate 
părţile şi nu îl mai văzu pe flăcău. Şi îşi zise: „lată că hoţul trandafirului mi- 
a răpit acum şi sufletul, şi inima. Nu numai că a spart cu piatra ispitei şipul 
cel de preţ al cinstei mele, ci mi-a mai şi rănit vicleneşte inima cu săgeata 
dragostei. Vai! departe de ţara şi de mama mea, unde să mă mai duc şi cui 
să mă mai plâng acum spre a cere dreptate pentru toate pagubele acestea?” 
Şi, cu inima arsă de patimă, se întoarse la fetele sale luptătoare. Şi, 
simțindu-se însingurată în mijlocul lor, luă un calam şi o hârtie şi îi scrise 
lui Nurgihan o scrisoare pe care i-o dete, dimpreună cu inelul de pe deget, 
însoţitoarei sale celei mai dragi, cu sarcină de a le înmâna în chiar mâinile 
tânărului beizadea. Şi fata ajunse într-o clipire de ochi la Nurgihan, şi îl găsi 
stând şi părând a visa la stăpâna lui, Obraz-de-Crin. Şi, după salamalecurile 
cuvenite, îi înmână scrisoarea şi inelul cu care o însărcinase încrederea 
domniţei. lar Nurgihan, până peste poate de tulburat, cunoscu inelul. Şi 
desfăcu scrisoarea, şi citi cele ce urmează: 


„Mai întâi, mărire Făpturii care este neatârnată de niciun cum şi de 
niciun pentru ce, care a dăruit fecioarelor gingăşia şi frumuseţea, iar 
flăcăilor, ochiul cel negru al ispitei, aprinzând în inima unora şi-a altora 
fanarul dragostei în care, ca un fluture, înțelepciunea vine să se mistuie. 

Iată că mor de dor după ochii tăi cei galeşi, iar pârjolul patimii mă arde şi 
pe dinăuntru, şi pe dinafară. Ah, ce mincinoasă este zicala care spune: 
«Inimile se înţeleg între ele». Căci mă mistui, iar tu nu ştii nimic. Ce 
răspuns îmi vei da dacă te voi întreba pentru ce m-ai omorât cu făptura ta 
vrăjitoare? 


Ci, o, calam al meu, să nu mai scrii nimic: destul m-am lăsat răpită de o 
durere pătimaşă. ” 


La citirea acelei scrisori, focul dragostei se învâlvoră de sub cenuşa din 
inima lui Nurgihan şi, nerăbdător ca argintul-viu, coconul luă în mână 
calamul şi hârtia şi răspunse cu aceste rânduri: 


„Aceleia care este mai presus decât toate preafrumoasele cu trup de 
argint, şi al cărei arc al sprâncenelor este ca o sabie în mâinile unui 
războinic beat! 

O, copilă vrăjitoare, a cărei frunte, asemenea planetei Zohra, stârneşte 
pizma frumuseţilor Chinei, cuprinsul scrisorii tale răscoleşte rănile inimii 
mele însingurate, care va bate pentru tine atâta vreme cât zbenghiurile 
frumuseţii se vor ivi pe obrazul lunii pline. 

O scânteie din inima ta a căzut pe rănile mele, iar fulgerarea dorului meu 
a scăpărat peste roadele tale. Numai cel ce iubeşte ştie farmecul pe care îl 
trăieşti mistuindu-te. Şi iacătă-mă asemeni unui puişor pe jumătate ucis, 
care se zbate pe jos zi şi noapte, şi care nu mai are mult până să piară, 
dacă nu va fi mântuit repede. 

O, Obraz-de-Crin, nu mai este niciun văl peste chipul tău, dar chiar tu eşti 
vălul acela pentru tine însăţi. Ieşi de sub văl şi arată-te. Întrucât inima este 
un lucru minunat şi, în ciuda micimii ei, Atoateziditorul şi-a aşezat acolo 
lăcaşul. 

Ci, o, vrăjitoareo, nu se cade să vorbesc mai răzvedit, nici să încredinţez 
mai multe taine calamului meu, de vreme ce calamul nu trebuie să fie 
îngăduit în haremul tainelor celor îndrăgostiţi.” 


Pe urmă, beizadea Nurgihan împături scrisoarea de dragoste, puse pe ea 
pecetea ochiului său şi i-o înmână tinerei aducătoare, însărcinând-o să-i 
spună prin viu grai stăpânei sale, Obraz-de-Crin, lucrurile gingaşe, pe care 
nu le putuse mărturisi în scris. lar cadâna plecă fără de zăbavă şi ajunse la 
stăpâna ei. 

Şi o găsi şezând, cu ochii ei de narcisă tânjitoare, şi cu fiecare geană de-a 
ei preschimbată într-o fântână... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a noua sute cincizeci şi noua noapte 


Urmă: 


„„„Şi o găsi şezând, cu ochii ei de iasomie tânjitoare, şi cu fiecare geană 
de-a ei preschimbată într-o fântână. Şi se duse la ea zâmbind şi îi spuse: 

— O, trandafir din tufărişul bucuriei, fie ca pricina ce te face să speli cu 
lacrimile-ţi scumpe floarea chipului tău să cadă asupra-mi; ca tu să fii 
pururea mulţumită şi zâmbitoare! lată că îţi aduc veste bună. 

Şi îi înmână răspunsul lui Nurgihan, însoţindu-l cu lămuririle sale cele 
dulci, pe care, anume pentru stăpâna sa, i le dăduse flăcăul cel frumos. Şi 
când Obraz-de-Crin luă ştire de scrisoare, şi când auzi din gura soaţei sale 
dragi lucrurile dulci, pe care nu putuse a le mărturisi prin scris preafrumosul 
răpitor Nurgihan, se sculă mângâiată şi le îngădui fetelor s-o dichisească, s- 
o gătească şi s-o îmbrace. 

Atunci, minunatele acelea se slujiră de toată priceperea lor spre a-şi face 

stăpâna să strălucească. O pieptănară şi o înmiresmară cu atâta măiestrie, 
prefirându-i pletele prin piepteni, încât, de zavistie, moscul din Tartaria s-ar 
fi risipit ca fumul dinaintea miresmei desfătătoare, pe care o revărsa ea, şi 
inimile dănţuiau în piepturi văzând coada părului strălucită, ce-i cădea până 
pe şale, împletită ca palmii în zilele de sărbătoare. Şi îi petrecură apoi 
împrejurul mijlocului un colan de sangulie roşie, din care fiecare fir se 
împletea pentru înlănţuirea inimilor. 
Pe urmă o învăluiră într-un izar trandafiriu, ce lăsa să se întrevadă culoarea 
trupului, şi cu nişte şălvăraşi de o lărgime împărătească, dintr-o țesătură mai 
grea, în stare să subjuge lumea. Şi împodobiră cu mărgăritare cărarea ce-i 
despărţea părul, atâta de strălucit, încât stelele din Calea Laptelui se 
coperiră cu tulburare. Şi-i puseră pe frunte un diadem care o făcu atâta de 
luminoasă, încât ai fi putut să crezi că s-a mai ivit pe cer o lună. Şi o făcură 
grozav de frumoasă şi de minunată. 

Şi, după ce fu împodobită astfel, se duse, cu inima bătând, sub pomii din 
grădină, acolo unde umbra era mai deasă. Şi, văzând-o, Nurgihan îşi pierdu 
dintru-ntâi firea, atâta de năprasnic fu simţământul pe care îl trăi. Ci 
numaidecât, sub adierea dulce a miresmei ce-o revărsa Obraz-de-Crin, 
Nurgihan deschise ochii şi se ridică la zenitul fericirii, uitându-se cu drag la 
iubita lui. Şi, la rându-i, Obraz-de-Crin îl găsi pe flăcău atâta de aidoma cu 
icoana pe care şi-o zugrăvise singură pe foaia inimii, încât nu găsi osebire 
nici măcar un fir de păr ori un punctişor. Şi îşi ridică vălul sfiiciunii, şi puse 
dinaintea preaiubitului ei tot ceea ce aducea în dar: mărgăritarele dinţilor, 
rubinul buzelor mai mândru decât foile florilor de trandafir, bratele-i de 


argint, strălucirea de lună a zâmbetului, aurul obrajilor, moscul răsuflării, 
mai presus decât moscul de Tartaria, migdalele ochilor, ambra neagră a 
pletelor, mărul bărbiei, diamantele privirilor şi cele treizeci şi şase de 
înfăţişări zugrăvite ale trupului ei fecioresc. Şi dragostea îşi strânse lanţurile 
ei asupra celor două piepturi vrăjitoare şi asupra celor două frunţi tinereşti. 
Şi nimeni nu ştia ce avea să se petreacă, în noaptea aceea, în desimea 
umbrei, între cei doi preafrumoşi tineri. 

Ci întrucât dragostea şi moscul nu pot să rămână tăinuite, părinţii nu 
zăboviră a prinde de veste despre treburile celor doi îndrăgostiţi şi grăbiră 
să-i împreune prin căsătorie. Şi viaţa li se scurse în fericire, împărţită între 
dragoste şi priveliştea rujei de mare. 

Or, mărire lui Allah carele face trandafirii să înflorească şi inimile 
îndrăgostiţilor să se  împreune, Atotputernicul şi  Preaînaltul. Şi 
binecuvântarea, şi rugăciunea fie asupra domnului şi stăpânului nostru, 
Mahomed, sultanul trimişilor, şi asupra tuturor celor ai săi. Amin. 


Şi, după ce Şeherezada istorisi povestea aceasta, tăcu. Iar tânăra Doniazada, sora ei, strigă: 

— O, sora mea, ce dulci şi ce vrăjite, şi ce miezoase sunt vorbele tale în prospeţimea lor! Şi ce 
minunată este Povestea rujei de mare şi a copilandrei din China!. Oh! fii bună! grăbeşte-te, cât mai 
este vreme, şi ne mai spune ceva care să i se asemuiască! 

Iar Şeherezada zâmbi şi grăi: 

— Da, şi ceea ce vreau să istorisesc este cu mult mai minunat, o, micuţo! Ci de bună seamă că nu 
am s-o spun mai înainte de a-mi da îngăduinţa stăpânul nostru, sultanul. 

Iar Şahriar zise: 

— Au te mai îndoieşti de îngăduinţa mea, o, Şeherezada? Şi aş mai putea eu de-acuma încolo să-mi 
mai petrec vreo noapte fără vorbele tale la urechile mele şi fără chipul tău în ochii mei? 

Iar Şeherezada îi mulţumi cu un zâmbet şi grăi: 

— Atunci, am să istorisesc Povestea cu sarailia unsă cu miere de albine şi afurisita de nevastă a 
cavafului. 

Şi spuse: 


POVESTEA CU SARAILIA UNSĂ CU MIERE DE ALBINE ŞI 
AFURISITA DE NEVASTĂ A CAVAFULUI 


Se povesteşte, printre câte se povestesc, o, mult-norocitule sultan, că trăia 
în cetatea cea binecuvântată, Cairo, un cavaf care avea o fire minunată şi 
vrednică de toate preţuirile. Şi îşi ţinea viaţa cârpocind papucii bătrâni. ÎI 
chema Maruf şi fusese blagoslovit de către Allah cel Atoatedătătorul — 
preaslăvit fie El în toată împrejurarea! — cu o afurisită de muiere fiartă în 
păcură şi în smoală, şi pe care o chema Fattumah. Da vecinii o porecliseră 
„Baligă încinsă”, căci chiar că era ca un ir împuţit pe inima papucarului, 
soţul ei, şi ca o ciumă neagră în ochii celor din preajmă-i. Şi otrava aceea 
chiar că se prilejea şi răsprilejea de bunătatea şi de supuşenia bărbatului ei; 
şi îl ocăra şi îl afurisea de o mie de ori pe zi, şi nu-i da pic de tihnă toată 
noaptea. Şi amărâtului ajunsese să-i fie frică de răutatea ei şi să tremure de 
certurile ei, întrucât era om liniştit, cuminte, simţitor şi cu grijă faţă de gura 
lumii, măcar că era sărac şi de stare umilă. Şi îşi făcuse obiceiul, spre a 
scăpa de tocăneală şi de ţipete, să-şi prăpădească tot ce câştiga ca să 
plătească toate târguielile pe care le făcea soţia sa, făptura aceea aprigă şi 
rea, şi arţăgoasă. Şi, dacă i se întâmpla să aibă ghinionul de-a nu câştiga 
îndeajuns în vreo zi, îi vuiau urechile de ţipete şi capul de potopuri 
înfricoşate, toată noaptea, fără tihnă, nici odihnă. Şi îl făcea să-şi treacă 
astfel nişte nopţi mai negre decât chiar cartea triştei lui. Şi acelei muieri 
anume i se potrivea spusa poetului: 


Of, câte nopţi fără nădejde-mi trec 
Lângă soţia mea, beleaua hâdă! 

Oare pentru ce, minte de zevzec, 

În noaptea nunţii mele mohorâtă, 

Nu i-oi fi dat o cupă de otravă 

Să scap pe veci de chin şi de gâlceava? 


Or, printre multe alte necazuri îndurate de acel Iov al răbdării... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a nouă sute şaizecea noapte 


Urmă: 


...Or, printre multe alte necazuri îndurate de acel Iov al răbdării, iacătă ce i 
se întâmplă: 

Soţia lui veni, într-adevăr, la el într-o zi — Allah alunge de la noi asemenea 
zile! — şi îi spuse: 

— O, Maruf, vreau ca deseară, când ai să te întorci acasă, să-mi aduci o 
bucată de kenafa unsă cu miere de albine. 

Şi Maruf, săracul de el, răspunse: 

— O, fiică a socrului meu, dacă Preadarnicul Allah o binevoi să mă ajute a 
câştiga banii trebuitori pentru cumpărarea acelei kenafale cu miere de 
albine, de bună seamă că am să ţi-o cumpăr, pe capul şi pe ochii mei! Că 
astăzi, pe Prorocul! — asupra-i fie rugăciunea şi pacea! — nu am dobândit 
încă nicio amărâtă de para. Ci Allah este darnic, şi are să ne dea lesne 
lucrurile anevoioase. 

Iar harpia strigă: 

— Ce-mi trăncăneşti tu despre mila lui Allah întru hatârul tău? Au tu 
socoteşti că am să stau să aştept, pentru a-mi împlini pofta de kenafaua 
aceea, până ce îndurarea cerească ţi-o veni ori nu ţi-o veni? Ba, pe viaţa 
mea, felul tău de a vorbi nu-mi este deloc pe plac. Ori de câştigi, ori de nu 
câştigi ceva pe ziua ta de muncă, mie să-mi aduci o uncie de kenafa unsă cu 
miere de albine; şi, orice-ar fi, nu am să îngădui a lăsa să mi se întoarcă 
neîmplinită vreo poftă de-a mea! Şi dacă, spre pacostea ta, ai să te întorci 
deseară acasă fără sarailie, am să-ţi fac noaptea asupra capului tău tot atâta 
de neagră ca ursita care te-a dat pe mâinile mele. 

Şi nenorocitul de Maruf oftă: 

— Allah este îndurător şi darnic, şi numai la El îmi este tot ajutorul! 

Şi amărâtul de el plecă de acasă, iar necazul şi ciuda îi năboiau prin pielea 
de pe frunte. 

Şi se duse să-şi deschidă prăvălia din sukul cavafilor, şi, ridicându-şi 
mâinile spre cer, rosti: „Mă rog, tie, Doamne, să mă ajuţi a câştiga preţ de o 
uncie din kenafaua aceea, şi să mă aperi la noapte de răutatea afurisitei mele 
de muieri!” Da degeaba aşteptă el mult şi bine în hardughia lui de prăvălie, 
că nimeni nu veni să-i aducă de lucru; şi-aşa că, la sfârşitul zilei, nu 
câştigase nici baremi atâta cât să cumpere pâinea pentru cină. Atunci, cu 


inima strânsă şi plină de spaimă pentru ceea ce îl aştepta din partea nevesti- 
sii, îşi închise prăvălia şi îşi luă trist drumul spre casă. 

Or, străbătând sukurile, trecu chiar pe dinaintea prăvăliei unui plăcintar, 
neguţător de kenafale şi de alte zumaricale, care îl cunoştea şi căruia îi 
cârpise cândva imineii. lar plăcintarul îl văzu pe Maruf cum mergea cu 
capul cufundat în deznădejde şi cu grumazul încovoiat ca sub povara unei 
dureri grele. Şi îl strigă pe nume şi văzu atunci că ochii lui Maruf erau plini 
de lacrimi, şi că era galben şi jalnic la chip. Şi îi zise: 

— O, meştere Maruf, de ce plângi? Şi care-i pricina mâhnirii tale? Hai, 
intră colea să te odihneşti şi să-mi povesteşti ce necaz te-a lovit! 

lar Maruf se apropie de tejgheaua cea frumoasă a plăcintarului şi, după 
salamalecuri, îi spuse: 

— Nu este mântuire decât întru Allah Milosârdnicul! Ursita mă bate şi nu- 
mi dă nici măcar pâinea pentru cină. 

Şi cum plăcintarul stăruia să capete amănunte mai multe, Maruf îi istorisi 
despre dorinţa nevesti-sii şi despre neputinţa lui, din lipsă de orice câştig pe 
ziua aceea, de a cumpăra nu numai sarailia cu pricina, da nici baremi o 
coajă de pâine. 

Când auzi vorbele lui Maruf, plăcintarul râse cu bunătate şi zise: 

— O, meştere Maruf, poţi tu măcar să-mi spui câte uncii de kenafa vrea 
fiica socrului tău să-i duci? 

Maruf răspunse: 

— Cinci uncii poate că i-ar ajunge. 

Plăcintarul urmă: 

— Nu e mult. Am să te îndatorez eu cu cinci uncii de sarailie, şi ai să mi le 
plăteşti atunci când mila Atoateîmpărţitorului are să coboare şi în talgerul 
tău. 

Şi tăie din tava cea mare, în care kenafaua înota în unt şi în miere, o bucată 
straşnică, ce cântărea cu mult peste cinci uncii, şi i-o dete lui Maruf, 
spunându-i: 

— Sarailia aceasta unsă este o bunătate vrednică de-a fi aşternută pe 
tablaua unui sultan. Da se cade să-ţi spun că nu este îndulcită cu miere de 
albine, ci cu miere de trestie de zahăr; întrucât este cu mult mai gustoasă 
aşa. 

Iar Maruf, care nu cunoştea, bietul de el, osebirea dintre mierea de albine 
şi mierea de trestie de zahăr, răspunse: 

— Este primită din mâna dărniciei tale. 


Şi dete să-i sărute mâna plăcintarului, care se apără iute, şi care îi spuse, pe 
deasupra: 

— Kenafaua este numai pentru fiica socrului tău anume; ci tu, o, Maruf, 
nu vei avea astfel nimica de cinat. Ține, ia pâinea şi brânza aceasta, 
binefacere de la Allah, şi să nu-mi mulţumeşti deloc, căci nu sunt decât 
mijlocitorul. 

Şi îi dete lui Maruf, odată cu sarailia cea minunată, o pâine proaspătă şi 
pufoasă şi aromitoare, şi o roată de brânză albă învelită în frunze de 
smochin. lar Maruf, care în toată viaţa lui nu avusese atâtea bunuri deodată, 
nu mai ştia ce să facă spre a-i mulțumi plăcintarului cel milos, şi, până la 
urmă, plecă înălţându-şi ochii la cer spre a-l lua de martor al îndatorinţei lui 
faţă de binefăcătorul său. 

Şi ajunse acasă, încărcat cu kenafaua, cu pâinea cea frumoasă şi cu bucata 
de brânză albă. Şi, de cum intră, nevastă-sa ţipă la el cu un glas acru şi 
oţărât: 

— Fi, ai adus sarailia? 

El răspunse: 

— Allah e darnic. lacăt-o. 

Şi-i puse dinainte farfuria pe care i-o împrumutase plăcintarul, şi pe care 
se lăfăia, în toată frumuseţea ei de zumarica aleasă, kenafaua cea grasă, care 
se topea în gură. 

Ci afurisita nici nu-şi aruncă bine ochii înspre farfurie, că şi scoase un țipăt 
ascuţit de mânie, lovindu-se peste obraji, şi zise: 

— Bătu-l-ar Allah pe Cel-gonit-cu-pietre! Nu ţi-am spus să-mi aduci o 
sarailie făcută cu miere de albine? Şi ia uite cum, anume ca să mă înfrunţi, 
îmi aduci ceva gătit cu miere de trestie de zahăr! Socoteai cumva că ai să 
izbuteşti să mă înşeli şi că n-aş băga de seamă vicleşugul? A, ticăloase, vrei 
să mă ucizi de pofta neîmplinită! 

Şi bietul Maruf, doborât de toată mânia aceea, la care de data aceasta nici 
cu gândul nu gândise, îngăimă nişte iertăciuni cu un glas tremurat şi spuse: 

— O, fiică de oameni de treabă, kenafaua aceasta nu am cumpărat-o, ci 
plăcintarului cutare, pe care Allah l-a dăruit cu o inimă bună, i s-a făcut 
milă de starea mea şi mi-a dat-o pe veresie, fără a-mi hotărî sorocul de 
plată. 

Ci harpia cea de spaimă strigă: 

— Tot ce îngaimi tu acolo nu sunt decât vorbe goale, iar eu nu-ti dau nicio 
crezare. Na! ţine-ţi kenafaua cu miere de trestie de zahăr! Eu nu mănânc aşa 


ceva! 

Şi, rostind acestea, îi aruncă în cap farfuria cu kenafa, plină cum era, şi 
adăugă: 

— Scoală-te acuma, o, mişelule, şi du-te să-mi aduci una scăldată în miere 
de albine! 

Şi, adăugând fapta la vorbă, îi plesni peste gură un dos de labă atâta de 
amarnic, că-i şi rupse un dinte din faţă, iar sângele începu să-i curgă pe 
barbă şi pe piept. 

La năprăsnicia aceasta de la urmă, bietul Maruf, scos din papuci şi 
pierzându-şi răbdarea, avu o mişcare repezită, care o lovi pe harpie uşor în 
obraz. Şi harpia, stârnită şi mai cumplit de lovitura nevinovată a celui 
oropsit de ea, se repezi asupra-i şi îl înşfacă de barbă cu amândouă mâinile, 
şi se agăţă cu toată greutatea ei de părul din barba aceea, ţipând din toate 
beregăţile: „Ajutor, o, musulmanilor! Săriţi că mă omoară!”... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaizeci şi una noapte 


Urmă: 


„„.Şi harpia, stârnită şi mai cumplit de lovitura nevinovată a celui oropsit 
de ea, se repezi asupra-i şi îl înşfacă de barbă cu amândouă mâinile, şi se 
agăţă cu toată greutatea ei de părul din barba aceea, ţipând din toate 
beregăţile: „Ajutor, o, musulmanilor! Săriţi că mă omoară!” 

Şi la ţipetele vipiei deteră fuga vecinii şi săriră să-i despartă, şi de-abia 
izbutiră să scoată barba nenorocitului de Maruf din mâinile încleştate ale 
afurisitei lui de soţii. Şi văzură faţa lui Maruf plină de sânge, barba năclăită 
şi dintele rupt, fără a mai pune la socoteală şi părul din barbă, pe care i-l 
smulsese muierea mâniată. Şi, cunoscând încă de multă vreme purtarea ei 
ticăloasă faţă de bietul om, şi-apoi văzând şi dovezile care arătau apriat că 
Maruf era încă o dată mucenicul afurisitei, o mustrară şi îi ţinură nişte 
dăscăleli cuminţi, care ar fi copleşit-o de ruşine şi ar fi adus-o la calea cea 
dreaptă pe oricare alta decât ea. Şi, după ce o certară aşa, adăugară: 

— Noi toţi mâncăm, de obicei, cu poftă kenafaua făcută cu miere de trestie 
de zahăr şi o găsim cu mult mai bună decât pe cea făcută cu miere de 
albine! Care-i, aşadar, nelegiuirea săvârşită de bietul tău soţ, ca să i se 
cuvină toate răutăţile amarmnice pe care i le faci, precum ruperea dintelui şi 
smulgerea bărbii? 


Şi o alimăniră cu toţii şi plecară în calea lor. 

Or, de cum plecară, harpia cea cumplită se întoarse înspre Maruf, care, cât 
durase vânzoleala, şezuse tăcut în colţul său, şi îi zise, cu un glas şoptit şi 
tot pe-atâta de plin de ură: 

— A, va să zică aşa îi asmuţi asupra mea pe vecini? Prea bine. Numai că ai 
să vezi tu ce-ai să păţeşti. 

Şi se duse să şadă jos, mai încolo, uitându-se la el cu nişte ochi de 
tigroaică, şi chibzuind împotriva-i nişte socoteli negre. 

Iar Maruf, care chiar că se căia de mişcarea lui nestăpânită, nu ştia ce să 
mai facă spre a o potoli. Şi se hotărî să strângă sarailia care zăcea pe podea 
în mijlocul ţăndărilor de farfurie, şi, după ce o curăţi, i-o întinse sfios 
nevesti-sii, spunându-i: 

— Pe viaţa ta, o, fiică a socrului meu, mănâncă măcar oleacă din kenafaua 
aceasta, şi mâine, de-o vrea Allah, am să-ţi aduc alta. 

Ci ea îl împinse cât colo cu o lovitură de picior, ţipând la el: 

— Du-te de-aici cu kenafaua ta, o, câine de potlogar! Gândeşti că am să 
mă ating de ceea ce îţi aduce meseria de codoş de plăcintari? Inşallah! 
mâine am să izbutesc eu să-ţi înfund lungimea în lăţime. 

Atunci, nefericitul, repezit astfel în ultima lui încercare de împăcare, se 
gândi măcar să-şi potolească foamea ce-l chinuia încă de dimineaţă, dat 
fiind că nu mâncase nimic toată ziua. Şi îşi zise: „De vreme ce ea nu vrea să 
mănânce kenafaua aceasta minunată, binevoiesc s-o mănânc eu.” Şi şezu 
jos dinaintea farfuriei şi începu să mănânce bunătatea cea aromitoare, care 
îi gâdila dulce gâtlejul. Pe urmă trecu la pâinea cea pufoasă şi la roata de 
brânză, şi nu mai lăsă din ele o firimitură pe tablă. lacă-aşa! lar nevastă-sa 
se uita cu nişte vipii de ochi la ce face el, şi nu mai contenea să-i tot ureze, 
la fiecare îmbucătură: „Staţi-ar în gât şi îneca-te-ar!”, ori încă: „Dare-ar 
Allah să ţi se preschimbe în otravă de foc şi să-ţi ardă maţele!” şi alte 
asemenea blagoslovenii. Ci Maruf, flămând, mânca înainte cu sârg, fără a 
sufla o vorbă; lucru care, până la urmă, aduse la nebunie mânia nevesti-sii, 
care se sculă deodată ca o îndrăcită şi, aruncându-i în cap tot ce-i cădea în 
mână, se duse să se culce, ocărându-l şi în somn, până dimineaţa. 

Şi Maruf, după noaptea pătimită, se sculă de cu vreme; şi, îmbrăcându-se 
în grabă, plecă la prăvălia lui, cu nădejdea că soarta are să-l ajute în ziua 
aceea. Şi iacătă că după câteva ceasuri doi oameni de la agie veniră să-l 
zeberească, la porunca dată de cadiu, şi îl târâră de-a lungul sukurilor, cu 
mâinile legate la spate, până la judecătorie. Şi Maruf, spre marea lui 


înmărmurire, o găsi acolo, dinaintea cadiului, pe soţia sa, care sta cu 
mâinile înfăşurate în cârpe, cu capu-nvăluit într-un ştergar mânjit de sânge 
şi ţinând în degete un dinte rupt. Şi cadiul, de cum îl zări pe înfricoşatul de 
cârpaci, ţipă la el: 

— Ia vino-ncoace! Au ţie nu ţi-e teamă de Allah Preaînaltul când o faci să 
îndure atâtea năprasne grele pe această biată muieruţă, soţia ta, fiica 
socrului tău, şi îi zdrobeşti cu atâta cruzime mâna şi dinţii? 

Iar Maruf, în spaima lui, ar fi dorit să vadă pământul cum se cască şi îl 
înghite; şi lăsă capu-n jos încurcat, şi păstră tăcere. Întrucât, în jindul lui 
după linişte şi în dorul lui de a-şi păstra cinstea nesmintită şi obrazul soţiei 
sale curat, nu vroi s-o înfunde pe blestemată şi s-o învinuiască şi să-i dea în 
vileag ticăloşiile, chemându-i, la nevoie, ca martori, pe toţi vecinii. lar 
cadiul, încredinţat că tăcerea era dovada vinovăţiei lui Maruf, porunci 
slujbaşilor însărcinaţi cu îndeplinirea osândelor să-l întoarcă şi să-i 
alduiască la tălpi o sută de lovituri de vergi. Ceea ce se îndeplini pe dată, 
dinaintea afurisitei care se înfiora de mulţumire în sinea ei. 

Iar Maruf, la ieşirea de la judecătorie, de-abia mai putea să se târască. Şi, 
întrucât de-acuma şi-ar fi dorit mai degrabă să moară de moarte cruntată 
decât să se mai întoarcă în casa lui şi să-i mai vadă afurisitei chipul, căută o 
casă năruită, care se afla pe malurile Nilului, şi aşteptă acolo, potopit de 
lipsuri şi de nevoi, să se vindece de loviturile care îi umflaseră picioarele. Şi 
când putu, într-un sfârşit, să se ridice, se tocmi corăbier pe puntea unei 
dahabia ce cobora pe Nil. Şi când ajunse la Damietta, plecă pe o catargă, 
năimindu-se drept cârpaci de pânze, şi îşi încredinţă triştea Stăpânului 
triştelor. 

Or, după mai multe săptămâni de plutire, catarga fu potopită de o furtună 
amarnică şi se scufundă, şi ea, şi tot ce se afla pe ea, în adâncul mării. Şi 
toată lumea se înecă şi muri. Dar nu şi Maruf. Întrucât Allah Preaînaltul îl 
mântui şi îl scăpă de la înec aducându-i sub mână o bucată de lemn, frântă 
din catargul cel mare. Şi Maruf se agăţă de lemn, şi izbuti să se suie călare 
pe el, ca urmare a unor trude nemaipomenite, de care îl făcură în stare 
primejdia şi dragostea de sufletul său, care este lucru scump. Şi începu 
atunci să bată apa cu picioarele, ca şi cum ar fi bătut-o cu nişte vâsle, pe 
când valurile se jucau cu el şi îl răsturnau ba la dreapta, ba la stânga. Şi 
rămase să lupte aşa cu noianul de ape vreme de o zi şi o noapte. După care 
vântul şi zbaterea valurilor îl duseră până la ţărmul unei ţări unde se înălța o 
cetate cu case bine zidite. 


Şi rămase dintru-ntâi întins pe țărm, nemişcat şi ca fără de simtire. Şi nu 
zăbovi să adoarmă într-un somn adânc. lar când se trezi, văzu aplecat 
deasupra-i un om îmbrăcat strălucit, dindărătul căruia şedeau doi robi cu 
braţele încrucişate. Şi omul cel bogat se uita la Maruf cu o luare-aminte 
osebită. Şi când îl văzu, într-un sfârşit, că se trezeşte, strigă: 

— Mărire lui Allah, o, străinule! Grăbeşte de-mi spune din ce ţară eşti şi 
din care cetate, căci îmi pare a cunoaşte, după ce ţi-a mai rămas pe spinare 
din hainele tale, că ai fi din ţara Egiptului. 

Iar Maruf răspunse: 

— Adevărat este, o, doamne al meu, sunt un locuitor dintre locuitorii din 
ţara Egiptului, iar cetatea Cairo este cetatea în care m-am născut şi în care 
am sălăsluit. 

Şi omul cel bogat îl întrebă, cu un glas tulburat: 

— Şi ti-ar fi cu supărare dacă te-aş întreba pe ce uliţă din Cairo locuiai? 

El răspunse: 

— Pe Uliţa Roşie, o, stăpâne al meu. 

El întrebă: 

— Şi ce oameni cunoşti de pe uliţa aceea? Şi ce meserie ai, o, fratele meu? 

El răspunse: 

— Ca meserie şi ca isnaf, o, stăpâne al meu, sunt cavaf, peticar de încălțări 
rupte. Cât despre oamenii pe care îi cunosc, apoi aceia sunt nişte oameni de 
rând, de teapa mea, de altmintrelea cinstiţi şi vrednici. Şi, dacă vrei să ti-i 
spun pe nume, iacătă vreo câţiva. 

Şi îi înşirui numele mai multor inşi pe care îi cunoştea şi care locuiau pe 
Uliţa Roşie. lar omul cel bogat, al cărui chip se lumina de bucurie pe 
măsură ce se desfăşura între ei taifasul acela, întrebă: 

— Şi îl cunoşti cumva, o, fratele meu, pe şeicul Ahmad, neguţătorul de 
mirodenii? 

El răspunse: 

— Lungească-i Allah zilele! Este vecin cu mine, zid în zid. 

El întrebă: 

— O duce bine? 

El răspunse: 

— Slavă lui Allah, o duce bine! 

El întrebă: 

— Câţi copii are acum? 

El răspunse: 


— Tot trei. 'Ţină-i-i Allah! Sunt Mustafa, Mohammad şi Ali. 

El întrebă: 

— Ce fac ei? 

El spuse: 

— Mustafa, cel mai mare, este dascăl de şcoală într-o madrassah. Este 
învăţat vestit, ştie pe dinafară toată Cartea cea Sfântă şi poate s-o spună în 
şapte feluri osebite. Cel de al doilea, Mohammad, este neguţător de mirozii, 
bacal, ca şi tatăl lui, care i-a deschis o dugheană alături de a sa, spre a-i 
prăznui naşterea unui copil ce i s-a născut. Cât despre cel mai mic, Ali, 
potopească-l Allah cu toate darurile sale cele mai alese! era prietenul meu 
din pruncie şi ne petreceam zilele jucându-ne laolaltă şi făcând o grămadă 
de şotii trecătorilor. Ci, într-o zi, prietenul meu, Ali, făcu ce făcu cu un copil 
de copht, fiu de nazareean, care se duse să plângă la părinţii lui că fusese 
ugilit în chipul cel mai rău, şi siluit. Iar prietenul meu, Ali, ca să scape de 
răzbunul nazareenilor, luă fuga şi pieri. Şi nimenea nu l-a mai văzut, măcar 
că au şi trecut douăzeci de ani de la povestea aceea. Ţină-l Allah şi 
depărteze de la el toată răutatea şi necazul! 

La vorbele acestea, bogătanul îşi aruncă deodată braţele în jurul gâtului lui 
Maruf, şi îl strânse la piept, plângând, şi îi spuse: 

— Slăvit fie Allah, carele îi adună la un loc pe prieteni. Eu sunt Ali, 
tovarăşul tău din copilărie, o, Maruf! Sunt fiul şeicului Ahmad, bacalul de 
pe Uliţa Roşie. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaizeci şi doua noapte 


Urmă: 


„„„Slăvit fie Allah, carele îi adună la un loc pe prieteni. Eu sunt Ali, 
tovarăşul tău din copilărie, o, Maruf! Sunt fiul şeicului Ahmad, bacalul de 
pe Uliţa Roşie. 

Şi după dovezile cele mai vii de bucurie şi dintr-o parte, şi din cealaltă, îl 
rugă să-i istorisească cum de ajunsese pe ţărmul acela. Şi după ce află că 
Maruf şezuse o zi şi o noapte fără de hrană, îl pofti să se suie la spatele său 
pe catâr şi îl duse acasă la el, într-un sarai strălucit. Şi îl omeni împărăteşte. 
Şi numai a doua zi, măcar că tare ar fi avut chef să mai stea la taclale, veni 
iar la Maruf şi putu, într-un sfârşit, să tăifăsuiască pe îndelete cu el. Şi află 
astfel toate necazurile câte le pătimise bietul Maruf, din ziua când se 


însurase cu soţia lui cea afurisită, şi cum hotărâse mai degrabă să-şi lase şi 
dugheana şi ţara decât să mai rămână pradă răutăţilor acelei harpii. Şi află, 
tot aşa, ce bătaie căpătase la tălpi, şi cum se scufundase corabia cu el, şi 
cum era să moară înecat. Şi, la rându-i, Maruf află de la prietenul său Ali că 
cetatea în care se aflau acuma era cetatea Khaiitan, cetatea de scaun a 
Sohatanului. Şi mai află că Allah îl ajutase pe prietenul său, Ali, la treburile 
de alişvelişuri şi îl făcuse negustorul cel mai bogat şi navapul cel mai 
proslăvit din cetatea Khaiitan. 

Pe urmă, după ce îşi deşertară în tihnă inimile, neguţătorul cel bogat, Ali, 
îi spuse prietenului său: 

— O, Maruf, fratele meu, să ştii că bogăţiile care mi-au venit de la 
Atoatedătătorul nu sunt decât un zălog al Atoatedătătorului în mâinile mele. 
Or, cum aş putea să folosesc mai bine zălogul acesta decât încredinţându-ţi 
o bună parte din el, pentru ca tu s-o faci să rodească? 

Şi, de început, îi dete o pungă de o mie de dinari de aur, şi meremetisi să 
fie îmbrăcat cu haine falnice, după care adăugă: 

— Mâine de dimineaţă ai să încaleci pe catârul meu cel mai frumos şi ai să 
te duci la suk, unde ai să mă vezi stând în mijlocul negustorilor celor mai 
graşi. lar eu, la sosirea ta, am să mă scol spre a-ţi ieşi înainte, şi am să mă 
învârtesc împrejurul tău, şi am să apuc de frâiele catârului tău, şi am să-ti 
sărut mâinile, arătându-ţi toate dovezile de cinstire şi de laudă cu putinţă. 
lar purtarea aceasta din partea mea are să-ţi aducă pe dată o mare preţuire. 
Şi am să orânduiesc să ţi se lase slobodă o prăvălie nemăsurată, după ce mă 
voi îngriji să pun a fi umplută cu mărfuri. Şi am să te duc apoi să-i cunoşti 
pe navapi şi pe toţi negustorii cei mari din cetate. Şi daravelile tale 
negustoreşti, cu ajutorul lui Allah, au să rodească, iar tu, departe de fiica cea 
afurisită a socrului tău, ai să fii până peste poate de mulţumit şi de bine 
chivemisit. 

lar Maruf, neputând să găsească destule vorbe spre a-i mărturisi 
prietenului său toată îndatorinţa, se plecă să-i sărute pulpana caftanului. Ci 
mărinimosul de Ali se feri repede şi îl sărută pe Maruf între ochi, şi şezu cu 
el să tăifăsuiască mai departe, ba despre una, ba despre alta, din trecutul lor 
de copii, până când veni ceasul somnului. 

Şi, a doua zi, Maruf, îmbrăcat falnic şi având întru totul înfăţişarea unui 
negustor bogat de pe alte meleaguri, încălecă pe un catâr minunat, de 
culoarea sturzului, strălucit înfotăzat, şi se duse în suk la ceasul hotărât. Şi 
între el şi prietenul său Ali se petrecu aidoma prefăcătoria ce fusese pusă la 


cale. Şi toţi negustorii rămaseră năpădiţi de minunare şi de cinstire faţă de 
noul venit, mai cu seamă când îl văzură pe negustorul cel mare, Ali, cum îi 
săruta mâna şi cum îl sprijinea să coboare de pe catâr, şi când îl văzură chiar 
pe Maruf cum se aşeza cu măreție şi domol în jetul pe care i-l pregătise de 
mai înainte prietenul său, Ali, pe prispa prăvăliei celei noi. Şi toţi veniră să- 
| întrebe pe Ali în şoaptă, zicându-i: 

— De bună seamă că prietenul tău este un negustor mare! 

lar Ali se uită la ei cu milă şi răspunse: 

— Ya Allah, negustor mare spuneţi? Păi acesta-i unul dintre cei mai de 
frunte negustori de pe pământ, şi are în lumea întreagă atâtea prăvălii şi 
capanuri câte nici focul n-ar putea să le mistuie. Şi până şi eu nu sunt faţă 
de el decât un mămular de rând. lar sameşii săi şi vânzătorii săi şi 
haznadarii săi sunt o puzderie prin toate cetăţile de pe pământ, de la Egipt şi 
de la Yemen până la Ind şi până la fruntariile cele mai depărtate ale ţării 
Chitaiului. A, o să vedeţi voi ce om este când are să vă fie dat a-l cunoaşte 
mai de aproape! 

Şi, după încredinţările acestea, făcute cu glasul celui mai neclătinat adevăr 
şi cu tâlcul cel mai pătruns, negustorii îşi făcură cea mai strălucită părere 
despre Maruf. Şi veniră la el să-i închine salamalecurile şi temenelile, şi 
urările lor de bună-venire. Şi ţinură cu cinste să-l poftească toţi la cină, unii 
după alţii, pe când el zâmbea cu un chip binevoitor şi cerându-şi iertăciune 
că nu poate să primească, dat fiind că era mai întâi mosafirul negustorului 
Ali, prietenul său. Iar starostele negustorilor veni la el la prăvălie în ospeţie, 
lucru întru totul străin de datina care cere ca noul venit să se ducă el mai 
întâi în ospeţie; şi nu pregetă a-l înştiinţa despre preţul la care se vând 
mărfurile şi despre feluritele bunuri ale ţării. Şi-apoi, spre a-i arăta că stă 
gata întru totul a-i fi de folos şi a-i înlesni alişverişul mărfurilor pe care le 
adusese de prin ţările cele depărtate, îi zise: 

— O, stăpâne al meu, fără de îndoială că vei fi având multe viguri de 
atlazuri galbene? Întrucât aici se caută cel mai abitir atlazurile galbene. 

Iar Maruf, fără a şovăi, răspunse: 

— Atlazuri galbene? Păi cu toptanul! 

Şi starostele întrebă: 

— Da bogasiuri roşii ca sângele de gazelă, ai cumva mai multe? 

Şi Maruf, cu deplină încredințare, răspunse: 

— A, în ce priveşte bogasiul cel roşu ca sângele de gazelă este prea destul. 
Întrucât printre vigurile mele se află asemenea marfă, de soiul cel mai ales. 


Şi la toate întrebările asemănătoare, Maruf răspundea mereu: 

— Cu toptanul! 

Iar starostele îl întrebă atunci cu sfială: 

— Ai binevoi, o, stăpâne al meu, să ne arăţi câteva soiuri? 

Iar Maruf, fără a se da bătut de încurcătură, răspunse cu înţelegere: 

— Păi de bună seamă, păi de bună seamă! 

Şi îi lămuri, pe staroste şi pe negustorii strânşi roată împrejur, că aşteaptă 
sosirea, peste câteva zile, a unei ditamai caravane de o mie de cămile 
încărcate cu boccele de mărfuri de toate culorile şi de toate soiurile. Iar 
adunarea se miră cu mirare mare şi se minună la vestea apropiatei sosiri a 
acelei caravane de pomină. 

Ci minunarea lor nu ajunse până peste poate, dincolo de orice putinţă de a 
o zugrăvi, decât atunci când fură martori la întâmplarea următoare. Întrucât 
iată că, pe când şedeau ei aşa de vorbă, căscând ochii uluiţi la vestea sosirii 
caravanei, un cerşetor se apropie de locul unde se aflau şi întinse mâna la 
fiecare, rând pe rând. Şi unii îl miluiseră cu o para, alţii cu o jumătate de 
para, iar cei mai mulţi se mulţumiră, fără a-i da nimic, să răspundă numai: 
„Miluiască-te Allah!” 

lar Maruf, când cerşetorul veni şi la el, scoase un pumn plin cu dinari de 
aur şi-i puse în mâna cerşetorului, tot atâta de firesc ca şi cum i-ar fi dăruit 
un bănuţ de aramă. lar dumirirea negustorilor fu atâta de mare, încât o 
tăcere adâncă se aşternu peste toată adunarea lor, iar mintea li se aburi şi 
priceperea li se năuci. Şi gândiră: „Ya Allah, bogat mai trebuie să fie omul 
acesta, dacă se arată atâta de darnic!” Şi aşa dobândi Maruf într-o clipită o 
mare lefterie şi o faimă de mirare despre bogăţia şi despre filotimia lui. 

Şi zvonul despre mărinimia lui şi despre purtările lui strălucite ajunse până 
la urechile sultanului cetăţii, care porunci numaidecât să vină vizirul său şi 
îi zise: 

— O, vizirule, are să sosească la noi o caravană încărcată cu bogății 
nemăsurate, şi care sunt ale unui strălucit neguţător venetic. Or, n-aş vrea ca 
negustorii din suk, pungaşi ăia, care şi-aşa sunt cam prea bogaţi, să pună 
mâna pe chilipirul unei caravane precum aceea. Şi-aşa că ar fi mai bine să 
mă bucur eu de prilej, dimpreună cu soţia mea, stăpâna ta, şi cu domniţa, 
fiica mea. 

Iar vizirul, care era un om plin de chibzuinţă şi de socotinţă, îi răspunse 
sultanului: 


— Nu stă nimica împotrivă. Dar nu socoteşti, o, doamne al vremilor, că 
mai întâi s-ar cuveni a aştepta sosirea caravanei şi numai apoi a lua 
hotărârile de trebuintă? 

Ci sultanul se burzului şi grăi: 

— Ce, te-ai smintit? Şi-apoi de când se ia carnea de la măcelar după ce au 
înfulecat-o câinii? Mai degrabă dă zor şi rânduieşte să vină dinaintea mea 
neguțătorul acela străin şi bogat, ca să mă înţeleg cu el. 

Iar vizirul fu nevoit, în pofida nasului său, să ducă la îndeplinire porunca 
sultanului. 

Şi când Maruf sosi dinaintea sultanului, se temeni adânc şi sărută pământul 
dintre mâinile aceluia, şi îi închină o urare gingaşă. Iar sultanul se minună 
de vorbirea lui aleasă şi de purtările lui alese, şi îi puse un şir de întrebări 
despre negustoriile şi despre bogăţiile lui. lar Maruf se mulțumea să 
răspundă, zâmbind: 

— Stăpânul nostrul, sultanul, are să vadă şi are să fie mulţumit, atunci 
când caravana are să sosească. 

Iar sultanul se încredinţă, precum toţi ceilalţi; şi, vrând să vadă până unde 
mergea întinderea priceperii lui Maruf, îi arătă un mărgăritar de o grosime şi 
de o strălucire uluitoare, care preţuia pe puţin o mie de dinari, şi îi zise: 

— Da în agarlâcurile de pe caravana ta ai cumva şi mărgăritare de soiul 
acesta? 

Iar Maruf luă mărgăritarul, îl cântări cu un ochi zeflemitor şi îl aruncă la 
pământ ca pe un lucru fără de preţ; şi, izbindu-l cu călcâiul, din toată 
puterea lui, îl sfărâmă liniştit. lar sultanul, înmărmurit, strigă: 

— Ce faci, bre, omule? Ai zdrobit un mărgăritar de o mie de dinari! 

Şi Maruf, zâmbind, răspunse: 

— Da, de bună seamă, cam atâta preţuia! Ci eu am saci şi saci plini cu 
mărgăritare nemăsurat mai mari şi mai frumoase decât acesta, în 
agarlâcurile de pe caravana mea. 

lar minunarea şi lăcomia sultanului sporiră şi mai mult la vorbele acestea; 
şi gândea: „Hotărât! trebuie să-l iau de soţ pentru fata mea pe bărbatul 
acesta de-a mirările!” 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaizeci şi treia noapte 


Urmă: 


„...Hotărât! trebuie să-l iau de soţ pentru fata mea pe bărbatul acesta de-a 
mirările!” 

Şi sultanul se întoarse înspre Maruf şi îi zise: 

— O, preacinstitule şi prealuminatule emir, vrei să primeşti de la mine, ca 
dar, cu prilejul sosirii tale în ţara noastră, pe singura mea fată, slujnica ta? Şi 
aş lega-o cu tine prin legăturile căsătoriei, iar tu ai domni peste împărăție, 
după moartea mea! 

Iar Maruf, aşezat şi chibzuit, răspunse cu un glas plin de bună-cuviinţă: 

— Darul sultanului îl cinsteşte pe robul care se află dinaintea sa. Ci nu 
socoţi, o, doamne al meu, că ar fi mai bine să aşteptăm, pentru sărbătorirea 
nunţii, ca mai întâi să sosească aici caravana mea cea mare? Întrucât zestrea 
unei domniţe, cum este fiica ta, cere din parte-mi cheltuieli mari, pe care nu 
sunt în stare să le fac la ceasul de-acum. Că va trebui, iacătă, să-ţi plătesc, 
ca danie pentru domniţă, ţie, părintele ei, pe puţin o sută de mii de pungi de 
câte o mie de dinari fiecare. Apoi va trebui să împart o mie de pungi de câte 
o mie de dinari săracilor şi milogilor, în noaptea nunţii; şi alte o mie de 
pungi celor care vor purta darurile; şi o mie de pungi pentru întocmirea 
ospeţelor. Pe deasupra, va trebui să dau ca dar câte o salbă de o sută de 
mărgăritare mari la fiecare dintre hanâmele din harem, şi să fac plocon ţie şi 
soacrei mele, sultana, o sumedenie de giuvaieruri şi de nestemate. Or, toate 
acestea, o, doamne al vremilor, nu se pot face chibzuit decât după sosirea 
caravanei mele. 

lar sultanul, mai uluit ca oricând de toată acea înşiruire vrăjită, şi 
încredinţat până în adâncul sufletului de chibzuinţă, de gingăşia 
simţămintelor şi de bună-cuviinţa lui Maruf, strigă: 

— Nu, pe Allah! Eu însumi am să iau pe seama mea toate cheltuielile 
nunţii. lar în ce priveşte avutul fetei mele, ai să mi-l plăteşti când are să vină 
caravana. Ci ţin neabătut să te însori cu fata mea cât mai curând cu putinţă. 
Şi poţi să iei din vistieria domnească toţi banii de care vei avea trebuinţă. Şi 
să nu-ţi faci nicio grijă în privinţa aceasta, întrucât tot ceea ce este al meu 
este şi al tău. 

Şi, pe clipă pe dată, îl chemă pe vizir şi îi spuse: 

— Du-te, o, vizirule, şi spune-i şeicului al-islam să vină să vorbesc cu el. 
Căci vreau să întocmesc chiar astăzi senetul de căsătorie dintre emirul 
Maruf şi fiica mea. 

lar vizirul, auzind vorbele sultanului, lăsă capu-n jos cu o înfăţişare tare 
stânjenită. Şi, văzând că sultanul nu mai avea răbdare, se duse lângă el şi îi 


spuse în şoaptă: 

— O, doamne al vremilor, omul acesta nu-mi place, iar chipul lui nu-mi 
spune nimic bun. Pe viaţa ta, până a-i da fata de nevastă, aşteaptă baremi să 
căpătăm oarecare dovezi în privinţa caravanei lui. Căci, până acum nu avem 
decât vorbe peste vorbe! Or, o domniţă ca fiica ta, o, Măria Ta, preţuieşte în 
terezie mai mult decât ceea ce ţine în mâna lui omul acesta străin. 

Da sultanul, auzind asemenea vorbe, văzu lumea cum se întunecă 
dinaintea feţei lui, şi răcni la vizir: 

— O, viclean mişel care îl urăşti pe stăpânul tău, nu vorbeşti aşa, căutând a 
mă abate de la această căsătorie, decât numai pentru că doreşti să te însori 
tu cu fata mea. Da asta-i departe de nasul tău! Aşa că opreşte-te de-a mai 
încerca să arunci şovăiala şi bănuiala în cugetul meu în privinţa acestui om 
strălucit şi bogat, cu suflet înalt şi cu purtări alese. Că de unde nu, în mânia 
mea pe vicleşugurile tale, pun să ţi se petreacă lungimea prin lăţime. 

Şi adăugă, tare stârnit: 

— Ori poate că vrei ca fiică-mea să-mi rămână pe vatră, bătrână şi 
necăutată de peţitori? Aş mai putea eu să găsesc vreodată un ginere cum 
este acesta, desăvârşit din toate privinţele, şi mărinimos, şi chibzuit, şi 
mândru, şi care, fără de nicio îndoială, are s-o îndrăgească pe fata mea, şi 
are să-i dăruiască lucruri minunate, şi are să ne îmbogăţească pe toţi, de la 
cel mai mare până la cel mai mic? Hai, uşti de-aci, şi du-te să-l aduci pe 
şeicul al-islam! 

Şi vizirul, cu nasul alungit până la picioare, plecă să-l cheme pe şeicul al- 
islam, care veni numaidecât la sarai şi se înfăţişă dinaintea sultanului. Şi 
ticlui, pe loc, senetul de căsătorie. 

Şi întreaga cetate fu împodobită şi luminată, la porunca sultanului. Şi 
pretutindeni nu mai fu decât chef şi zaiafet. lar Maruf, cavaful, amărâtul 
care văzuse moartea cea neagră şi moartea cea roşie, şi care gustase din 
toate năpastele, şezu pe un jeţ, în curtea saraiului. Şi un potop de panglicari, 
de măscărici şi de pehlivani zănatici se înfăţişară dinainte-i spre a-l înveseli 
pe el şi spre a-i înveseli pe sultan şi pe mai-marii de la sarai. Şi îşi 
desfăşurară toată iscusinţa şi toate harurile. lar Maruf puse să i se aducă, de 
către chiar vizirul, saci după saci cu aur, şi începu să ia dinarii şi să-i arunce 
cu pumnii la toată gloata care bătea din darabane, dănţuia şi chiuia. lar 
vizirul, crăpând de ciudă, nu avea o clipă de tihnă, tot ostenind să aducă fără 
contenire alţi şi alţi saci cu galbeni. 


lar petrecerile şi ospeţele, şi veselirile ţinură vreme de trei zile şi trei nopţi; 
iar cea de a patra zi, seara, fu ziua nuntirii şi a împreunării. Şi alaiul miresei 
era de o strălucire fără de asemuire, întrucât aşa vroise sultanul; şi fiecare 
hanâmă, la trecerea domniţei, o încărca cu daruri, pe care le strângeau, pe 
măsură ce veneau, însoţitoarele ei. Şi-aşa fu dusă până la odaia de nuntă, pe 
când Maruf, la rându-i, îşi zicea: „Prăpăd peste prăpăd peste prăpăd! Ce-o fi 
o fi! Puțin îmi pasă! Aşa a vrut soarta. N-ai cum să scapi de ce ţi-e dat. 
Fiecare îşi poartă triştea legată de gât! Toate astea ti-au fost scrise la cartea 
ursitei, o, cârpaciule de iminei rupti, o, bătutule de nevastă, o, Maruf, o, 
mangositule!” 

Şi-aşa că, atunci când toată lumea plecă şi când Maruf se văzu singur de 
faţă cu tânăra domniţă, soţia lui, culcată galeş sub pologul de mătasă, şezu 
jos pe podea şi, frângându-şi mâinile, păru prada unei deznădejdi 
năprasnice. Şi cum sta aşa mai departe, fără a da vreun semn de clintire, fata 
scoase capul de sub polog... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaizeci şi patra noapte 


Urmă: 


...Fata scoase capul de sub polog şi îl întrebă pe Maruf: 

— O, doamne al meu mult-frumos, pentru ce stai aşa, departe de mine, 
pradă tristeţii? 

Iar Maruf, scoțând un oftat, răspunse cu caznă: 

— Nu este ajutor şi nădejde decât întru Allah cel Atotputernic! 

Iar ea îl întrebă tulburată: 

— Pentru ce spui aşa, o, stăpâne al meu? Mă găseşti urâtă ori pocită, ori 
poate că ai o altă pricină de mâhnire? Numele lui Allah fie asupra-ţi şi 
împrejuru-ţi! Vorbeşte şi nu-mi ascunde nimic, ya sidi. 

Şi Maruf, mai scoțând un oftat, răspunse: 

— Toate astea, vezi tu, sunt din vina tatălui tău! 

Şi ea întrebă: 

— Astea, care? Şi ce vină a săvârsit tatăl meu? 

El spuse: 

— Ce? Păi tu n-ai văzut ce zgârcit m-am dovedit, de-o zgârcenie ticăloasă, 
faţă de tine şi faţă de hanâmele de la sarai? Of, părintele tău s-a făcut tare 
vinovat că nu mi-a îngăduit să aştept mai întâi sosirea caravanei, până să mă 


însoare! Că atunci ţi-aş fi dăruit nişte salbe cu câte cinci sau şase şiruri de 
mărgele mari cât ouăle de porumbel, şi nişte rochii frumoase, care nu-şi află 
seamăn pe la fetele de sultan, şi nişte giuvaieruri nu tocmai nevrednice de 
stepena ta. Pe deasupra, aş fi putut să arăt o mână nu chiar atâta de goală 
rudelor şi musafirilor tăi. Da iacătă! tatăl tău m-a pus la mare încurcătură cu 
gândul lui de a face lucrurile prea cu zorul; şi-aşa că a săvârşit faţă de mine 
o faptă asemenea cu aceea pe care o săvârseşte cel ce dă foc la o iarbă 
verde. 

Ci fata îi spuse: 

— Pe viaţa ta, nu-ţi mai face asemenea griji pentru nişte fleacuri, şi nu te 
mai necăji. Mai bine scoală-te, aruncă-ţi hainele de pe tine şi vino degrabă 
lângă mine, să ne bucurăm amândoi. Şi lasă-le-ncolo toate gândurile alea 
despre daruri şi alte nevoi care nu au nimic cu ce urmează să facem noi în 
noaptea aceasta. Cât despre caravană şi despre bogății, n-am nici habar. 
Ceea ce îţi cer, o, viteazule, este mult mai lesne şi mai de zahăr! Cutează, 
aşadar! 

Iar Maruf răspunse: 

— Haide, dar! 

Şi, grăind aşa, se dezbrăcă repede şi dete fuga, ţopăind, înspre domniţa de 
sub polog. Şi se întinse lângă copila aceea dulce, gândind: „Păi eu sunt 
Maruf, păi chiar eu sunt, cârpaciul de iminei de odinioară, de pe Uliţa 
Roşie, din Cairo! Cine-am fost şi cine sunt?” Şi cu asta avu loc dulcea 
împreunare de braţe tremurătoare şi de mâini vorbitoare. Şi lupta se încinse. 
Şi Maruf puse mâna pe genunchii fetei şi-i cuprinse, iar fata se şi rândui 
numaidecât şi i se ghemui la sân, cuprinzându-l de gât. Şi buza grăia surorii 
ei pe limba sa; 
şi veni şi clipita care îi făcu pe copil să-şi uite şi tatăl, şi mama, şi ursita. Şi 
se strânseră la piept, în aşa fel încât să-şi mărturisească de-a dreptul mierea 
toată. Iar Maruf deodată îndemnă la goană, ca într-o hârjoană, strigând cu 
vorba celor făloşi: „Haide, o, taică de pupăcioşi!” Şi nădi fără de zăbovire 
ceea ce era de nădire; şi, bucurând copila, aprinse feştila, şi cu drag băgă aţa 
în ac, şi lăsă acul să lunece lin în focul care trosnea din plin, îngânând toate 
tereremurile, cumu-i din toate vremurile, pe când ochiu-i grăia: 
„Străluceşte!”, iar limba grăia: „Gungureşte!” iar dinţii grăiau: „Muşcă!”, 
iar mâna dreaptă grăia: „Împuşcă”, iar mâna stângă grăia: „Jefuieşte!”, iar 
buzele grăiau: „Pârjoleşte! O, fată mult-minunată, o, mărgăritar în scoică de 
jar, bucură-te mereu de-atâta plăcere de miere, o, mult-iubito de-ai tăi şi de 


sufletul meu!” Şi, grăind aşa, mândra cetate fu spartă în cele patru unghiuri 
fermecate şi se dezlănţui vie năprasnica bătălie, fără vânătăi, fără boţituri, 
fără rupturi, pârâituri şi julituri, fără murmur, fără dureri, fără cusur, fără 
vătămături, şi totul fu împlinit cu pricepere isteaţă şi într-o goană măreaţă! 
Or, mărire Stăpânului făpturilor tuturor, carele a făcut-o pe fată minunată şi 
coaptă pentru sfânta faptă, şi carele a dăruit tânărului flăcău pentru ceea ce 
nu e rău voinicia şi bărbăţia zămislirii pe pământ a neamurilor care se trag 
din cei care sunt! 

Şi-aşa că, întru sfârşit, după o noapte întreagă petrecută fericit în desfătări 
si-n îmbrăţişări, Maruf se hotărî liniştit să se scoale spre a se duce la 
hammam, însotit de suspinele mulţumite şi de părerile de rău ale copilei 
vrăjite. Şi după ce se scaldă frumos şi se îmbrăcă cu un caftan arătos, se 
duse la divan şi şezu de-a dreapta strălucitului sultan, socrul său, tatăl soţiei 
sale, spre a primi temenelile şi urările emirilor şi mai-mărimilor. Şi cu de la 
sine putere, îl chemă pe vizir, vrăjmaşul său, şi îi porunci să împartă caftane 
falnice la toţi cei de fată, şi să le facă daruri nemăsurate, atât emirilor şi 
soțiilor emirilor, cât şi dregătorilor de la sarai şi soțiilor dregătorilor, şi 
străjerilor şi soțiilor lor, şi hadâmbilor, mari şi mici, tineri ori bătrâni. Pe 
deasupra, îl puse să aducă nişte saci cu dinari şi începu să ia din ei aurul cu 
pumnul şi să-l împartă pe la toţi câţi îl doreau. Şi aşa că toată lumea îl 
binecuvântă şi îl îndrăgi, şi îi făcu urări de belşug şi de viaţă lungă. Şi se 
scurseră astfel douăzeci de zile, folosite de Maruf spre a face daruri 
nemăsurate ziua, şi spre a se hârjoni în voia lui noaptea, cu domniţa, soţia 
sa, care se îndrăgostise pătimaş de el. 

Or, la capătul celor douăzeci de zile, în răspăsul cărora nu veni nicio ştire 
despre caravana lui Maruf, risipele şi smintelile sale fuseseră duse atâta de 
departe, încât într-o dimineaţă vistieria fu lefterită pe deplin, iar când se 
deschiseră haznalele cu saci, vizirul văzu că erau goale de tot şi că nu se 
mai afla în ele nimica de scos. Atunci, năucit până peste poate şi plin în 
sufletul său de mânie înfundată, se duse să se înfăţişeze dinaintea sultanului 
şi să-i spună: 

— Depărteze Allah de la noi veştile cele ticăloase, o, Măria Ta! Ci sunt 
dator să-ţi spun, ca să nu stârnesc, prin tăcerea mea, certarea ta îndreptăţită, 
că visteria domnească este zviduită cu totul, iar caravana cea minunată a 
emirului Maruf, ginerele tău, încă nu s-a ivit spre a umple la loc sacii goi. 

Iar sultanul, la cuvintele acestea, se cam îngrijoră oarecum şi zise: 


— Da, pe Allah! este adevărat, caravana a cam zăbovit oleacă. Da are să 
sosească, inşallah! 

Iar vizirul zâmbi a râde şi grăi: 

— Încarce-te Allah cu milele sale, o, stăpâne al meu, şi sporească-ţi zilele! 
Ci am căzut în cele mai rele belele de când cu venirea în ţara noastră a 
emirului Maruf! Şi, în starea de acum a lucrurilor, nu văd nicio poartă de 
ieşire pentru noi. Căci, pe de-o parte, vistieria este goală, şi, pe de alta, fiica 
ta a ajuns soţia acelui venetic, acelui necunoscut! Ocrotească-ne Allah de 
Cel-Viclean, de procletul, de bătutul cu pietre! Starea noastră este o stare 
tare rea! 

Iar sultanul, care şi începuse să se tulbure şi să se îngrijoreze, răspunse: 

— Vorbele tale mă sâcâie şi apasă greu pe cugetul meu. În loc să 
trăncăneşti aşa, ai face mult mai bine să-mi arăţi calea de îndreptare a 
lucrurilor, şi mai cu seamă să-mi dovedeşti că ginerele meu, emirul Maruf, 
este un mangosit şi un mincinos. 

Şi vizirul răspunse: 

— Drept spui, o, Măria Ta, şi gândul acesta este un gând minunat. Trebuie 
să dovedeşti, până a osândi. Or, ca să ajungem la adevăr, nu avem pe nimeni 
care ar putea să ne fie de un ajutor mai preţios decât domniţa, fiica ta. Căci 
nimenea nu este mai aproape de taina unui soţ decât soţia lui. Trimite, dară, 
să vină aici, ca să pot s-o iscodesc de după perdeaua care are să ne despartă, 
şi să mă dumiresc astfel în privinţa care ne frământă. 

Iar sultanul răspunse: 

— Nu stă nimica împotrivă. Şi, pe viaţa capului meu! Dacă are să ni se 
dovedească cum că ginerele meu m-a înşelat, am să-l fac să moară de 
moartea cea mai rea, şi am să-l fac să guste sfârşitul cel mai greu. 

Şi numaidecât trimise la domniţă, să fie rugată a pofti dinaintea lui în sala 
de taifas. Şi porunci să se ridice între ea şi vizir o perdea mare, pe după care 
domniţa şezu jos. Şi toate astea fură spuse, ticluite şi îndeplinite în 
răstimpul unei lipse de acasă a lui Maruf. 

Şi-aşa că vizirul, după ce cugetă la întrebările de pus şi după ce îşi chibzui 
bine socotelile, îi spuse sultanului că el e gata. Şi, la rându-i, domniţa, de 
după perdea, îi spuse tatălui ei: 

— lacătă-mă, o, părintele meu. Ce doreşti de la mine? 

El răspunse: 

— Să stai de vorbă cu vizirul. 

Iar ea îl întrebă atunci pe vizir: 


— Ei, tu, vizirule, ce vrei? 

El spuse: 

— O, stăpâna mea, trebuie să ştii că vistieria domnească este goală de tot, 
de pe urma cheltuielilor şi a risipelor emirului Maruf, soţul tău. Pe 
deasupra, despre caravana cea uluitoare, de care de-atâtea ori ne-a tot 
pomenit că are să sosească, nu ne-a dat nicio ştire. Încât sultanul, tatăl tău, 
îngrijorat de starea lucrurilor, a socotit că numai tu ai putea să ne luminezi, 
spunându-ne ce crezi despre soţul tău, şi ce părere a stârnit în mintea ta, şi 
ce bănuieli ai simţit faţă de el, de-a lungul celor douăzeci de nopţi pe care 
le-a petrecut cu tine. 

La vorbele vizirului, domniţa răspunse de după perdea: 

— Coperească-l Allah cu milele sale pe fiul socrului meu, emirul Maruf! 
Ce cred eu despre el? Păi, pe viaţa mea! nimic decât de bine. Nu se află pe 
pământ miez de zumarica vrednică de asemuit cu a lui, ca dulceaţă, ca gust 
şi ca desfătare. De când sunt soţia sa, m-am îngrăşat şi m-am făcut 
frumoasă, şi toată lumea, minunată de înfăţişarea mea voioasă, rosteşte când 
trec: „Apere-o Allah de deochi şi fereasc-o de pizmaşi şi de zavistioşi!” Ah, 
fiul socrului meu, Maruf, este o alifie de desfătări, el e bucuria mea, iar eu 
sunt bucuria lui. Allah să ne lase pe unul altuia! 

Iar sultanul, auzind acestea, se întoarse înspre vizirul său, care îşi lungise 
nasul, şi îi zise: 

— Iaca vezi? Ce ţi-am spus eu? Ginerele meu, Maruf, este un om minunat, 
iar ţie, pentru prepunerile tale, ţi s-ar cuveni a pune să fii tras în ţeapă! 

Ci vizirul, întorcându-se înspre perdea, întrebă iar: 

— Da caravana, o, stăpâna a mea, da caravana care nu mai vine? 

Ea răspunse: 

— Şi ce mă priveşte caravana pe mine? Ori de soseşte, ori de nu soseşte, 
oare fericirea mea are să sporească sau are să se micşoreze? 

Şi vizirul zise: 

— Da cine are să-ti mai dea să mănânci, acuma când haznalele vistieriei 
sunt goale? Şi cine are să mai plătească cheltuielile emirului Maruf? 

Ea răspunse: 

— Allah e darnic şi nu-i lasă nevoii pe drept-credincioşii săi. 

Iar sultanul îi spuse vizirului: 

— Fiică-mea are dreptate. Taci! 

Pe urmă îi spuse domniţei: 


— Încearcă, totuşi, o, dulceaţă a tatălui tău, să afli de la fiul socrului tău, 
emirul Maruf, cam pe când socoate că are să-i ajungă aici caravana. Aş vrea 
să ştiu numai spre a ne chivernisi cheltuielile şi spre a vedea dacă nu e de 
trebuinţă să punem nişte biruri noi, care să poată coperi golul din haznalele 
noastre. 

Şi domniţa răspunse: 

— Ascult şi mă supun! Copiii datoresc ascultare şi cinstire părinţilor lor. 
Chiar în seara aceasta am să-l întreb pe emirul Maruf şi am să-ţi dau de ştire 
despre ceea ce are să-mi spună. 

Şi-aşa că, la căderea nopţii, când domniţa, ca de obicei, fu gata să se 
tolănească lângă Maruf, iar el se tolăni lângă ea, îi puse mâna la stinghie 
spre a-l întreba şi, mai dulce ca mierea, şi alintăcioasă, şi răsfatată, şi 
drăgăstoasă, şi pisicoasă ca toate femeile care au vreun lucru de râvnit şi de 
dobândit... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaizeci şi cincea noapte 


Urmă: 


„„„Şi-aşa că, la căderea nopţii, când domniţa, ca de obicei, fu gata să se 
tolănească lângă Maruf, iar el se tolăni lângă ea, îi puse mâna la stinghie 
spre a-l întreba şi, mai dulce ca mierea, şi alintăcioasă, şi răsfăţată, şi 
drăgăstoasă, şi pisicoasă ca toate femeile care au vreun lucru de râvnit şi de 
dobândit, îi zise: 

— O, lumină a ochilor mei, o, poamă a lăuntrurilor mele, o, sâmbure al 
inimii mele, şi viaţă, şi desfăt ale sufletului meu, văpăile dragostei mi-au 
cuprins pieptul tot. Şi sunt gata a-mi jertfi şi viaţa pentru tine, şi să împart 
soarta mea cu a ta, oricare ar fi ea. Ci, pe viaţa mea asupra-ţi! să nu ţii 
nimica ascuns faţă de fata socrului tău. Spune-mi, dar, mă rog ţie, spre a o 
păstra în cea mai adâncă taină a inimii mele, pentru care pricină caravana 
aceea mare, de care pomenesc mereu tatăl meu şi vizirul său, nu a sosit 
încă? lar dacă ai vreun necaz ori vreun rău în privinţa aceasta, spune-mi 
mie, cu toată inima, şi am să mă străduiesc să găsesc vreo cale de a abate 
orice supărare de dinaintea liniştii tale. 

Şi, vorbind aşa, îl sărută şi îl strânse la pieptul ei, şi se topi în braţele lui. 
Iar Maruf se porni deodată pe un râs cu hohote şi răspunse: 


— O, dulceaţa mea, pentru ce faci atâtea ocolişuri ca să mă întrebi un 
lucru atâta de uşor? Că eu sunt gata, fără de nicio împotrivire, să-ţi 
povestesc tot adevărul şi să nu-ti ascund nimic. 

Şi tăcu o clipită spre-a înghiţi în sec, apoi urmă: 

— Află, într-adevăr, o, dulceata mea, că eu nu sunt nici negustor, nici 
stăpân de caravane, nici domn peste vreo avere ori alte asemenea pacoste. 
Întrucât, în ţara mea, nu eram decât un biet cavaf cârpaci, însurat cu o 
ciumă de muiere numită Fattumah Baligă-încinsă, o otravă pe inima mea şi 
o urgie pe ochii mei. Şi mi s-a întâmplat cu ea cutare şi cutare lucru. 

Şi începu să-i istorisească domniţei toată povestea cu soţia lui de la Cairo 
şi tot ce i s-a mai întâmplat ca urmare a păţaniei cu kenafaua cu miere de 
albine. Şi nu-i ascunse nimic, şi nu sări peste niciun amănunt din toate câte i 
se întâmplaseră din ceasul acela până la prăbuşirea în apele mării şi la 
întâlnirea cu prietenul său din copilărie, mărinimosul negustor Ali. Ci nu ar 
fi de niciun folos să le mai spunem şi noi încă o dată. 

Când auzi povestea acestei istorii a lui Maruf, domniţa se porni pe un râs, 
de se prăbuşi pe spate. Iar Maruf începu şi el să râdă la fel şi spuse: 

— Toate ursitele de la Allah izvorăsc. Iar tu ai fost scrisă la ursita mea, o, 
stăpână a mea. 

lar ea îi spuse: 

— Hotărât, o, Maruf, eşti mare meşter în coţcării şi nimeni nu-ţi poate fi 
asemuit ca viclenie, ca isteciune, ca gingăşie şi ca bucurie. Da ce are să 
spună tatăl meu, şi ce are să spună mai cu seamă vizirul său, vrăjmaşul tău, 
dacă au să afle adevărul despre povestea ta şi despre născocirea cu 
caravana? De bună seamă că au să te dea morţii; iar eu, de durere, aş muri 
alături de tine. Aşa că ar fi mai bine, până una alta, să fugi de la sarai şi să 
te afunzi în vreo ţară depărtată, unde să aştepţi până am să găsesc vreun 
chip de-a orândui lucrurile şi de a lămuri ceea ce este de nelămurit. 

Şi adăugă: 

— la, aşadar, aceşti cincizeci de mii de dinari pe care îi am, sari pe cal şi 
du-te să trăieşti în vreun loc ascuns, dându-mi de ştire despre adăpostul tău, 
ca să pot, în fiecare zi, să-ţi trimit un sol care să-ţi aducă vesti de la mine şi 
care să-mi aducă veşti de la tine. Şi iacă aceasta este, o, iubitul meu, cea 
mai bună hotărâre pe care o avem de luat în această împrejurare. 

Iar Maruf răspunse: 

— Mă încredinţez ție, o, stăpâna mea, şi mă pun sub ocrotirea ta. 

lar ea îl sărută şi făcu cu el treaba obişnuită, până la nămiez de noapte. 


Atunci îi spuse să se scoale, îl îmbrăcă în nişte haine de mameluc şi îi dete 
calul cel mai bun din grajdurile tatălui ei. Iar Maruf iesi din cetate, străvestit 
în mameluc de-al sultanului, şi plecă în calea sa. Şi, deocamdată, iată asta fu 
cu el. Ci în ceea ce îi priveşte pe domniţă, pe sultan, pe vizir şi caravana cea 
de nevăzut, iacătă. 

A doua zi, dis-de-dimineaţă, sultanul veni şi şezu în sala de taifasuri, 
avându-l alături pe vizirul său. Şi trimise să fie chemată domniţa, ca să afle 
de la ea despre cele ce o sfătuiseră să afle. Şi, ca şi în ajun, domniţa veni să 
stea în dosul perdelei, care o despărţea de bărbaţi, şi întrebă: 

— Ce este, o, părinte al meu? 

El întrebă: 

— Ei bine, fata mea, ce ai aflat şi ce ai a ne spune? 

lar ea răspunse: 

— Ce am a spune, o, părintele meu? Uf, Allah să-l bată pe Cel-Viclean, pe 
izgonitul-cu-pietre! Şi, totodată, afurisească-i pe clevetitori, şi întuneca-i-ar 
chipul de catran al vizirului tău, care a vrut să ne împăcureze chipurile, mie 
şi soţului meu, emirul Maruf! 

Şi sultanul întrebă: 

— Da cum aşa? Şi pentru ce? 

Ea spuse: 

— Cum este cu putinţă, pe Allah, să-i dai crezare omului acesta 
pizmătareţ, care a pus la cale totul pentru a-l ponegri la cugetul tău pe fiul 
socrului meu? 

Şi tăcu o clipă, ca sugrumată de năduf, şi adăugă: 

— Află, dar, o, părintele meu, că nu se află pe faţa pământului un om atâta 
de cinstit, atâta de drept şi atâta de curat ca emirul Maruf — coperi-l-ar Allah 
cu milele sale! Iacătă ce s-a întâmplat, din ceasul când ne-am despărţit. La 
căderea nopţii, în clipita când soţul meu mult-iubit a intrat în iatacul meu, 
iată că hadâmbul pe care îl am în slujba mea ceru să ne vorbească pentru o 
ştire ce nu îngăduia amânare. Şi fu lăsat să intre; şi ţinea în mână o 
scrisoare. Şi ne spuse că scrisoarea aceea tocmai îi fusese înmânată de către 
zece mameluci străini, bogat îmbrăcaţi, care cereau să vorbească cu 
stăpânul lor, Maruf. lar soţul meu desfăcu scrisoarea şi o citi; pe urmă mi-o 
dete mie, şi o citii şi eu. Or, scrisoarea era de la chiar căpetenia acelei 
caravane pe care voi o aşteptaţi cu atâta nerăbdare. Şi căpetenia caravanei, 
care are sub poruncile lui, pentru a însoţi alaiul, cinci sute de mameluci 
tineri, asemenea cu cei zece care aşteptau la poartă, arăta, în scrisoare, că, 


pe când drumeţeau, avuseseră o întâlnire păcătoasă cu un buluc de beduini 
hoţi, prădători la drumul mare, care vruseseră să le taie calea. De-aci, întâia 
pricină a zăbovirii caravanei. Şi mai arăta că, după ce biruise bulucul, 
fuseseră loviti, noaptea, la câteva zile mai târziu, de altă ceată de beduini, 
mult mai mare şi mai bine înarmată. Şi urmase o luptă sângeroasă, în care, 
din păcate, caravana pierduse cincizeci de mameluci, ucişi, două sute de 
cămile şi patru sute de boccealâcuri cu mărfuri scumpe. La acea ştire 
păguboasă, soţul meu, departe de a se lăsa tulburat, rupse scrisoarea, 
zâmbind, fără ca baremi să mai ceară vreo lămurire de la cei zece robi care 
aşteptau la poartă, şi îmi spuse: „Ce sunt acele patru sute de agarlăcuri şi 
acele două sute de cămile pierdute? De-abia dacă înseamnă o pierdere de 
nouă sute de mii de dinari de aur. Chiar că nu se cade să mai vorbim de ele, 
şi mai ales să-ţi faci tu vreo grijă, dulceaţa mea. Singura supărare care se 
trage de-aci pentru noi este că sunt nevoit să lipsesc vreo câteva zile, spre a 
mă duce să zoresc sosirea caravanei.” Şi se sculă, râzând, şi mă strânse la 
pieptul său, şi îşi luă rămas-bun de la mine, pe când eu vărsăm lacrimile 
despărțirii. Şi coborî, sfătuindu-mă iar să-mi liniştesc inima şi să-mi 
înseninez ochii. lar eu, văzând cum se duce sâmburele inimii mele, mă 
plecai pe fereastra care dă înspre curte şi îl văzui pe mult-dragul meu cum 
sta de vorbă cu cei zece tineri mameluci, frumoşi ca nişte lune, care 
aduseseră scrisoarea. Şi sări pe cal, şi ieşi în fruntea lor din sarai, spre a se 
duce să grăbească sosirea caravanei. 

Şi, vorbind astfel, tânăra domniţă îşi trase cu zgomot nasul, cum face 
cineva care ar fi plâns din pricina despărțirii, şi adăugă cu un glas dintr- 
odată supărat: 

— Ei, tată, ce s-ar fi întâmplat, ia spune-mi, dacă aş fi făcut necuviinţa de 
a-i vorbi soţului meu, aşa cum mă povăţuisei tu să fac, stârnit cum ai fost de 
vizirul tău de păcură? Da, ce s-ar fi întâmplat? Soţul meu m-ar fi măsurat de 
aci încolo cu ochiul silei şi al neîncrederii, şi nu m-ar mai fi iubit, ba chiar 
m-ar fi urât, şi pe bună dreptate, într-adevăr! Şi toate astea din pricina 
prepunerilor mişele şi a bănuielilor ponegritoare ale vizirului tău, barba 
aceea a prăpădului! 

Şi, vorbind astfel, domniţa se ridică, în dosul perdelei, şi plecă, făcând 
zarvă mare şi vădindu-şi supărarea. lar sultanul se întoarse înspre vizir şi 
ţipă: 

— A, pui de căţea, vezi ce păţim din pricina ta? Pe Allah! nu ştiu ce mă 
mai ţine să nu-ţi petrec lungimea prin lăţime. Da mai dă tu sfat încă o dată 


să se arunce îndoiala asupra ginerelui meu, Maruf, şi-ai să vezi ce te 
aşteaptă! 

Şi îi aruncă o privire poncişă, şi puse capăt divanului. Şi-atâta cu ei! 

Ci în ceea ce îl priveşte pe Maruf, iacătă. 

După ce ieşi din cetatea Kaiitanului, care era cetatea de scaun a sultanului, 
tatăl domniţei, şi după ce călători prin câmpurile pustii vreme de câteva 
ceasuri, începu să simtă că o osteneală grea îl deşela, dat fiindcă el nu era 
deprins să călărească pe cai domneşti, şi că meseria lui de cavaf nu-l menise 
nicidecum să fie într-o zi călăreţul fălos care era acum. Şi, pe deasupra, nu 
mai contenea să fie îngrijat de urmările poveştii lui; şi începea să-i pară 
amarnic de rău că îi istorisise domnitei adevărul. Şi îşi zicea: „lacătă că ai 
ajuns acuma să rătăceşti pe drumuri, în loc să te desfeţi în braţele soţiei tale 
celei ca untul, care cu alinturile ei te făcuse s-o uiţi pe afurisita de Balegă- 
încinsă din Cairo.”... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaizeci şi şasea noapte 


Urmă: 


„..„„lacătă că acuma ai ajuns să rătăceşti pe drumuri, în loc să te desfeţi în 
braţele soţiei tale celei ca untul, care cu alinturile ei te făcuse s-o uiţi pe 
afurisita de Balegă-încinsă din Cairo.” 

Şi, gândindu-se la toţi îndrăgostiţii din alte vremi, cărora despărţirea le 
arsese inimile, îl prinse mila de starea lui şi începu să plângă cu lacrimi de 
foc, rostind stihuri deznădăjduite despre despărţire. Şi, gemând aşa şi 
vărsându-şi durerea de îndrăgostit în ofurile stihurilor asemănătoare cu jalea 
lui, ajunse, după răsăritul soarelui, lângă un sătuc. Şi zări într-un câmp un 
felah care ara cu un plug la care erau înjugaţi doi boi. Şi cum, în graba lui 
de a fugi din sarai şi din cetate, uitase să-şi ia merinde pentru la drum, îl 
chinuiau şi foamea, şi setea; şi se duse la felah şi îi dete bineţe, grăind: 

— Salamalecul fie asupra-ţi, o, şeicule! 

Iar felahul îi răspunse la bineţe, rostind: 

— Şi asupra-ţi fie salamalecul, mila şi binecuvântările lui Allah! Tu, fără 
de îndoială, o, stăpâne al meu, eşti un mameluc dintre mamelucii sultanului! 

Iar Maruf răspunse: 

— Da. 

Iar felahul zise: 


— Fii binevenit, o, chip de lapte, şi fă-mi cinstea de a descăleca lângă 
mine şi de a primi să-mi fii oaspe. 

lar Maruf, care văzu îndată că avea de a face cu un om darnic, repezi o 
aruncătură de ochi înspre amărâta de aşezare din preajmă şi luă seama că nu 
cuprindea nimic cu ceea ce şi-ar fi putut cineva stâmpăra foamea ori setea. 

Şi îi spuse felahului: 

— O, fratele meu, nu văd nimic la casa ta, ce-ai putea să-i dai unui oaspete 
flămând ca mine. Cum ai să faci, aşadar, dacă aş primi poftirea ta? 

Şi felahul răspunse: 

— Binele lui Allah nu ne lipseşte; se găseşte din plin. Dă-te numai jos de 
pe cal, o, stăpâne al meu, şi lasă-mă să te îngrijesc şi să te ospeţesc în 
numele lui Allah. Satul este colea aproape, iar eu am să dau o fugă repede, 
cu toată iuţeala picioarelor mele, şi am să-ţi aduc de acolo ceea ce îţi trebuie 
spre a-ţi potoli foamea şi a te simţi mulţumit. Şi nu am să preget nici să-ţi 
aduc nişte nutreţ şi nişte grăunţe pentru hrana calului. 

lar Maruf, cuprins de gânduri cinstite şi nevroind să-l stânjenească pe 
omul acela sărac şi să-l smulgă de la munca lui, îi răspunse: 

— Păi, dacă satul este colea aproape, o, fratele meu, mult mai iute aş da eu 
o fugă călare până acolo, şi aş cumpăra din suk tot ce trebuie, pentru mine şi 
pentru cal. 

Ci felahul, care nu se putea îndura, în bunătatea lui înnăscută, să lase să 
plece aşa, fără a-i da găzduire, un străin de pe drumurile lui Allah, i-o 
întoarse: 

— Despre ce suk vorbeşti, o, stăpâne al meu? Ori un pârlit de sătuc ca al 
nostru, unde casele sunt zidite din balegă de vacă, are vreun suk ori fie ce-o 
fi care, mai de aproape ori mai de departe, să semene cu un suk? Noi nu 
avem niciun soi de daraveli de vânzare ori de cumpărare; şi fiecare trăieşte 
din puţinul pe care îl are. Mă rog, aşadar, ţie, pe Allah şi pe Prorocul cel 
binecuvântat, să descaleci colea, spre a mă îndatora şi spre a face o bucurie 
cugetului şi inimii mele. Şi mă duc repede în sat şi mă întorc şi mai repede. 

Atunci Maruf, văzând că nu poate să nu primească poftirea acelui felah 
sărac fără a-l mâhni şi a-l îndurera, se dete jos de pe cal şi se duse să şadă la 
intrarea în bordeiul de balegă uscată, pe când felahul, numaidecât, 
slobozindu-şi picioarele în vânt spre sat, nu zăbovi a pieri în depărtare. 

Şi, aşteptându-l să se întoarcă cu merindea, Maruf începu să cugete şi să-şi 
spună: „lacătă-mă că sunt pricină de griji şi de necazuri pentru sărmanul 
acesta, cu care mă asemuiam atâta de mult pe vremea când nu eram decât 


un amărât de cavaf cârpaci! Ci, pe Allah! Am să îndrept pe cât îmi stă în 
putinţă paguba pe care i-o pricinuiesc lăsându-l să-şi părăsească aşa munca. 
Şi, dintru-ntâi, am să mă străduiesc, pe ogor, să ar în locul lui şi să-l ajut să- 
şi dobândească astfel îndărăt vremea pe care o iroseşte pentru mine.” 

Şi se sculă, pe clipă pe dată, şi, îmbrăcat în hainele lui daurite de mameluc 
împărătesc, puse mâna pe plug şi îndemnă perechea de boi de-a lungul 
brazdei începute. Da nici nu apucase bine să facă boii să meargă câţiva paşi, 
că râmocul plugului se şi opri deodată, cu un scrâşnet ciudat, înţepenit în 
ceva ce îi sta în cale; şi boii, opintiţi în jug, se poticniră pe picioarele lor de 
dinainte. lar Maruf, dându-le gură, îndemnă vitele să se ridice, şi le biciui 
aprig, ca să biruie împotrivirea. Ci, cu toată opintirea amarmnică, pe care boii 
o încercară, plugul nu se clinti nici cât de-un deget şi rămase pironit în glie 
ca întru aşteptarea Zilei Judecăţii ce va să vie. 

Atunci Maruf se hotărî să cerceteze cam ce treabă putea să fie. Şi, după ce 
dete pământul la o parte, văzu că brăzdarul plugului se înfipsese cu vârful 
într-o toartă straşnică de aramă roşie înţepenită într-o lespede de marmură, 
aproape de faţa arăturii. 

Şi îl împinse ispita să se apuce să încerce a mişca şi a ridica lespedea aceea 
de marmură. Şi, după câteva încercări, izbuti până la urmă s-o clintească şi 
s-o facă să alunece într-o parte. Şi zări, sub ea, o scară ce ducea, pe nişte 
trepte de marmură, într-o hrubă de sub pământ, pătrată şi mare cât un 
hammam. Şi Maruf, rostind bismillahul, coborî în hrubă şi văzu că era 
alcătuită din patru săli în şir. Şi cea dintâi dintre săli era plină cu galbeni, de 
la podea până sus la tavan; iar cea de a doua era plină cu mărgăritare, cu 
smaralde şi cu mărgeanuri roşii, tot aşa, de la podea până la tavan; iar cea 
de a treia, cu balaşuri, rubine, peruzele, olmazuri şi nestemate de toate 
culorile; da cea de a patra, care era cea mai largă şi cea mai bine întocmită, 
nu cuprindea nimic altceva decât un pilastru din lemn de abanos, pe care sta 
un sipeţel mititel de cleştar, nu mai mare decât o lămâie. 

Şi Maruf se miră cu mare mirare de cele ce vedea, şi se bucură de 
comoară. Da ceea ce îl ispitea cel mai mult era sipeţelul cel măruntei de 
cleştar, singurul lucru ce se vedea în acea a patra sală, atâta de mare, de sub 
pământ, încât, neputând să-şi înfrâne îndemnurile sufletului, întinse mâna 
înspre flecuşteţul acela, care îi atrăgea privirile nemăsurat mai mult decât 
toate minunăţiile din comoară; şi, apucându-l, îl deschise. Şi găsi în el un 
inel de aur, împodobit cu o boabă de cornalină, pe care erau săpate, cu nişte 
slove până peste poate de gingaşe şi semănând cu picioruşele de furnică, 


nişte scrieri talismanice. Şi Maruf, cu o mişcare firească, îşi petrecu inelul 
pe deget şi îl potrivi frecându-l. 

Şi pe dată ieşi un glas puternic din nestemata inelului, care grăi: 

— La poruncile tale! la poruncile tale! Spune! Vrei să dărâm ori să zidesc, 
să omor niscaiva sultani şi niscaiva sultane, ori să ţi-i aduc aici? Să fac să 
răsară din pământ o cetate întreagă, ori să nimicesc o ţară întreagă? Să 
acopăr cu flori un meleag, ori să-l pustiesc? Să şterg de pe faţa lumii un 
munte, ori să sec o mare? Spune, doreşte, poruncește! Da fie-ţi milă, nu mă 
freca atâta de amarnic, o, stăpâne al meu! Sunt robul tău, din voia 
Stăpânului ginnilor, izvoditorul zilei şi al nopţii! 

Şi Maruf, care dintru-ntâi nu-şi dăduse bine seama de unde ieşea glasul, 
luă aminte până la urmă că ieşea din chiar bobiţa de pe inelul pe care şi-l 
pusese pe deget, şi spuse celui ce se afla în cornalină: 

— O, făptură a Stăpânului meu, cine eşti? 

lar glasul din cornalină răspunse: 

— Sunt ginnul Părintele Norocului, robul inelului acestuia. Şi împlinesc 
fără cârtire poruncile oricui va fi ajuns stăpân pe inel. Şi nimic nu îmi este 
cu neputinţă, întrucât sunt baş-căpetenie peste şaptezeci şi două de seminţii 
de ginni, de efriţi, de şeitani, de auni şi de marezi. Şi fiecare seminţie este 
alcătuită din douăsprezece mii de voinici năprasnici, mai tari ca elefanții şi 
mai sprinteni ca argintul-viu. Ci, precum ţi-am spus, o, stăpâne al meu, sunt, 
la rându-mi, supus al acestui inel; şi oricât de mare ar fi puterea mea, ascult 
de cine stăpâneşte inelul, ca un copil de mama lui. Da îngăduie-mi să te 
vestesc că dacă, din nenorocire, ai să freci de două ori la rând nestemata, în 
loc de o dată, ai să mă faci să mă mistui în pojarul numelor cumplite, care 
sunt săpate pe inel. Şi ai să ne pierzi pe totdeauna, şi pe mine, şi pe el... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaizeci şi şaptea noapte 


Urmă: 


...Da îngăduie-mi să te vestesc că dacă, din nenorocire, ai să freci de două 
ori la rând nestemata, în loc de o dată, ai să mă faci să mă mistui în pojarul 
numelor cumplite care sunt săpate pe inel. Şi ai să ne pierzi pe totdeauna, şi 
pe mine, şi pe el. 

Şi Maruf, auzind acestea, îi răspunse efritului din cornalină: 

este vistieria cea din străvechime a lui Şedad, fiul lui Aad, ziditorul cetăţii 
celei vestite, acuma în năruire, Iram-cea-cu-Pilaştri. Or, eu, pe vremea vieţii 
lui, eram rob al sultanului Şedad. Iar tu eşti stăpân chiar pe inelul său, pe 
care l-ai găsit în cleştarul în care fusese închis pe vremuri! 

Şi cârpaciul de încălțări de altădată de pe Uliţa Roşie din Cairo, ajuns 
acuma, datorită stăpânirii acelui inel, moştenitorul drept al neamului lui 
Nemrod şi al acelui viteaz şi falnic Şedad, care trăise vârsta a şapte vulturi, 
vroi să încerce, fără de zăbavă, puterile vrăjite închise în nestemată. Şi îi 
spuse celui din cornalină: 


— O, rob af inelului, ai putea tu să faci să iasă din sălile acestea de sub 
pământ şi să duci deasupra, la lumină, comoara închisă aici? 

Şi glasul Părintelui Norocului răspunse: 

— Păi fără de îndoială! Iar lucrul acesta îmi este chiar cel mai uşor! 

Şi Maruf îi zise: 

— Dacă-i aşa, îţi cer să dai zor a scoate toate bogăţiile şi minunăţiile câte 
sunt aci, fără a lăsa nimic celor ce ar putea să mai vină după mine, nici 
măcar urma. 

Şi glasul răspunse: 

— Ascult şi mă spun! 

Pe urmă strigă: 

— Hei, băieţi! 

Şi pe dată Maruf văzu cum se ivesc dinainte-i doisprezece băieţi de o 
frumuseţe mare, purtând pe capete nişte coşuri nemăsurate. Şi, după ce 
sărutară pământul dintre mâinile lui Maruf fermecat, se ridicară iar şi, într-o 
clipire de ochi, duseră afară, în câteva poveri, toate comorile cuprinse în 
cele trei săli de sub pământ. Şi, după ce îşi isprăviră treaba, veniră iar să-şi 
aştearnă temenelile la picioarele lui Maruf, tot mai vrăjit, şi pieriră precum 
se iviseră. 

Maruf atunci, până peste poate de mulţumit, se întoarse înspre cel ce 
sălăşluia în cornalină şi îi spuse: 

— Este desăvârsit. Ci aş vrea acuma nişte lăzi, nişte catâri cu catârgiii lor, 
şi nişte cămile cu cămilarii lor, pentru a duce aceste comori în Kaiitan, 
cetatea de scaun a împărăției Sohatan. 

Şi robul închis în nestemată răspunse: 

— La poruncile tale! nimic nu este mai lesne de rostuit. 

Şi dete un strigăt mare şi, tot atunci, catâri şi catârgii, cămile şi cămilari, 
lăzi şi coşuri, şi mameluci îmbrăcaţi falnic, frumoşi ca nişte lune, se iviră 
dinaintea lui Maruf, câte şase sute din fiecare soi. Şi, într-un răspăs mai 
scurt decât ţi-ar trebui ca să închizi un ochi şi să-l deschizi iar, încărcară pe 
vite lăzile şi coşurile, umplute mai întâi cu aur şi cu giuvaieruri, şi se 
rânduiră în şir frumos. lar tinerii mameluci săriră pe caii lor mândri şi 
împresurară, înşiruiţi din loc în loc, caravana. 

Iar cavaful de odinioară îi spuse atunci slujitorului inelului: 

— O, Taică al Norocului, doresc de la tine acuma o mie de alte vite, 
încărcate cu mătăsuri şi cu atlazuri aurite, şi cu alte mărfuri scumpe de la 
Siria, de la Egipt, de la Grecia, de la Persia, de la Ind şi de la Chitai. 


lar ginnul răspunse cu ascultare şi cu supunere. Şi pe dată cele o mie de 
cămile încărcate cu lucrurile pomenite, se iviră dinaintea lui Maruf şi se 
duseră să se rânduiască singure, în şir frumos, la urma alaiului, străjuite, ca 
şi suratele lor, de alţi mameluci tineri, îmbrăcaţi falnic, şi călări ca şi fraţii 
lor. lar Maruf fu mulţumit şi îi spuse celui ce sălăşluia în inel: 

— Acuma, până a pleca, vreau să mănânc. Ridică-mi, dar, un cort de 
mătasă, şi adu-mi nişte tăvi cu mâncăruri bune şi cu băuturi reci. 

Şi totul fu îndeplinit pe loc. 

Iar Maruf intră în cort şi şezu dinaintea tăvilor, chiar în clipita când felahul 
cel bun se întorcea din cătun. Şi, bietul de el, venea aducând pe cap un blid 
plin cu linte prăjită în ulei, sub braţul stâng nişte pâine neagră şi nişte ceapă, 
iar sub braţul drept o traistă plină cu ovăz pentru cal. Şi văzu, dinaintea 
casei sale, caravana cea vrăjită, şi cortul de mătase în care şedea Maruf 
înconjurat de robii zoriţi, care îl slujeau, pe când alţi robi stăteau în spatele 
lui, cu braţele încrucişate pe piept. Şi rămase tulburat până peste poate, şi 
gândi: „De bună seamă că sultanul, care l-o fi trimis înaintea sa pe 
mamelucul cel dintâi, pe care l-am văzut, a sosit aici în lipsa mea! Ce păcat 
că nu m-am gândit să tai cele două găini ale mele şi să i le fi gătit cu unt de 
vacă!” Şi se hotărî pe dată să facă aşa, măcar că zăbovise, şi se repezi după 
cele două găini să le taie şi să le dea sultanului, fripte în unt de vacă, 
numaidecât... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaizeci şi opta noapte 


Urmă: 


„„„Şi se repezi după cele două găini să le taie şi să le dea sultanului, fripte 
în unt de vacă, numaidecât. 

Da Maruf îl zări şi îl strigă. Şi le spuse totodată robilor care îl slujeau: 

— Aduceţi-l la mine! 

Iar ei deteră fuga după el şi îl aduseră pe sus în cort, cu blidul lui cu linte, 
cu cepele, cu pâinea cea neagră şi cu traista lui cu ovăz. Şi Maruf se ridică 
în cinstea lui, îl îmbrăţişă şi îi zise: 

— Ce aduci acolo, o, fratele meu întru sărăcie? 

Şi felahul cel sărac se miră cu mare mirare că i se vorbeşte cu atâta 
dragoste de către un om cu atâta greutate, şi că îl aude grăind cu glasul 


acela şi că îi spune „frate întru sărăcie.” Şi îşi zise: „Dacă acesta este un 
sărăcan, atunci eu ce mai sunt?” Şi îi răspunse: 

— Îţi aduc merindea ospeţiei, o, stăpâne al meu, şi tainul calului tău. Ci 
mă rog ţie să ierţi neştiinţa mea. 

Căci, de-aş fi ştiut că eşti sultanul, nu aş fi şovăit să jertfesc în cinstea ta 
cele două găini pe care le am, şi să ţi le frig în unt de vacă. Ci sărăcia îl face 
pe om orb şi îl văduveşte de toată isteciunea. 

Şi lăsă capu-n jos, peste măsură de ruşinat şi de fâstâcit. lar Maruf, la 
vorbele sale, aducându-şi aminte de starea lui de odinioară, de pe când trăia 
într-o ticăloşie asemenea, ori chiar şi mai rea ca a felahului acela sărman, 
începu să plângă. Şi lacrimile-i curgeau şuvoi printre firele bărbii şi cădeau 
în farfurie. Şi îi spuse felahului: 

— O, fratele meu, linisteste-ti inima. Eu nu sunt nicidecum sultanul, ci 
numai ginerele lui. Şi, în urma unor încurcături pe care le-am avut între noi, 
am plecat de la sarai. Ci îmi trimite acuma toţi robii aceştia şi toate aceste 
daruri, spre a-mi dovedi că vrea să se împace cu mine. Cât despre tine, 
fratele meu, care ai vrut să mă omeneşti fără a şti cine sunt, cu atâta 
bunătate, află că nu ai semănat într-un pământ uscat. 

Şi îl sili pe felah să şadă de-a dreapta lui şi îi spuse: 

— În ciuda tuturor bunătăţurilor pe care le vezi în farfuriile acestea, mă jur 
pe Allah că nu vreau să mănânc decât din blidul tău de linte, şi că nu am să 
mă ating de nimic altceva decât de pâinea aceasta şi de cepele acestea. 

Şi le porunci robilor să dea mâncărurile cele scumpe felahului; şi, la 
rându-i, nu mâncă decât lintea din blid, pâinea cea neagră şi cepele. Şi se 
lumină, şi se bucură privind uimirea bietului felah la vederea atâtor 
bunătăţuri a căror mireasmă sătura minţile, şi a atâtor bucate care vrăjeau 
privirile. 

Şi, după ce isprăvi de mâncat, mulţumi Atoatedătătorului pentru 
binefacerile sale; iar Maruf se ridică şi, luându-l pe felah de mână, îl duse 
afară din cort, înspre caravană. Şi îl sili să-şi aleagă, din fiecare soi de marfă 
şi de agarlâc, câte o pereche de cămile şi câte o pereche de catâri. Pe urmă îi 
spuse: 

— Astea intră în stăpânirea ta, o, fratele meu. Şi îţi mai las, pe deasupra, şi 
cortul acesta, cu tot ce se află în el. 

Şi, fără a vroi să-i asculte nici împotrivirile, nici mărturiile de mulţumire, 
îşi luă rămas-bun de la el, sărutându-l încă o dată, încălecă pe cal, trecu în 


fruntea caravanei şi, trimițând înainte-i la cetate un sol mai iute ca fulgerul, 
însărcinat să-i ducă veste sultanului despre sosirea sa, porni la drum. 

Or, solul lui Maruf ajunse la sarai în clipita când vizirul tocmai îi spunea 
sultanului: 

— Scutură-te de greşala ta, o, stăpâne al meu, şi nu da crezământ spuselor 
domniţei, fiica ta, despre plecarea soţului ei. Întrucât, pe viaţa capului tău! 
Emirul Maruf a plecat de aici ca fugar, de frica dreptei tale mânii, şi 
nicidecum spre a se duce să zorească sosirea unei caravane care nu se află. 
Pe sfintele zile ale vieţii tale, omul acela nu este decât un mincinos, un 
viclean şi un pezevenghi! 

Şi când sultanul, pe jumătate încredinţat de vorbele vizirului, taman 
deschidea gura spre a da răspunsul cuvenit, solul intră şi, după ce se temeni, 
îi vesti sosirea lui Maruf, spunând: 

— O, doamne al vremilor, vin la tine ca vestitor. Şi îţi aduc vestea cea 
bună a sosirii, pe urma mea, a stăpânului meu, emirul preaputernic şi mult- 
darnic, viteazul fără de seamăn, Maruf, ginerele tău, care este în fruntea 
unei caravane ce n-a putut să meargă la fel de iute ca mine, din pricina 
averilor grele cu care e încărcată. 

Şi, grăind aşa, mamelucul cel tânăr sărută iar pământul dintre mâinile 
sultanului şi plecă precum venise. 

Atunci sultanul, peste măsură de bucuros, da mâniat pe vizirul său, se 
întoarse înspre el si-i zise: 

— Cătrăni-ţi-ar Allah obrazul şi făcea-ţi-l-ar tot atâta de întunecat pe cât 
ţi-e şi mintea! Şi bătu-ţi-ar barba aceea, o, vicleanule, şi încredinţa-te-ar de 
minciună şi de vicleşug, aşa cum ai să fii încredintat, într-un sfârşit, de 
strălucirea şi de puternicia ginerelui meu cel iubit! 

Şi vizirul, încremenit şi vântuit de orice cuget, se aruncă la picioarele 
stăpânului său, fără a mai avea putere să răspundă baremi o vorbă. lar 
sultanul îl lăsă aşa, şi ieşi să dea poruncă să se împodobească şi să se 
gătească toată cetatea, şi să se orânduiască totul spre a ieşi, cu mare 
saltanat, înaintea ginerelui său. 

După care se duse la iatacul copilei sale şi îi împărtăşi vestea cea fericită. 
Şi domniţa, când îl auzi pe tatăl său că vorbeşte despre venirea soţului ei în 
fruntea unei caravane pe care gândea că ea însăşi a născocit-o bucată cu 
bucată, rămase până peste poate de uluită şi de minunată. Şi nu mai ştia ce 
să creadă, ce să spună ori ce să răspundă; şi se întreba dacă nu cumva soţul 
ei îşi bate joc încă o dată de sultan, ori dacă nu cumva a voit, în noaptea 


când îi istorisise povestea sa, să-şi râdă de ea, ori poate că numai s-o pună la 
încercare, ca să vadă dacă ea are o dragoste adevărată faţă de el. Şi, orice-ar 
fi fost, gândi că mai degrabă să păstreze numai pentru ea îndoielile şi 
nedumeririle, aşteptând să vadă cum stă treaba. Şi se mărgini să-i arate 
părintelui ei un chip înflorit de mulţumire. Iar sultanul ieşi de la ea şi trecu 
în fruntea alaiului care porni în calea lui Maruf. 

Da cel care fu cel mai uluit dintre toţi, şi cel mai năucit, fu, fără de tăgadă, 
strălucitul negustor Ali, tovarăşul de copilărie al lui Maruf, care ştia, mai 
bine decât oricine, ce temei aveau bogăţiile lui Maruf, încât, când văzu 
împodobeala cetăţii, şi pregătirile de sărbătoare, şi alaiul domnesc care 
ieşea din cetate, îi opri pe trecători ca să-i întrebe despre pricina acelei 
frământări. Iar ei îi răspunseră: 

— Ce, nu ştii? Păi ginerele sultanului, emirul Maruf, se întoarce în fruntea 
unei caravane falnice! 

Iar prietenul lui Maruf îşi plesni mâinile una de alta şi îşi zise: „Cam ce-o 
mai fi şi cu pehlivănia aceasta nouă a cavafului? Pe Allah! au de când 
munca de cârpaci de pingele o fi putut să-l ridice pe prietenul meu, Maruf, 
stăpân şi căpetenie de caravane? Da mare e Allah... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaizeci şi noua noapte 


Urmă: 


„„.„Lar prietenul lui Maruf îşi plesni mâinile una de alta şi îşi zise: „Cam ce- 
o mai fi şi cu pehlivănia aceasta nouă a cavafului? Pe Allah! au de când 
munca de cârpaci de pingele o fi putut să-l ridice pe prietenul meu, Maruf, 
stăpân şi căpetenie de caravane? Da mare e Allah! Şi mântuiască-i el 
cinstea, şi ferească-l de ruşinea obştească!” Şi rămase acolo, aşteptând, ca şi 
ceilalţi, sosirea caravanei. 

Şi în curând alaiul îşi făcu intrarea în cetate. Şi Maruf călărea în frunte, 
mai strălucitor de o mie de ori decât sultanul, şi măreț, şi falnic, de să facă 
să plesnească fierea în porcii-de-câine. lar în urma lui venea caravana cea 
nesfârşită, străjuită de mamelucii cei mândri, îmbrăcaţi în atlazuri minunate. 
Şi toate astea erau atâta de frumoase şi de uluitoare, că nimeni nu-şi 
amintea să mai fi văzut ori să mai fi auzit pomenindu-se despre ceva 
asemenea. lar negustorul Ali îl văzu şi el pe Maruf în starea aceea 
nemaipomenită, şi îşi zise: „laca na! Pesemne că a pus ceva la cale cu 


domniţa, soţia sa, ca să-şi râdă de sultan.” Şi se apropie de Maruf, şi izbuti 
să ajungă lângă el, prin toată vâlva care îl împresura, şi îi spuse, da în aşa 
chip, încât să nu fie auzit decât numai de el: 

— Fii binevenit, o, şeicule al puşlamalelor norocite, şi cel mai iscusit 
dintre pezevenghi! Ce vrea să zică toate astea? Ci, pe Allah, ţi se şi cuvin 
toate hatârurile şi tot huzurul la care ai ajuns, o, prietene al meu. Hai, fii 
fericit şi veseleşte-te! Iar Allah să-ţi sporească pişicherlâcurile şi pungăşiile! 

Şi Maruf începu să râdă de vorbele prietenului său, şi îşi dete întâlnire cu 
el pe-a doua zi. 

Şi, cu asta, Maruf ajunse la sarai, alături de sultan, şi se sui să şadă, în 
slava lui, pe un jeţ domnesc aşezat în sala cea mare de primire. Şi porunci 
să se înceapă cu ducerea în vistieria sultanului a lăzilor umplute cu aur, cu 
giuvaieruri, cu mărgăritare şi cu nestemate, să se umple cu acele minunăţii 
toţi sacii din haznale, şi să i se aducă apoi tot ce mai rămăsese, adică 
boccealâcurile cu atlazurile cele scumpe şi cu mătăsăria. Şi i se îndepliniră 
întocmai poruncile. Şi puse să se desfacă în faţa lui lăzile şi boccealâcurile, 
una câte una, şi începu să împartă, cu mâinile amândouă, mai-marilor de la 
saraiul împărătesc şi soțiilor lor, atlazurile cele minunate, mărgăritare şi 
nestemate, şi să facă daruri mari mădularelor divanului împărătesc, 
negustorilor pe care îi cunoştea, săracilor şi prostimii. Şi, în pofida 
mustrărilor sultanului, care vedea lucrurile acelea scumpe cum pier ca apa 
prin ciur, Maruf nu se ridică până ce nu împărţi tot agarlâcul caravanei. Căci 
darul cel mai mic pe care îl dăruia era un pumn sau doi de aur, de smaralde, 
de mărgăritare ori de rubine. Şi le zvârlea cu amândouă mâinile, pe când 
sultanul suferea amarnic şi se strâmba de durere, strigând de fiecare dată: 

— Destul, o, fiul meu, destul! Nu are să ne mai rămână nimic. 

Da Maruf, zâmbind, răspundea de fiecare dată: 

— Pe viaţa ta! să nu-ţi faci frică de una ca asta. Căci ceea ce am eu este de 
neisprăvit. 

Estimp, vizirul veni să-l vestească pe sultan că haznalele din vistierie erau 
pline cu vârf acuma şi că nu se mai putea pune nimic în ele. Şi sultanul îi 
spuse: 

— Bine. Caută altă sală şi umple-o ca şi pe cealaltă! 

lar Maruf, fără să se uite la el, îi zise: 

— Poţi! 

Şi adăugă: 


— Şi ai să umpli şi-a treia sală, apoi pe-a patra. Şi, dacă sultanul nu se 
împotriveşte, aş putea să umplu la fel toate sălile saraiului cu asemenea 
lucruri care pentru mine nu au niciun preţ. 

lar sultanul nu mai ştia dacă toate astea se petreceau în vis ori aievea. Şi 
era uluit până peste marginile uluirii. Iar vizirul ieşi spre a se duce să mai 
umple alte vreo două-trei săli cu bogăţiile aduse de Maruf. 

Iar Maruf, de îndată ce acestea toate se sfârşiră, şi după ce dovedi astfel că 
îndeplinise tot ceea ce făgăduise, ba chiar cu asupra de măsură, dete zor să 
pună capăt divanului de filotimie şi să se ducă la tânăra lui soţie. Iar 
domniţa, de cum îl văzu, veni la el, cu ochii plini de bucurie, şi îi sărută 
mâna, şi îi zise: 

— Fără de îndoială, o, fiu al socrului meu, ai vrut să te veseleşti pe seama 
mea şi să-ţi râzi de mine, ori poate ca să-mi pui dragostea la încercare, 
istorisindu-mi povestea despre sărăcia ta de altădată şi despre necazurile 
tale cu soţia ta, afurisita de Fattumah Baligă-încinsă. Da mulţumesc lui 
Allah că nu m-a lăsat să mă port faţă de tine, o, stăpâne al meu, altminteri 
de cum am făcut. 

Şi Maruf o sărută, îi dete răspunsul de cuviinţă şi îi dărui o haină fără de 
asemuire, şi o salbă închisă cu zece şiruri de câte patruzeci de mărgăritare 
fără pereche, mari cât ouăle de porumbel, şi nişte brățări, şi nişte lănţuguri 
făurite de vrăjitori. Şi domniţa, văzând toate acele lucruri frumoase, simţi o 
bucurie mare şi strigă: 

— Hotărât! am să păstrez rochia aceasta frumoasă şi podoabele acestea 
numai pentru zile de sărbătoare. 

Iar Maruf zâmbi şi îi spuse: 

— O, dulceaţa mea, nu te îngrija de asta! În fiece zi am să-ţi dăruiesc alte 
rochii şi alte podoabe, câtă vreme dulapurile tale n-au să dea pe dinafară şi 
câtă vreme lăzile tale nu vor fi pline până-n buză. 

Şi, cu asta, făcură treaba lor, obişnuită, până dimineaţa. 

Or, încă nici nu ieşiseră de sub polog, când auziră glasul sultanului care 
cerea să intre. Şi Maruf se repezi să-i deschidă, şi îl văzu tulburat şi galben 
la faţă, şi speriat la chip. Şi îl pofti cu grijă să intre şi să şadă pe divan; şi 
domnita se sculă, cu totul tulburată de acea sosire neaşteptată şi de 
înfăţişarea părintelui ei, şi dete zor să-l stropească cu apă de trandafiri spre 
a-i potoli starea şi a-l face să-şi capete iar darul vorbirii. Şi când el, într-un 
sfârşit, putu să grăiască, îi spuse lui Maruf: 


— O, fiul meu, sunt, ah, aducător de ştiri rele! da se cade să ţi le spun, ca 
să fii prevestit de năpasta care te paşte. Uf, se cade ori nu se cade? 

Şi Maruf răspunse: 

— Se cade, de bună seamă! 

Şi sultanul spuse: 

— Eh, află, o, copile al meu, că slugile mele şi străjerii mei, până peste 
poate de uluiţi, au venit să-mi dea de ştire, acum o clipită, că cei două mii 
de mameluci ai tăi, chervanagiii, cămilarii şi catârgii au pierit as'noapte, 
fără ca să ştie cineva pe ce cale au plecat, şi fără să lase nici cea mai mică 
urmă de drumul lor. O pasăre care îşi ia zborul de pe o creangă lasă o urmă 
mai mult decât n-a lăsat toată chervanaua aceea pe drumurile noastre. Or, 
cum pierderea asta este o pierdere fără de leac pentru tine, am fost atâta de 
năucit, că şi-acuma sunt tot buimăcit. 

Iar Maruf, auzind vorbele sultanului, începu să râdă şi răspunse: 

— O, socrule, linişteşte-ţi cugetul. Căci pierderea sau pieirea 
chervanagiilor mei şi a vitelor mele nu are mai multă însemnătate pentru 
mine decât pierderea unui strop de apă din mare. Întrucât, astăzi, ca şi 
mâine, şi ca şi poimâine, şi ca şi în celelalte zile, voi putea, numai dorindu- 
mi, să am mai mulţi chervanagii şi mai multe vite de povară, cu încărcătura 
lor cu tot, cât nici n-ar putea să încapă în toată cetatea Khaiitanului. Poţi, 
dar, să-ţi linişteşti sufletul, să te înseninezi la faţă şi să ne laşi acuma să ne 
sculăm ca să ne ducem la hammamul de dimineaţă. 

Şi sultanul, mai năucit decât fusese el vreodată, ieşi de la Maruf şi se duse 
să-şi cheme vizirul şi să-i povestească tot ce se petrecuse, şi să-i spună: 

— Ei, de data aceasta pricepi ceva despre puterea de nepriceput a ginerelui 
meu? 

Iar vizirul, care nu uitase umilirile îndurate de când Maruf se ivise în calea 
lui, îşi zise: „lacătă prilejul de a mă răzbuna pe blestematul acela!” Şi îi 
spuse sultanului cu un glas supus: 

— O, doamne al vremilor, sfatul meu nu poate să fie de nicio luminare. 
Da, întrucât mi-l ceri, nu voi spune decât că singura cale pentru tine de a şti 
întrucât să te întemeiezi pe puternicia cea tainică a ginerelui tău, emirul 
Maruf, este de a te aduna cu el la un pahar şi de a-l îmbăta. Şi când aburul 
băuturii are să-i facă minţile să dănţuiască, tu să-l iscodeşti cu iscusinţă 
despre averea lui; iar el are să-ţi răspundă, de bună seamă, fără a-ţi ascunde 
nimica din ce e adevărat. 

Şi sultanul spuse: 


— Acesta-i un gând minunat, o, vizirule, şi am să-l pun în faptă chiar în 
astă seară. 

Şi-aşa când veni seara, sultanul se adună cu ginerele său Maruf şi cu 
vizirul, dinaintea tablalelor cu băuturi. 

Şi pocalele începură să se vânture. Şi beregata lui Maruf fu un urcior fără 
fund. Şi starea lui ajunse o stare jalnică. Şi limba începu să i se vântuie ca 
aripile unei mori de vânt... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaptezecea noapte 


Urmă: 


„„„Şi beregata lui Maruf fu un urcior fără fund. Şi starea lui ajunse o stare 
jalnică. Şi limba începu să i se vântuie ca aripile unei mori de vânt. Şi când 
nu mai ştiu să-şi osebească mâna dreaptă de mâna stângă, sultanul, tatăl 
soţiei lui, îi spuse: 

— Chiar că, o, ginere al nostru, tu nu mi-ai povestit niciodată întâmplările 
din viaţa ta, care trebuie să fi fost o viată minunată şi nemaipomenită. Şi 
tare as avea poftă să ascult, în seara aceasta, cum îmi istoriseşti păţaniile 
tale uluitoare. 

Şi Maruf, care era fără de niciun tertip la sufletul său, şi fără de niciun 
vicleşug, se lăsă ispitit, în beţia lui, ca toţi oamenii beţi, cărora le place 
lăudăroşenia, să istorisească sultanului şi vizirului toată povestea, de la 
început până la sfârşit, începând din ceasul când, biet potlogar de iminei, se 
însurase cu afurisita din Cairo, până în ziua când găsise comoara şi inelul 
cel vrăjit în ogorul felahului cel sărac. Ci nu ar fi de niciun folos s-o mai 
spunem şi noi încă o dată. 

lar sultanul şi vizirul, la povestirea acelei istorii pe care erau departe de-a 
şi-o fi închipuit atâta de năucitoare, se uitară unul la altul, muşcându-şi 
pumnii. lar vizirul îi spuse lui Maruf: 

— O, stăpâne al meu, arată-ne o clipită inelul care are atâta putere vrăjită. 

Şi Maruf, ca un smintit văduvit de minte, scoase de pe deget inelul şi i-l 
puse vizirului dinainte, zicând: 

— lacătă-l! în cornalina lui se află prietenul meu, efritul Părintele 
Norocului. 

Şi vizirul, cu ochii învăpăiaţi, luă inelul şi frecă nestemata, cum îi 
dezvăluise Maruf. 


Şi pe dată glasul ieşi din cornalină, grăind: 

— lacătă-mă! iacătă-mă! dă poruncă şi mă supun! Vrei să năruieşti o 
împărăție, să zideşti o cetate de scaun sau să omori un sultan? 

Şi vizirul răspunse: 

— O, slujitor al inelului, îţi poruncesc să-l înşfaci pe codoşul ăsta de 
sultan, dimpreună cu ginerele său, Maruf, pezevenghiul, şi să-i arunci în 
vreo pustie fără apă, ca să moară acolo de sete şi de lipsuri. 

Şi, pe clipă, sultanul şi Maruf fură înhăţaţi ca un fir de pai şi duşi într-o 
pustie sălbatică, cu totul şi cu totul înfricoşată, care era pustia setei şi a 
foamei, locuită de moartea cea cruntată şi de deznădejde. Şi-aşa cu ei! 

Cât despre vizir, dete zor să strângă divanul şi să le arate dregătorilor, 
emirilor şi mai-marilor că fericirea supuşilor şi liniştea ţării ceruseră ca 
sultanul şi ginerele său, Maruf, un înşelător de cea mai mişelească teapă, să 
fie surghiuniţi departe, şi că el, vizirul, a fost căftănit domn peste împărăție. 
Şi adăugă: 

— Şi-apoi, dacă şovăiţi cumva să vă supuneţi la noua rânduire a treburilor 
şi să mă primiţi de stăpân legiuit al vostru, vă trimit într-o clipită, în temeiul 
puterii mele de acum, să vă întâlniți cu stăpânul vostru de mai înainte şi cu 
codoşul lui de ginere în colţul cel mai sălbatic din pustia setei şi a morţii 
cruntate. 

Şi-i puse astfel să i se închine cu jurământ pe toţi cei de faţă, în ciuda 
nasului lor, şi căftăni pe cine căftăni, şi mazili pe cine mazili. După care 
trimise vorbă domniţei: „Găteşte-te să mă primeşti, întrucât am mare poftă 
de tine.” lar domniţa care aflase, ca şi toţi ceilalţi, întâmplările cele 
proaspete, îi trimise răspuns prin hadâmb. „De bună seamă! te primesc cu 
drag, da acuma am beleaua cea de fiecare lună, care este firească la femei şi 
la fete. Da de cum am să fiu curată de orice necurăţie, am să te primesc.” 

Ci vizirul îi spuse: „Eu nu vreau nicio zăbavă, şi habar n-am nici de 
beleaua de fiecare lună, nici de beleaua de fiecare an. Şi doresc să te văd 
acuma, năpristan.” Atunci ea îi răspunse: „Bine! vino, peste un ceas, la 
mine.” 

Şi domniţa se îmbrăcă pe cât mai strălucit cu putinţă, şi se împodobi, şi se 
parfumă. Şi când, după un ceas de vreme, vizirul tatălui ei intră în iatac, îl 
întâmpină cu un chip mulţumit şi bucuros, şi îi spuse cu drag: 

— Câtă cinste pe mine! Şi ce noapte de bucurie are să fie noaptea ce va să 
vie! 


Şi se uită la el cu nişte ochi care topiră cu totul inima vicleanului. Şi, cum 
o zorea să se dezbrace, ea începu să-şi scoată hainele, da tot numai cu 
codeli, cu fandoseli şi cu marghioleli. Şi deodată, scoțând un țipăt, speriată, 
sări îndărăt, acoperindu-şi obrazul. Iar vizirul, nedumerit, o întrebă: 

— Ce ai, o, stăpâna mea! Şi pentru ce ţipătul acesta de spaimă şi obrazul 
acesta acoperit deodată? 

Iar ea îi răspunse, învăluindu-se mereu: 

— Ce, tu nu vezi? 

Şi el răspunse: 

— Nu, pe Allah! Ce este? nu văd nimic! 

Ea spuse: 

— O, ce ruşine pe mine! o, ce necinstire! Pentru ce vrei să mă arăţi goală 
privirilor acelui om străin, cu care ai venit? 

Şi vizirul, după ce se uită ba la dreapta, ba la stânga, îi răspunse: 

— Ce om cu care am venit? Şi unde este? 

Ea spuse: 

— Colo, în buburuza de cornalină de pe inelul pe care îl ai pe deget! 

Şi vizirul răspunse: 

— Pe Allah! aşa este. Nu m-am gândit la asta. Ci, ya setti, acesta nu este 
un fiu de Adam, o făptură omenească. Este un efrit, slujitorul inelului! 

Iar domniţa, plină de spaimă, strigă, afundându-şi capul sub perne: 

— Un efrit, of, păcatele mele! mi-e tare spaimă de efriţi! Ah, fie-ţi milă, 
du-l de aici! Mi-e teamă şi mi-e ruşine de el! 

Şi vizirul, ca s-o liniştească şi ca să ajungă, într-un sfârşit, la ceea ce 
râvnea de la ea, îşi scoase de pe deget inelul vrăjit şi îl ascunse sub perna de 
pe pat. Pe urmă se apropie de domniţă, până peste poate de înfierbântat. 

Iar domniţa îl lăsă să se apropie şi deodată îi repezi o izbitură de picior 
atâta de năprasnică, drept în burtă, că îl şi trânti cu spatele la pământ, şi cu 
capu-naintea picioarelor. Şi, fără a pierde o clipită, înhăţă inelul, frecă 
nestemata şi îi grăi efritului din cornalină: 

— Înşfacă-l repede pe mişel şi aruncă-l în temnita din beciurile saraiului. 
Pe urmă du-te, fără de zăbavă, şi ia-i pe tatăl şi pe soţul meu din pustia în 
care i-ai dus, şi să mi-i întorci aici teferi şi fără vătămare, nezdruncinaţi şi în 
bună stare... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când, fu cea de a nouă sute şaptezeci şi una noapte 


Urmă: 


...Pe urmă du-te, fără de zăbavă, şi ia-i pe tatăl şi pe soţul meu din pustia 
în care i-ai dus, şi să mi-i întorci aici teferi şi fără vătămare, nezdruncinaţi şi 
în bună stare. 

Şi pe dată vizirul fu strâns cum se strânge o cârpă şi fu aruncat în afundul 
temniţei de sub sarai. Şi, peste un răspăs de vreme tare scurt, sultanul şi 
Maruf se aflau în iatacul domniţei, sultanul tare speriat, iar Maruf de-abia 
trezit din beţie. Şi domniţa îi întâmpină cu o bucurie de nespus, şi începu 
mai dintru-întâi cu a le da să mănânce şi să bea, dat fiind că goana aceea 
iute îi flămânzise şi îi însetoşase. Şi, estimp, le povesti cele ce se 
petrecuseră, şi cum îl întemniţase pe viclean. Şi sultanul strigă: 

— Acuma să-l tragem în ţeapă şi să-l ardem! 

Iar Maruf spuse: 

— Nu am nimica împotrivă. 

Pe urmă se întoarse înspre soţia sa şi îi zise: 

— Ci, o, dulceata mea, mai întâi dă-mi îndărăt inelul. 

lar domnia răspunse: 

— A, asta nu! De vreme ce n-ai ştiut să-l păstrezi, am să-l păstrez eu de- 
acuma înainte, de teamă ca nu cumva să te primejduieşti a-l pierde iar, că 
eşti fără luare-aminte. 

Şi Maruf zise: 

— Bine! E drept! 

Atunci porunciră să se pregătească teapa, pe meidan, în faţa porţii de la 
sarai. Şi, dinaintea norodului adunat, fu înfipt în ea vizirul. Şi pe când 
scripetele scârţâia, fu aprins un rug mare la piciorul stâlpului. Şi muri 
vicleanul, înţiglat şi fript. Şi gata cu el. 

lar sultanul împărţi cu Maruf puterea domnească şi îl meni ca singur 
moştenitor la slava lui împărătească. lar inelul rămase de-atunci înainte pe 
degetul domniţei care, mai isteaţă şi mai cuminte decât soţul ei, îi purta de 
grija cea mai luătoare-aminte. lar Maruf, în tovărăşia ei, fu până peste poate 
de mulţumit şi de voios. 

Şi iacătă că într-o noapte, tocmai când îşi isprăvise cu domniţa treaba 
îndătinată, şi când se întorsese în iatacul lui ca să doarmă, o femeie bătrână 
ieşi dintr-odată de sub patul lui, cu mâna ridicată şi ameninţându-l. Şi nici 
nu apucă Maruf să se uite bine la ea, că, după fălcile-i cumplite, după dinţii 
cei lungi şi după urâciunea-i neagră, o şi cunoscu pe afurisita lui de nevastă, 


Fattumah Baligă-încinsă. Şi nici n-apucă să bage bine de seamă toate astea, 
că şi dobândi, una după alta, două scatoalce plesnite, care îi mai rupseră doi 
dinţi din gură. Şi muierea ţipă la el: 

— Unde-mi umbli, o, secătură? Şi cum de ai cutezat să laşi casa noastră 
din Cairo, fără să-mi spui şi fără să-ţi iei ziua-bună de la mine? A, pui de 
căţea, am pus mâna pe tine! 

Şi Maruf, până peste fire de înfricoşat, o luă deodată la fugă înspre iatacul 
domniţei, ţipând: „Ajutor! Sari, efritule din cormalină!” Şi intră ca un 
smintit la domniţă, şi se prăbuşi la picioarele ei, pierit de spaimă. Şi 
numaidecât, în odaia în care domniţa îi da îngrijirile sale lui Maruf 
stropindu-l cu apă de trandafiri, dete năpusta vipia cumplită, ţinând în mână 
o bâtă pe care o adusese cu ea din ţara Egiptului. Şi tipa: „Unde este 
fleandură ăla, plodul de târfă?” Iar domniţa, văzând acel chip de păcură, avu 
vreme să frece cornalina şi să dea o poruncă zorită efritului, Părintele 
Norocului. Şi, pe clipă, năprasnica Fattumah, ca şi cum ar fi fost prinsă de 
patruzeci de mâini, rămase ţintuită locului, cu înfaţişarea-i amarnică, pe 
care o avea când intrase. 

Şi Maruf, venindu-şi în simţiri, o văzu pe soţia lui de odinioară în starea 
aceea de neclintire. Şi, scoțând un țipăt de spaimă, se prăbuşi iarăşi fără 
simţire. lar domniţa, pe care Allah o dăruise cu isteciune de minte, pricepu 
atunci că femeia care-i sta dinainte, cu înfăţişarea aceea de ameninţare 
neputincioasă, nu era alta decât harpia cea cumplită, Fattumah din Cairo, 
nevasta dintâi a lui Maruf, de pe vremea când era cavaf. Şi nevoind să-l lase 
pe Maruf pradă răutăţilor pe care le-ar mai fi putut săvârşi afurisita, frecă 
inelul şi îi dete efritului din cornalină o altă poruncă; şi pe dată harpia fu 
ridicată şi dusă în grădină. Şi fu legată, cu un lanţ greu de fier, de un roşcov 
uriaş, cum sunt legaţi urşii nedomesticiţi. Şi rămase acolo, osândită să-şi 
schimbe firea, ori să moară de moarte grea. Şi iacă-aşa cu ea. 

Cât despre Maruf şi soţia lui, domniţa, apoi aceştia trăiră de-atunci înainte 
în huzur desăvârşit, sporindu-şi viţa, vreme de ani şi ani, până la sosirea 
Despărţitoarei celor ce se au dragi, Sfarâmătoarea fericirii, Ziditoarea de 
morminte, Moartea cea de neabătut. 

Or, mărire celuia Singurul viu, a căruia suflare durează peste viaţă şi peste 
moarte, pe tărâmul veşniciei, departe. 


Pe urmă Şeherezada, în noaptea aceea, nesimţindu-se deloc toropită de osteneală şi văzând că 
sultanul Şahriar era gata s-o mai asculte, începu povestea următoare, care este povestea cu un tânăr 
bogat, care a privit prin Bageacurile Ştiinţei şi ale Istoriei. 


Fri E 


